(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΚΓ΄

Παρασκευή, 11 Νοεμβρίου 2022

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 2ο Γενικό Λύκειο Νέας Ιωνίας, το 1ο Δημοτικό Σχολείο Καματερού, το 5ο Δημοτικό Σχολείο Ζωγράφου, το ιδιωτικό δημοτικό σχολείο Εκπαιδευτήρια «Ο Πλάτων», το 3ο Δημοτικό Σχολείο Τρικάλων, το Δημοτικό Σχολείο Καλλιθέας Αχαΐας, το 1ο Δημοτικό Σχολείο Παραλίας Αχαΐας, το Μουσικό Σχολείο Τρίπολης, σελ.   
3. Επί διαδικαστικού θέματος, σελ.   
4. Επί προσωπικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Ανακοίνωση του δελτίου επίκαιρων ερωτήσεων της Δευτέρας 14 Νοεμβρίου 2022, σελ.   
3. Συζήτηση επικαίρων ερωτήσεων:   
 α) Προς την Υπουργό Πολιτισμού και Αθλητισμού, με θέμα: «Παράνομη νομιμοποίηση «Συλλογής Στερν»», σελ.   
 β) Προς τον Υπουργό Εσωτερικών:   
 i. με θέμα: «Καμία εξέλιξη στην αποκατάσταση των ζημιών στη Γέφυρα του Μόρνου», σελ.   
 ii. με θέμα: « Άμεση και πλήρης αποκατάσταση των σεισμόπληκτων σχολείων του Αιγάλεω», σελ.   
 γ) Προς τον Υπουργό Αγροτικής Ανάπτυξης και Τροφίμων, με θέμα: «Αποζημιώσεις ΕΛΓΑ των αγροτών της Αργολίδας για τις ζημιές λόγω του παγετού της 26ης Ιανουαρίου», σελ.   
 δ) Προς τον Υπουργό Υποδομών και Μεταφορών, με θέμα: «Με απόφασή του ο Διοικητής της Αρχής Πολιτικής Αεροπορίας (ΑΠΑ) ορίζει ότι Πρόεδρος της Επιτροπής Ασφαλείας θα είναι ο ιδιώτης διαχειριστής του αεροδρομίου και όχι εκπρόσωπος της κρατικής Υπηρεσίας Πολιτικής Αεροπορίας», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
«Μόνη συζήτηση και ψήφιση επί της αρχής, των άρθρων, της τροπολογίας και του συνόλου του σχεδίου νόμου του Υπουργείου Υποδομών και Μεταφορών: «Κύρωση της από 30.3.2022 Συμφωνίας Τροποποίησης της από 30.7.2018 Σύμβασης Παραχώρησης του έργου «Ανάπτυξη Εμπορευματικού Κέντρου Θριασίου Πεδίου» που κυρώθηκε με τον ν. 4574/2018, μεταξύ της εταιρείας «ΓΑΙΑΟΣΕ Α.Ε. ΑΝΩΝΥΜΗ ΕΤΑΙΡΕΙΑ ΔΙΑΧΕΙΡΙΣΗΣ ΣΙΔΗΡΟΔΡΟΜΙΚΗΣ ΠΕΡΙΟΥΣΙΑΣ» και της εταιρείας «ΘΡΙΑΣΙΟ ΕΜΠΟΡΕΥΜΑΤΙΚΟ ΚΕΝΤΡΟ ΑΝΩΝΥΜΗ ΕΤΑΙΡΕΙΑ», καθώς και του Ελληνικού Δημοσίου, της εταιρείας «ΕΤΒΑ ΒΙΟΜΗΧΑΝΙΚΕΣ ΠΕΡΙΟΧΕΣ ΑΝΩΝΥΜΗ ΕΤΑΙΡΕΙΑ» και της εταιρείας «ΓΚΟΛΝΤΑΙΡ ΚΑΡΓΚΟ ΕΤΑΙΡΕΙΑ ΔΙΕΘΝΩΝ ΜΕΤΑΦΟΡΩΝ ΚΑΙ LOGISTICS ΑΝΩΝΥΜΟΣ ΕΤΑΙΡΕΙΑ»», σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΚΑΚΛΑΜΑΝΗΣ Ν., σελ.

ΑΘΑΝΑΣΙΟΥ Χ., σελ.

ΚΩΝΣΤΑΝΤΙΝΟΠΟΥΛΟΣ Ο., σελ.

ΟΜΙΛΗΤΕΣ

Α. Επί διαδικαστικού θέματος:  
 ΑΒΔΕΛΑΣ Α. , σελ.   
 ΑΘΑΝΑΣΙΟΥ Χ. , σελ.   
 ΓΙΑΝΝΟΥΛΗΣ Χ. , σελ.   
 ΚΑΙΡΙΔΗΣ Δ. , σελ.   
 ΚΑΚΛΑΜΑΝΗΣ Ν. , σελ.   
 ΜΑΡΚΟΠΟΥΛΟΣ Δ. , σελ.   
  
Β. Επί προσωπικού θέματος:  
 ΓΙΑΝΝΟΥΛΗΣ Χ. , σελ.   
  
Γ. Επί των επικαίρων ερωτήσεων:  
 ΑΡΣΕΝΗΣ Κ. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΙΑΝΝΟΥΛΗΣ Χ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΜΑΝΛΗΣ Κ., σελ.   
 ΚΩΝΣΤΑΝΤΟΠΟΥΛΟΣ Δ. , σελ.   
 ΜΕΝΔΩΝΗ Σ., σελ.   
 ΠΕΤΣΑΣ Σ. , σελ.   
 ΣΤΥΛΙΟΣ Γ. , σελ.   
  
Δ. Επί του σχεδίου νόμου του Υπουργείου Υποδομών και Μεταφορών:  
 ΑΡΑΜΠΑΤΖΗ Φ. , σελ.   
 ΑΡΣΕΝΗΣ Κ. , σελ.   
 ΒΑΣΙΛΕΙΑΔΗΣ Β. , σελ.   
 ΒΙΛΙΑΡΔΟΣ Β. , σελ.   
 ΓΙΑΝΝΑΚΟΠΟΥΛΟΥ Κ. , σελ.   
 ΓΙΑΝΝΟΥΛΗΣ Χ. , σελ.   
 ΓΚΙΚΑΣ Σ. , σελ.   
 ΓΚΟΚΑΣ Χ. , σελ.   
 ΓΡΗΓΟΡΙΑΔΗΣ Κ. , σελ.   
 ΔΗΜΟΣΧΑΚΗΣ Α. , σελ.   
 ΚΑΙΡΙΔΗΣ Δ. , σελ.   
 ΚΑΡΑΓΙΑΝΝΗΣ Γ. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΜΑΝΛΗΣ Κ. , σελ.   
 ΚΟΛΛΙΑΣ Κ. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΛΙΑΚΟΣ Ε. , σελ.   
 ΜΑΝΩΛΑΚΟΥ Δ. , σελ.   
 ΜΑΡΚΟΠΟΥΛΟΣ Δ. , σελ.   
 ΜΠΟΥΚΩΡΟΣ Χ. , σελ.   
 ΜΠΟΥΡΑΣ Α. , σελ.   
 ΣΑΡΑΚΙΩΤΗΣ Ι. , σελ.   
 ΤΣΑΒΔΑΡΙΔΗΣ Λ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΚΓ΄

Παρασκευή 11 Νοεμβρίου 2022

Αθήνα, σήμερα στις 11 Νοεμβρίου 2022, ημέρα Παρασκευή και ώρα 9.08΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Α΄ Αντιπροέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 10-11-2022 εξουσιοδότηση του Σώματος επικυρώθηκαν με ευθύνη του Προεδρείου τα Πρακτικά της ΚΒ΄ συνεδριάσεώς του, της Πέμπτης 10 Νοεμβρίου 2022, σε ό,τι αφορά την ψήφιση στο σύνολο του σχεδίου νόμου: «Προστασία προσώπων που αναφέρουν παραβιάσεις ενωσιακού δικαίου - Ενσωμάτωση της Οδηγίας (ΕΕ) 2019/1937 του Ευρωπαϊκού Κοινοβουλίου και του Συμβουλίου της 23ης Οκτωβρίου 2019 (L 305) και λοιπές επείγουσες ρυθμίσεις»)

Παρακαλείται η κυρία Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από την κ. Κωνσταντίνα (Νάντια) Γιαννακοπούλου, Βουλευτή Β2΄ Δυτικού Τομέα Αθηνών του Κινήματος Αλλαγής, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να καταχωριστεί το mail των αναφορών)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να καταχωριστεί το mail των απαντήσεων)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Πριν προχωρήσουμε στη συζήτηση του προγραμματισμένου για σήμερα δελτίου επικαίρων ερωτήσεων επιτρέψτε μου πρώτα να ανακοινώσω στο Σώμα το δελτίο επικαίρων ερωτήσεων της Δευτέρας 14 Νοεμβρίου 2022, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 147/7-11-2022 επίκαιρη ερώτηση της Βουλευτού Σερρών της Νέας Δημοκρατίας κ. Φωτεινής Αραμπατζή, προς τον Υπουργό Αγροτικής Ανάπτυξης και Τροφίμων, με θέμα: «Εκτός προκαταβολής από τον ΕΛ.Γ.Α. οι πληγέντες βαμβακοκαλλιεργητές στις Κοινότητες Θολού, Νέας Πέτρας και Γαζώρου του Δήμου Νέας Ζίχνης Σερρών από την χαλαζόπτωση της 25ης Ιουνίου 2022».

2. Η με αριθμό 120/2-11-2022 επίκαιρη ερώτηση του Βουλευτή Θεσπρωτίας του Συνασπισμού Ριζοσπαστικής Αριστεράς κ. Μάριου Κάτση προς τον Υπουργό Ναυτιλίας και Νησιωτικής Πολιτικής, με θέμα: «Ζητήματα ανταγωνισμού από την ιδιωτικοποίηση του Οργανισμού Λιμένος Ηγουμενίτσας (ΟΛΗΓ Α.Ε.), και προβλήματα από τη μη απόδοση της χερσαίας ζώνης λιμένα στους οικείους δήμους».

3. Η με αριθμό 119/31-10-2022 επίκαιρη ερώτηση του Ε΄ Αντιπροέδρου της Βουλής και Βουλευτή Αρκαδίας του Κινήματος Αλλαγής κ. Οδυσσέα Κωνσταντινόπουλου προς την Υπουργό Παιδείας και Θρησκευμάτων, με θέμα: «Αδικαιολόγητη καθυστέρηση πλήρωσης θέσεως εκπαιδευτικού παράλληλης στήριξης στο Νηπιαγωγείο Τυρού και ελλείψεις καθηγητών στο Γυμνάσιο Τυρού».

4. Η με αριθμό 133/7-11-2022 επίκαιρη ερώτηση του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς την Υπουργό Παιδείας και Θρησκευμάτων, με θέμα: «Τα σοβαρά προβλήματα που δημιουργούνται στους εργαζόμενους και στους φοιτητές εξαιτίας των καταργήσεων - συγχωνεύσεων - μετακινήσεων πανεπιστημιακών τμημάτων».

5. Η με αριθμό 124/4-11-2022 επίκαιρη ερώτηση της Βουλευτού A΄ Ανατολικής Αττικής του ΜέΡΑ25 κ. Μαρίας Απατζίδη προς τον Υπουργό Οικονομικών, με θέμα: «Όχι στην ανατροπή της στεγαστικής πολιτικής υπέρ των Ποντίων παλιννοστούντων ομογενών».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 121/2-11-2022 επίκαιρη ερώτηση του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς την Υπουργό Παιδείας και Θρησκευμάτων, με θέμα: «Κραυγή αγωνίας από γονείς, μαθητές, εκπαιδευτικούς και Ομοσπονδία Ιδιωτικών Εκπαιδευτικών Λειτουργών Ελλάδας (ΟΙΕΛΕ) για τα εκπαιδευτήρια «Ν. ΡΑΠΤΟΥ»».

2. Η με αριθμό 122/2-11-2022 επίκαιρη ερώτηση της Βουλευτού Β2΄ Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας) Γιαννακοπούλου προς τον Υπουργό Δικαιοσύνης, με θέμα: «Οι γονείς που καταγγέλλονται για βιασμό και κακοποίηση των παιδιών τους, διατηρούν τη γονική μέριμνα μέχρι σήμερα».

3. Η με αριθμό 134/7-11-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Παιδείας και Θρησκευμάτων, με θέμα: «Για το ζήτημα της φοιτητικής στέγης στην Κρήτη».

4. Η με αριθμό 130/4-11-2022 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα – Ηλία Αρσένη προς τον Υπουργό Κλιματικής Κρίσης και Πολιτικής Προστασίας, με θέμα: «Δεκατέσσερις ημέρες καίει η φωτιά στο Παπίκιο Όρος στη Ροδόπη».

5. Η με αριθμό 126/4-11-2022 επίκαιρη ερώτηση του Βουλευτή Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Παναγιώτη Κουρουμπλή προς τον Υπουργό Υγείας με θέμα: «Ελλείψεις και κερδοσκοπία στον τομέα του φαρμάκου».

6. Η με αριθμό 123/3-11-2022 επίκαιρη ερώτηση του Βουλευτή Α΄ Θεσσαλονίκης του Κινήματος Αλλαγής κ. Χαράλαμπου Καστανίδη προς τον Υφυπουργό στον Πρωθυπουργό αρμόδιο για θέματα επικοινωνίας και ενημέρωσης, με θέμα: «Υποβάθμιση της λειτουργίας και του ρόλου της «ΕΡΤ3»».

7. Η με αριθμό 135/7-11-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υποδομών και Μεταφορών, με θέμα: «Για την επισκευή - ανακατασκευή των κτηρίων στις σεισμόπληκτες περιοχές της Περιφερειακής Ενότητας (Π.Ε.) Ηρακλείου και τις υφιστάμενες συνθήκες στέγασης των κατοίκων».

8. Η με αριθμό 127/4-11-2022 επίκαιρη ερώτηση της Βουλευτού Κοζάνης του Συνασπισμού Ριζοσπαστικής Αριστεράς κ. Καλλιόπης Βέττα προς τον Υπουργό Υγείας, με θέμα: «Η υποστελέχωση της παιδιατρικής κλινικής της Κοζάνης με ευθύνη της Κυβέρνησης, προκαλεί μεγάλη ανασφάλεια στους πολίτες της περιοχής».

9. Η με αριθμό 132/4-11-2022 επίκαιρη ερώτηση του Βουλευτή Ροδόπης του Κινήματος Αλλαγής κ. Ιλχάν Αχμέτ προς τον Υπουργό Υγείας, με θέμα: «Η υποστελέχωση του ΕΚΑΒ Ροδόπης ναρκοθετεί τα θεμέλια της λειτουργίας του σε μια ακριτική περιοχή και υποβαθμίζει τις συνθήκες εργασίας των εργαζομένων».

10. Η με αριθμό 136/7-11-2022 επίκαιρη ερώτηση της Βουλευτού Λέσβου του Κομμουνιστικού Κόμματος Ελλάδας κ. Μαρίας Κομνηνάκα προς τον Υφυπουργό στον Πρωθυπουργό αρμόδιο για θέματα κρατικής αρωγής και αποκατάστασης, με θέμα: «Για την πλήρη και άμεση αποκατάσταση των σχολείων της Σάμου, τα οποία υπέστησαν σοβαρές ζημίες από τον σεισμό».

11. Η με αριθμό 129/4-11-2022 επίκαιρη ερώτηση του Βουλευτή Λάρισας του Συνασπισμού Ριζοσπαστικής Αριστεράς κ. Βασιλείου Κόκκαλη προς τον Υπουργό Οικονομικών, με θέμα: «Η νομοθετική παρέμβαση είναι βέβαιη, όμως θα θωρακίσετε τους ευάλωτους δανειολήπτες ή τις εταιρείες διαχείρισης δανείων;».

12. Η με αριθμό 141/7-11-2022 επίκαιρη ερώτηση του Βουλευτή Κέρκυρας του Κινήματος Αλλαγής κ. Δημητρίου Μπιάγκη προς τον Υπουργό Περιβάλλοντος και Ενέργειας, με θέμα: «Επιβεβλημένη ανάγκη θέσπισης νομοθετικής ρύθμισης για την παράταση έκδοσης οικοδομικών αδειών στα κατά παρέκκλιση οικοδομήσιμα ακίνητα και μετά το 2022».

13. Η με αριθμό 137/7-11-2022 επίκαιρη ερώτηση του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικολάου Παπαναστάση προς τον Υπουργό Υγείας, με θέμα: «Για τις συνθήκες που επικρατούν στο Γενικό Νοσοκομείο Μεσολογγίου».

14. Η με αριθμό 143/7-11-2022 επίκαιρη ερώτηση του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Γιατί η Κυβέρνηση Μητσοτάκη επιλέγει την καύση απορριμμάτων ως βασική στρατηγική στη διαχείρισή τους σε αντίθεση με την ευρωπαϊκή νομοθεσία;»

15. Η με αριθμό 138/7-11-2022 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Υγείας, με θέμα: «Προβλήματα στη λειτουργία της παιδιατρικής κλινικής του Γενικού Νοσοκομείου Κοζάνης «Μαμάτσειο» λόγω υποστελέχωσης».

16. Η με αριθμό 144/7-11-2022 επίκαιρη ερώτηση της Βουλευτού Α΄ Θεσσαλονίκης του Συνασπισμού Ριζοσπαστικής Αριστεράς κ. Αικατερίνης (Κατερίνας) Νοτοπούλου προς τον Υπουργό Οικονομικών, με θέμα: «Το Κυβερνείο εκπέμπει SOS - σχέδιο διάσωσης και αξιοποίησής του».

17. Η με αριθμό 139/7-11-2022 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υφυπουργό στον Πρωθυπουργό αρμόδιο για θέματα κρατικής αρωγής και αποκατάστασης, με θέμα: «Για τις τεράστιες καταστροφές στη Σητεία από τα έντονα καιρικά φαινόμενα του Σαββάτου 15-10-22».

18. H με αριθμό 146/7-11-2022 επίκαιρη ερώτηση της Βουλευτού Επικρατείας του Συνασπισμού Ριζοσπαστικής Αριστεράς κ. Ευτυχίας Αχτσιόγλου προς τον Υπουργό Οικονομικών, με θέμα: «Διόγκωση ιδιωτικού χρέους, ασυδοσία τραπεζών και funds, κίνδυνος εγγραφής στο δημόσιο χρέος των εγγυήσεων του «Ηρακλή»».

19. Η με αριθμό 142/7-11-2022 επίκαιρη ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Για την αναγνώριση του δικαιώματος υποβολής αίτησης μετάθεσης ή απόσπασης στους νεοδιόριστους εκπαιδευτικούς ΤΕ16».

ΑΝΑΦΟΡΕΣ - ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 91/4-10-2022 ερώτηση του Βουλευτή Φθιώτιδας του Συνασπισμού Ριζοσπαστικής Αριστεράς κ. Ιωάννη Σαρακιώτη προς τον Υπουργό Υγείας, με θέμα: «Δραματική η κατάσταση στο Γενικό Νοσοκομείο Λαμίας - η προκλητική αδιαφορία της Κυβέρνησης συνεχίζεται».

2. Η με αριθμό 33/3-10-2022 ερώτηση του Βουλευτή Αιτωλοακαρνανίας του Κινήματος Αλλαγής κ. Δημητρίου Κωνσταντόπουλου προς τον Υπουργό Αγροτικής Ανάπτυξης και Τροφίμων, με θέμα: «Επαναλειτουργία των σφαγείων Θέρμου Αιτωλοακαρνανίας».

3. Η με αριθμό 97/5-10-2022 ερώτηση του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς τον Υπουργό Υγείας, με θέμα: «Αποκατάσταση των δικαιωμάτων των ιατρών ΙΔΑΧ -ιδιωτικού δικαίου αορίστου χρόνου- της 4ης ΔΥΠΕ -δημόσια υγειονομική περιφέρεια- μέλη του Συλλόγου Επιστημονικού Υγειονομικού Προσωπικού Φροντίδας Υγείας Βορείου Ελλάδας».

Κυρίες και κύριοι συνάδελφοι, προχωρούμε τώρα στη συζήτηση των σημερινών επικαίρων ερωτήσεων.

Ξεκινάμε με την τέταρτη με αριθμό 145/7-11-2022 επίκαιρη ερώτηση πρώτου κύκλου του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Πολιτισμού και Αθλητισμού, με θέμα: «Παράνομη νομιμοποίηση «Συλλογής Στερν»».

Θα απαντήσει η Υπουργός Πολιτισμού και Αθλητισμού κ. Στυλιανή Μενδώνη.

Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ, κύριε Πρόεδρε.

Κυρία Υπουργέ, η κύρωση συμφωνίας για την επιστροφή στην Ελλάδα ιδιωτικής συλλογής εκατόν εξήντα ένα αρχαιοτήτων κυκλαδικού πολιτισμού με νόμο που φέρατε εσείς στη Βουλή τον Σεπτέμβρη ξεσήκωσε θύελλα αντιδράσεων. Με αφορμή επίσης τα εν κρυπτώ εγκαίνια της έκθεσης δεκαπέντε αντικείμενων από τις εκατόν εξήντα μία αρχαιότητες σε ιδιωτικό μουσείο, στο Μουσείο Κυκλαδικής Τέχνης στην Αθήνα, οι Σύλλογοι Ελλήνων Αρχαιολόγων, Εκτάκτων Αρχαιολόγων, ο Ενιαίος Σύλλογος Υπαλλήλων ΥΠΠΟ, η Πανελλήνια Ένωση Συντηρητών Αρχαιοτήτων, το Πανελλήνιο Σωματείο Έκτακτου Προσωπικού του Υπουργείου Πολιτισμού σε κοινή τους ανακοίνωση αναφέρουν ότι «τα αντικείμενα αυτά δεν έχουν ελεγχθεί με τη νόμιμη διαδικασία για το αν είναι αυθεντικά ή κίβδηλα», αντίγραφα δηλαδή, «ούτε για το πώς βρέθηκαν από τις Κυκλάδες στη συλλογή ενός πολυεκατομμυριούχου στη Νέα Υόρκη».

Την ίδια στιγμή όπου, σύμφωνα με στοιχεία που κατατέθηκαν στην εισαγγελία αρχαιοκαπηλίας, πέντε ειδώλια της συλλογής αυτής φέρεται να προέρχονται από λαθροανασκαφές στο νησί της Κέρου. Ιδιαίτερη αναφορά γίνεται και στην έρευνα του Χρήστου Τσιρογιάννη ότι υπάρχει το ειδώλιο αριθμός 29 της συλλογής Στερν το οποίο περιλαμβάνεται στο αρχείο φωτογραφιών του καταδικασμένου για αρχαιοκαπηλία Μπεκίνα. Στην ανακοίνωση αυτή επισημαίνεται ότι η αναγνώριση κατοχής των αρχαιοτήτων σε ένα ίδρυμα, όπως το HACI, στη διοίκηση του οποίου μετέχει ο γιος του Λέοναρντ Στερν και ο οικονομικός διευθυντής του επιχειρήσεών του αποτελεί ακόμη έναν επιπλέον λόγο διερεύνησης της νομιμότητας της συγκεκριμένης συμφωνίας.

Σύμφωνα με δημοσιεύματα, το θέμα της νομιμότητας απασχόλησε τη Γενική Διεύθυνση Αρχαιοτήτων του Υπουργείου σας και σε έγγραφό της έγραψε ότι «Ανακύπτουν ζητήματα παράκαμψης των προβλεπόμενων από τον αρχαιολογικό νόμο διαδικασιών, που συνιστούν ουσιώδεις παραλείψεις της διοίκησης. Ως προς τη νομιμότητα σημειώνεται ότι πρόκειται για παραλείψεις νόμιμων οφειλόμενων διαδικασιών και ουσιώδους τύπου καθώς αυτές προβλέπονται ρητά από ειδικές διατάξεις. Οι σημαντικότερες εξ αυτών αφορούν τη διαδικασία περί άδειας κατοχής κινητών μνημείων και δανεισμού τους, οι οποίες φαίνεται να αγνοήθηκαν και να υποκαταστάθηκαν από τη συμφωνία» που υπογράψατε. Γίνεται λόγος για παραλείψεις ως προς τον μακροχρόνιο δανεισμό για την έκθεση μνημείων στο HACI και ΜΕΤ και σημειώνεται πως «Δεν πληρούται καμμία διαδικασία του νόμου και δεν ακολουθήθηκε η νόμιμη διαδικασία».

Καθώς με την εν λόγω συμφωνία του νόμου σας πλέον ανοίγει ο δρόμος για συμφωνίες νομιμοποίησης συλλογών οι οποίες απαρτίζονται από αρχαιότητες αμφίβολης προέλευσης κτηθείσες με αντιεπιστημονικό τρόπο, υποσκάπτοντας ταυτόχρονα την εθνική πολιτική για τον επαναπατρισμό αρχαιοτήτων με βάση διεθνείς συμβάσεις, σας ρωτάμε βάσει ποιων εγγράφων των αρμόδιων ελληνικών υπηρεσιών προκύπτει η προέλευση και η αυθεντικότητα των εκατόν εξήντα ένα κινητών μνημείων, και γιατί τα δήθεν «επαναπατρισθέντα» αντικείμενα κατευθύνθηκαν σε ιδιωτικά μουσεία της Ελλάδας και του εξωτερικού και όχι στα δημόσια μουσεία της χώρας;

Ζητήθηκε επίσης η συνδρομή των ιταλικών διωκτικών αρχών όταν αποκαλύφθηκε ότι το ειδώλιο αριθμός 29 συμπεριλαμβανόταν στο αρχείο του αρχαιοκάπηλου Μπεκίνα; Έγιναν προσπάθειες διεθνούς διερεύνησης της υπόθεσης των κλεμμένων αρχαιοτήτων στο διάστημα των δύο ετών και πριν τη συμφωνία με την οικογένεια του συλλέκτη; Αν ναι, πώς πιστοποιείται, κυρία Υπουργέ, κάτι τέτοιο;

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει η κυρία Υπουργός.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Ευχαριστώ πολύ, κύριε Πρόεδρε.

Κύριε Βουλευτά, για όλα αυτά τα θέματα που θέτετε έχω ήδη απαντήσει λεπτομερώς σε τρεις ερωτήσεις του κόμματός σας, ακριβώς για το ίδιο θέμα. Πολλά από αυτά που επίσης επισημαίνετε έχουν ήδη απαντηθεί στη Βουλή κατά τη συζήτηση της κύρωσης της συμφωνίας και έχουν κατατεθεί και τα σχετικά έγγραφα. Εσείς επανέρχεστε. Λοιπόν, για άλλη μια φορά θα σας πω ότι ουδεμία ενέργεια έγινε εν κρυπτώ, ουδεμία συνεννόηση πραγματοποιήθηκε ενάντια στα εθνικά συμφέροντα, ουδεμία συμφωνία συνήφθη μυστικά και παρανόμως.

Στην ερώτηση σας υιοθετείτε άκριτα τους ισχυρισμούς συνδικαλιστικών σωματείων ότι δήθεν πέντε από τα ειδώλια της συλλογής προέρχονται από τη λαθρανασκαφή της Κέρου. Οι συνδικαλιστές επικαλούνται ως βιβλιογραφία για τα λεγόμενά τους τη μονογραφία της αρχαιολόγου Πέγκυς Σωτηρακοπούλου «Ο θησαυρός της Κέρου». Όμως πουθενά η συγγραφέας δεν αναφέρεται ότι τα εν λόγω ειδώλια προέρχονται από τη λαθρανασκαφή της Κέρου. Αντίθετα χωρίζει τα ειδώλια που ερευνά στη μελέτη της σε δύο κατηγορίες με κριτήριο το κατά πόσο μπορεί να υποστηριχθεί επιστημονικά ότι προέρχονται ή δεν προέρχονται από την Κέρο. Και τα πέντε ειδώλια που αναφέρουν οι συνδικαλιστές περιλαμβάνονται στο δεύτερο μέρος της μελέτης της για τα οποία δεν μπορεί να υποστηριχθεί ότι προέρχονται από την Κέρο. Αυτό το λέει η ίδια η συγγραφέας.

Με τη συμφωνία οι αρχαιότητες αναγνωρίστηκαν ως ανέκαθεν ανήκουσες στο ελληνικό κράτος. Εξετέθησαν οι πρώτες δεκαπέντε στο Μουσείο Κυκλαδικής Τέχνης ως δάνειο εκ μέρους του ιδιοκτήτη ελληνικού κράτους. Θα εκτεθούν στο Μητροπολιτικό Μουσείο της Νέας Υόρκης επίσης ως δάνειο εκ μέρους του ιδιοκτήτη ελληνικού κράτους. Στα δέκα χρόνια θα αρχίσουν να επιστρέφουν στην Ελλάδα ως πατρίδα και ιδιοκτήτριά τους. Αυτή η επιστροφή είναι οριστική και θα εκτεθούν στα μουσεία της Ελλάδας. Σε ποια μουσεία; Στα μουσεία που θα αποφασίσει τότε το Υπουργείο Πολιτισμού μετά από γνωμοδότηση του Κεντρικού Αρχαιολογικού Συμβουλίου. Κατά τη σταθερή τακτική των επαναπατρισμών τα αγαθά εκτίθενται στο κοντινότερο μουσείο του τόπου προέλευσής τους. Στην προκειμένη περίπτωση η κατασκευή του Μουσείου της Νάξου αναμένεται να ολοκληρωθεί στο τέλος του 2026.

Όσον αφορά στο Μουσείο Κυκλαδικής Τέχνης, φυσικά και μπορούν να εκτεθούν και σε αυτό, αλλά για να εκτεθεί έστω και μία αρχαιότητα της συλλογής στο Μουσείο Κυκλαδικής Τέχνης θα πρέπει να αποφασίσει τότε, μετά από δέκα χρόνια, το Υπουργείο Πολιτισμού μετά από γνωμοδότηση του Κεντρικού Αρχαιολογικού Συμβουλίου. Και πώς θα εκτεθεί; Ως δάνειο του Υπουργείου Πολιτισμού προς το Μουσείο Κυκλαδικής Τέχνης με συγκεκριμένη διάρκεια και όρους, όπως προβλέπει ο αρχαιολογικός νόμος. Πρόκειται για εσωτερικό δανεισμό μεταξύ μουσείων εντός της Ελλάδας, που είναι μία συνηθέστατη τακτική.

Όσον αφορά την έρευνα του ιδιώτη αρχαιολόγου, την οποία επικαλείστε, ο ιδιώτης αρχαιολόγος δήλωσε ότι έχει στην κατοχή του μία επαγγελματική ασπρόμαυρη φωτογραφία, η οποία δείχνει το ειδώλιο σε βάση ειδικά κατασκευασμένη για αυτό ανάμεσα σε άλλες αρχαιότητες. Η εν λόγω φωτογραφία δεν είναι καν polaroid, που θα ήταν μια ισχυρή ένδειξη ότι το ειδώλιο είχε σχέση με κάποια λαθρανασκαφή. Είναι, λοιπόν, η φωτογραφία που βρέθηκε στο αρχείο που κατέχει ο ιδιώτης αρχαιολόγος και όχι το ίδιο το ειδώλιο. Με τη συγκεκριμένη, λοιπόν, φωτογραφία δεν μπορεί κανείς να πιστοποιήσει ότι το ειδώλιο βρέθηκε στην κατοχή του αρχαιοπώλη. Το φωτογραφικό υλικό του αρχαιοπώλη που κατέσχεσε η ιταλική αστυνομία αποτέλεσε ανακριτικό υλικό που δόθηκε επίσημα και θεσμικά προς τις ελληνικές κρατικές αρχές. Στο εν λόγω αρχείο, που διαθέτει επίσημα και θεσμικά το Υπουργείο, δεν περιλαμβάνεται η φωτογραφία που επικαλείται ο ιδιώτης. Σε κάθε περίπτωση ο Μπεκίνα καταδικάστηκε με απόφαση του Αρείου Πάγου το 2020 για ογδόντα έξι αρχαιότητες στις οποίες δεν περιλαμβάνεται το συγκεκριμένο ειδώλιο.

Η αναφορά σας περί εν κρυπτώ εγκαινίων διαψεύστηκε από την πραγματικότητα. Πέραν των εγκαινίων, την προηγούμενη Τρίτη οργανώθηκε κατόπιν ανοιχτής πρόσκλησης ξενάγηση δημοσιογράφων στην έκθεση κατά τη διάρκεια της οποίας απαντήθηκαν όλα τα ερωτήματα που ετέθησαν από τους εκπροσώπους του Τύπου.

Σε αυτά που είπατε περί αυθεντικότητας και κατοχής θα απαντήσω στη δευτερολογία μου.

**ΠΡΟΕΔΡΕΥΩΝ (Νικήτας Κακλαμάνης):** Τον λόγο έχει ο κ. Αρσένης.

**ΚΡΙΤΩΝ - ΗΛΙΑΣ ΑΡΣΕΝΗΣ:** Κυρία Υπουργέ, δεν μας δώσατε τα έγγραφα στην ερώτηση του ΜέΡΑ25 και δεν λέτε αλήθεια. Επίσης δεν λέτε αλήθεια ότι απαντήσατε σε όλα τα ερωτήματα, γι’ αυτό κιόλας επανερχόμαστε.

Ο κ. Στερν, εξέθεσε τα κομμάτια της συλλογής του, κυρία Υπουργέ, από το 1990. Το 2004 έβγαλε και έναν μεγάλο κατάλογο. Τον έχετε αυτόν στο αρχείο σας; Έβγαλε έναν μεγάλο κατάλογο με τα κυκλαδικά της συλλογής του. Τότε ήσασταν Γενική Γραμματέας του Υπουργείου και αρχαιολόγος. Δεν μπορείτε να μιλάτε για άγνωστη συλλογή.

Είχε άλλα αρχαία, κυρία Υπουργέ, εκτός από τα εκατόν εξήντα ένα κυκλαδικά; Δεν το λέμε εμείς, το λέει η συμφωνία και η βιβλιογραφία. Τα έχει δώσει όλα τα κυκλαδικά, κυρία Υπουργέ, που έχει ο κ. Στερν; Το έχετε ελέγξει; Διότι στον κατάλογο της έκθεσής του υπήρχαν άλλα. Τελικά τι έγιναν τα υπόλοιπα; Δεν σας τα παρέδωσε; Τα πούλησε; Τα αντάλλαξε; Τελικά ήταν συλλέκτης, πουλούσε, αγόραζε, αντάλλασσε; Τι γινόταν με τον κ. Στερν;

Έχουν γίνει λαθρανασκαφές στην Κέρο, κυρία Υπουργέ; Ναι, έχουν γίνει και τα πέντε ειδώλια είναι από εκεί και το ξέρετε πολύ καλά. Και αποδεικνύεται όχι μόνο από την κ. Σωτηρακοπούλου που είπατε, αλλά από τα λεγόμενα της κ. Γκετζ Πρετσιόζι, κυρία Υπουργέ! Και αυτό δεν το ξέρατε; Έχουν γίνει λαθρανασκαφές στη Νάξο, κυρία Υπουργέ;

Από τότε που το αναφέρει ο Κοντολέων μέχρι το 2012 που το αναφέρει ο εισαγγελέας της Νέας Υόρκης στο πόρισμα Στέινχαρτ, κυρία Υπουργέ -θα το γνωρίζετε κι αυτό- έχουν γίνει λαθρανασκαφές. Υπάρχει ειδώλιο που ταυτίζεται με τη λαθρανασκαφή -ακούστε με, κυρία Υπουργέ- του Φιώντα της Νάξου; Δεν θα σας πω εγώ ποιο είναι ή ποια είναι. Εσείς έπρεπε να βάλετε τις υπηρεσίες σας εδώ και τρία χρόνια να το ψάξουν. Μήπως υπάρχει και ταυτίζεται με τη λαθρανασκαφή στο συγκεκριμένο σημείο της Νάξου;

Τον γνωρίζετε, κυρία Υπουργέ; Η Γκαλερί Κουτουλάκη, ο Νικόλας Κουτουλάκης ασχολιόταν ή όχι με παράνομη διακίνηση αρχαιοτήτων, ιδίως μινωικών και κλαδικών, όπως καταγράφει ο αείμνηστος αρχαιολόγος Γιάννης Σακελλαράκης; Ξέρετε αν κάποιο ή κάποια από τα ειδώλια της συλλογής έχουν βγει στην αγορά από τον Νικόλα Κουτουλάκη; Δεν θα σας πω εγώ ποια είναι, αλλά πρέπει εσείς να ψάξετε και να μας πείτε.

Υπάρχουν κίβδηλα αντίγραφα στη συλλογή; Το ειδώλιο που υπήρχε στην έκθεση, το Στερν 21, κυρία Υπουργέ, ξέρετε από πού προέρχεται; Το γράφει το Υπουργείο σας από πού προέρχεται στην έκθεση στο Κυκλαδικό. Είναι της ίδιας πηγής με τον «Αρπιστή» του Μητροπολιτικού, που είναι τεκμηριωμένα αντίγραφο. Ακόμη και ο κ. Νιώτης, ο άνθρωπος που το έκανε, πριν πεθάνει ομολόγησε ότι το είχε φτιάξει. Τέτοια εκθέτει το Μητροπολιτικό Μουσείο, με το οποίο εσείς έχετε κάνει αυτή τη συμφωνία, το μουσείο για το οποίο ο εισαγγελέας της Νέας Υόρκης έχει κάνει έξι κατασχέσεις τον χρόνο, κάθε χρόνο, και εκθέτει αρχαιοκάπηλα ευρήματα και δεν διστάζει να εκθέτει και τα κίβδηλα. Μήπως γι’ αυτό έχετε αποκρύψει τα πιστοποιητικά προέλευσης τους που δεν μας δώσατε στην ερώτηση του ΜέΡΑ25; Γι’ αυτό δεν τα φέρατε στη Βουλή; Γι’ αυτό τα έχετε αποκρύψει και από τις αρμόδιες υπηρεσίες;

Ξέρετε ότι επιλέγετε να χειρίζεστε αυτή την υπόθεση μόνη σας με το γραφείο σας, χωρίς αρμόδιες υπηρεσίες και αυτό εγείρει ζητήματα παράβασης καθήκοντος από μέρους σας; Αυτό είναι και είναι ακόμα πιο σοβαρό, γιατί δεν το κάνει οποιοσδήποτε Υπουργός Πολιτισμού, το κάνετε εσείς που ξέρετε πολύ καλά τις διαδικασίες και ξέρετε ποιες διαδικασίες παραβιάζετε, αν τις παραβιάζετε. Γνωρίζετε πολύ καλά πόσες διατάξεις παραβήκατε επί δύο χρόνια εσείς και το γραφείο σας.

**ΠΡΟΕΔΡΕΥΩΝ (Νικήτας Κακλαμάνης):** Κυρία Υπουργέ, έχετε το λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού και Αθλητισμού):** Κύριε Αρσένη, κατά την πάγια τακτική σας υιοθετείτε εντελώς άκριτα πράγματα, τα οποία παρουσιάζετε στη Βουλή ως δήθεν πράγματα τα οποία οδηγούν σε αποκαλύψεις. Είναι προφανές ότι εσείς δικαιολογείστε να μην ξέρετε τη βιβλιογραφία. Οι πληροφοριοδότες σας όμως, οι πηγές σας, υποτίθεται ότι είναι επιστήμονες. Ε, λοιπόν, έπρεπε να διαβάζουν σωστά τη βιβλιογραφία, κύριε Αρσένη, και θα έπρεπε να ξέρουν ότι, όσον αφορά την Πρετσιόζι -γιατί την επικαλεστήκατε-, που δήθεν τεκμηριώνει αυτά που λέει για τα ειδώλια, έχουν παραλείψει μια μικρή φράση που λέει πάντοτε η, Πρετσιόζι ότι είναι δήθεν από ακούσματα.

Στη μελέτη του 1985 η Πρετσιόζι λέει πάντα «κατά τα λεγόμενα» προς αυτή από συλλέκτες, από εμπόρους, με όποιον έχει συνομιλήσει. Και στη μελέτη του 2001 η ίδια γράφει πάντα «ενδέχεται». Η Σωτηρακοπούλου παραθέτει αυτές τις κρίσιμες λέξεις. Οι δικές σας πηγές παραλείπουν να τις αναφέρουν. Μεταξύ του «ενδέχεται» και του «είναι», στην επιστήμη υπάρχει τεράστια διαφορά, κύριε Αρσένη, την οποία εσείς φαίνεται ότι συστηματικά αγνοείτε.

Πάμε, λοιπόν, να δούμε και αυτά που λέτε για την κυριότητα και την κατοχή. Κατ’ αρχάς είναι δύο διαφορετικές έννοιες. Η κυριότητα των αρχαιοτήτων ανήκει αναμφισβήτητα στην Ελλάδα δυνάμει της συμφωνίας και επ' αυτής δεν χωράει ουδεμία αμφισβήτηση. Η κατοχή ενός αντικειμένου κατά τον Αστικό Κώδικα σημαίνει αποκλειστικά το φυσικό εξουσιασμό που ασκεί επί του αντικειμένου εκείνο το πρόσωπο που τελεί σε τοπική σχέση με το αντικείμενο. Αναφέρεται στη σχέση μεταξύ του αντικειμένου και του υποκειμένου που το έχει στα χέρια του. Απαιτεί, δηλαδή, τοπικό στοιχείο.

Πείτε μου, λοιπόν: Σε ποιο σημείο λέει η συμφωνία ότι το Πολιτιστικό Ινστιτούτο, το HACI, θα έχει στην κατοχή του για πάντα τα αντικείμενα; Πουθενά! Και πώς θα μπορούσε άλλωστε να το λέει, αφού οι αρχαιότητες επιστρέφουν στην Ελλάδα σταδιακά, μετά από μια δεκαετία; Επομένως, πώς είναι δυνατόν το ινστιτούτο να έχει στην κατοχή του αρχαιότητες που θα βρίσκονται σε άλλη ήπειρο;

Με ρωτάτε γιατί πριν τη συμφωνία δεν ερευνήθηκε η αυθεντικότητα των αρχαιοτήτων της συλλογής, όπως τάχα επιβάλλει ο αρχαιολογικός νόμος τον οποίον τάχα παραβιάσαμε. Σε ποια διάταξη του αρχαιολογικού νόμου, κύριε Αρσένη, προβλέπεται κάτι τέτοιο; Πείτε μου ακριβώς πού προβλέπεται ότι το Υπουργείο Πολιτισμού δεν μπορεί να επαναπατρίζει αρχαιότητες που εντοπίζονται στο εξωτερικό, αν προηγουμένως δεν έχει πιστοποιήσει ότι αυτές είναι αυθεντικές. Ξέρετε τι σημαίνει έρευνα αυθεντικότητας μιας αρχαιότητας; Η αυθεντικότητα ενός μνημείου, δηλαδή το αν έχει κατασκευαστεί στην αρχαιότητα, απαιτεί μακροχρόνια έρευνα σε εργαστήριο με ειδικές χημικές αναλύσεις του υλικού και των επικαθήσεών του, προκειμένου να εκτιμηθεί η χρονολογία κατασκευής του. Είναι έρευνα, κυρίως, χημικών επιστημόνων πολύ ιδιαίτερη, πολύ δύσκολη και τα αποτελέσματά της διατηρούν πάντα ένα βαθμό αμφιβολίας. Δείτε τη σχετική βιβλιογραφία, αφού την επικαλείστε συνεχώς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Κύριε Πρόεδρε, ζητώ την ανοχή σας, γιατί εδώ μας είπαν ότι έχουμε κάνει παράβαση καθήκοντος.

Πάμε, λοιπόν, να δούμε τα υπόλοιπα. Για να μην αγωνιάτε, αν προκύψει ότι κάποιο δεν είναι αυθεντικό, αν διαβάσετε τη συμφωνία που είναι πλέον νόμος του κράτους, θα διαπιστώσετε ότι δεν έχουμε παραιτηθεί από κανένα δικαίωμα του ελληνικού δημοσίου ούτε έχουμε θέσει κάποιο χρονικό όριο, ως το οποίο μπορούμε να διεκδικήσουμε οποιοδήποτε δικαίωμά μας. Για οποιοδήποτε ζήτημα προκύψει και οποτεδήποτε προκύψει θα ασκηθεί κάθε νόμιμο δικαίωμα.

Με ρωτάτε γιατί πριν τη συμφωνία δεν ερευνήσαμε την προέλευση της συλλογής, όπως τάχα επιβάλλει ο αρχαιολογικός νόμος, τον οποίον τάχα πάλι παραβαίνουμε. Σε ποια διάταξη του αρχαιολογικού νόμου προβλέπεται ότι το Υπουργείο Πολιτισμού για να ανακτήσει αρχαιότητες που εντοπίζονται στο εξωτερικό, πρέπει προηγουμένως να ελέγξει τους τίτλους κτήσης του μουσείου ή του ιδιώτη που τις κατέχει; Τέτοια διάταξη σας βεβαιώνω ότι δεν υπάρχει στον αρχαιολογικό νόμο.

Και τι σημαίνει «έρευνα των τίτλων»; «Έλεγχος τίτλων απόκτησης μιας αρχαιότητας σημαίνει έλεγχος μιας αλυσίδας αγοραπωλησιών από τον αρχικό πωλητή έως τον τελικό αγοραστή-κάτοχο, ότι τυχόν παρατυπίες σε ένα τιμολόγιο δεν είναι ορατές διά γυμνού οφθαλμού και απαιτείται επιτόπια έρευνα από ειδικούς σε κάθε αρχαιοπωλείο της ημεδαπής και αλλοδαπής που τυχόν αναφέρονται στην αλυσίδα αυτή, για να ταυτιστούν τα παραστατικά, με ό,τι αυτό συνεπάγεται σε δημόσιο χρήμα και χρόνο.

Ξέρετε ότι και οι κυκλαδικές αρχαιότητες από το λεγόμενο «Θησαυρό της Κέρου», μιας και τον επικαλείστε συνεχώς, δημοπρατήθηκαν νόμιμα, με δικαστική άδεια, σε τρεις δημοπρασίες στο Λονδίνο τον Ιούλιο και τον Δεκέμβριο του 1990 και τον Ιούλιο του 1992; Ξέρετε ότι το αίτημα διεκδίκησης που υπέβαλε τότε το ελληνικό κράτος, απορρίφθηκε από το βρετανικό δικαστήριο το οποίο έκρινε ως νόμιμη την πώλησή τους μέσω των δημοπρασιών; Τα γνωρίζετε αυτά; Αν τα γνωρίζετε και αποσιωπάτε, το κάνετε σκόπιμα. Αν δεν το γνωρίζετε, πρέπει να σας πω ότι με βάση αυτή τη δικαστική κρίση, όποιος αγόρασε κυκλαδικές αρχαιότητες σε αυτές τις δημοπρασίες και τις πούλησε σε κάποιον άλλον και αυτός σε κάποιον άλλον και ούτω καθεξής, είναι όλοι νόμιμοι. Το γνωρίζετε αυτό; Γνωρίζετε τις διαδικασίες;

Και τελειώνω. Με τη συμφωνία πετύχαμε να αναγνωριστούν και οι εκατόν εξήντα μία αρχαιότητες ως ανέκαθεν ελληνικές και επιστρεπτέες στη χώρα μας χωρίς κανένα βάρος απόδειξης, χωρίς καμμία οικονομική επιβάρυνση, όχι μόνο δικαστικής εμπλοκής, αλλά ακόμα και χωρίς τα έξοδα των μεταφορών και της ασφάλισης -τα οποία μπορεί να μην το γνωρίζετε εσείς, αλλά είναι ιδιαίτερα σημαντικά ποσά- και το κυριότερο, χωρίς να παραιτηθούμε από κανένα δικαίωμά μας ούτε υφιστάμενο ούτε ενδεχόμενο να προκύψει στο μέλλον.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Στις επόμενες δύο επίκαιρες ερωτήσεις θα απαντήσει ο Αναπληρωτής Υπουργός Εσωτερικών κ. Στυλιανός Πέτσας.

Συνεχίζουμε με τη δεύτερη με αριθμό 125/4-11-2022 επίκαιρη ερώτηση πρώτου κύκλου του Βουλευτή Αιτωλοακαρνανίας του Κινήματος Αλλαγής κ.Δημητρίου Κωνσταντόπουλου προς τον Υπουργό Εσωτερικών,με θέμα: «Καμμία εξέλιξη στην αποκατάσταση των ζημιών στη γέφυρα του Μόρνου».

Κύριε Κωνσταντόπουλε, έχετε τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Πρόεδρε, καλημέρα!

Κύριε Υπουργέ, η γέφυρα Μόρνου είναι η γέφυρα που ενώνει την Αιτωλοακαρνανία με τη Φωκίδα. Ενώνει την Περιφέρεια της Δυτικής Ελλάδας με την Περιφέρεια της Στερεάς Ελλάδας.

Η σημασία της είναι τεράστια, αφού εξυπηρετεί καθημερινά τους κατοίκους της Ναυπακτίας και της Δωρίδας στις καθημερινές τους μετακινήσεις. Εξυπηρετεί, βέβαια, καθημερινώς και τις επιχειρήσεις που βρίσκονται στην ευρύτερη περιοχή αλλά και εκατοντάδες επισκέπτες που επισκέπτονται την ορεινή Ναυπακτία και τη Δωρίδα.

Η γέφυρα αυτή, κύριε Υπουργέ, μετρά ενενήντα χρόνια ζωής. Δόθηκε στην κυκλοφορία για πρώτη φορά το 1936, και όπως ήταν αντιληπτό κατασκευάστηκε με τις πρότυπες προδιαγραφές. Η συντήρησή της, ωστόσο παραμένει ανεπαρκής και μέχρι σήμερα, θα έλεγα, ανύπαρκτη.

Η δε κατάσταση στην οποία βρίσκεται δημιουργεί συνθήκες επικινδυνότητας για τους διερχόμενους. Μάλιστα, έχει υποστεί τεράστια καταπόνηση από την πολυετή καθημερινή χρήση και αντισεισμική δραστηριότητα της περιοχής.

Ταυτόχρονα, λόγω της κλιματικής αλλαγής και των έντονων καιρικών φαινομένων των τελευταίων ετών έχει επιβαρυνθεί από τον τεράστιο όγκο υδάτων που έχει δεχθεί η κοίτη του ποταμού Μόρνου. Ο δε οπλισμός της είναι οξειδωμένος και είναι ορατός στους διερχόμενους. Οι δε αποκολλήσεις κομματιών τσιμέντου μετατόπισαν από τα τόξα και τις κάθετες κολώνες, είναι καθημερινό φαινόμενο. Αυτές οι αποκολλήσεις θέτουν σε μεγάλο κίνδυνο, θα έλεγα τη ζωή των πεζών αλλά και των διερχομένων οχημάτων. Να τονιστεί ότι η ανάγκη της συντήρησης της γέφυρας του Μόρνου είναι γνωστή στους φορείς της τοπικής αυτοδιοίκησης, καθώς και στο Υπουργείο Εσωτερικών και στο Υπουργείο Υποδομών και Μεταφορών. Στην πράξη, ωστόσο, δεν έχει γίνει καμμία μα καμμία παρέμβαση πέραν του φωτισμού του 2012 - 2013 και αυτό με απόφαση των Δημάρχων Ναυπακτίας και Δωρίδας.

Θα πρέπει να τονιστεί, επίσης, ότι το 2018 σε συνέχεια τότε της ερώτησής μου στην τότε κυβέρνηση ΣΥΡΙΖΑ - ΑΝΕΛ πραγματοποιήθηκε μια αυτοψία, όπου όλοι διαπιστώσαμε -και εγώ που ήμουν παρών τότε- το μέγεθος της καταστροφής. Στη σύσκεψη, μάλιστα, συμμετείχαν και οι περιφερειάρχες των δύο περιφερειών και φυσικά εκπρόσωποι του Δήμου Δωρίδας, καθώς και υπηρεσιακοί παράγοντες των δύο περιφερειών. Ανακοινώθηκε, μάλιστα, από την Περιφέρεια Στερεάς Ελλάδος ότι θα ξεκινούσαν μελέτες αποκατάστασης της γέφυρας και ότι θα ακολουθούσαν σχετικές ενέργειες που θα υλοποιούσε η περιφέρεια. Σήμερα, ωστόσο, τέσσερα χρόνια μετά, παραμένουμε στο ίδιο έργο θεατές!

Γι’ αυτό, κύριε Υπουργέ, ερωτάστε: Ποιος είναι ο σχεδιασμός του Υπουργείου για την αποκατάσταση των ζημιών της γέφυρας Μόρνου και ποιο είναι το χρονοδιάγραμμα; Και δεύτερον, σε ποιες ενέργειες θα προβεί το Υπουργείο για την άμεση αντιμετώπιση των κινδύνων που προκαλεί σήμερα η κακή κατάσταση της γέφυρας, δεδομένου ότι κινδυνεύουμε να θρηνήσουμε ακόμη και ζωές;

**ΠΡΟΕΔΡΕΥΩΝ (Νικήτας Κακλαμάνης):** Ο κύριος Υπουργός έχει τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Ευχαριστώ και για την ερώτηση, θα επικεντρωθώ στην πρωτολογία μου στη γραφειοκρατική απάντηση, ώστε να έχουμε όλοι την ίδια ενημέρωση για το θέμα και θα επανέλθω στη δευτερολογία στην ερώτηση του κυρίου Βουλευτή.

Κατ’ αρχάς, είναι μια ιστορική γέφυρα -όλοι το γνωρίζουμε αυτό- που εξυπηρετεί δύο δήμους σε δύο διαφορετικές περιφερειακές ενότητες, τον Δήμο Ναυπακτίας και τον Δήμο Δωρίδος. Πράγματι φαίνεται να υπάρχουν ζημιές και να απαιτείται αποκατάσταση. Αυτή η αποκατάσταση για τις ζημιές πρέπει να κινηθεί από τις περιφέρειες, όπως αναφέρθηκε και στην πρωτολογία της ερώτησης του κυρίου Βουλευτή, από την Περιφέρεια Στερεάς Ελλάδας και από την Περιφέρεια Δυτικής Ελλάδας.

Επίσης, οι Οργανισμοί της Τοπικής Αυτοδιοίκησης, όπως όλοι ξέρουμε, σύμφωνα με το άρθρο 102 του Συντάγματος έχουν διοικητική και οικονομική αυτοτέλεια. Αυτό σημαίνει ότι η υλοποίηση και η παρακολούθηση εκτέλεσης ενός έργου συνιστά αποκλειστική τους αρμοδιότητα εφόσον μιλάμε για τέτοιου είδους περιπτώσεις, όπως αυτή η γέφυρα.

Θα καταθέσω στα Πρακτικά τις απαντήσεις που έχω λάβει από τις Περιφέρειες Στερεάς Ελλάδας και Δυτικής Ελλάδας σε σχέση με τις ενέργειες που έχουν κάνει. Ενδεικτικά μόνο θα σημειώσω, ότι η Περιφέρεια Στερεάς Ελλάδας τον Ιούλιο του 2018 ενέταξε στο εθνικό της πρόγραμμα τη μελέτη με τίτλο: «Τεχνική υποστήριξη και αξιολόγηση της υφιστάμενης κατάστασης της παλαιάς γέφυρας Μόρνου και αποκατάσταση αυτής», η οποία είναι σε εξέλιξη και το 2019 πραγματοποίησε μικρές επιτόπιες εργασίες συντήρησης στα κιγκλιδώματα της γέφυρας.

Η αποκατάσταση της παλαιάς γέφυρας του Μόρνου αποτελεί συνοδή δράση του έργου κατασκευής του κόμβου Μαλαμάτων που εκτελεί η Περιφέρεια Στερεάς, ένα έργο που θα επιλύσει ουσιαστικά το χρόνιο πρόβλημα της διέλευσης στην ευρύτερη περιοχή, ενώ θα αποφορτίσει και την κατάσταση στην παλαιά γέφυρα του Μόρνου. Μετά την κατασκευή του κόμβου, θα ξεκινήσουν οι απαραίτητες προσθετικές μελέτες για την ενίσχυση αποκατάστασης της παλαιάς γέφυρας του Μόρνου. Αυτή είναι η πληροφόρηση που έχουμε. Η χρηματοδότηση που δίνεται στις περιφέρειες δεν χρειάζεται να αναφερθεί αυτή τη στιγμή. Αίτημα πρόσθετο για οικονομική στήριξη από το Υπουργείο Εσωτερικών δεν υπάρχει για το συγκεκριμένο έργο, αλλά επιφυλάσσομαι, κύριε Πρόεδρε, να απαντήσω για τις ενέργειες που θα κάνουμε από εδώ και πέρα.

Ευχαριστώ, κύριε Πρόεδρε.

(Στο σημείο αυτό ο Αναπληρωτής Υπουργός Εσωτερικών κ. Στυλιανός Πέτσας καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Ο κ. Κωνσταντόπουλος έχει τον λόγο.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ:** Κύριε Υπουργέ, σας άκουσα με προσοχή για τις πρωτοβουλίες που θα έπαιρναν οι δύο περιφέρειες ή πήραν οι δύο περιφέρειες. Όμως, η εικόνα της γέφυρας είναι αυτή που αναφέρθηκε στην πρωτολογία μου. Να πω πάλι ότι η γέφυρα του Μόρνου αποτελεί έναν μοχλό ανάπτυξης, ένα βασικό έργο υποδομής για την καθημερινότητα και τις μετακινήσεις των κατοίκων της Δωρίδας και της Ναυπακτίας, αλλά και της ευρύτερης περιοχής, γιατί αφορά τις μετακινήσεις και την επιχειρηματική δραστηριότητα, καθώς επίσης και την τουριστική ανάπτυξη της περιοχής.

Θα πρέπει να επισημανθεί, μάλιστα εδώ, ότι λόγω της ιστορίας της -ενενήντα χρόνια ιστορία- αποτελεί ταυτόχρονα ένα σύγχρονο μνημείο πολιτισμού, όμως η κατάσταση στην οποία βρίσκεται σήμερα είναι οριακή -και αυτό πρέπει να κρατηθεί- και γι’ αυτό δεν υπάρχει καμμία δυνατότητα για περαιτέρω αναβολές. Πέρασαν τέσσερα χρόνια από την έναρξη των μελετών από την Περιφέρεια της Στερεάς Ελλάδας και βρισκόμαστε σήμερα πού; Στο μηδέν. Και αυτό να κρατηθεί!

Θέλετε να μας πείτε κύριε Υπουργέ, ποια είναι επίσημη ενημέρωση που έχετε εσείς για αυτές τις μελέτες; Σε ποιο σημείο βρίσκονται αυτές οι μελέτες; Έχετε ενημέρωση; Και αν έχετε ενημέρωση, γιατί δεν προχώρησαν; Επίσης πότε οριστικοποιήθηκε το ότι δεν προχώρησαν; Το έργο, λοιπόν, έχει μείνει εν τοις πράγμασι στον αέρα. Επίσης γιατί το Υπουργείο και η Κυβέρνηση δεν φρόντισαν για την επίλυση του προβλήματος, αφότου είχαν ενημερωθεί από την περιφέρεια; Γιατί δεν έκαναν καμμία ενέργεια προς αυτή την κατεύθυνση;

Εδώ πρέπει να επισημανθεί ότι το 2011 είχε εκπονηθεί τεχνική έκθεση μετά από αυτοψία για λογαριασμό της Περιφέρειας Στερεάς Ελλάδας που ανέφερε ότι η γέφυρα είναι επιβεβαρυμένη και ότι υπάρχουν επικίνδυνες αποκολλήσεις. Αναρωτιέται, λοιπόν, κανείς γιατί δεν ενεργοποιήθηκαν οι υπηρεσιακοί παράγοντες, δηλαδή οι υπηρεσίες; Γιατί υπάρχει αυτή η ασυνέχεια στο κράτος; Εδώ έχουμε ασυνέχεια στο κράτος. Υπάρχουν, δηλαδή, ευθύνες. Η μία κυβέρνηση διαδέχεται την άλλη και όλα αυτά παραμένουν σταθερά στη δυνητικότητα.

Να θυμίσω ότι το 2018, όπως είπα και πριν, είχα θέσει στην τότε κυβέρνηση ΣΥΡΙΖΑ - ΑΝΕΛ πάλι το ζήτημα της γέφυρας Μόρνου και με επίκαιρη ερώτησή μου στον προκάτοχο Υπουργό. Μάλιστα, τον Μάιο του 2018 επισκεφθήκαμε τη γέφυρα και είδαμε ιδίοις όμμασι όλοι τα μεγάλα προβλήματα που αντιμετώπιζε η εν λόγω γέφυρα. Σήμερα, όμως, βλέπουμε εκπόνηση νέων μελετών να δρομολογούνται και είτε να γίνονται από την Περιφέρεια Στερεάς Ελλάδας είτε από την Περιφέρεια Δυτικής Ελλάδας, κάτι όμως, που απαιτεί χρόνο και ο χρόνος αυτός πλέον δεν υπάρχει.

Να θυμίσω ότι ήδη η τοπική κοινωνία εκεί υφίσταται τις συνέπειες της κατάρρευσης της γέφυρας του Ευηνοχωρίου που ήδη έχει κόψει την Αιτωλοακαρνανία στα δύο και έχει αλλάξει άρδην την καθημερινότητα όλων των κατοίκων. Ο κίνδυνος δε, να έχουμε αντίστοιχες επιπτώσεις και στη γέφυρα του Μόρνου είναι πολύ κοντά και τούτο φυσικά, θα σημάνει την αποκοπή των δύο περιφερειών, ενώ ταυτόχρονα μια ιστορική γέφυρα με έναν αιώνα ιστορίας κινδυνεύει να παρασυρθεί από το ποτάμι.

Χρειάζεται, λοιπόν, σήμερα να προχωρήσετε σε αποκατάσταση των ζημιών της εν λόγω γέφυρας, προτού συμβεί κάποιο ατύχημα, Σήμερα, λοιπόν, πριν να είναι αργά, οι πολίτες της Φωκίδας περιμένουν από σας να επιμείνετε ως Υπουργείο και φυσικά, από τις δύο περιφέρειες να δώσουν λύση.

Τέλος, μιας και αναφερθήκατε στον κόμβο Μαλαμάτων -μια ερώτηση που είχα καταθέσει στις 18 Οκτωβρίου του 2022- εδώ δεν έχει αποπληρωθεί ο εργολάβος και παραμένει ένα χρόνο ουσιαστικά το έργο σε αχρηστία, ενώ ταυτοχρόνως καθημερινά έχουμε ατυχήματα, τροχαία και φυσικά, είτε πολίτες που θέλουν να πάνε στα σπίτια τους είτε επιχειρηματίες στις επιχειρήσεις τους, ταλαιπωρούνται.

Ευχαριστώ κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ο κύριος Υπουργός έχει τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ, κύριε Πρόεδρε.

Πράγματι, θα ήθελα να επικεντρωθώ στη δευτερολογία μου στην ουσία της υπόθεσης. Είναι πολύ σημαντικό εργαλείο ο κοινοβουλευτικός έλεγχος για τη δημοκρατίας μας, διότι αναδεικνύονται θέματα, τα οποία πραγματικά μπορεί να είναι διαχρονικά. Εδώ αναφέρθηκε από τον κύριο Βουλευτή και πολύ σωστά ότι με άλλη κυβέρνηση, με άλλους περιφερειάρχες είχαμε έναν σχεδιασμό το 2018 όπου τελικά τίποτα δεν προχώρησε μέχρι το 2022. Είναι κρίμα και νομίζω ότι έφτασε η ώρα να δοθεί μια λύση σε αυτό το θέμα και να μην έχουμε τα ίδια φαινόμενα που είχαμε με το ζήτημα του Ευήνου.

Επομένως, όσον αφορά την Κυβέρνηση που πρέπει να δράσει συλλογικά, εδώ είναι και ο αρμόδιος Υπουργός, ο κ. Καραμανλής, θα συνεννοηθούμε και με το Υπουργείο Υποδομών και με τις δύο περιφέρειες. Αυτό που εγώ έχω να πω, είναι ότι επειδή έχουμε σε εξέλιξη και προγράμματα για την οδική ασφάλεια πολύ σημαντικά μέσω του Ταμείου Ανάκαμψης, αλλά και με το Πρόγραμμα Δημοσίων Επενδύσεων που έχει μεταβεί πλέον στο Εθνικό Πρόγραμμα Ανάπτυξης, θα βρεθούν οι χρηματοδοτικοί πόροι, για να αποκατασταθεί αυτό το ζήτημα που μας απασχολεί και, όπως είπατε πολύ σωστά, είναι πλέον εμφανές. Άρα αυτή είναι η δέσμευση σήμερα, ότι θα προχωρήσουμε σε αυτή τη δρομολόγηση που απαιτείται άμεσα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε τώρα στη δεύτερη ερώτηση που θα απαντήσει ο κ. Πέτσας. Είναι η πρώτη με αριθμό 131/4-11-2022 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών του Κινήματος Αλλαγής κ. Κωνσταντίνας (Νάντιας) Γιαννακοπούλου προς τον Υπουργό Εσωτερικών, με θέμα: «Άμεση και πλήρης αποκατάσταση των σεισμόπληκτων σχολείων του Αιγάλεω».

Κυρία Γιαννακόπουλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε.

Κύριε Υπουργέ, είναι η τέταρτη συνεχόμενη χρονιά που παραμένει άλυτο ένα πάρα πολύ μεγάλο πρόβλημα πλέον, ένα χρόνιο -μπορούμε να πούμε πια- πρόβλημα. Μιλάω για το ζήτημα των σεισμόπληκτων σχολείων στο Αιγάλεω, συγκεκριμένα του 7ου και του 17ου Δημοτικού Σχολείου, όπου κυριολεκτικά είναι απορίας άξιον αλλά κυρίως -και επιτρέψτε μου να το πω- αγανάκτησης κυριολεκτικής το γεγονός ότι παραμένει άλυτο εδώ και τέσσερα ολόκληρα χρόνια αυτό το ζήτημα. Δηλαδή, έχουμε σχολεία τα οποία έχουν πληγεί σφοδρά από τους σεισμούς του Ιουλίου του 2019 και δεν έχει υπάρξει καμμία εργασία αποκατάστασής τους. Τα παιδιά είναι κυριολεκτικά στοιβαγμένα σε άλλες αίθουσες και έχουν υπάρξει συγχωνεύσεις, συστεγάσεις σχολείων, που δεν μπορούν να δώσουν καμμία πραγματική λύση στο πρόβλημα. Μάλιστα, τα παιδιά στερούνται αιθουσών ηλεκτρονικών υπολογιστών, εργαστηρίων, με αποτέλεσμα να υποβαθμίζεται ακόμα περισσότερο η εκπαίδευσή τους.

Από το 2019, επαναλαμβάνω, δεν έχει γίνει απολύτως τίποτα. Δεν έχουν προχωρήσει οι εργασίες αποκατάστασης. Δεν γνωρίζουμε σε ποιο στάδιο βρίσκονται οι μελέτες και οι διαδικασίες για την ανακατασκευή των δύο σχολικών κτηρίων, που είναι σε απαράδεκτη κυριολεκτικά κατάσταση. Δεν υπάρχει κανένα χρονοδιάγραμμα. Το μόνο που υπάρχει, κύριε Υπουργέ, είναι παχιά λόγια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κλείνω, κύριε Πρόεδρε.

Θέλω να σας πω ότι δεν είναι η πρώτη φορά που φέρνω στη Βουλή αυτό το ζήτημα, ούτε κι εγώ ούτε και άλλοι συνάδελφοι βέβαια. Εγώ προσωπικά έχω κάνει πάνω από τρεις επίκαιρες ερωτήσεις, αναφορές, ερωτήσεις για το συγκεκριμένο ζήτημα από το ’19 και μετά, καμμία, όμως, ουσιαστική απάντηση δεν έλαβα, κανένα αποτέλεσμα δεν υπήρξε μετά.

Εγώ θα σας πω ότι όταν τα σχολεία έκλεισαν λόγω COVID, όλοι περίμεναν ότι τότε θα ήταν μια ευκαιρία να μπορέσουν να επισπευστούν οι διαδικασίες, να γίνει κάτι, προκειμένου όταν τα παιδιά θα επέστρεφαν, να μπορούσαν να πάνε σε σχολεία της προκοπής. Να το πούμε τόσο απλά. Δυστυχώς, τίποτα! Μηδέν εις το πηλίκο! Το μόνο το οποίο βλέπουμε, είναι μια μετακύλιση ευθυνών από τον έναν Υπουργό στον άλλον, από το Υπουργείο στον δήμο, από τον δήμο στην ΚΤΥΠ, από την ΚΤΥΠ σε άλλους φορείς. Δεν μπορεί να βγει συμπέρασμα, δεν μπορεί να βγει αποτέλεσμα και είναι λογικό οι μαθητές, οι γονείς, οι δάσκαλοι, οι διευθυντές να βρίσκονται σε απόλυτη απόγνωση. Μιλάμε για σχολεία τα οποία είναι δέκα ή δεκαπέντε το πολύ λεπτά απ’ αυτή εδώ την Αίθουσα, από το ελληνικό Κοινοβούλιο.

Θα σας δείξω και εικόνες μετά, στη δευτερομιλία μου, κύριε Υπουργέ, για να μου πείτε, εάν αυτές είναι εικόνες οι οποίες τιμούν τη χώρα μας, την Κυβέρνησή σας.

Να σας υπενθυμίσω, κύριε Υπουργέ, ότι ο κ. Μητσοτάκης είναι εκλεγμένος Βουλευτής της περιοχής. Αυτή ήταν η έδρα την οποία κράτησε, του Δυτικού Τομέα της Αθήνας. Για να έχουμε σχολεία σε αυτή την κατάσταση;

Εξηγήστε μας, λοιπόν, σας παρακαλώ πάρα πολύ, για ποιο λόγο υπάρχουν αυτές οι απαράδεκτες καθυστερήσεις; Ποιο είναι το χρονοδιάγραμμα, επιτέλους, το οποίο προτίθεστε να ορίσετε, που «κολλάνε» τα πράγματα και πώς μπορεί να προχωρήσει η ιστορία, ώστε και τα σχολεία να μπορέσουν να επισκευαστούν και οι μαθητές να έχουν αξιοπρεπείς και ασφαλείς αίθουσες για να κάνουν τα μαθήματά τους;

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Ευχαριστώ πολύ, κύριε Πρόεδρε.

Κατ’ αρχάς, να πω ότι δεν μας ενδιαφέρει εάν ένα σχολείο είναι δεκαπέντε λεπτά από το Σύνταγμα ή δεκαπέντε ώρες από το Σύνταγμα. Αυτή την Κυβέρνηση τουλάχιστον δεν την ενδιαφέρει και ό,τι χρειάζεται να γίνει για τη σχολική στέγη θα το κάνουμε, για να προσφέρουμε στα παιδιά μας συνθήκες σοβαρές για να κάνουν τα μαθήματά τους και φυσικά ασφαλείς.

Από εκεί και πέρα, ξέρετε ότι οι αρμοδιότητες της σχολικής στέγης είναι στην αυτοδιοίκηση. Δεν υπάρχει, επομένως, καμμία σύγχυση για το ποιος έχει αρμοδιότητα, γιατί στην ερώτησή σας φάνηκε σαν να υπάρχει τέτοια σύγχυση μεταξύ Υπουργείων, ΚΤΥΠ και δήμων ή περιφερειών. Δεν υπάρχει καμμία σύγχυση, είναι στην αρμοδιότητα των δήμων.

Άρα εμείς στηρίζουμε τους δήμους επικουρικά ως Υπουργείο Εσωτερικών, για να κάνουν τη δουλειά τους.

Τώρα, τι έχουμε κάνει για το συγκεκριμένο δήμο; Κατ’ αρχάς, έχει προγραμματιστεί να επιχορηγηθεί με το ποσό 519.360 ευρώ για την κάλυψη δαπανών εκτέλεσης έργων και επενδυτικών δραστηριοτήτων μέσω των κεντρικών αυτοτελών πόρων του έτους 2022 - Δήμος Αιγάλεω.

Δεύτερον, ειδικά για την επισκευή και συντήρηση σχολικών κτηρίων, έχει κατανεμηθεί στον δήμο για το έτος 2022 ποσό ύψους 183.700 ευρώ.

Τρίτον, από το πρόγραμμα ενίσχυσης «ΦΙΛΟΔΗΜΟΣ II» ο δήμος έχει χρηματοδοτηθεί με ποσό ύψους 1.168.100 ευρώ σε σχετικές με την παιδεία προσκλήσεις.

Τέταρτον, στο πλαίσιο του αναπτυξιακού προγράμματος «ΑΝΤΩΝΗΣ ΤΡΙΤΣΗΣ» έχει ενταχθεί το έργο με τίτλο «Κατεδάφιση παλαιού και ανέγερση νέου διδακτηρίου 1ου Γυμνασίου Αιγάλεω, Εσπερινού Γυμνασίου και Λυκείου που έχει πληγεί από το σεισμό της 19ης Ιουλίου 2019, κατ’ επέκταση του πρώην 8ου Γυμνασίου και ανακαίνιση όψεων», προϋπολογισμού ύψους 6.504.960 ευρώ.

Επομένως σοβαροί χρηματοδοτικοί πόροι μέσω των χρηματοδοτικών εργαλείων έχουν κατευθυνθεί προς τον Δήμο Αιγάλεω για τη σχολική στέγη.

Θα καταθέσω στα Πρακτικά το έγγραφο του δήμου σε σχέση με τις ενέργειες που έχει κάνει ακριβώς για την αποκατάσταση. Αναφέρω ενδεικτικά ότι ο δήμος αρχικά δημοπράτησε το έργο με τίτλο «Διερευνητικές εργασίες για έλεγχο αντοχής σκυροδέματος και έλεγχο σιδηρού οπλισμού φέροντος Οργανισμό Σχολείων» και εν συνεχεία προχώρησε στην ανάθεση των μελετών αποτίμησης στατικής επάρκειας και στατικής ενίσχυσης των σχολείων που επλήγησαν από το σεισμό της 19ης Ιουλίου 2019. Η σύμβαση για το έργο της αποκατάστασης των δύο δημοτικών σχολείων που συζητάμε, με τίτλο «Αρχιτεκτονικές και στατικές παρεμβάσεις σε κτήρια των σχολείων συνολικού προϋπολογισμού δαπάνης 1,5 εκατομμυρίου ευρώ», υπογράφηκε στις 3 Νοεμβρίου 2021 με αρχικό συμβατικό χρόνο εκτέλεσης του έργου δώδεκα ημερολογιακών μηνών και πρόσφατα δόθηκε εξάμηνη επιμήκυνση στο έργο. Επομένως σύμφωνα με την πληροφόρηση την οποία ζητήσατε, το έργο προχωρά και λόγω της ανάγκης των εργασιών δόθηκε εξάμηνη παράταση και αναμένουμε και παρακολουθούμε στενά την υλοποίηση των εργασιών.

Ευχαριστώ, κύριε Πρόεδρε.

(Στο σημείο αυτό ο Αναπληρωτής Υπουργός κ. Στυλιανός Πέτσας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαπέντε μαθήτριες και μαθητές και δύο συνοδοί εκπαιδευτικοί από το 2ο Γενικό Λύκειο Νέας Ιωνίας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρία Γιαννακοπούλου, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Πραγματικά, μία εικόνα χίλιες λέξεις! Ορίστε, αυτή είναι η εικόνα των σχολείων που λέτε! Ορίστε, αυτές είναι οι εικόνες και θα τις καταθέσω στα Πρακτικά, μήπως και μπορέσετε επιτέλους πραγματικά να ευαισθητοποιηθείτε. Αυτά είναι τα σχολεία! Πήγα επιτοπίως για να δω, να σκύψω πάνω από το θέμα, το οποίο απασχολεί τόσες οικογένειες. Αυτές είναι οι εικόνες των σχολείων εν λειτουργία και μας λέτε ότι έχετε ενδιαφέρον; Ορίστε, τέσσερα χρόνια είναι αυτές είναι οι εικόνες. Τέσσερα χρόνια!

Τι έχετε να πείτε γι’ αυτό, κύριε Υπουργέ; Τι έχετε να μας πείτε; Να έρθετε και να μας πείτε «έχουμε κόψει αυτό το κονδύλιο, το άλλο, το παράλλο»; Τα ίδια είπατε και τις προηγούμενες φορές, στις προηγούμενες επίκαιρες ερωτήσεις και το 2020, το Φεβρουάριο του 2020 και τον Ιούνιο του 2020, και πριν από έναν χρόνο. Σε όλες τις επίκαιρες ερωτήσεις που έχουμε κάνει τα ίδια ήρθατε και είπατε.

Και επαναλαμβάνω: Όσον αφορά τον προηγούμενο, τον προλαλήσαντα, αυτόν που ήταν στη δική σας θέση, υπάρχει συνέχεια στην Κυβέρνηση ή όχι, κύριε Υπουργέ; Θα έπρεπε να το ξέρετε αυτό!

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Στη δική μας Κυβέρνηση, φυσικά…

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Στη δική σας Κυβέρνηση, το 2020!

Επαναλαμβάνω, λοιπόν, επειδή ο κοινοβουλευτικός έλεγχος δεν είναι για την άσκηση του θεαθήναι, αλλά για την άσκηση πραγματικής και ουσιαστικής πίεσης στην Κυβέρνηση, για να λάβετε επιτέλους μέτρα, για να δούμε αποτέλεσμα σε μία απαράδεκτη καθημερινότητα: Θα ήσασταν χαρούμενος να πηγαίνατε τα παιδιά σας σε σχολεία τέτοια, έτσι όπως είναι; Ποιος θα ήταν;

Και επαναλαμβάνω, ποια είναι η ευαισθησία της Κυβέρνησης; Έχετε ελέγξει τον δήμο; Έχετε ζητήσει να σας πει τι έχει γίνει όλα αυτά τα χρόνια; Ο κ. Μητσοτάκης -το ξαναλέω- ο Πρωθυπουργός της χώρας, που εκλέγεται σε αυτή την περιοχή έχει δει πάνω από δύο φορές τους δημάρχους. Τι έχει γίνει; Τι έχει ειπωθεί για την απαράδεκτη κατάσταση στην οποία βρίσκονται τα σχολεία του Αιγάλεω τέσσερα συνεχόμενα χρόνια; Τουλάχιστον, δείξτε μια ενσυναίσθηση, καταλάβετε το θέμα!

Ο στόχος μας δεν είναι να κάνουμε μικροκομματική αντιπολίτευση. Ο στόχος μας είναι να παράξουμε ένα πραγματικό αποτέλεσμα για αυτά τα παιδιά και για αυτό τον κόσμο, που -το ξέρετε- δεν είναι δυνατόν να δημιουργούνται μαθητές δύο ταχυτήτων, ειδικά στο Αιγάλεω, σε λαϊκές γειτονιές, εργατικές γειτονιές που έχουν ακόμα μεγαλύτερες ανάγκες.

Δείξτε επιτέλους, λοιπόν, λίγη ευαισθησία! Ακόμα και το γεφύρι της Άρτας να κάναμε, θα είχαμε τελειώσει, κύριε Υπουργέ, τόσα χρόνια!

Και ξέρετε, ακούγεται σχεδόν αστείο -τραγελαφικό, θα έλεγα- να ακούμε από τη μεριά της Κυβέρνησης για συνεργασία των ελληνικών πανεπιστημίων με ανώτατα πανεπιστημιακά ιδρύματα των ΗΠΑ και τα λοιπά -μπράβο, πάρα πολύ ωραία, πολύ σωστά, όλοι αυτά θέλουμε!- και την ίδια ώρα και στιγμή η εικόνα της παιδείας στη δυτική Αθήνα, στο Αιγάλεω -επαναλαμβάνω- δέκα με δεκαπέντε λεπτά από αυτή εδώ την Αίθουσα να είναι αυτή.

Έχετε ευθύνη, προσπαθήστε πραγματικά να λύσετε το ζήτημα, να πιέσετε τις συνθήκες και τις καταστάσεις, όχι άλλη μετακύλιση ευθυνών από τον έναν στον άλλον, γιατί πού θα μπορέσει επιτέλους -εγώ σας λέω- ένας γονιός που πάει τα παιδιά του εδώ πέρα, ένας δάσκαλος ή διευθύντρια να βρουν το δίκιο τους; Πείτε μου, πού θα το βρουν, κύριε Πέτσα;

**ΠΡΟΕΔΡΕΥΩΝ (Νικήτας Κακλαμάνης):** Ολοκληρώστε, κυρία συνάδελφε!

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Αυτό είναι, λοιπόν, το μεγάλο ζητούμενο. Σας παρακαλώ, λοιπόν, θερμά, επιλύστε το θέμα άμεσα, προκειμένου να μπορέσουν να αποκτήσουν οι μαθητές στο 7ο και στο 17ο Δημοτικό Σχολείο την παιδεία την οποία δικαιούνται.

Σας ευχαριστώ.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

Ορίστε, κύριε Υπουργέ, έχετε τον λόγο.

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Σαν να μην είπα τίποτα στην πρωτολογία μου, κυρία Γιαννακοπούλου! Σας είπα ότι περίπου 8 εκατομμύρια ευρώ συνολικά διατίθενται για τη σχολική στέγη στον Δήμο Αιγάλεω.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Πού είναι; Τα αποτελέσματα πού είναι; Ορίστε, αυτά είναι!

(Στο σημείο αυτό η Βουλευτής κ. Κωνσταντίνα Γιαννακοπούλου καταθέτει για τα Πρακτικά τις προαναφερθείσες φωτογραφίες, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Λέτε «κάντε κάτι!». Σας λέω ότι 8 εκατομμύρια ευρώ στον Δήμο Αιγάλεω για τη σχολική στέγη. Τα αμφισβητείτε;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ναι!

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Δεύτερον, εσείς δεν υποστηρίζετε την ενίσχυση της τοπικής αυτοδιοίκησης; Δηλαδή, όταν έχει αρμοδιότητες η τοπική αυτοδιοίκηση και έχει τους πόρους, δεν θα πρέπει να λέμε ότι η τοπική αυτοδιοίκηση πρέπει να κάνει τη δουλειά της; Τότε φταίει το Υπουργείο; Φταίει η κεντρική κυβέρνηση; Οποία υποκρισία!

Τρίτον, σας είπα ότι υπάρχει συγκεκριμένη απάντηση την οποία κατέθεσα στα πρακτικά του δήμου, που λέει ότι έχει γίνει ανάθεση του έργου, ότι είχε αρχικό ορίζοντα υλοποίησης δώδεκα μήνες, δηλαδή τον Νοέμβριο του 2022 και δόθηκε παράταση για έξι μήνες, προκειμένου να ολοκληρωθεί το έργο. Γιατί μιλάτε επομένως για αδράνεια;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Πόντιος Πιλάτος είστε!

**ΣΤΥΛΙΑΝΟΣ ΠΕΤΣΑΣ (Αναπληρωτής Υπουργός Εσωτερικών):** Αυτό που έχει, λοιπόν, σημασία -για να είμαστε ξεκάθαροι- είναι ότι η αρμοδιότητα για τη σχολική στέγη, όπως σας είπα, ανήκει στην αυτοδιοίκηση, για την οποία όλοι ξέρετε ότι υπάρχει το τεκμήριο της αυτοδιοίκησης του Συντάγματος υπέρ της αυτοδιοίκησης. Εμείς είμαστε επικουρικά εδώ για να τους συνδράμουμε με τους πόρους. Τέτοιους πόρους διαθέσαμε και συνεχίζουμε να το κάνουμε με όλα μας τα χρηματοδοτικά εργαλεία και αναμένουμε την ολοκλήρωση των εργασιών για το συγκεκριμένο έργο που είπατε.

Τα υπόλοιπα είναι καθαρά θέματα που έχουν να κάνουν με το Μάτι στις επόμενες εθνικές εκλογές και για αυτό έχω να σας πω το εξής: Είπατε ότι ο Πρωθυπουργός είναι Βουλευτής της περιοχής της δυτικής Αθήνας. Είπα και πριν ότι δεν μας ενδιαφέρει αν είναι δεκαπέντε λεπτά το σχολείο από το Σύνταγμα, ή αν είναι δεκαπέντε ώρες. Εσάς μπορεί να σας ενδιαφέρει, δεν ενδιαφέρει την Κυβέρνηση.

Για τη δυτική Αθήνα, όμως, αυτή η Κυβέρνηση -και επειδή αναφερθήκατε σε εμένα προσωπικά- έχει βάλει 95 εκατομμύρια ευρώ μέσω του προγράμματος «Αντώνης Τρίτσης» στους δήμους της περιοχής. Πόσα ήταν πριν τον Μάρτιο του 2021; Μηδέν!

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Προχωρούμε στην τρίτη με αριθμό 140/7-11-2022 επίκαιρη ερώτηση πρώτου κύκλου του Βουλευτή Αχαΐας του Κομμουνιστικού Κόμματος Ελλάδας κ. Νικολάου Καραθανασόπουλου προς τον Υπουργό Αγροτικής Ανάπτυξης και Τροφίμων, με θέμα: «Αποζημιώσεις ΕΛΓΑ των αγροτών της Αργολίδας για τις ζημιές λόγω του παγετού της 26ης Ιανουαρίου».

Ορίστε, κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Επανερχόμαστε σε ένα ζήτημα το οποίο είναι ιδιαίτερα σημαντικό, κύριε Υπουργέ. Αφορά τις εκτεταμένες ζημιές που έπαθαν οι καλλιεργητές εσπεριδοειδών στην Περιφερειακή Ενότητα της Αργολίδας από τον παγετό της 26ης Ιανουαρίου.

Με βάση τις τότε αρχικές εκτιμήσεις, αλλά και μετά από αυτοψία που έκανε ο ήδη τότε Υπουργός Αγροτικής Ανάπτυξης, ο κ. Λιβανός, μαζί με τον πρόεδρο του ΕΛΓΑ μίλησαν για εκτεταμένες καταστροφές που ξεπερνάνε το 65% συνολικά. Και μάλιστα μετά από προχωρημένες εκτιμήσεις, όπως είπε ο πρόεδρος του ΕΛΓΑ τον Φλεβάρη του 2022, το ύψος των ζημιών φτάνει στα 30 εκατομμύρια ευρώ και θα δοθεί προκαταβολή 10 εκατομμύρια ευρώ. Αυτά, οι προκαταβολές δηλαδή που έγιναν μετά από τροπολογία των 300 ευρώ ανά στρέμμα και μετά από τις αγωνιστικές κινητοποιήσεις των αγροτών, ήρθαν να επιβεβαιώσουν τις αρχικές εκτιμήσεις.

Όμως, στην πορεία τι αποδείχτηκε; Ότι τα τελικά πορίσματα του ΕΛΓΑ λένε ότι το μέγεθος της ζημιάς βρίσκεται σε πολύ χαμηλότερα επίπεδα, στα επίπεδα του 20% με 25%, με αποτέλεσμα είτε να μη δικαιούνται αποζημίωση είτε να δικαιούνται πολύ λιγότερη αποζημίωση, άρα να ζητηθούν πίσω οι προκαταβολές οι οποίες δόθηκαν.

Και η Κυβέρνηση, ο ΕΛΓΑ, το ίδιο το Υπουργείο τι λέει στους αγρότες; «Κάντε» -λέει- «ενστάσεις», όταν ο ίδιος ο πρόεδρος του ΕΛΓΑ λέει ότι ήταν λανθασμένες οι εκτιμήσεις που έκαναν οι υπηρεσίες του ΕΛΓΑ και ότι οι ζημιές είναι πολύ μεγαλύτερες. Γιατί υποβάλλει τους αγρότες στη βάσανο των ενστάσεων, άρα και να πληρώσουν προκαταβολές και να μην προχωρήσει ο ίδιος ο πρόεδρος του ΕΛΓΑ σε αναθεώρηση των συγκεκριμένων εκτιμήσεων, να αποδοθεί το σύνολο του πραγματικού μεγέθους των ζημιών και να επιβεβαιωθούν αυτές που έπαθαν οι αγρότες και να αποζημιωθούν στο σύνολο των καταστροφών που έπαθαν; Γιατί, λοιπόν, να ξανάρχονται οι αγρότες και να πληρώνουν και νέα παράβολα, τη στιγμή που έχουν τα συγκεκριμένα προβλήματα;

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Υφυπουργέ, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Θέλω, κατ’ αρχάς, να περιγράψω τη διαδικασία για να την ακούσει και ο κόσμος και στην Αργολίδα και να ενημερωθεί, η οποία προβλέπεται από τον νόμο και τον κανονισμό του ΕΛΓΑ και ακολουθείται κάθε φορά. Όταν, λοιπόν, έχουμε ένα ακραίο καιρικό φαινόμενο που προβλέπεται και καλύπτεται από τον κανονισμό του ΕΛΓΑ, ακολουθείται η διαδικασία της αναγγελίας, γίνονται οι επισημάνσεις, υποβάλλονται δηλώσεις ζημιάς από τους παραγωγούς. Διεξάγονται εκτιμήσεις από τους γεωπόνους του ΕΛΓΑ, ανακοινώνονται τα πορίσματα. Ακολουθεί στη συνέχεια διασταυρωτικός έλεγχος με το αρχείο ΟΣΔΕ της οικείας χρονιάς και προχωρούμε στην πληρωμή των παραγωγών, οι οποίοι είναι ασφαλιστικά ενήμεροι. Για τους παραγωγούς που δεν συμφωνούν με τα πορίσματα υποβάλλονται ενστάσεις μετά την κοινοποίηση των πορισμάτων, βέβαια. Εξετάζονται, ανακοινώνονται τα τελικά πορίσματα και ακολουθεί η διαδικασία που έγραψα πιο πριν προς το λογιστήριο και την τελική πληρωμή, αφού, βεβαίως, προηγουμένως έχει γίνει η εκδίκαση των ενστάσεων από τους παραγωγούς.

Πάμε τώρα να δούμε τι έγινε συγκεκριμένα στην Αργολίδα στις 25 Ιανουαρίου 2022: Σημειώθηκε παγετός σε διάφορες καλλιέργειες, κυρίως, όμως, στα εσπεριδοειδή και στα κηπευτικά. Ο ΕΛΓΑ διενήργησε τις προβλεπόμενες επισημάνσεις, έγιναν πενήντα εννιά αναγγελίες ζημιών και υποβλήθηκαν πέντε χιλιάδες πενήντα πέντε δηλώσεις ζημιάς από τους παραγωγούς.

Η πολιτεία αντιλήφθηκε το μέγεθος της συγκεκριμένης ζημιάς του παγετού στην περιοχή, γεγονός που έδωσε έναν πιο μεγάλο συμβολισμό με την παρουσία του ίδιου του πρώην Υπουργού Αγροτικής Ανάπτυξης και Τροφίμων και του προέδρου του ΕΛΓΑ στην Αργολίδα στις 10-3-2022. Υπήρξε μάλιστα συνάντηση η οποία έγινε με εκπροσώπους των αγροτών της Αργολίδας, την περιφερειακή ενότητα της Περιφέρειας Πελοποννήσου και εκεί έγινε μια μεγάλη συζήτηση. Αποτέλεσμα όλων αυτών ήταν να υπάρξει ένα σχετικό δελτίο Τύπου για τον διάλογο που έγινε εκεί πέρα και για τις δεσμεύσεις που ανέλαβε το Υπουργείο σε σχέση με τη συγκεκριμένη καταστροφή.

Είχαμε, λοιπόν, δύο δελτία Τύπου, ένα στις 3-2-2022 και ένα στις 11-3-2022. Έχω εδώ τα δύο δελτία Τύπου. Θέλω να τα καταθέσω στα Πρακτικά. Το ένα αφορά την παρουσία στην Περιφερειακή Ενότητα Αργολίδας στις 3-2-2022 και το άλλο στις 11 Μαρτίου του 2022. Το πρώτο έχει γίνει από το Υπουργείο και το δεύτερο είναι από τον ΕΛΓΑ. Αφορά συνάντηση η οποία πραγματοποιήθηκε στο γραφείο του Υπουργού, του κ. Γεωργαντά πλέον στο Υπουργείο Αγροτικής Ανάπτυξης και Τροφίμων.

Το διά ταύτα από τα δύο δελτία Τύπου είναι το εξής: Η Κυβέρνηση δεσμεύτηκε να αναλάβει νομοθετική πρωτοβουλία, να δοθούν προκαταβολές στο 60% των επισημάνσεων από τη ζημιά, κάτι που πραγματοποιήθηκε με τον ν.4931 και το ΦΕΚ 94 στις 13-5-2022. Θέλω να κάνω μια παρατήρηση. Το ΚΚΕ δήλωσε «παρών» στη συγκεκριμένη τροπολογία. Σε εφαρμογή, λοιπόν, της παραπάνω διάταξης με την υπ’ αριθμόν 49 στις 3-6-2022 απόφαση του διοικητικού συμβουλίου του ΕΛΓΑ δόθηκαν στις 10-6-2022 οι προκαταβολές στους αγρότες.

Πού βρισκόμαστε τώρα αυτή τη στιγμή; Όπως είπατε έχουν δοθεί τα τελικά πορίσματα. Οι παραγωγοί, όπως περιέγραψα στην αρχή, δικαιούνται και έχουν υποβάλλει -και ορθώς έχουν πράξει- ενστάσεις. Άρα είμαστε στη διαδικασία να εξεταστούν οι ενστάσεις, να αξιολογηθούν και να έχουμε τα τελικά πορίσματα για τους παραγωγούς.

Θα δώσω πιο πολλά στοιχεία στη δευτερολογία μου.

(Στο σημείο αυτό ο Υφυπουργός Αγροτικής Ανάπτυξης και Τροφίμων, κ. Γεώργιος Στύλιος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Νικήτας Κακλαμάνης):** Κύριε Καραθανασόπουλε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Μας αναφέρετε την τυπική διαδικασία την οποία προβλέπει ο κανονισμός του ΕΛΓΑ. Όμως, δεν είπατε όλη την πραγματικότητα. Ποια είναι αυτή, δηλαδή, η υπόλοιπη αλήθεια που δεν είπατε; Είναι ότι επίσης στην παράγραφο 3 του άρθρου 19 προβλέπεται η δυνατότητα επανεκτίμησης από τον ίδιο τον ΕΛΓΑ χωρίς ένσταση των αγροτών που απαιτεί καταβολή παραβόλου. Επίσης με βάση του άρθρου 21 ο πρόεδρος του ΕΛΓΑ έχει δικαίωμα να ξεκινήσει τη διαδικασία επαναξιολόγησης χωρίς και πάλι να επιβαρύνεται ο αγρότης με παράβολο για ένσταση. Γιατί το λέμε αυτό; Γιατί ο ίδιος ο Διοικητής, ο Πρόεδρος του ΕΛΓΑ, ο κ. Λυκουρέντζος πολύ πρόσφατα στην Αργολίδα είπε ότι το λάθος οφείλεται σε υπηρεσιακούς παράγοντες του Υπουργείου, λανθασμένες εκτιμήσεις που δεν ανταποκρίνονται στην πραγματικότητα. Αν, λοιπόν, είναι λανθασμένες εκτιμήσεις με ευθύνη των παραγόντων του ΕΛΓΑ, τότε γιατί υποβάλλει στη βάσανο της ατομικής ένστασης τον κάθε αγρότη και να πληρώσει παράβολο και δεν προχωρά από μόνος τη διαδικασία αναθεώρησης των πορισμάτων; Είναι πάρα πολύ απλό το ερώτημα, κύριε Υπουργέ, από τη στιγμή που με βάση τις εκτιμήσεις τόσο του τότε Υπουργού όσο και του ιδίου του προέδρου του ΕΛΓΑ, λέγανε ότι οι ζημιές ξεπερνάνε το 65% και γι’ αυτό δόθηκε η προκαταβολή των 300 ευρώ.

Ειρήσθω εν παρόδω, το ΚΚΕ ψήφισε «παρών», γιατί υπάρχουν μια σειρά κόφτες στον ίδιο τον κανονισμό του ΕΛΓΑ που δεν αποζημιώνουν το σύνολο των ζημιών που έχουν πάθει και όλους τους αγρότες και βεβαίως δεν αποζημιώνουν στο 100% τη ζημιά που έπαθαν, αλλά μέχρι το 65%. Είναι ένας απαράδεκτος κανονισμός. Έρχεται τώρα η Κυβέρνηση διαμέσου του ΕΛΓΑ και υποβάλλει σε νέα βάσανο τους ίδιους τους αγρότες να καταφύγουν οι ίδιοι σε ενστάσεις, αντί να πάρει την πολιτική πρωτοβουλία να προχωρήσει στην επανεκτίμηση ο ίδιος ο ΕΛΓΑ χωρίς επιβάρυνση των αγροτών και ταυτόχρονα να δοθούν οι αποζημιώσεις οι οποίες οφείλονται.

Δηλαδή, πόσες είναι αυτές, κύριε Υπουργέ, με βάση τις εκτιμήσεις; Δεν μπορεί να είναι κάτω από 300 ευρώ και να ζητήσουν επιστροφή. Και άμα μιλάμε για ένα μεσοσταθμικό 65%, εφόσον είναι 759 ευρώ που ασφαλίζεται η παραγωγή κάθε στρέμματος, μιλάμε για 493 ευρώ περίπου αποζημίωση το στρέμμα. Αυτό πρέπει να δοθεί στους αγρότες, δηλαδή τα υπόλοιπα 193 ευρώ περίπου μεσοσταθμικά και όχι να τους ζητήσουν τις επιστροφές των προκαταβολών, βεβαίως σε ένα βάθος χρόνου, συμψηφίζοντας με άλλες τυχόν παραγωγές, πολύ δε περισσότερο που και η φετινή παραγωγή λόγω του παγετού είναι μειωμένη.

Άρα, λοιπόν, πάτε με μια διαδικασία επί της ουσίας τιμωρητική σε βάρος των αγροτών. Θα μπορούσατε να έχετε πάρει την πρωτοβουλία, να το είχατε διευθετήσει το θέμα χωρίς να μπαίνουμε σε όλη αυτή τη διαδικασία και χωρίς να πληρώνουν παράβολο και πάλι οι αγρότες για τη συγκεκριμένη περίπτωση. Βεβαίως, η αναθεώρηση και η αλλαγή του κανονισμού του ΕΛΓΑ είναι ζήτημα πάλης του κινήματος, γιατί ακριβώς υπάρχουν απαράδεκτοι κόφτες που εξαιρούν από αποζημιώσεις μια σειρά αγρότες. Δεν λέμε για αυτούς που δεν ασφαλίζουν την παραγωγή τους και που και αυτοί όμως πρέπει ταυτόχρονα να έχουν προστασία -γιατί να υπάρχει αυτό το χαράτσι στους αγρότες-, αλλά και ταυτόχρονα να μην αποζημιώνουν το σύνολο των καταστροφών των οποίων υπέστησαν και να είναι πολύ λίγα αυτά τα οποία παίρνουν ως αποζημίωση και μετά από πολύ καιρό, κύριε Υπουργέ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Στύλιο, έχετε τον λόγο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Θα δώσω τα στοιχεία σχετικά με το τι έχει γίνει στην Αργολίδα.

Είπαμε ότι τον Ιούνιο του 2022 καταβλήθηκαν τα χρήματα. Τα χρήματα αυτά, λοιπόν, είναι 11.259.000 ευρώ και δόθηκαν σε τρεις χιλιάδες επτακόσιους εβδομήντα πέντε δικαιούχους, ασφαλιστικά ενήμερους παραγωγούς εσπεριδοειδών. Άρα, είχαμε μια καλή πληρωμή. Στη συνέχεια οι ενστάσεις υποβλήθηκαν. Άρα έχουν ήδη υποβληθεί οι ενστάσεις. Είναι χίλιες οκτακόσιες εβδομήντα οκτώ οι ενστάσεις και γι’ αυτόν τον λόγο έχουμε μια καθυστέρηση στο να έχουμε την εκδίκασή τους και να βγουν τα τελικά αποτελέσματα από τις ενστάσεις. Αυτή η διαδικασία και νόμιμη είναι και προβλέπεται από τον κανονισμό του ΕΛΓΑ και έχει σκύψει η διοίκηση του ΕΛΓΑ πάνω στην υπηρεσία και στους υπηρεσιακούς παράγοντες και στην Αργολίδα για να μπορούμε να ολοκληρωθεί δίκαια, σωστά, με διαφάνεια η όλη διαδικασία και οι αγρότες να λάβουν τα χρήματα που τους αναλογούν.

Θέλω να ξεκαθαρίσουμε ορισμένα πράγματα. Μέχρι τώρα ποτέ η συγκεκριμένη Κυβέρνηση και γενικότερα ποτέ η παράταξή μας δεν έχει στείλει στην εφορία ή δεν έχει ζητήσει χρήματα πίσω από τους παραγωγούς. Νομίζω το γνωρίζετε και εσείς ότι ο πρόεδρος του ΕΛΓΑ έχει προχωρήσει σε δηλώσεις ότι μελετάται όλη η διαδικασία, ακόμα και στις περιπτώσεις εκείνες τις λίγες όπου θα υπάρχει υπόλοιπο χρημάτων που θα έπρεπε να καταβληθούν, να δοθούν πίσω στον οργανισμό, διότι πήραν περισσότερα χρήματα με την προκαταβολή, να βρεθεί μια λύση και σε αυτούς για να γίνει ένας μελλοντικός συμψηφισμός. Στο διά ταύτα, το συγκεκριμένο θέμα ποτέ δεν ήταν στις προθέσεις μας και ποτέ δεν έχουν γίνει μέχρι τώρα επιστροφές. Μελετά η διοίκηση του ΕΛΓΑ να βρει μια λύση για να είναι οι παραγωγοί και οι αγρότες ικανοποιημένοι και να στηριχθούν στην κυριολεξία, όπως έγινε μέχρι τώρα.

Όσον αφορά τα γενικότερα θέματα, που θέσατε για τον κανονισμό του ΕΛΓΑ, έχουμε πει τα εξής: Για πρώτη φορά με τη θητεία αυτής εδώ της Κυβέρνησης οι αποζημιώσεις του ΕΛΓΑ καταβάλλονται σε μία δόση στην ίδια χρονιά και αν βρισκόμαστε στο τέλος του χρονικού έτος, σε πολύ σύντομο χρόνο στις αρχές του επόμενου έτους. Όταν στο παρελθόν -πρέπει τη σύγκριση να τη θέλουμε και να γίνεται, για να είναι και ένας λόγος να εξελίσσονται τα πράγματα- για να πληρωθούν οι ζημιές από τον ΕΛΓΑ απαιτούνταν πολλές φορές δώδεκα, δεκαεπτά μήνες και αυτό σε δύο και σε τρεις δόσεις, όχι σε μία δόση.

Επίσης, για πρώτη φορά με αυτή εδώ την Κυβέρνηση έχει θεσμοθετηθεί και λειτουργεί η διαδικασία των προκαταβολών, διότι ξέρουμε πόσο πολύ μεγάλη ανάγκη έχουν οι παραγωγοί μας τη ρευστότητα, να την έχουν στην κυριολεξία άμεσα και γρήγορα, για να μπορούν να στηριχθούν λόγω και των δύσκολων συνθηκών που βρισκόμαστε από τις εξωγενείς κρίσεις τις οποίες διαχειρίζεται και έχει να αντιμετωπίσει η χώρα μας.

Προχωρούμε και μελετάμε την αναθεώρηση του κανονισμού του ΕΛΓΑ και μια μεγάλη μεταρρύθμιση στο γεωργοασφαλιστικό σύστημα της χώρας. Εκεί στην κυριολεξία θα αλλάξει όλη η διαδικασία διότι αλλάζουν οι κίνδυνοι, αλλάζουν οι ζημιές. Λόγω της κλιματικής αλλαγής έχει αλλάξει το περιβάλλον. Είμαστε πλέον στην κλιματική κρίση. Έχει αλλάξει και οφείλουμε να τον επικαιροποιήσουμε για να είμαστε στην κυριολεξία αποτελεσματικοί και δίκαιοι απέναντι στους αγρότες μας. Θυμίζω κάτι που το έχω πει πολλές φορές εδώ στη Βουλή. Έχουμε προχωρήσει σε προγραμματική σύμβαση με την κοινωνία της πληροφορίας για ένα έργο όπου τα πορίσματα θα μπορούν να πραγματοποιούνται αξιοποιώντας τα ψηφιακά συστήματα στον χωροχρόνο και να έχουμε άμεσα γρήγορα τα αποτελέσματα ούτως ώστε να κερδίσουμε ακόμα περισσότερο χρόνο αντικειμενικά και με διαφάνεια. Θα είναι γνωστά στους παραγωγούς και σε όλους τους ενδιαφερόμενους.

Με αυτόν τον τρόπο να φτιάξουμε έναν οργανισμό δυνατό, βιώσιμο, ο οποίος στην κυριολεξία να στηρίζει τους παραγωγούς στις δύσκολες ώρες και βέβαια έναν οργανισμό που θα έχει την υποστήριξη της πολιτείας έτσι όπως έχει συμβεί τα τελευταία χρόνια όπου σε σχέση με την προηγούμενη κυβέρνηση η πολιτεία καταβάλλει τα χρήματα, που προβλέπονται από τον νόμο να δίνονται στον ΕΛΓΑ. Από το 2014 μέχρι το 2019 δεν είχαν δοθεί.

Ευχαριστώ πολύ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, με συγχωρείτε. Μια διευκρινιστική ερώτηση θέλω να κάνω.

**ΠΡΟΕΔΡΕΥΩΝ (Νικήτας Κακλαμάνης):** Όχι. Δεν θα δώσω τον λόγο γιατί μίλαγε έξι λεπτά ο Υπουργός. Πείτε τα κατ’ ιδίαν. Έχουμε φύγει.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Διευκρινιστική είναι η ερώτηση. Όταν λέει 3.500…

**ΠΡΟΕΔΡΕΥΩΝ (Νικήτας Κακλαμάνης):** Τι να κάνουμε; Έχει και ουσία η ερώτηση. Να του ξαναδώσω τον λόγο δεν υπάρχει περίπτωση.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** …(Δεν ακούστηκε)

**ΠΡΟΕΔΡΕΥΩΝ (Νικήτας Κακλαμάνης):** Κύριε Καραθανασόπουλε, δεν θα του δώσω τον λόγο.

Θα συζητηθεί τώρα η πρώτη με αριθμό 128/4-11-2022 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Συνασπισμού Ριζοσπαστικής Αριστεράς κ. Χρήστου Γιαννούλη προς τον Υπουργό Υποδομών και Μεταφορών, με θέμα: «Με απόφασή του ο διοικητής της Αρχής Πολιτικής Αεροπορίας (ΑΠΑ) ορίζει ότι πρόεδρος της επιτροπής ασφαλείας θα είναι ο ιδιώτης διαχειριστής του αεροδρομίου και όχι εκπρόσωπος της κρατικής Υπηρεσίας Πολιτικής Αεροπορίας».

Κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πάρα πολύ, κύριε Πρόεδρε και κύριε Υπουργέ, για την παρουσία σας σήμερα στη διαδικασία του κοινοβουλευτικού ελέγχου.

Θα ήθελα, κύριε Πρόεδρε, να μου επιτρέψετε -επειδή προέρχομαι από τη Θεσσαλονίκη- να αφιερώσω μερικά δευτερόλεπτα στη μνήμη ενός μεγάλου επιστήμονα του πλήρους ημερών του αείμνηστου πλέον Βασίλη Παπαζάχου, ενός ανθρώπου, που στα ζητήματα της ασφάλειας των πολιτών, της σεισμικής πρόληψης της αντισεισμικής θωράκισης αλλά και της εξάντλησης των επιστημονικών δεδομένων για να λαμβάνονται και να χαράσσονται πολιτικές ήταν πρωτοπόρος.

Θα χρησιμοποιήσω, τιμώντας τη μνήμη του, ένα χαρακτηριστικό παράδειγμα, αν μου επιτρέψετε την κατάχρηση του χρόνου, που συνδέεται εν μέρει και με αυτό που θα συζητήσουμε. Ο αείμνηστος Βασίλης Παπαζάχος ήταν ο άνθρωπος, που είχε επιμείνει και είχε κερδίσει την εμπιστοσύνη του επίσης αείμνηστου Κωνσταντίνου Καραμανλή στο μεγάλο σεισμό της Θεσσαλονίκης πείθοντας τον τότε Πρωθυπουργό να μην υιοθετήσει τις εισηγήσεις των συμβούλων του για την εκκένωση της πόλης μετά τον μεγάλο και πολύνεκρο…

**ΠΡΟΕΔΡΕΥΩΝ (Νικήτας Κακλαμάνης):** Κύριε Γιαννούλη, δεν θα σας δώσω χρόνο για την ερώτηση.

**ΧΡΗΣΤΟΣ ΓΙΑΝΝΟΥΛΗΣ:** Δευτερόλεπτα. Την ανοχή σας μόνο.

**ΠΡΟΕΔΡΕΥΩΝ (Νικήτας Κακλαμάνης):** Την ανοχή, ναι. Αλλά λέτε τώρα για τον εκλιπόντα Παπαζάχο.

**ΧΡΗΣΤΟΣ ΓΙΑΝΝΟΥΛΗΣ:** Λέω ένα περιστατικό εκεί που έγινε δεκτή η τεχνογνωσία του ειδικού έναντι κάποιων πολιτικών εισηγήσεων. Αυτό ακουμπάει στον πυρήνα της ερώτησης, κύριε Πρόεδρε, γιατί αυτό που ρωτάμε και θέτουμε στον κοινοβουλευτικό έλεγχο, κύριε Υπουργέ, είναι το γεγονός ότι δεν μπορεί σε ζητήματα ασφαλείας, λειτουργίας των αεροδρομίων να υπάρχει αυτό, που παρελκυστικά παρανομοθέτησε ο διοικητής της Αρχής Πολιτικής Αεροπορίας υποχρεώνοντας τη σύγκληση των συμβουλίων ασφαλείας διερεύνησης περιστατικών να την έχει ο ιδιώτης που διαχειρίζεται το αεροδρόμιο.

Με λίγα λόγια, οι εργαζόμενοι στην Αρχή Πολιτικής Αεροπορίας προσφεύγουν στο Συμβούλιο της Επικρατείας. Ζητούν την ακύρωση της απόφασης του κ. Τσίτουρα από τις 23 Σεπτεμβρίου όπου ορίζει με λίγα λόγια ότι η επιτροπή ασφαλείας των αερολιμένων και η ομάδα αξιολόγησης απειλής θα έχει επικεφαλής τον εκπρόσωπο της διαχειρίστριας εταιρείας. Άγνωστη τεχνογνωσία, άγνωστη επάρκεια προσόντων, αντίληψης και εμπειρίας για να το διαχειριστεί. Υπάρχουν και περιστατικά τα οποία θα αναφέρω στη δευτερολογία του.

Υπάρχει μια διαρκής σπουδή, μία έμφαση που δίνεται στο να ενισχύεται ο ρόλος των ιδιωτών, που έχουν την ευθύνη λειτουργίας των αεροδρομίων έναντι του δημόσιου χαρακτήρα και της δημόσιας διάστασης που πρέπει να έχουν οι ελεγκτικοί μηχανισμοί. Αυτό το είχαμε εντοπίσει όταν συζητήθηκε και ψηφίστηκε ο ν.4757/2020 -δικό σας νομοθέτημα- για την Αρχή Πολιτικής Αεροπορίας. Ποιο ήταν το αποτέλεσμα; Το λέω επιγραμματικά και θα επανέλθω. Να μην μπορεί να συννενοηθεί κανείς για τίποτα για ίσως την πιο σημαντική πτυχή που αφορά τη λειτουργία των αεροδρομίων που είναι η ασφάλεια των επιβατών, η ασφάλεια των πτήσεων κι η ασφαλιστική εξυπηρέτηση στο έδαφος.

Ευχαριστώ για την ανοχή σας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Ευχαριστώ κύριε Πρόεδρε.

Να εκφράσω και εγώ τα ειλικρινή μου συλλυπητήρια στην οικογένεια του κ. Παπαζάχου. Είναι ένας άνθρωπος που συνέδεσε το όνομά του με την αντισεισμική προστασία.

Κύριε Γιαννούλη, η διαδικασία κοινοβουλευτικού ελέγχου είναι μια πολύ σημαντική διαδικασία. Νομίζω ότι όλοι θα συμφωνήσουμε. Πολλές φορές στο πλαίσιο της πολιτικής αντιπαράθεσης χάνεται η ουσία. Εδώ, λοιπόν, ο κ. Γιαννούλης κάνει μια ερώτηση και θέτει ένα θέμα στην ουσία του οποίου έχει δίκιο. Νομίζω ότι έχω αποδείξει όσα χρόνια πολιτεύομαι και όσες φορές βρίσκομαι σε αυτή την Αίθουσα ότι δεν έχω κανένα πρόβλημα να παραδεχθώ όταν η Αντιπολίτευση θέτει ένα ζήτημα το οποίο έχει βάση. Δεν είναι, λοιπόν, αυτή η δική μας αντίληψη στην Κυβέρνηση. Αν θέλετε αυτό είναι και το μεγαλείο της κοινοβουλευτικής διαδικασίας. Να μη χανόμαστε σε μια στείρα πολιτική αντιπαράθεση όταν τίθεται ένα θέμα που αφορά στην ασφάλεια των πτήσεων και είναι τόσο σοβαρό. Να δίνουμε επαρκείς απαντήσεις άμεσα.

Αναφέρεστε, κύριε Γιαννούλη, σε ένα επεισόδιο που σημειώθηκε στο αεροδρόμιο της Κω στις 16 Σεπτεμβρίου όπου υπήρχε πληροφορία για τοποθέτηση εκρηκτικού μηχανισμού. Να πούμε όλη την ιστορία. Η ομάδα αξιολόγησης απειλής συνεδρίασε και αποφάσισε, κρίθηκε ως κίτρινο, όπως λέμε, ομοφώνως, δηλαδή μεσαίας κλίμακας. Αποφάσισε όμως η ομάδα αξιολόγησης της απειλής να γίνει εκκένωση του αεροδρομίου. Και όντως για κάποιο χρονικό διάστημα το αεροδρόμιο στην Κω εκκενώθηκε.

Αυτό που θα ήθελα να σχολιάσω είναι αυτό που είπε και ο αγαπητός συνάδελφος, ότι η αντίδραση της ΑΠΑ ήταν μια αντίδραση που θα μπορούσα να αποκαλέσω νομικά έωλη και ατυχή. Ατυχή διότι επέλεξε μία χρονική στιγμή να εκδώσει μια συγκεκριμένη εγκύκλιο ενώ δεν έχει αρμοδιότητα να το κάνει αυτό. Την αρμοδιότητα την έχει το Υπουργείο. Μπορεί να τεθούν -όπως τίθενται- μερικά ερωτηματικά τα οποία τόσο εσείς όσο και ο κ. Λογιάδης στο ΜέΡΑ25 είχε θέσει με τη γραπτή του ερώτηση. Λανθασμένη ήταν αυτή η απόφαση του διοικητή της ΑΠΑ, κύριε Γιαννούλη και κύριε Πρόεδρε, διότι προβαίνει σε μια νομική ερμηνεία του ΕΚΑΠΑ, δηλαδή, του Εθνικού Κανονισμού Πολιτικής Αεροπορίας με την οποία όντως τροποποιεί με έμμεσο τρόπο και βάζει επικεφαλής στην ουσία τον φορέα διαχείρισης του αεροδρομίου. Όχι τον ιδιώτη. Αυτό υπάρχει σε μερικές χώρες της Ευρωπαϊκής Ένωσης αλλά είναι κάτι το οποίο δεν είναι στην αρμοδιότητα του διοικητή της ΑΠΑ ν’ αποφασίσει.

Δεν θέλω να μπω στην κουβέντα για την ΑΠΑ και για τον ν.4757.

Θα σας έλεγα ότι κι εσείς προσπαθήσατε -όχι εσείς, προσωπικά, αλλά η προηγούμενη κυβέρνηση- να κάνετε το διαχωρισμό που έχει γίνει σε όλη την Ευρώπη, δηλαδή της κανονιστικής ρύθμισης και εποπτείας με αυτόν ο οποίος είναι ο πάροχος.

Εμείς τα καταφέραμε, η ΑΠΑ λειτουργεί, αλλά όπου υπάρχουν αστοχίες και όπου υπάρχουν προβλήματα, έρχεται η πολιτική ηγεσία και βάζει τα ζητήματα στη σωστή τους βάση.

Κλείνοντας, ο ΕΚΑΠΑ δεν γίνεται να τροποποιείται με αυτόν τον τρόπο και μάλιστα χωρίς την προηγούμενη συνεννόηση με το Υπουργείο. Κάλεσα τον διοικητή της ΑΠΑ, του το εξήγησα αυτό και το συγκεκριμένο έγγραφο που έχει βγάλει, που είναι προφανώς εσφαλμένο, θα ζητηθεί άμεσα -μετά την ερώτηση αυτή και την απάντηση που σας δίνω- να προβεί σε ανάκλησή του.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γιαννούλη, έχετε το λόγο.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ, κύριε Πρόεδρε.

Κύριε Υπουργέ, πραγματικά, σας τιμά η στάση σας και θα έλεγα ότι η σημερινή κοινοβουλευτική μας συνάντηση μπορεί να αποτελέσει και ένα υπόδειγμα, πρότυπο, που δεν το συναντάμε πολλές φορές στο Κοινοβούλιο τα τελευταία χρόνια.

Ελπίζω ότι θα ακυρωθεί το συντομότερο δυνατό γιατί, όντως, όπως περιγράψατε κι εσείς, στην ουσία, παρελκυστικά νομοθετεί, κάτι που είναι απόλυτη αρμοδιότητά σας και όχι του κ. Τσίτουρα.

Εκείνο που με ανησυχεί, όμως, είναι ότι διαβάζοντας την αναφορά του αερολιμενικού υπαλλήλου για το περιστατικό της Κω προκύπτει και μία άλλη αίσθηση. Μπορεί να την έχετε διαβάσει. Περιγράφει μέσα έναν παραγοντισμό, μία παρελκυστική πρακτική όπου η Αστυνομία, οι έχοντες εμπειρία στην αξιολόγηση απειλών, επιμένουν στην εκκένωση του αεροδρομίου και ένας παράγοντας της διαχειρίστριας εταιρείας περίπου σαν «λήσταρχος» κινείται και δίνει εντολές στην αστυνομία «σταματήστε τους ελέγχους, σταματήστε την ανίχνευση με τα ειδικά εκπαιδευμένα σκυλιά».

Θέλω να κατατεθεί στην ιστορία και δεν το λέω για να επιβαρύνω πολιτικά ή να το φορτίσω, αλλά για να καταλάβουμε και το νόημα του τι συζητάμε, έμειναν εκτός του σχεδίου εκκένωσης ογδόντα πέντε επιβάτες με καταγωγή από το Ισραήλ -καταλαβαίνει κανείς την πολλαπλάσια σημασία σε ζητήματα ασφαλείας για τους συγκεκριμένους- αλλά δεν είναι μόνο το αεροδρόμιο της Κω.

Επειδή γνωρίζω και διάβασα ότι προτίθεστε να πάρετε νομοθετικές πρωτοβουλίες για τις αερομεταφορές με το Εθνικό Κέντρο Διερεύνησης Ατυχημάτων, την Επιτροπή Εθνικής Ασφαλείας των Αεροπορικών Μεταφορών, θα ήθελα να κλείσω θέτοντας το εξής: Να υπάρξει ένας ουσιαστικός κοινοβουλευτικός διάλογος για να μπορεί να βελτιωθεί ό,τι βελτιώνεται. Η γενική αίσθηση πάντως είναι ότι η σχέση ΑΠΑ - ΥΠΑ - αποτελέσματος - εταιρειών και εταιρειών επίγειας εξυπηρέτησης δεν είναι και ό,τι καλύτερο ως οργανωτικό μοντέλο, εκ του αποτελέσματος. Είναι μια δική μου κρίση αυτή. Μπορεί να έχετε αντίθετη άποψη. Πάντως, κάτι πρέπει να αλλάξει.

Σίγουρα, όμως, πρέπει να διασφαλιστεί ότι στα σημαντικά, στα σημαντικότερα κομμάτια λειτουργίας των αεροδρομίων, δεν μπορεί να απουσιάζει η δημόσια παρουσία, ο δημόσιος έλεγχος και η δημόσια λογοδοσία και σίγουρα δεν είναι κάτι που μπορούν να το διαχειριστούν οι εκπρόσωποι των φορέων διαχείρισης, που λογικό κατά τη γνώμη τους είναι να προτάσσουν πολλές φορές το κέρδος έναντι της ασφάλειας.

Και είχαμε και άλλα περιστατικά, στα οποία θα αναφερθώ πολύ σύντομα: Είχαμε το περιστατικό μη διερεύνησης του ατυχήματος, χωρίς να φταίει βέβαια ο ίδιος προσωπικά, του Υπουργού του κ. Δένδια στη Θεσσαλονίκη. Είχαμε προβλήματα με μεταφορές ελικοπτέρων του ΕΚΑΒ και ασθενών. Είχαμε πολλά.

Κλείνω με μια έκκληση: Με την ίδια γενναιότητα που αντιμετωπίσατε την ανάγκη κατάργησης αυτής της παρα-απόφασης του διοικητή της ΑΠΑ, θα σας παρακαλούσα να δείτε και τις εργασιακές σχέσεις στις εταιρείες επίγειας εξυπηρέτησης, εκεί όπου εφευρίσκονται πραγματικά πρωτότυποι, αλλά πολύ σκληροί, τρόποι έτσι ώστε να υπάρχουν συνθήκες πραγματικής εργασιακής γαλέρας.

Σας ευχαριστώ πάρα πολύ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κοιτάξτε, κύριε Γιαννούλη, εγώ νομίζω ότι δεν πρέπει να δημιουργούνται λάθος εντυπώσεις.

Κατ’ αρχάς, είναι επίκαιρη η ερώτησή σας, κύριε Πρόεδρε και κύριε Γιαννούλη, γιατί χθες είχαμε ένα περιστατικό το οποίο απέδειξε με πόσο επαγγελματισμό και αρμονία όλες οι δημόσιες αρχές κατάφεραν και συνεργάστηκαν σε ένα πραγματικά πρωτοφανές περιστατικό. Δεν χρειάζεται να μπω τώρα σε λεπτομέρειες. Περιγράφεται σε όλα τα μέσα αυτό.

Επομένως, μην δίνουμε την αίσθηση ότι δεν υπάρχει μια διαδικασία η οποία είναι κρυστάλλινη και σοβαρή. Η διαδικασία την οποία πήγε να αλλάξει ο διοικητής της ΑΠΑ, δεν γίνεται δεκτή.

Τώρα, να αναφερθώ κιόλας σε μερικά ζητήματα στα οποία ακροθιγώς αναφερθήκατε. Είπατε ότι η αναφορά του λιμενάρχη γράφει ότι δεν εκκενώθηκε όλο το αεροδρόμιο. Αυτή δεν είναι δουλειά ούτε του αερολιμενάρχη ούτε του εκπροσώπου της εταιρείας που διαχειρίζεται το αεροδρόμιο, είτε αυτή είναι ιδιωτική εταιρεία είτε αυτή είναι κρατική -όπου είναι ο αερολιμενάρχης.

Αυτό, κύριε Γιαννούλη, -και νομίζω ότι θα συμφωνήσετε μαζί μου- είναι δουλειά της Ελληνικής Αστυνομίας και στην περίπτωση της Κω ακολουθήθηκε η διαδικασία, διότι προήδρευε στην ομάδα αξιολόγησης απειλής αυτός που πρέπει να προεδρεύει, που δεν ήταν ο εκπρόσωπος του παραχωρησιούχου, αλλά ήταν ένας κρατικός λειτουργός. Επομένως, η διαδικασία ολοκληρώθηκε και έγινε όπως έπρεπε να γίνει.

Κλείνοντας, κύριε Πρόεδρε, θα ήθελα και πάλι να πω, μην δημιουργούμε εντυπώσεις.

Θα σας έλεγα, κύριε Γιαννούλη, όπως εγώ έχω το πολιτικό θάρρος να αποδέχομαι κάτι που έχετε πει εσείς και είναι σωστό, να αποδεχθείτε κι εσείς -αν θέλετε, επιτέλους- ότι τα ελληνικά αεροδρόμια λειτούργησαν υποδειγματικά αυτό το καλοκαίρι, σε σχέση με το τι έγινε σε άλλα πολύ μεγαλύτερα αεροδρόμια, σε χώρες οι οποίες -αν θέλετε- έχουν και μία πολύ μεγαλύτερη παράδοση στο να διαχειρίζονται αεροπορικές εταιρείες, να διαχειρίζονται τους handlers.

Επομένως, μην θέτουμε ζητήματα που δεν υπάρχουν. Μην λέμε ότι ο διαχωρισμός αυτός, μεταξύ ΥΠΑ και ΑΠΑ, δεν έχει λειτουργήσει. Υπάρχουν προβλήματα, υπάρχουν αρρυθμίες. Εδώ είμαστε. Εσείς θα τις επισημαίνετε κι εμείς θα τις διορθώνουμε, αλλά μην δίνουμε την αίσθηση ότι τα πάντα βρίσκονται σε μια κατάσταση μετέωρη.

Σας ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Λοιπόν, ολοκληρώθηκε η συζήτηση των επίκαιρων ερωτήσεων.

Στο σημείο αυτό θα διακόψουμε για δέκα λεπτά και αμέσως μετά θα προχωρήσουμε στη νομοθετική εργασία.

(ΔΙΑΚΟΠΗ)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗΣ ΘΕΜΑΤΟΣ

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, συνεχίζεται η συνεδρίαση.

Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της από 30.3.2022 Συμφωνίας Τροποποίησης της από 30.7.2018 Σύμβασης Παραχώρησης του έργου «Ανάπτυξη Εμπορευματικού Κέντρου Θριασίου Πεδίου» που κυρώθηκε με τον ν. 4574/2018, μεταξύ της εταιρείας «ΓΑΙΑΟΣΕ Α.Ε. ΑΝΩΝΥΜΗ ΕΤΑΙΡΕΙΑ ΔΙΑΧΕΙΡΙΣΗΣ ΣΙΔΗΡΟΔΡΟΜΙΚΗΣ ΠΕΡΙΟΥΣΙΑΣ» και της εταιρείας «ΘΡΙΑΣΙΟ ΕΜΠΟΡΕΥΜΑΤΙΚΟ ΚΕΝΤΡΟ ΑΝΩΝΥΜΗ ΕΤΑΙΡΕΙΑ», καθώς και του Ελληνικού Δημοσίου, της εταιρείας «ΕΤΒΑ ΒΙΟΜΗΧΑΝΙΚΕΣ ΠΕΡΙΟΧΕΣ ΑΝΩΝΥΜΗ ΕΤΑΙΡΕΙΑ» και της εταιρείας «ΓΚΟΛΝΤΑΙΡ ΚΑΡΓΚΟ ΕΤΑΙΡΕΙΑ ΔΙΕΘΝΩΝ ΜΕΤΑΦΟΡΩΝ ΚΑΙ LOGISTICS ΑΝΩΝΥΜΟΣ ΕΤΑΙΡΕΙΑ»».

Η Διάσκεψη των Προέδρων αποφάσισε στη συνεδρίασή της στις 3 Νοεμβρίου 2022 τη συζήτηση του νομοσχεδίου σε μία συνεδρίαση εν συνόλω επί της αρχής, επί των άρθρων και της τροπολογίας.

Η εγγραφή των ομιλητών θα γίνει ηλεκτρονικά, μέχρι το τέλος της ομιλίας του δεύτερου εισηγητή, του κ. Σαρακιώτη.

Νομίζω δεν έχουμε κάποια αντίρρηση.

Το Σώμα συμφώνησε.

Καλείται στο Βήμα ο εισηγητής της Νέας Δημοκρατίας κ. Κωνσταντίνος Κόλλιας για δεκαπέντε λεπτά.

Παρακαλώ να ανοίξει το σύστημα της ηλεκτρονικής εγγραφής.

**ΚΩΝΣΤΑΝΤΙΝΟΣ ΚΟΛΛΙΑΣ:** Ευχαριστώ, κύριε Πρόεδρε.

Θα ήθελα πριν ξεκινήσω την εισήγησή μου να εκφράσω τα θερμά μου συλλυπητήρια προς την οικογένεια του εκλιπόντος και σπουδαίου σεισμολόγου Βασίλη Παπαζάχου.

Κύριε Υπουργέ, κυρίες και κύριοι συνάδελφοι, δεν θα μπορούσα κατ’ αρχάς να παραλείψω να εκφράσω την ευαρέσκεια μου για το ότι στη συνεδρίαση της Επιτροπής Παραγωγής και Εμπορίου ψηφίστηκε με μεγάλη πλειοψηφία και στο σύνολό του το νομοσχέδιο του Υπουργείου Υποδομών και Μεταφορών για την «Κύρωση της Συμφωνίας Τροποποίησης της Σύμβασης Παραχώρησης του έργου «Ανάπτυξη Εμπορευματικού Κέντρου Θριασίου Πεδίου»».

Η αρχική σύμβαση παραχώρησης που κυρώθηκε με τον ν.4574/2018 υπογράφηκε στην Αθήνα μεταξύ αφ’ ενός α) της ανώνυμης εταιρείας με την επωνυμία «ΓΑΙΑΟΣΕ Α.Ε. ΑΝΩΝΥΜΗ ΕΤΑΙΡΕΙΑ ΔΙΑΧΕΙΡΙΣΗΣ ΣΙΔΗΡΟΔΡΟΜΙΚΗΣ ΠΕΡΙΟΥΣΙΑΣ» ως κύριο του έργου, αφ’ ετέρου β) της ανώνυμης εταιρείας με την επωνυμία «ΘΡΙΑΣΙΟ ΕΜΠΟΡΕΥΜΑΤΙΚΟ ΚΕΝΤΡΟ ΑΝΩΝΥΜΗ ΕΤΑΙΡΕΙΑ» ως παραχωρησιούχου και τρίτου μεταξύ αφ’ ενός γ) του ελληνικού δημοσίου και αφ’ ετέρου των μετόχων του παραχωρησιούχου, δηλαδή της ανώνυμης εταιρείας με την επωνυμία «ΕΤΒΑ ΒΙΟΜΗΧΑΝΙΚΕΣ ΠΕΡΙΟΧΕΣ ΑΝΩΝΥΜΗ ΕΤΑΙΡΕΙΑ» και της ανώνυμης εταιρείας με την επωνυμία «ΓΚΟΛΝΤΑΙΡ ΚΑΡΓΚΟ ΕΤΑΙΡΕΙΑ ΔΙΕΘΝΩΝ ΜΕΤΑΦΟΡΩΝ ΚΑΙ LOGISTICS ΑΝΩΝΥΜΟΣ ΕΤΑΙΡΕΙΑ».

Με τη σύμβαση αυτή τίθεται στο επίκεντρο ένα έργο που όπως πολύ εύστοχα σημείωσε στην πρώτη συνεδρίαση ο Υφυπουργός Υποδομών και Μεταφορών, κ. Γεώργιος Καραγιάννης πέρασε κυριολεκτικά από σαράντα κύματα μέχρι να υλοποιηθεί σήμερα. Μια βαθιά καινοτόμα και σπουδαία επένδυση που είχε κολλήσει εδώ και χρόνια και σήμερα είναι έτοιμη να χαρίσει στη χώρα μας τεράστια αναπτυξιακή ώθηση και τουλάχιστον τρεις χιλιάδες νέες θέσεις εργασίας.

Μιλάμε, αγαπητοί συνάδελφοι, για μία σημαντική επένδυση που αναμένεται να ξεπεράσει τα 200 εκατομμύρια ευρώ.

Τι είναι όμως το Θριάσιο; Πρόκειται για το πρώτο και μεγαλύτερο logistics park στην Ελλάδα που θα περιλαμβάνει συνολικά διακόσιες τριάντα πέντε χιλιάδες τετραγωνικά μέτρα στεγασμένων αποθηκών και γραφείων, διακόσιες πενήντα χιλιάδες παλετοθέσεις, τέσσερις χιλιάδες θέσεις αυτοκινήτων και εκατόν είκοσι θέσεις φορτηγών σε μία συνολική έκταση πεντακοσίων ογδόντα οκτώ στρεμμάτων. Πρόκειται αναμφίβολα για ένα από τα σπουδαιότερα έργα logistics στην Ελλάδα.

Επιτρέψτε μου, αγαπητοί συνάδελφοι, στο σημείο αυτό μία μικρή παρένθεση. Θα ήθελα να κάνω μια σύντομη μνεία σε αυτό που ανέφερα προηγουμένως, στα σαράντα κύματα από τα οποία πέρασε το έργο. Είναι γεγονός ότι παραλάβαμε από την προηγούμενη κυβέρνηση ΣΥΡΙΖΑ ένα έργο ελλιπές και με αμφίβολες προοπτικές υλοποίησης. Η τότε κυβέρνηση επί των ημερών της το κατέστησε εκ των πραγμάτων προβληματικό, με τον τρόπο που το δημοπράτησε και το συμβασιοποίησε, είχε δημιουργήσει σοβαρά προβλήματα και καθυστερήσεις. Μην ξεχνάμε ότι το έργο απειλήθηκε να τιναχθεί στον αέρα και η Ελλάδα κινδύνεψε με βαρύτατα πρόστιμα και επιστροφή κοινοτικών πόρων εκατομμυρίων ευρώ. Όλα έμοιαζαν να καταλήγουν σε ένα ναυάγιο, παρότι επρόκειτο για μια ιδέα που εδώ και είκοσι χρόνια σχεδόν ακουγόταν ότι μπορεί να υλοποιηθεί.

Ο ελλιπής αυτός τρόπος διεξαγωγής του σχετικού διαγωνισμού οδήγησε, όπως είναι γνωστό, την αρμόδια Γενική Διεύθυνση Ανταγωνισμού της Κομισιόν στο να παρέμβει περί τις αρχές του 2019 και να υποδείξει κατόπιν μελέτης του φακέλου πλείστες όσες παρατηρήσεις επί της αρχικής συμβάσεως. Ο έλεγχος της Κομισιόν αφορούσε στην ύπαρξη ή μη παράνομων κρατικών ενισχύσεων.

Η εξέλιξη αυτή, όπως είναι φυσικό, παρεμπόδισε την άμεση και ομαλή λειτουργία του έργου και κατέστησε επιτακτική την εισαγωγή και ενσωμάτωση τροποποιήσεων σε συγκεκριμένες διατάξεις της σύμβασης, ώστε να αντιμετωπιστούν ζητήματα κρατικής ενίσχυσης.

Παρά τα εμπόδια αυτά και τις άκρως αντίξοες κρατούσες συνθήκες η σημερινή Κυβέρνηση κατόρθωσε με μεθοδικότητα, αποφασιστικότητα και αποτελεσματικότητα να μην αφήσει στα αζήτητα ένα έργο υψηλού ενδιαφέροντος και βεληνεκούς.

Ερχόμαστε, λοιπόν, σήμερα να αναδείξουμε μια επένδυση που είχε παγώσει για πάνω από τρία έτη, ενισχύοντας στο έπακρο τις υποδομές της χώρας μας.

Στόχος μας και αυτή τη φορά είναι η ενίσχυση της ανταγωνιστικότητας, της παραγωγικότητας και της επενδυτικής ελκυστικότητας της Ελλάδας, η δημιουργία πολλών και καλών θέσεων απασχόλησης και η επίτευξη βιώσιμης και κοινωνικά δίκαιης ανάπτυξης.

Είναι άξιος επιβραβεύσεων, αγαπητοί μου συνάδελφοι, ο ζήλος που υπέδειξε όλη η ηγεσία του Υπουργείου Υποδομών και Μεταφορών και η ιδιαίτερη έμφαση που δόθηκε για την επιτυχή έκβαση του έργου.

Επισπεύσθηκαν οι διαδικασίες, υπήρξε άψογη συνεργασία με τα αρμόδια ευρωπαϊκά όργανα, ένας γόνιμος διάλογος και συνεχείς διαπραγματεύσεις και τελικά ευόδωσε η σημερινή συμφωνία, η οποία είναι απόλυτα εναρμονισμένη με τις προβλέψεις του ενωσιακού δικαίου. Γι’ αυτό πιστεύω ακράδαντα ότι η Νέα Δημοκρατία, δικαίως, διεκδικεί τα εύσημα που τους αξίζουν στο πεδίο της ανταγωνιστικότητας, της αειφόρου ανάπτυξης και της ενίσχυσης του εθνικού δημοσίου συμφέροντος, σε ένα διαρκώς μεταβαλλόμενο και απαιτητικό περιβάλλον.

Επιδιώκουμε συνεχώς η χώρα μας να ενισχύει το ανταγωνιστικό της πλεονέκτημα και να διατηρεί αναλλοίωτη τη σπουδαία ταυτότητά της στο παγκόσμιο οικονομικό και γεωπολιτικό γίγνεσθαι.

Δεν είναι υπερβολή, λοιπόν, το να πει κανείς ότι δικαιώθηκε το όραμα της Κυβέρνησής μας, καθώς γεννάται σήμερα ένα έργο με ποικίλα και σημαντικά οφέλη για το ελληνικό δημόσιο και με τροποποιήσεις που έγιναν στο σύνολό τους δεκτές από τον παραχωρησιούχο. Δεν μπορούμε να παραγνωρίζουμε αντιθέτως ότι η αρχική σύμβαση που κυρώθηκε το 2018, επί διακυβέρνησης ΣΥΡΙΖΑ - ΑΝΕΛ, ήταν δυστυχώς ετεροβαρής και υπερβολικά επικερδής για τον ιδιώτη.

Το αντικείμενο, λοιπόν, της σημερινής συνεδρίασης δεν είναι άλλο από την κύρωση της υπογραφής συμφωνίας τροποποίησης της αρχικής σύμβασης παραχώρησης, με την οποία επιτυγχάνεται η συμμόρφωση της Ελλάδας προς παρατήρηση της Γενικής Διεύθυνσης Ανταγωνισμού της Κομισιόν με μακράν ευνοϊκότερους όρους και για το ελληνικό δημόσιο.

Καλούμαστε να οριστικοποιήσουμε την εκκίνηση μιας κρίσιμης, για το μέλλον του εμπορευματικού σιδηρόδρομου επένδυσης, η οποία επαναλαμβάνω επιφέρει σπουδαία οφέλη για το κράτος. Στο πλαίσιο αυτό θα επαναλάβω ταχέως κάποια από τα βασικότερα στοιχεία του νομοσχεδίου.

Προβλέπεται κατ’ αρχάς η ανάθεση από τον κύριο του έργου, δηλαδή τη «ΓΑΙΑΟΣΕ Α.Ε.» προς τον παραχωρησιούχο, που είναι η ανώνυμη εταιρεία «Θριάσιο Εμπορευματικό Κέντρο» του έργου παραχώρησης «Ανάπτυξη Εμπορευματικού Κέντρου Θριασίου Πεδίου» σε ακίνητο κυριότητας της «ΓΑΙΑΟΣΕ» συνολικής έκτασης πεντακοσίων ογδόντα οκτώ στρεμμάτων στον Ασπρόπυργο.

Το έργο περιλαμβάνει τη μελέτη, κατασκευή, χρηματοδότηση, λειτουργία εκμετάλλευσης και συντήρηση εμπορευματικού και διαμετακομιστικού κέντρου συνδυασμένων μεταφορών και τη διενέργεια συναφών δραστηριοτήτων στο ακίνητο, σύμφωνα με τους όρους της προσφοράς του αναδόχου και τις απαιτήσεις της προκήρυξης.

Ο παραχωρησιούχος θα κατασκευάσει τα κτήρια και τις εγκαταστάσεις του εμπορευματικού και διαμετακομιστικού κέντρου αναλαμβάνοντας, επίσης, τα εσωτερικά έργα υποδομής, όπως σιδηροδρομικά και οδικά δίκτυα και δίκτυα αποχέτευσης όμβριων υδάτων.

Εντός του πάρκου, κατά μήκος της νότιας πλευράς, θα κατασκευαστεί η σιδηροδρομική γραμμή που θα συνδέει το κέντρο με το εθνικό σιδηροδρομικό δίκτυο, αλλά και εσωτερικό οδικό δίκτυο που θα συνδέεται με το εθνικό δίκτυο. Διασφαλίζεται έτσι η δυνατότητα ανεφοδιασμού των αποθηκών με συνδυασμό μεταφορικών μέσων, κάτι μοναδικό για τα ελληνικά δεδομένα.

Ο παραχωρησιούχος θα αναλάβει επίσης να δημιουργήσει σταθμό εξυπηρέτησης οχημάτων και αυτοκινητιστών, πρατήριο υγρών καυσίμων, χώρους ανάπτυξης συστημάτων τηλεματικής και πληροφορικής, χώρους στάθμευσης, εγκαταστάσεις τελωνείου και υγειονομικές υπηρεσίες.

Η πιο αξιοσημείωτη καινοτομία του πρωτοποριακού αυτού εμπορευματικού κέντρου είναι η διασύνδεσή του με όλα τα δίκτυα μεταφοράς, το λιμάνι του Πειραιά, το λιμάνι της Ελευσίνας, τον Διεθνή Αερολιμένα Αθηνών και το οδικό και σιδηροδρομικό δίκτυο. Με τον τρόπο αυτόν, θα αξιοποιηθούν έτι περαιτέρω και οι δυνατότητες του λιμανιού του Πειραιά το οποίο μέχρι σήμερα ουσιαστικά λειτουργεί μόνο ως σταθμός μεταφόρτωσης.

Κυρίες και κύριοι συνάδελφοι, οι κυριότερες τροποποιήσεις της υπό κύρωση συμφωνίας εντοπίζονται στα εξής σημεία:

Μειώνεται η διάρκεια της περιόδου παραχώρησης από εξήντα σε τριάντα επτά έτη. Παράλληλα, παρέχεται δυνατότητα στον παραχωρησιούχο να διαπραγματευτεί την επιμήκυνση της περιόδου παραχώρησης για επιπλέον είκοσι τρία έτη σε τιμές αγοράς. Προβλέπεται δε κατά παρέκκλιση των οριζομένων η αυτόματη παράταση κατά τρία έτη της περιόδου παραχώρησης με μείωση αντίστοιχα της περιόδου παράτασης στις οριζόμενες περιπτώσεις. Το αρχικώς προβλεπόμενο εφάπαξ -αντάλλαγμα- μετονομάζεται σε «αρχικό αντάλλαγμα» και διπλασιάζεται από 10 σε 20 εκατομμύρια ευρώ. Αυξάνεται η ετήσια πληρωμή προς το δημόσιο από 2,51% σε 5% για όλη την περίοδο παραχώρησης. Αυξάνεται αντίστοιχα και το ποσό της ελάχιστης ετήσιας πληρωμής προς το δημόσιο από 350.000 ευρώ σε 700.000 ευρώ ετησίως. Παρέχεται η δυνατότητα στον παραχωρησιούχο να αυξάνει το μετοχικό κεφάλαιο ή και να συνάπτει ελεύθερα δυαδικές συμβάσεις χωρίς προηγούμενη έγκριση από τον κύριο του έργου. Μάλιστα, εκτιμάται ότι πέραν της αρχικής δεσμευτικής επένδυσης ποσού 36.114.000 ευρώ θα καταβάλει πρόσθετα κεφάλαια για τη χρηματοδότηση του συνόλου του έργου ύψους 19.287.800 ευρώ, δηλαδή συνολικά ποσό 55.401.700 ευρώ. Εισάγεται ο μηχανισμός χρηματοοικονομικής παρακολούθησης, κάτι πολύ σημαντικό για την παρακολούθηση των χρηματοοικονομικών μεγεθών του παραχωρησιούχου. Συγχρόνως, ορίζεται ότι σε περίπτωση που ο παραχωρησιούχος επιτύχει σωρευτικά εσωτερικό ποσοστό απόδοσης ιδίων κεφαλαίων μεγαλύτερο του 9,09%, τότε καταβάλλει στον κύριο του έργου το 50% των διαθεσίμων κερδών προς διανομή ως πληρωμή κατανομής κερδών.

Αυτές είναι οι βασικότερες τροποποιήσεις που μαζί με κάποιες άλλες τεχνικού χαρακτήρα μεταβάλλουν άρδην τον χαρακτήρα της σύμβασης που είχε υπογράψει η προηγούμενη κυβέρνηση. Διαλαμβάνεται στο πρώτο άρθρο όπου κυρώνεται η υπογραφείσα συμφωνία τροποποίησης και τα προσαρτήματα αυτής. Με τις αλλαγές αυτές, εξασφαλίζεται αφ’ ενός η έναρξη παραχώρησης σύμφωνα με τις επιταγές και του Ευρωπαϊκού Δικαίου και αφ’ ετέρου διασφαλίζεται απόλυτα το δημόσιο συμφέρον, καθόσον η «ΓΑΙΑΟΣΕ», η οποία αποτελεί θυγατρική του υπερταμείου από το 2018, θα αποκομίσει σημαντικότατα οικονομικά οφέλη από τη δραστηριότητα του Θριασίου. Περαιτέρω, καθορίζεται το εφαρμοστέο δίκαιο για την επίλυση διαφορών κατά την εφαρμογή της κυρούμενης συμφωνίας, ενώ προβλέπεται και ο δεσμευτικός χαρακτήρας των όρων αυτής και η σχέση τους με την αρχική σύμβαση παραχώρησης.

Με το δεύτερο άρθρο στο Β΄ κεφάλαιο καταργούνται οι διατάξεις της κείμενης νομοθεσίας που αφορούν ειδικούς όρους και περιορισμούς δόμησης σε ακίνητα κυριότητας ή διαχείρισης της «ΓΑΙΑΟΣΕ» και στα οποία αναπτύσσονται εμπορευματικά κέντρα. Η κατάργηση των διατάξεων αυτών εφαρμόζεται και ως προς το έργο του Θριασίου.

Τέλος, με το τρίτο άρθρο του Γ΄ κεφαλαίου ορίζεται η έναρξη ισχύος του νόμου από τη δημοσίευσή του στην Εφημερίδα της Κυβερνήσεως.

Αγαπητοί συνάδελφοι, η Κυβέρνησή μας ξεμπλοκάρει σήμερα ένα σπουδαίο έργο το οποίο είχε μείνει τόσο καιρό αδρανές. Ύστερα από είκοσι σχεδόν χρόνια έφτασε η στιγμή που η χώρα μας θα εξοπλιστεί με ένα υπερσύγχρονο και εξαιρετικά ολοκληρωμένο συγκοινωνιακό και εμπορευματικό κέντρο συνδυασμένων μεταφορών, έναν ιδανικό κόμβο υποδομών που θα αναβαθμίσει για πρώτη φορά την καίρια στρατηγική θέση της χώρας μας σε όλη τη Νοτιοανατολική Ευρώπη. Πρόκειται για μια κρίσιμη επένδυση για το μέλλον, καθώς αναβαθμίζει καθοριστικά το πεδίο των εμπορευματικών υπηρεσιών της χώρας και ταυτόχρονα, οδηγεί σε αύξηση νέων θέσεων εργασίας.

Με αυτό το εμπορευματικό κέντρο και τα ομοειδή που έπονται οι μεταφορές διευκολύνονται και η χώρα πράγματι γίνεται μία εξαιρετικά σπουδαία πύλη εισόδου προϊόντων προς την Ευρώπη. Μιλάμε πλέον για μία διαφορετική και άκρως προοδευτική πραγματικότητα στις εμπορευματικές υπηρεσίες που μετά βεβαιότητας θα αξιοποιήσει τα πλεονεκτήματα της χώρας μας. Η συμβολή του στην οικονομική ανάπτυξη, σε συνδυασμό με τα πολλαπλά οφέλη για το δημόσιο, το καθιστούν ένα έργο εξαιρετικής σημασίας που προάγει την εξωστρέφεια της χώρας μας, αλλά και την κατάταξή της στα υψηλότερα βάθρα στον τομέα των logistics.

Για όλους αυτούς τους λόγους σας καλώ να το υπερψηφίσετε.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα μαθητές και μαθήτριες και πέντε εκπαιδευτικοί συνοδοί τους από το 1ο Δημοτικό Σχολείο Καματερού και δεκαέξι μαθητές και μαθήτριες και δύο εκπαιδευτικοί συνοδοί τους από το 5ο Δημοτικό Σχολείο Ζωγράφου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Καλείται στο Βήμα ο γενικός εισηγητής από τον ΣΥΡΙΖΑ, ο κ. Ιωάννης Σαρακιώτης.

**ΙΩΑΝΝΗΣ ΣΑΡΑΚΙΩΤΗΣ:** Σας ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα τίθεται προς συζήτηση και ψήφιση από την Ολομέλεια της Bουλής η κύρωση της συμφωνίας τροποποίησης της σύμβασης παραχώρησης του έργου «Ανάπτυξη Εμπορευματικού Κέντρου Θριασίου Πεδίου», έργο το οποίο ξεμπλόκαρε η κυβέρνηση ΣΥΡΙΖΑ το 2018 μετά από δεκαετίες στασιμότητας και αποτυχημένων πρωτοβουλιών και κατά συνέπεια, είναι εύλογο ότι συντασσόμαστε με την προώθηση ολοκλήρωσής του, καθώς συνιστά παρακαταθήκη των προσπαθειών της τότε ηγεσίας του Υπουργείου Υποδομών και μεταφορών και συγκεκριμένα του Χρήστου Σπίρτζη.

Όπως επισημάνθηκε και στο πλαίσιο της επί του θέματος συνεδρίασης της Διαρκούς Επιτροπής Παραγωγής και Εμπορίου, τα βασικά σημεία της επένδυσης παραμένουν ίδια με την τροποποιητική συμφωνία να αφορά ορισμένα επιμέρους ζητήματα στα οποία και θα αναφερθώ στη συνέχεια.

Κατά τα τελευταία τρία έτη γίναμε μάρτυρες σημαντικών καθυστερήσεων εξαιτίας τόσο των παρεμβάσεων της Επιτροπής Ανταγωνισμού όσο και της κυβερνητικής αδράνειας και διαφόρων μικροπολιτικών μεθοδεύσεων. Οι εν λόγω καθυστερήσεις μας έχουν φέρει ενώπιον μιας αδιαμφισβήτητης πραγματικότητας, με την Κυβέρνηση να καλείται να επιλύσει επιπλέον προβλήματα τα οποία έχουν ανακύψει ως συνέπεια της πανδημίας, αλλά και του πολέμου στην Ουκρανία. Η υγειονομική κρίση και η επακόλουθη ενεργειακή και οικονομική κρίση αποτελούν τις γενεσιουργούς αιτίες των αυξανόμενων πληθωριστικών πιέσεων, με αποτέλεσμα την άνοδο του κόστους δανεισμού και την αντίστοιχη εκτόξευση των επιτοκίων από τις κεντρικές τράπεζες. Είναι αυτονόητο ότι οι συγκεκριμένες εξελίξεις θα επιφέρουν μοιραία νέες καθυστερήσεις στην υλοποίηση του έργου, καθώς θα πρέπει να καλυφθούν τα προκύπτοντα νέα σημαντικά βάρη. Ας μην ξεχνάμε εδώ ότι το «Θριάσιο Εμπορευματικό Κέντρο» συνιστά ένα κατ’ εξοχήν κατασκευαστικό έργο.

Συνεπώς, το αυξανόμενο κατασκευαστικό κόστος συνεπεία των παγκόσμιων πληθωριστικών πιέσεων αποτελεί ένα αδιαμφισβήτητα σημαντικό εμπόδιο, το οποίο δεν θα συναντούσε η ελληνική πολιτεία αν είχε κινηθεί ταχύτερα και αποφασιστικότερα επί του αρχικού σχεδίου της κυβέρνησης ΣΥΡΙΖΑ. Γι’ αυτόν τον λόγο δηλώνουμε την ικανοποίησή μας για την παρούσα συμφωνία, αλλά παράλληλα και την ανησυχία μας καθ’ ότι η μεγάλη καθυστέρηση από την ολοκλήρωση του διαγωνισμού το 2018 μέχρι την ημερομηνία έναρξης ισχύος της παραχώρησης για την οποία τελούμε εν αναμονή αυξάνουν κατακόρυφα την αβεβαιότητα για τη συγκεκριμένη κρίσιμη επένδυση, δεδομένης και της οικονομικής συγκυρίας.

Στο πλαίσιο της υπό συζήτηση συμφωνίας και συγκεκριμένα με το άρθρο 2, καταργείτε τους όρους δόμησης κατά τις επιταγές της Αρχής Ανταγωνισμού της Ευρωπαϊκής Ένωσης, αλλά δεν προσφέρετε κάποια λύση ή διέξοδο, με αποτέλεσμα το έργο να κινδυνεύει με νέες καθυστερήσεις ή με το απόλυτο τέλμα. Το εν λόγω άρθρο είναι ενδεικτικό της προσέγγισής σας για τις μεγάλες επενδύσεις, καθώς θεωρείτε ότι η γραφειοκρατική διεκπεραίωση των εκκρεμοτήτων θα δώσει λύσεις και θα προωθήσει τις επενδύσεις.

Τέτοιου είδους προβλήματα απαιτούν την αγαστή συνεργασία της πολιτείας με τους τοπικούς φορείς, με τους επενδυτές και με κάθε άλλο ενδιαφερόμενο, προκειμένου να υπάρχει μια καθολική και ειλικρινής ευθυγράμμιση πίσω από την επένδυση. Απαιτείται, επίσης, η καλοπροαίρετη στάση της Αντιπολίτευσης, με μοναδικό γνώμονα την εξυπηρέτηση του δημοσίου συμφέροντος. Και δεν το αναφέρω τυχαία αυτό, κύριε Υπουργέ. Εμείς σήμερα, όπως αναφέραμε και στην επιτροπή, θα υπερψηφίσουμε με την τροποποίηση της σύμβασης για το Θριάσιο Πεδίο και ευελπιστούμε να επιφέρει τα θετικά αποτελέσματα που εξαρχής είχαν προβλεφθεί τόσο για την εθνική οικονομία, αλλά και για τη γεωπολιτική θέση της χώρας.

Δεν ξεχνάμε, όμως, ότι η Νέα Δημοκρατία είχε μια παντελώς διαφορετική στάση από τα έδρανα της αξιωματικής αντιπολίτευσης το 2018 όταν η κυβέρνηση του ΣΥΡΙΖΑ ανέστησε την επένδυση για την οποία μιλάμε σήμερα. Τι ακούγαμε τότε; Ο σημερινός Υπουργός Υποδομών και Μεταφορών και τότε εισηγητής της Νέας Δημοκρατίας, ο κ. Καραμανλής, αναφερόταν σε σύμβαση η οποία περιχαρακώνει τα οφέλη των λίγων και δεν υπηρετείται το δημόσιο συμφέρον, ενώ μόλις δύο μέρες πριν τη συζήτηση στη Βουλή ο κ. Μητσοτάκης απηύθυνε ομιλία προς Άραβες επενδυτές παρουσιάζοντας τη χώρα μας σε κρίση οικονομική, θεσμική, αλλά και ηθική και ουσιαστικά τους απέτρεπε να τοποθετήσουν τα χρήματά τους στην Ελλάδα έως ότου γίνει εκείνος πρωθυπουργός.

Ο κ. Μητσοτάκης ανέφερε μάλιστα ότι η κυβέρνηση του ΣΥΡΙΖΑ κράτησε τη χώρα όμηρο μιας επικίνδυνης οικονομικής πολιτικής, προκαλώντας πλήρες πάγωμα ή και αναστολή πολλών επενδυτικών σχεδίων. Ο ΣΥΡΙΖΑ - Προοδευτική Συμμαχία δεν σας ακολουθεί σε αυτό τον ολισθηρό και εθνικά επιζήμιο δρόμο.

Ούτως ή άλλως, για να αναφερθώ και σε δύο φλέγοντα θέματα της επικαιρότητας, έχετε πολλά για τα οποία καλείστε να απολογηθείτε, καθώς η χώρα μας διέρχεται μια πρωτοφανή, αλλά και πλέον θεσμική κρίση.

Στο οικονομικό σκέλος, ο ετήσιος πληθωρισμός ξεπερνά το 12% τη στιγμή που στην Ευρωζώνη κινείται σε μονοψήφια ποσοστά, ενώ οι μεγαλύτερες αυξήσεις εντοπίζονται στη στέγαση φτάνοντας στο 35,4%. Τέτοιας έκτασης προβλήματα που αποσαθρώνουν τον κοινωνικό ιστό η Κυβέρνηση επιμένει να τα διαχειρίζεται με επικοινωνιακά τεχνάσματα, όπως το περιβόητο «καλάθι του νοικοκυριού» για το οποίο σας έχουν απαντήσει όχι μόνο ο ΣΥΡΙΖΑ - Προοδευτική Συμμαχία, αλλά και οι πλέον αρμόδιοι και ενδιαφερόμενοι, ο κόσμος του επιχειρείν, οι ίδιοι οι πολίτες και οι άνθρωποι της πραγματικής οικονομίας.

Ο κ. Λεχουρίτης Πρόεδρος του Ινστιτούτου Καταναλωτή αναφέρει: «Το λέγαμε από πριν ότι θα μπουν προϊόντα ιδιωτικής ετικέτας και προϊόντα προσφορών». Τι άλλαξε; Τίποτα. Το μόνο που άλλαξε είναι τα ψέματα που συνεχίζει να λέει ο Υπουργός Ανάπτυξης. Ουσιαστικά, δηλαδή, το Υπουργείο Ανάπτυξης απλά αναδημοσιεύει τα φυλλάδια προσφορών των σουπερμάρκετ. Αυτή είναι η πρωτοβουλία της Κυβέρνησης για την καταπολέμηση της ακρίβειας.

Τα συγχαρητήρια, όμως, συνεχίζονται. Η ΓΣΕΒΕΕ: «Το καλάθι του νοικοκυριού» είναι μάχη εντυπώσεων που θέλει να προβάλλει ότι η Κυβέρνηση δεν στέκεται αμήχανη και παρεμβαίνει στην αγορά. Όσο η Κυβέρνηση αφήνει ανεξέλεγκτους τους παρόχους ενέργειας, όπως συμβαίνει εδώ και τουλάχιστον ένα χρόνο, η ακρίβεια και ο πληθωρισμός καλπάζουν».

Ο επιχειρηματικός κόσμος αναφέρεται στους παρόχους ενέργειας που αρνείστε πεισματικά να αγγίξετε, κυρίες και κύριοι της Κυβέρνησης, ενώ την ίδια στιγμή οι ανεξόφλητοι λογαριασμοί ρεύματος ξεπέρασαν προ πολλού το 1 δισεκατομμύριο ευρώ. Υποτίθεται ότι καταργήσατε τη ρήτρα αναπροσαρμογής και εν τέλει οι λογαριασμοί του ρεύματος γνώρισαν νέα κατακόρυφη αύξηση.

Αντί να προβείτε στη μείωση του ΦΠΑ στα είδη πρώτης ανάγκης και στη μείωση του ειδικού φόρου κατανάλωσης στα καύσιμα στα κατώτατα επίπεδα που ορίζει η Ευρωπαϊκή Ένωση, προτιμάτε να έχετε τον ρόλο των διαφημιστών των προϊόντων των σουπερμάρκετ. Η μείωση του ειδικού φόρου κατανάλωσης στα καύσιμα θα έχει πολλαπλασιαστικά οφέλη σε όλα τα στάδια της παραγωγικής και εν γένει οικονομικής δραστηριότητας, αλλά εσείς ένα μέτρο το οποίο εφαρμόζεται ήδη εδώ και μήνες στα περισσότερα κράτη της Ευρώπης το αντιμετωπίζετε με εξυπνακισμούς του επιπέδου «δεν θέλουμε να ευνοηθούν οι κάτοχοι των Καγιέν». Ας το πείτε αυτό στον αγρότη, στον κτηνοτρόφο, στον αλιέα, ο οποίος βλέπει τον μόχθο του να πωλείται στα ράφια των σουπερμάρκετ 100%, 200% ή και 500% πάνω από το ποσό το οποίο αυτός εισέπραξε και την ίδια στιγμή να μην μπορεί να αντεπεξέλθει στο δυσθεώρητο ενεργειακό κόστος.

Και σαν να μην έφτανε η οικονομική και κοινωνική καθίζηση, γινόμαστε μάρτυρες πλέον και της κατάρρευσης των δημοκρατικών θεσμών. Η εφημερίδα «DOCUMENTO» αποκαλύπτει ότι η ΕΥΠ στην οποία προΐστατο ο κ. Μητσοτάκης, παρακολουθούσε από τους Υπουργούς και τις συζύγους τους μέχρι τον Πίνατ και αντί να λογοδοτήσει και να παραιτηθεί για το καλό της ελληνικής δημοκρατίας, μας κουνάει και το δάχτυλο ο κύριος Πρωθυπουργός.

Και ποια είναι η συνολική αντίδραση της Κυβέρνησης; Να ακολουθήσει τακτικές Όρμπαν, αν και ο χαρακτηρισμός είναι πλέον πολύ επιεικής αν λάβουμε υπ’ όψιν ότι η Ουγγαρία βρίσκεται περίπου είκοσι πέντε θέσεις υψηλότερα σε σχέση με τη χώρα μας όσον αφορά την ελευθερία του Τύπου. Μάλιστα ο κ. Μητσοτάκης ισχυρίζεται ότι δεν φταίει εκείνος για τη χρήση του «Predator», αλλά κάποιος ιδιώτης.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Ας δούμε. Ιδιώτης παρακολουθεί το μισό Υπουργικό Συμβούλιο και δεν γυρνά ο κόσμος ανάποδα προκειμένου να αποκαλυφθεί ποιος είναι αυτός. Είναι δυνατόν εν έτει 2022 να λέγονται τέτοια πράγματα ελαφρά τη καρδία από τον ίδιο τον Πρωθυπουργό μάλιστα και να μη λογοδοτεί κανένας και πουθενά; Και εν τέλει γίνεται και πάλι επίκαιρο το ερώτημα «Ποιος κυβερνά αυτόν τον τόπο»; Δεν έχει καμμία ευθύνη ο Πρωθυπουργός ενός ευρωπαϊκού κράτους όπου διαπιστώνονται επικίνδυνα φαινόμενα υπονόμευσης των δημοκρατικών θεσμών; Ας επιλέξει ο κ. Μητσοτάκης, είτε ενορχήστρωσε το δίκτυο παρακολούθησης φίλων και αντιπάλων και άρα είναι επικίνδυνος είτε δεν γνωρίζει και συνεπώς είναι πλήρως ανίκανος να επιτελέσει τα καθήκοντά του. Ό, τι κι αν ισχύει από τα δύο, οφείλει να παραιτηθεί ούτως ώστε να οδηγηθούμε όχι μόνο στην πολιτική αλλαγή αλλά στη θεσμική κάθαρση και στον εκδημοκρατισμό της ελληνικής πολιτείας.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Σαρακιώτη. Παρακαλώ πολύ να κλείσει το σύστημα της ηλεκτρονικής εγγραφής. Και να πω και την καλημέρα μου και εγώ σε όλους σας και στους φίλους τηλεθεατές που μας βλέπουν.

Τον λόγο έχει ο κ. Χρήστος Γκόκας, ειδικός αγορητής από το ΠΑΣΟΚ - Κίνημα Αλλαγής.

**ΧΡΗΣΤΟΣ ΓΚΟΚΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι γεγονός ότι η χώρα μας πρέπει να αξιοποιήσει κάθε δυνατότητα, κάθε συγκριτικό πλεονέκτημα ώστε να αποκτήσει την αναπτυξιακή της δυναμική προς όφελος της οικονομίας και της κοινωνίας, αλλά και προς εξυπηρέτηση των εθνικών στόχων και της ισχυροποίησής της ως παράγοντας σταθερότητας στην ευρύτερη περιοχή.

Η σημερινή συζήτηση αφορά σε ένα σημαντικό έργο στο Θριάσιο Πεδίο σε έκταση της «ΓΑΙΑΟΣΕ». Για την αξιοποίηση του Θριάσιου γενικότερα δεν μπορεί κατ’ αρχάς παρά να είμαστε γενικά θετικοί. Γιατί αποτελεί εθνικό στρατηγικό στόχο να καθιερωθεί η Ελλάδα σαν σημαντικότερος διαμετακομιστικός κόμβος στη Νοτιοανατολική Ευρώπη με ένα σύγχρονο εμπορευματικό και διαμετακομιστικό κέντρο που θα συνδέεται με όλα τα εθνικά και διευρωπαϊκά δίκτυα, λιμάνια, αεροδρόμια, οδικούς άξονες, σιδηροδρομικό δίκτυο, να διαθέτει η χώρα το σημαντικότερο Logistic Park στα βαλκάνια.

Είναι έργο πραγματικά που μπορεί να αξιοποιήσει τη γεωπολιτική μας θέση και να ενταχθεί στον ευρύτερο σχεδιασμό της χώρας μας για την αναβάθμιση και την ενίσχυση της γεωστρατηγικής της θέσης σε συνδυασμό και με τη συμμετοχή μας σε διεθνείς οργανισμούς όπως η Ευρωπαϊκή Ένωση, το ΝΑΤΟ κ.λπ.. Είμαστε υπέρ των επενδύσεων των μεγάλων αναπτυξιακών έργων και το έχουμε αποδείξει και στην πράξη. Τα μεγαλύτερα έργα υποδομής φέρουν τη σφραγίδα των κυβερνήσεων του ΠΑΣΟΚ. Έχουμε ψηφίσει ακόμα και λεόντειες συμβάσεις σε εθνικής σημασίας έργα, όπως τους αυτοκινητόδρομους το 2007.

Αλλά, κυρίες και κύριοι συνάδελφοι, όχι στο όνομα της ανάπτυξης να ισοπεδώνονται βασικές αρχές του υγιούς ανταγωνισμού, των ίσων ευκαιριών και της διαφάνειας. Τέτοιες συμβάσεις θα πρέπει να εξυπηρετούν το εθνικό μας συμφέρον κατά πρώτον, αλλά θα πρέπει συγχρόνως να εξυπηρετούν παράλληλα τόσο το δημόσιο όσο και το κοινωνικό συμφέρον αλλά και τη διαφάνεια.

Συζητάμε λοιπόν την κύρωση της συμφωνίας τροποποίησης της από 30.07.2018 σύμβασης παραχώρησης που αφορά στο έργο Ανάπτυξη Εμπορευματικού Κέντρου Θριασίου Πεδίου μεταξύ της «ΓΑΙΑΟΣΕ» και της «ΘΡΙΑΣΙΟ ΕΜΠΟΡΕΥΜΑΤΙΚΟ ΚΕΝΤΡΟ» Ανώνυμη Εταιρεία με τις εταιρείες «GOLDAIR» και «ΕΤΒΑ ΒΙΠΕ». Επρόκειτο για μια σύμβαση παραχώρησης κυριολεκτικά σκανδαλώδη, όπως το είχαμε αναδείξει και το είχαμε τεκμηριώσει με τον τότε εισηγητή μας του κ. Μανιάτη. Η δε θέση μας αυτή δικαιώθηκε, αφού αυτή η σύμβαση δεν εγκρίθηκε από τη Γενική Διεύθυνση Ανταγωνισμού της Ευρωπαϊκής Επιτροπής, την «DG COMP». Και είναι η δεύτερη παρόμοια σκανδαλώδης περίπτωση όπως με τον Διεθνή Αερολιμένα Αθηνών, όπου με τη σύμβαση που είχε υπογραφεί υπήρχε τότε ζημία εξακοσίων εκατομμυρίων ευρώ σε βάρος του ελληνικού δημοσίου.

Είχαμε ασκήσει έντονη κριτική, γιατί υπήρχαν πολλά στοιχεία που αφορούσαν στον ίδιο τον διαγωνισμό, στην εξέλιξή του αλλά και στα οικονομικά μεγέθη που ήταν σε βάρος του δημοσίου συμφέροντος. Υπήρχαν βασικά ζητήματα αλλοίωσης των όρων της προκήρυξης του διαγωνισμού. Στο περιεχόμενο των όρων της σύμβασης υπήρχε ουσιώδης διαφοροποίηση. Καταψηφίσαμε για κάποιους συγκεκριμένους λόγους. Τελικά ό,τι έγινε, εξυπηρέτησε και εκτός των προβλεπόμενων διαδικασιών μόνο την παραχωρησιούχο εταιρεία. Και είχε τεθεί το ζήτημα της κρατικής ενίσχυσης και προφανώς ήταν αντικείμενο ελέγχου από την «DG COMP», όπως και έγινε, αφού αυτή, κυρίως, τη συμμόρφωση υπέδειξε για την τροποποίηση της σύμβασης.

Όμως αντίστοιχη ήταν και η στάση της Νέας Δημοκρατίας, της τότε αξιωματικής αντιπολίτευσης και του Υπουργού, του κ. Καραμανλή, ως τότε εισηγητή. Ο ίδιος μιλούσατε, κύριε Υπουργέ, για τις τιμές στην περιοχή Ασπροπύργου για 100 ευρώ το τετραγωνικό για αγορά γης, 450 ευρώ το τετραγωνικό για κτήρια, ενώ από τη σύμβαση το δημόσιο -όπως είπατε τότε- λάμβανε μόλις 122 ευρώ. Αλήθεια, σήμερα πόσα παίρνει; Επίσης δεν στηρίξατε τότε μια σύμβαση με διαφοροποιημένους όρους από αυτούς της προκήρυξης -όπως είπατε τότε στην ομιλία σας- και σωστά.

Σήμερα έχει αποκατασταθεί αυτό; Και αν όχι, όπως και εμείς πιστεύουμε, τότε γιατί δεν το αποκαταστήσατε; Και ποια είναι η δική σας σημερινή εκτίμηση για αυτή την επένδυση; Γιατί τότε μιλούσε για 250 εκατομμύρια ευρώ. Και τι γίνεται με τη μεταφορά έργων από τη δεύτερη στην πρώτη περίοδο με εγγύηση του ελληνικού δημοσίου ή με τις πρόσθετες κατασκευές που επίσης είχατε καταγγείλει πέραν των διακοσίων τριάντα πέντε χιλιάδων τετραγωνικών μέτρων που έφταναν με την ευνοϊκή αλλαγή των όρων δόμησης στις εννιακόσιες εβδομήντα χιλιάδες τετραγωνικά μέτρα;

Τότε μιλούσατε για διάρκεια τριάντα χρόνων αναφερόμενος στη σύμβαση του 2006. Τώρα συμβιβάζεστε και εσείς με τα εξήντα χρόνια μέσα από παράλληλη προβλεπόμενη διαδικασία. Επίσης μιλούσατε για ετήσια καταβολή 10,6% επί των ετήσιων εσόδων έναντι 2,51% της σύμβασης. Και αυτό το ξεχάσατε φτάνοντας μόνο στο 5%. Μιλήσατε για επενδύσεις που υπηρετούν τους πολλούς και περιχαρακώνουν τα οφέλη των λίγων. Σήμερα τι άλλαξε; Ελάχιστα έως τίποτα όπως θα δούμε παρακάτω.

Είχαμε τότε επισημάνει από την πλευρά μας εκτός των ανωτέρω, τη μείωση του οφέλους για το δημόσιο στα 31 εκατομμύρια ευρώ από τα 53 εκατομμύρια ευρώ της προκήρυξης του 2016, τα δάνεια με εγγύηση του ελληνικού δημοσίου των 20 εκατομμυρίων ευρώ έναντι των υποχρεώσεων του επενδυτή, την υπερδόμηση χωρίς πρόσθετα ανταλλάγματα, τη μείωση του οικονομικού ανταλλάγματος από τα 20 στα 10 εκατομμύρια ευρώ, αλλά και ζητήματα που αφορούσαν στην εγκατάσταση και εκμετάλλευση των ανανεώσιμων πηγών ενέργειας και τις εγκαταστάσεις διαχείρισης αποβλήτων, την έκδοση εγγυητικής επιστολής υπέρ του παραχωρησιούχου, την παραίτηση του ελληνικού δημοσίου από διεκδικήσεις βάσει του Αστικού Κώδικα και πολλά άλλα υπέρ του παραχωρησιούχου.

Αυτά ήταν τα κατορθώματα του ΣΥΡΙΖΑ τότε, ο οποίος και σήμερα παραδόξως νιώθει επίσης μαζί με εσάς δικαιωμένος από τις εξελίξεις. Σας εγκαλεί δε και εσάς και την «DG COMP» για καθυστερήσεις και θεωρεί ότι η επένδυση στα βασικά σημεία είναι ίδια. Δεν σας προβληματίζει η ικανοποίηση του ΣΥΡΙΖΑ και στη σύμβαση του 2018 και με τη σημερινή; Γιατί δεν γίνεται να είστε και οι δύο ικανοποιημένοι.

Προσωπικά εκπλήσσομαι με αυτά που ακούω. Δεν μπορεί να είχατε και οι δύο σωστή θέση και τότε που διαφωνούσατε και σήμερα που συμφωνείτε. Ή άλλαξε ουσιαστικά η συμφωνία και τότε προς τι η ικανοποίηση του ΣΥΡΙΖΑ ή δεν άλλαξε ουσιαστικά, οπότε η Κυβέρνηση είναι εκτεθειμένη.

Κύριε Υπουργέ, εμείς λέμε ότι δικαιωθήκαμε για τις θέσεις μας. Εσείς δεν μπορείτε να το πείτε αυτό, αφού αυτό που καταγγέλλατε ως σκάνδαλο το καλύπτετε σήμερα μαζί με τον ΣΥΡΙΖΑ εξυπηρετώντας τα ίδια συμφέροντα, όπως έγινε και με το Υπερταμείο και το Ελληνικό στην εναλλαγή των ρόλων σας ως Κυβέρνηση και Αξιωματική Αντιπολίτευση.

Ως Κυβέρνηση δε η πρακτική σας είναι συνυφασμένη με την αδιαφάνεια, τις απευθείας αναθέσεις που έγιναν κανόνας με θεσμικό πλαίσιο και επιλογές για λίγους σε βάρος των πολλών είτε αφορά στην ενέργεια, στις μεγάλες επενδύσεις, στα μεγάλα έργα στην απορρόφηση των πόρων του Ταμείου Ανάκαμψης. Γι’ αυτό και ήταν εύκολο να προσαρμοστείτε στην περίπτωση του Θριάσιου και να ξεχάσετε τη θέση σας ως αντιπολίτευση.

Ο δε ΣΥΡΙΖΑ δεν μας έχει συνηθίσει σε αυτού του είδους τη στάση απέναντι σε παρόμοια ζητήματα. Να θυμίσω ότι ενδεικτικά δεν ψήφισε ούτε την κύρωση δικών του συμφωνιών, όπως χαρακτηριστικά στην περίπτωση των υδρογονανθράκων. Άρα τι τελικά διορθώνεται με τη σημερινή σύμβαση;

Κυρίες και κύριοι συνάδελφοι, προχωρώντας θα αναφερθώ στα βασικά σημεία της τροποποίησης της σύμβασης. Ως προς το τίμημα μετά την τροποποίηση, όπως είπα και πριν, το αρχικώς προβλεπόμενο εφάπαξ αντάλλαγμα, αρχικό αντάλλαγμα τώρα, από 10 εκατομμύρια ευρώ πάει στα 20 εκατομμύρια ευρώ καταβλητέο σε δύο άτοκες ισόποσες δόσεις μέσα σε συγκεκριμένες προθεσμίες. Αυξάνεται επίσης το ποσοστό της ετήσιας πληρωμής προς τον κύριο του έργου από 2,51% σε 5% έναντι 10,6% του συμφωνίας του 2006 επί των ακαθαρίστων ετήσιων εσόδων του παραχωρησιούχου για όλη την περίοδο παραχώρησης. Και το ποσό της ελάχιστης πληρωμής ανά έτος αυξάνεται επίσης κατά 350.000 ευρώ, δηλαδή φτάνει τις 700.000 ευρώ.

Το σημαντικό όμως είναι ότι για τα ανωτέρω προβλέπεται ποσοστιαία μείωση ανάλογη με αυτή που ενδεχομένως προκύψει εφόσον δεν ικανοποιηθούν οι στόχοι που προβλέπονται στο παράρτημα 17 της σύμβασης για τους ετήσιους τζίρους. Επομένως τα ποσά αυτά δεν είναι στο σύνολό τους εξασφαλισμένα. Είναι επισφαλή. Προβλέπεται επίσης η αυτόματη παράταση της περιόδου παραχώρησης κατά τρία έτη εφόσον στα πρώτα τριάντα τρία χρόνια ο συνολικός κύκλος εργασιών του παραχωρησιούχου υπολείπεται των 425 περίπου εκατομμυρίων ευρώ.

Ορίζεται δε ότι ο παραχωρησιούχος πέραν της αρχικής δεσμευτικής επένδυσης ποσού 36.114.000 ευρώ υποχρεούται να καταβάλει επιπλέον για την χρηματοδότηση του έργου πρόσθετα κεφάλαια 19.287.000 χιλιάδες ευρώ υπό μορφή αύξησης μετοχικού κεφαλαίου. Προβλέπεται όμως και η περίπτωση καταβολής του ποσού αυτού μέσω τραπεζικού δανεισμού αντί για αύξηση του μετοχικού κεφαλαίου. Απλά η προϋπόθεση είναι να ενημερωθεί ο κύριος του έργου και να ενημερωθεί και η Ευρωπαϊκή Επιτροπή.

Προβλέπεται επίσης εφόσον ο παραχωρησιούχος έχει επιτύχει εσωτερικό ποσοστό απόδοσης ιδίων κεφαλαίων σε ποσοστό πάνω από το 9,09%, να καταβάλει στον κύριο του έργου το 50% των διαθεσίμων κερδών ως πληρωμή κατανομής κερδών. Όλα αυτά προφανώς είναι υπό αίρεση και ουσιαστικά ακυρώνουν όσα λέγονται περί ουσιαστικής βελτίωσης της σύμβασης.

Επίσης, η διάρκεια της περιόδου παραχώρησης μειώνεται από τα εξήντα έτη σε τριάντα επτά με δυνατότητα όμως παράτασης για είκοσι τρία επιπλέον έτη μετά από σύναψη σχετικής συμφωνίας. Μια διάταξη εντελώς αόριστη ως προς τις προβλέψεις για τη συμφωνία που θα υπογραφεί μελλοντικά, ιδιαίτερα ως προς το οικονομικό αντάλλαγμα και το τίμημα ώστε να δοθεί στη συνέχεια η σχετική παράταση των είκοσι τριών ετών.

Εκτός από τα παραπάνω, με τα νέα δεδομένα υπολογίζεται ότι το όφελος για το ελληνικό δημόσιο θα είναι περίπου 55 εκατομμύρια ευρώ έναντι 31 εκατομμυρίων ευρώ με τη σύμβαση του 2018, αλλά 63 εκατομμυρίων ευρώ της πρόβλεψης του διαγωνισμού του 2016.

Επίσης ως προς τις πρόσθετες κατασκευές υπήρχε με τη σύμβαση του 2018 η δυνατότητα, όπως προανέφερα, για τον παραχωρησιούχο να φτάσει ως τις εννιακόσιες εβδομήντα χιλιάδες τετραγωνικά μέτρα, μέχρι να εξαντλήσει δηλαδή, κάθε όριο χωρίς καταβολή πρόσθετου ανταλλάγματος, μια εντελώς σκανδαλώδη πρόβλεψη έξω από τους όρους της προκήρυξης. Αυτή η πρόβλεψη η σημερινή, η προσθήκη στο άρθρο 2.2.1 της σύμβασης που έχουμε μπροστά μας, ακόμη και με τις σημερινές μεταβολές στη σύμβαση δεν αίρεται ως προς την πρόσθετη δόμηση για την οποία δεν υπήρχε όπως είπα πρόβλεψη στον διαγωνισμό, αλλά υπάρχει και ο προβληματισμός λόγω της ασάφειας για το αντάλλαγμα και την ελάχιστη ετήσια πληρωμή.

Το σημαντικότερο είναι ότι κάποια θέματα δεν θα ξανασυζητηθούν εδώ πέρα. Δίνονται οι πρόσθετες αυτές δυνατότητες σε σχέση με τη σύμβαση στη δόμηση, στον χρόνο τη διάρκεια της σύμβασης και σε μια σειρά από άλλα ζητήματα, τα οποία πραγματικά δημιουργούν ένα πλαίσιο που δεν καθορίζει με σαφήνεια τα όρια που αφορούν στο δημόσιο, στην ικανοποίηση του δημοσίου συμφέροντος.

Υπάρχει θέμα, κυρίες και κύριοι συνάδελφοι, ως προς τη διαφάνεια. Ξαναμπαίνουν όλα από το παράθυρο, όπως και το 2018. Δεν προβλέπεται δέσμευση για συζήτηση ξανά είτε αυτή αφορά στο τίμημα είτε στην παράταση είτε στην εκμετάλλευση των πρόσθετων κατασκευών, που θα δημιουργήσει ο παραχωρησιούχος. Με μια διαφορετική διαδικασία μπορούμε να έχουμε ξανά χρόνο παραχώρησης εξήντα χρόνια.

Οι εγκαταστάσεις για ΑΠΕ και διαχείριση αποβλήτων παραμένουν. Δεν υπάρχει πρόβλεψη τι θα γίνουν οι κατασκευές, ιδιαίτερα οι πρόσθετες μετά το τέλος του χρόνου παραχώρησης. Και φυσικά εξακολουθούν να ισχύουν οι προβλέψεις της σύμβασης του 2018 για την έκδοση εγγυητικής επιστολής υπέρ του παραχωρησιούχου, για μεταφορά επενδύσεων στην πρώτη περίοδο που καλύπτονται με την εγγύηση του ελληνικού δημοσίου. Δεν υπήρχαν αυτά στους όρους του διαγωνισμού. Και υπάρχει το πρωτοφανές της έκδοσης εγγυητικής επιστολής υπέρ του παραχωρησιούχου.

Κυρίες και κύριοι συνάδελφοι, κατά τη συζήτηση στην επιτροπή θέσαμε τα εξής θέματα: Να μας δοθεί η απόφαση της Επιτροπής Ανταγωνισμού, όπου αναφέρονται τα δώδεκα σημεία της τροποποίησης. Δεν το έχουμε. Ρωτήσαμε επίσης εάν το κείμενο που έχουμε σήμερα ως συμφωνία για να κυρωθεί από την ελληνική Βουλή είναι το ίδιο κείμενο με αυτό που έχει συμφωνήσει η Επιτροπή Ανταγωνισμού, αν το έχει στα χέρια της και αν έχει συμφωνήσει. Επίσης υπάρχει ένα θέμα που δεν έχει διευκρινιστεί. Ρωτήσαμε αν η Κυβέρνηση εξέτασε τη δυνατότητα για ένα νέο διαγωνισμό για μια νέα σύμβαση. Δεν υπήρξε σχολιασμός.

Με όσα συνέβησαν και φτάσαμε από το 2018 μέχρι και σήμερα μόνο για καθυστέρηση δεν μπορούμε να μιλάμε. Πέρασαν ήδη τέσσερα χρόνια. Για μας είναι σημαντικό να έχουμε τα παραπάνω στοιχεία, γιατί πρέπει να υπάρξει ένας ολοκληρωμένος διάλογος στην Βουλή. Υπάρχει μια αναφορά από τον κ. Καραγιάννη ότι θα προσκομιστούν στοιχεία στην Ολομέλεια.

Κλείνοντας, η εξέλιξη όσον αφορά στο Θριάσιο, κυρίες και κύριοι συνάδελφοι, στην υλοποίηση δηλαδή, ενός έργου ιδιαίτερης σημασίας για τον ευρύτερο γεωστρατηγικό ρόλο της χώρας μας, έχει, πράγματι, μεγάλο ενδιαφέρον σε σχέση και με το μέγεθος αλλά και τις θέσεις εργασίας που προβλέπονται. Άλλος μιλάει για τρεις χιλιάδες και άλλος έως πέντε χιλιάδες θέσεις εργασίας.

Πολλές όμως από τις προβαλλόμενες βελτιώσεις και ιδίως σε σχέση με τις οικονομικές αποδόσεις και τα οφέλη για το ελληνικό δημόσιο δυνητικά μπορούν να μεταβληθούν. Είναι επισφαλή αυτά τα οφέλη. Επίσης δεν απαλείφονται όλες οι αλλαγές που προέκυψαν μεταξύ διαγωνισμού 2016 και της σύμβασης του 2018 που συνιστούσαν τον βασικό λόγο της καταψήφισης από την πλευρά μας τότε εκείνης της σύμβασης, αφού προέκυψε εκ των υστέρων αλλοίωση των όρων του διαγωνισμού.

Για λόγους, λοιπόν, διαφάνειας και προστασίας του δημοσίου συμφέροντος η νέα αυτή συμφωνία δεν μπορεί επίσης να ψηφιστεί ως έχει. Η τροποποιημένη σύμβαση εξακολουθεί να διατηρεί την αλλοίωση όρων της προκήρυξης του διαγωνισμού του 2016. Η διάρκειά της μπορεί και πάλι να φτάσει τα εξήντα χρόνια, ενώ επίσης εξακολουθεί να προβλέπεται η αύξηση της δόμησης πέρα από τις διακόσιες τριάντα πέντε χιλιάδες τετραγωνικά χωρίς να καθορίζεται συγκεκριμένο αντάλλαγμα και τίμημα. Όπως είπα και πριν, όλα ξαναμπαίνουν από το παράθυρο.

Το όφελος για το ελληνικό δημόσιο παραμένει μικρότερο από την πρόβλεψη του διαγωνισμού του 2016. Το Θριάσιο ήταν ένα σκάνδαλο και, δυστυχώς, παραμένει σκάνδαλο. Προφανώς το εμπορευματικό κέντρο του Θριάσιου Πεδίου αποτελεί έργο μεγάλης αναπτυξιακής και γεωστρατηγικής σημασίας για τη χώρα μας, όπως είπα, όμως η Κυβέρνηση οφείλει να διαπραγματευτεί μία άλλη συμφωνία, που θα εξυπηρετεί τους εθνικούς στόχους, αλλά και τη διαφάνεια και το δημόσιο συμφέρον ή θα έπρεπε ήδη να έχει δρομολογηθεί νέος διαγωνισμός με όρους διαφάνειας και προστασίας του δημοσίου συμφέροντος.

Ευχαριστώ πολύ

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Γκόκα.

Καλείται στο Βήμα η κ. Διαμάντω Μανωλάκου ειδική αγορήτρια του Κομμουνιστικού Κόμματος Ελλάδας.

**ΔΙΑΜΑΝΤΩ ΜΑΝΩΛΑΚΟΥ:** Ευχαριστώ, κύριε Πρόεδρε.

Το νομοσχέδιο αυτό, που τροποποιεί ορισμένα σημεία από τη σύμβαση παραχώρησης του έργου «Ανάπτυξη Εμπορευματικού Κέντρου Θριασίου Πεδίου», που κυρώθηκε το 2018 από την κυβέρνηση ΣΥΡΙΖΑ, δεν αναιρεί τους στρατηγικούς στόχους που θέτει η αστική τάξη και τα κόμματά της για την ανάδειξη της χώρας σε διαμετακομιστικό και ενεργειακό κόμβο με μεγάλα εμπορικά διαμετακομιστικά κέντρα και εργασιακή γαλέρα, προκειμένου να αναβαθμίσει το ρόλο της στην ευρύτερη περιοχή, διεκδικώντας έτσι με αξιώσεις το δικό της μερίδιο από τη λεία των ιμπεριαλιστικών ανταγωνισμών και του πολέμου.

Φυσικά σε αυτόν τον στόχο είναι σύμφωνοι τόσο η Κυβέρνηση της Νέας Δημοκρατίας όσο και η Αξιωματική Αντιπολίτευση του ΣΥΡΙΖΑ και ας εμφανίζεται με φιλολαϊκό πρόσωπο. Κινείται ακριβώς στις ίδιες αντιλαϊκές ράγες των συμφερόντων του κεφαλαίου. Γι’ αυτό νομοσχέδια σαν αυτό ήταν στο πρόγραμμά της και υλοποίησε τόσο ως κυβέρνηση, όσο και σήμερα ως Αντιπολίτευση τα στηρίζει, όπως γίνεται με το παρόν νομοσχέδιο, εξυπηρετώντας έτσι την πολιτική τής εξουσίας του κεφαλαίου, αφού το μόνο σίγουρο είναι ότι με αυτή την κύρωση, με τις σημερινές τροπολογίες, θα υπάρξει αύξηση στο εμπορευματικό έργο από τις συνδυασμένες μεταφορές, στην επιλεγείσα στρατηγική γεωγραφική θέση του Θριασίου, που εξυπηρετείται από μεγάλες οδικές αρτηρίες, όπως είναι η Αττική Οδός, η λεωφόρος ΝΑΤΟ και από σιδηροδρομικές γραμμές από τον επιλιμένιο σταθμό στο Νέο Ικόνιο, ευνοώντας έτσι τη συγκέντρωση και συγκεντροποίηση του εμπορίου, εξασφαλίζοντας ακόμα μεγαλύτερη κερδοφορία στους λίγους.

Εξάλλου τα μονοπώλια θα καθορίζουν το κόστος και τις τιμές εισόδου-εξόδου εμπορευμάτων, με επιπτώσεις βεβαίως μέχρι και στο τι θα έχει στο τραπέζι η λαϊκή οικογένεια. Ακόμα, θα υπάρχουν πρόσθετες και κερδοφόρες δράσεις από την εκμετάλλευση του απελευθερωμένου τμήματος ενέργειας, απορριμμάτων και άλλα.

Εγγυητής θα είναι το δημόσιο, εξασφαλίζοντας φοροαπαλλαγές και άλλα προνόμια που συνοδεύουν τέτοιες παραχωρήσεις-συμβάσεις, όπως απαλλαγή από τα δημοτικά τέλη φωτισμού και καθαριότητας, ενώ αυτά θα τα πληρώνουν οι μικρομεσαίοι επαγγελματίες, που ήδη βρίσκονται στην περιοχή.

Μπορεί, λοιπόν, η Γενική Διεύθυνση Ανταγωνισμού της Ευρωπαϊκής Επιτροπής να κάνει έλεγχο για μη νόμιμες κρατικές επιδοτήσεις, όμως υπάρχουν οι νόμιμες κρατικές επιδοτήσεις με διάφορες μορφές, που βέβαια συμφωνεί, όπως απαλλαγές από φορολογίες -μόνο ο λαός τελικά πληρώνει φόρους, ουσιαστικά- απαλλαγές από δημοτικά τέλη και απαλλαγή από εργοδοτικές ασφαλιστικές εισφορές, αλλά και επιδοτήσεις από το Ταμείο Ανάκαμψης, τον αναπτυξιακό νόμο και ούτω καθεξής.

Συνεπώς, για το μέγεθος αυτής της υπεραξίας που θα δημιουργηθεί, το τίμημα και με τη νέα μορφή του είναι χαμηλό, πραγματικά εξευτελιστικό, παρά τις αυξήσεις ξανατονίζω, που υπάρχουν και περιέχονται στις σημερινές τροπολογίες. Αλλά και αυτό πάλι το τίμημα επιστρέφει στους επιχειρηματίες εξολοκλήρου με διάφορες μορφές ενισχύσεων και επιδοτήσεων. Σχεδόν τίποτε στα λαϊκά στρώματα!

Επίσης, διαμορφώνεται ο συντελεστής δόμησης όπως εξυπηρετεί τον ιδιώτη με επιβάρυνση στο περιβάλλον, μειώνοντας παραπέρα τους λιγοστούς ελεύθερους χώρους που έχουν απομείνει στο ήδη επιβαρυμένο Θριάσιο Πεδίο, ενώ σε καμμία περίπτωση δεν μπορούν να το καθαρίσουν από τη ρύπανση.

Φυσικά καμμία νομοθετική κατοχύρωση δεν υπάρχει, ούτε στον αρχικό νόμο -εννοώ στην αρχική παραχώρηση- ούτε στις σημερινές τροπολογίες για τους εργαζόμενους. Θα είναι με τσακισμένα εργατικά δικαιώματα, χωρίς να υποχρεούται ο εργοδότης σε συλλογικές συμβάσεις εργασίας, αλλά με μονομερή κανονισμό εργασίας θα καθορίζει τα πάντα στη βάση για τη μεγιστοποίηση του κέρδους από τη στυγνή εκμετάλλευση της εργασίας. Το έχετε εξασφαλίσει με όλο το αντεργατικό νομοθετικό οπλοστάσιο τόσο η Νέα Δημοκρατία όσο και ο ΣΥΡΙΖΑ, όπως ο νόμος Βρούτση - Αχτσιόγλου. Αυτή είναι εξάλλου η δίκαιη ανάπτυξη που προπαγανδίζετε και προϋποθέτει εργασιακά γκέτο. Και το επακόλουθο; Οι αυτοαπασχολούμενοι επαγγελματίες του κλάδου θα εξαφανιστούν με μια χαψιά από τα μεγαθήρια. Ήδη με την ενεργειακή κρίση δύσκολα τα βγάζουν πέρα και οι μισοί τουλάχιστον είναι καταχρεωμένοι. Συνολικά αλλάζει το τοπίο, χειροτερεύουν οι όροι ζωής των εργατικών λαϊκών οικογενειών στις γύρω περιοχές.

Συνεπώς, οι τροποποιήσεις που γίνονται από τη σημερινή Κυβέρνηση της Νέας Δημοκρατίας για να βελτιώσει αδυναμίες και ατέλειες σε νομοσχέδια που πέρασε ο ΣΥΡΙΖΑ, υπέρ των κερδών των ομίλων, είναι για να τρέξουν πιο γρήγορα και να ενισχύσουν ακόμα πιο πολύ την καπιταλιστική κερδοφορία.

Πρόκειται, λοιπόν, για τη δημιουργία ενός εμπορευματικού κέντρου τουλάχιστον διακοσίων σαράντα τετραγωνικών, μέτρων σε συνολική έκταση δύο χιλιάδων στρεμμάτων, με αποθήκες ξηρού και ψυχόμενου φορτίου, χώρους γραφείων, χώρους τελωνείου και στάθμευσης αυτοκινήτων και φορτηγών, με σύγχρονες σιδηροδρομικές υποδομές, τις οποίες θα κατασκευάσει ο παραχωρησιούχος και θα συνδέει το κέντρο με την εθνική σιδηροδρομική υποδομή, όπως διασύνδεση και με όλα τα δίκτυα μεταφοράς, το λιμάνι του Πειραιά, το λιμάνι της Ελευσίνας, τον Διεθνή Αερολιμένα Αθηνών και το οδικό και σιδηροδρομικό δίκτυο.

Πρόκειται, λοιπόν, για ένα πολύ μεγάλο logistics park στην Ελλάδα που είχε περάσει το 2018 επί ΣΥΡΙΖΑ και τότε η Νέα Δημοκρατία είχε χαρακτηρίσει τη σύμβαση προβληματική, που αντιστρατεύεται το δημόσιο συμφέρον, ότι περιελάμβανε αντισυνταγματικές διατάξεις και αποτελούσε αποτέλεσμα περίεργων αποφάσεων και ζυμώσεων, που δημιουργούσαν πολλά ερωτηματικά. Ωστόσο το κύριο είναι ότι χωρίς την έγκριση της Ευρωπαϊκής Ένωσης δεν προχωρούσε. Οι αλλαγές που παρουσιάζονται έχουν απαιτηθεί από τη Γενική Διεύθυνση Ανταγωνισμού της Κομισιόν.

Το ερώτημα είναι αν οι αλλαγές αυτές αλλάζουν τον προσανατολισμό. Όχι, βέβαια. Πρόκειται για ανάπτυξη υπέρ των μονοπωλίων και όχι για τον λαό. Δεν αλλάζει, λοιπόν, και παραμένει προκλητικά σκανδαλώδης αυτή η σύμβαση παραχώρησης και ας διπλασιάστηκε το αντίτιμο για το ελληνικό δημόσιο από τα 10 εκατομμύρια στα 20 εκατομμύρια ευρώ στις εν λόγω τροποποιήσεις. Είναι πολύ φτηνό. Όπως άλλαξε και η ετήσια πληρωμή από 2,5% σε 5% και το εγγυημένο ετήσιο αντάλλαγμα από 350.000 σε 700.000 ευρώ. Βέβαια, μπορεί να παρουσιάζεται ότι μειώνεται και ο χρόνος της παραχώρησης από τα εξήντα στα τριάντα επτά χρόνια.

Ωστόσο, εικονικό είναι, αφού δίνεται η δυνατότητα στον ιδιώτη να έχει την επιλογή της παράτασης ισχύος της σύμβασης κατά είκοσι τρία επιπλέον χρόνια με τις ίδιες προϋποθέσεις. Συνεπώς, είναι πάλι εξήντα χρόνια συνολικά. Και τα στρέμματα κρατικής γης δίνονται φθηνά, ενώ την προστιθέμενη αξία που θα δημιουργηθεί σε αυτά θα την καρπωθεί ο ιδιώτης, προστιθέμενη αξία από εναπόθεση φορτίων, διαλογή διαμετακομιστικών χρήσεων, μελέτη, κατασκευή και χρηματοδότηση του κέντρου, λειτουργία και εκμετάλλευσή του, καθορισμό εμπορικής, επιχειρηματικής και τιμολογιακής πολιτικής, κατασκευή και εκμετάλλευση εγκαταστάσεων παραγωγής ηλεκτρικής ενέργειας αλλά και στερεών, υγρών αποβλήτων, κατασκευή κτηρίων, εγκαταστάσεων, με δομικό συντελεστή πολλαπλάσιο από αυτό της περιοχής, κατασκευή εσωτερικών έργων υποδομής, σιδηροδρομικά και οδικά δίκτυα, ηλεκτροφωτισμού, επικοινωνιών, αλλά και εντός του ακινήτου σιδηροδρομικά έργα για τη σύνδεση με την εθνική σιδηροδρομική υποδομή.

Δεν είναι, λοιπόν, μία επένδυση για τις ανάγκες του λαού, όπως είναι η αντιπλημμυρική, αντιπυρική, αντισεισμική προστασία ή ακόμα και η δημιουργία σύγχρονων σχολικών αιθουσών ή νοσοκομείου ή σχολικών γευμάτων που κόβονται σε σχολεία σε φτωχές περιοχές και ούτω καθεξής. Είναι μία ακόμα μεγάλη καπιταλιστική επένδυση η αρχική, μαζί με τις σημερινές τροποποιήσεις, ενταγμένη στα περισσότερα κέρδη για το κεφάλαιο, με εργασιακό μεσαίωνα και φτώχεια και βάσανα για τα λαϊκά στρώματα. Και αυτή την αντιλαϊκή πολιτική υπηρετείτε όλοι σας. Για όλα αυτά δεν έχετε αντιδικίες μεταξύ σας. Συμφωνείτε στον σχεδιασμό για τη μετατροπή της χώρας σε περιφερειακό κόμβο εμπορευματικών μεταφορών και στην υλοποίηση των απαιτούμενων υποδομών, αφού αφ’ ενός εξυπηρετεί την καπιταλιστική κερδοφορία και αφ’ ετέρου τον στενά δεμένο με αυτόν στόχο της γεωστρατηγικής αναβάθμισης της εγχώριας αστικής τάξης.

Φυσικά, ο πλούτος που παράγεται όλα αυτά τα χρόνια δεν μοιράστηκε ποτέ στους εργαζόμενους που τον δημιούργησαν ούτε πρόκειται να γίνει αυτό όσο λειτουργεί ο νόμος του καπιταλιστικού κέρδους και ο καπιταλιστικός τρόπος παραγωγής. Αυτό κάνετε πολλαπλά και νομοθετικά. Το πώς εξασφαλίζεται η πρόσθετη αξία φαίνεται στην ιδιωτικοποίηση του φιλέτου γης και στους όρους σύμβασης παραχώρησης. Μέχρι και προέκταση του προαστιακού κάνετε για τις ανάγκες όχι των κατοίκων αλλά των μεγαλοεπενδυτών. Γι’ αυτό δεν κάνετε προέκταση στο μετρό στις λαϊκές περιοχές, όπως είναι το Κερατσίνι και το Πέραμα.

Ξέρουμε, λοιπόν, ότι με αυτή την ιδιωτικοποίηση δεν πρόκειται να ικανοποιηθούν οι λαϊκές ανάγκες ούτε θα βελτιωθεί το κυκλοφοριακό ούτε θα δημιουργηθούν νέες υποδομές για τις λαϊκές ανάγκες ούτε θα βελτιωθεί η θέση και τα ωράρια των αυτοαπασχολούμενων και των μικρών μαγαζιών στην περιοχή. Αντίθετα, θα περιχαρακωθεί με οικονομικά τείχη το εμπορευματικό κέντρο και η περιοχή από τις υποβαθμισμένες λαϊκές γειτονιές. Είναι καθαρό για ποιον γίνονται και ποιον θα ωφελήσουν αυτά τα έργα. Το σύστημα της εκμετάλλευσης ανθρώπου από άνθρωπο δεν μπορεί να εξανθρωπιστεί και δεν μπορεί να γίνει φιλολαϊκό, ούτε στη φάση της κρίσης ούτε στην περίοδο της ανάπτυξης. Γι’ αυτό και δεν πιστεύουμε το παραμύθι ότι υπάρχει δίκαιη ανάπτυξη, που μπορεί να ωφελήσει ταυτόχρονα θύτες και θύματα της καπιταλιστικής εκμετάλλευσης.

Στο ζήτημα, λοιπόν, της ανάπτυξης συγκρούονται δύο δρόμοι: ο σημερινός καπιταλιστικός δρόμος ανάπτυξης που οξύνει τα αδιέξοδα, τη φτώχεια, την εκμετάλλευση και τη σαπίλα του και ο άλλος που προτείνει το Κομμουνιστικό Κόμμα Ελλάδας, ο σοσιαλιστικός, ο κομμουνιστικός τρόπος, που έχει επίκεντρο την κάλυψη των ολοένα διευρυνόμενων κοινωνικών λαϊκών αναγκών.

Επομένως, στο ερώτημα «ανάπτυξη για ποιον; Για τα μονοπώλια ή για το λαό;» εμείς αποφασιστικά απαντάμε «για το λαό» και αποκαλύπτουμε το παραμύθι ότι μπορεί να συνυπάρξουν και τα δύο.

Καταψηφίζουμε, λοιπόν, το νομοσχέδιο και τα άρθρα του. Ταυτόχρονα το ελπιδοφόρο αγωνιστικό μήνυμα που έστειλαν οι δεκάδες χιλιάδες διαδηλωτές πριν δύο μέρες από όλες τις περιοχές της χώρας, δημιουργεί ανάταση και δείχνει αποφασιστικότητα ότι οι αγώνες θα κλιμακωθούν. Αυτό δείχνει η συγκλονιστική συμμετοχή των εργαζομένων στις συγκεντρώσεις, που μας γεμίζουν αισιοδοξία και αποδεικνύουν τη δύναμη του ενωμένου λαού που παλεύει για τις ανάγκες του ενάντια στη βαρβαρότητα, την εκμετάλλευση και τη σαπίλα. Αυτή είναι η απάντηση στη χαμοζωή και τη μιζέρια της πολιτικής που θέλετε να επιβάλλεται. Ο λαός δεν συμβιβάζεται, δεν σκύβει το κεφάλι.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ξεναγήθηκαν στην έκθεση της Αίθουσας « ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα δύο μαθήτριες και μαθητές και τέσσερις συνοδοί εκπαιδευτικοί από το ιδιωτικό δημοτικό σχολείο Εκπαιδευτήρια «Ο ΠΛΑΤΩΝ».

Καλωσορίσατε και σας ευχόμαστε καλή πρόοδο.

(Χειροκροτήματα απ’ όλες τις πτέρυγες της Βουλής)

Και να διαβάζετε και Πλάτωνα, έτσι; Ήταν μαθητής του Σωκράτη και δάσκαλος του Αριστοτέλη.

Καλείται στο Βήμα ο ειδικός αγορητής από την Ελληνική Λύση ο κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, θα ξεκινήσουμε από το ότι οι βάσεις του σημερινού έργου τέθηκαν στη δεκαετία του 1970, με απαλλοτριώσεις που φυσικά κόστισαν, για να κατασκευαστούν εγκαταστάσεις του ΟΣΕ. Στη συνέχεια, εκπονήθηκε η πρώτη φάση των έργων υποδομής από την ΕΡΓΟΣΕ μεταξύ των ετών 1999 και 2010, η οποία περιλαμβάνει επιδομή, οδικά έργα και τη στάση Ασπροπύργου με κόστος 214 εκατομμύρια ευρώ. Όλα αυτά τα πληρώνουμε εμείς, βέβαια. Το 2001 η Ευρωπαϊκή Ένωση ζήτησε τη δημιουργία εμπορευματικού κέντρου ιδιωτών, οπότε το 2004 αποσχίζεται ως ακίνητο από τον ΟΣΕ και υπάγεται σε ξεχωριστή θυγατρική του στην «ΕΜΠΟΡΕΥΜΑΤΙΚΑ ΚΕΝΤΡΑ Α.Ε.». Αργότερα, το 2008 υπάγεται στην, επίσης, θυγατρική του ΟΣΕ, στη «ΓΑΙΑΟΣΕ», ενώ μετά το 2006 ξεκινούν οι πρώτες προσπάθειες παραχώρησης. Περαιτέρω, μεταξύ των ετών 2013 και 2018, εκτελούνται τα έργα της δεύτερης φάσης ξανά από την «ΕΡΓΟΣΕ», τα οποία περιλαμβάνουν κατασκευή κτηρίων, γραφείων, εργοστάσιο επισκευής του ΟΣΕ και κάποια άλλα τεχνικά έργα, όπως ηλεκτροκίνηση και σήμανση με κόστος 60,2 εκατομμύρια ευρώ. Όλα αυτά με έξοδα του δημοσίου, δηλαδή των Ελλήνων φορολογουμένων, αν και με κοινοτική συγχρηματοδότηση.

Η «ΓΑΙΑΟΣΕ» το 2013 αποσχίζεται από τον ΟΣΕ και μεταφέρεται στο δημόσιο, ενώ με το τρίτο μνημόνιο η «ΓΑΙΑΟΣΕ» μεταφέρεται στο Υπερταμείο, δηλαδή «πάει βόλτες». Σημειώνεται, δε, ότι η «ΓΑΙΑΟΣΕ», εκτός από το Θριάσιο, διαθέτει την ακίνητη περιουσία του πρώην ΟΣΕ, δηλαδή κυρίως σιδηροδρομικούς σταθμούς και κάποια άλλα πάγια, όπως επίσης το τροχαίο υλικό. Το τροχαίο αυτό υλικό περιείχε μεγάλο αριθμό βαγονιών και μηχανών, που, εν μέρει μόνο, έχει αξιοποιηθεί από την «ΤΡΑΙΝΟΣΕ» -που ξεπουλήθηκε στην ιταλική κρατική εταιρεία, όπως άλλωστε διαβεβαίωσε και ο κ. Καραμανλής, μόλις για 45 εκατομμύρια ευρώ, με 750 εκατομμύρια προίκα από τον ίδιο, από τη σημερινή κυβέρνηση- ειδικά λόγω της αδρανοποίησης του δικτύου, της περικοπής των εμπορευματικών κινήσεων, των κλιναμαξών κ.λπ..

Πολλά βαγόνια, δε, μένουν να σαπίζουν, ενώ αυτά που χρησιμοποιούνται, συντηρούνται από την «EST», η οποία εξαγοράστηκε επίσης από την ιταλική «ΤΡAIΝΟΣΕ» και εν συνεχεία καταβάλλεται μίσθωμα για τη χρήση τους.

Με απλά λόγια, η «ΓΑΙΑΟΣΕ», όχι μόνο μεταβιβάστηκε δωρεάν στο Υπερταμείο των δανειστών, έμπνευσης Σόιμπλε, χωρίς καν την αποτίμηση της περιουσίας της, αλλά επιπλέον επιδοτείται από το δημόσιο, αφού για παράδειγμα αναβαθμίζει με το Πρόγραμμα Δημοσίων Επενδύσεων και τα ελληνικά ΕΣΠΑ, τον Κεντρικό Σταθμό Λαρίσης της «ΓΑΙΑΟΣΕ», ενώ θα εισπράττει αυτή τα μισθώματα από τα καταστήματα.

Τι να περιμένει, όμως, κανείς από κυβερνήσεις που έχουν μεταφέρει ακόμα και το κτήριο της Βουλής, μαζί με τα ανθοπωλεία μπροστά του, στο Υπερταμείο των ξένων; Ντροπή που δεν υπάρχει;

Από την άλλη πλευρά τώρα, η «Rail Cargo Logistics Goldair» είναι θυγατρική της «Goldair Cargo Group» που δραστηριοποιείται και στα ελληνικά αεροδρόμια στην επίγεια εξυπηρέτηση. Η εταιρεία έλαβε το 2016 άδεια ως η πρώτη ιδιωτική εταιρεία σιδηροδρομικών μεταφορών στην Ελλάδα, ενώ την ίδια χρονιά συμμετείχε στον ίδιο διαγωνισμό για το Θριάσιο μαζί με την «ΕΤΒΑ ΒΙΠΕ» που ανήκει κατά 65% στην Τράπεζα Πειραιώς και κατά 35% στο Υπερταμείο.

Ο διαγωνισμός διεξήχθη, όπως συνήθως συμβαίνει στην Ελλάδα, με έναν και μοναδικό ενδιαφερόμενο, οπότε κατοχυρώθηκε στην κοινοπραξία «GOLDAIR»-«ΕΤΒΑ ΒΙΠΕ» το 2018 από τον ΣΥΡΙΖΑ με τον νόμο 4574/2018. Προηγουμένως, είχε αποσυρθεί δυστυχώς η «COSCO», η οποία είναι σημαντικός δυνητικός πελάτης, λόγω του ΟΛΠ -του Οργανισμού Λιμένα Πειραιώς- και του Δρόμου του Μεταξιού.

Ο σκοπός των παραπάνω αναφορών μας είναι η τεκμηρίωση του ότι υπήρξε εγκληματική μεθόδευση τις τελευταίες δύο δεκαετίες. Πραγματικά, μία εγκληματική μεθόδευση. Αφ’ ενός μεν για τη διάλυση του ΟΣΕ, αφ’ ετέρου για την απώλεια της «ΓΑΙΑΟΣΕ» και του Θριασίου. Στην αρχή ενός συμβολικού τιμήματος 42,6 εκατομμύρια προς το δημόσιο με συμψηφισμό, όμως, των χρεών του ΟΣΕ, που συνεχίζουν να συσσωρεύονται, ενώ στη συνέχεια με τη μεταβίβασή της δωρεάν στο Υπερταμείο.

Έτσι ο ΟΣΕ και εν συνεχεία το δημόσιο απώλεσαν μια τεράστια περιουσία, μαζί με τη δυνατότητα δημιουργίας από αυτή την περιουσία, υπεραξιών, κερδών για την Ελλάδα, δηλαδή. Ο ΟΣΕ διατηρεί μία μόνο μεγάλη έκταση στο παρόν, το «ΘΡΙΑΣΙΟ 2», η οποία πρόκειται να αναπτυχθεί σε δεύτερη φάση. Εάν θεωρεί, πάντως, κανείς, πως υπερβάλουμε για τη μεθόδευση, το ανέφερε ήδη η Ευρωπαϊκή Ένωση στη δεύτερη αξιολόγηση, όπως θα καταθέσουμε στα Πρακτικά, όπου στηλιτεύει τη μη ενεργοποίηση της σύμβασης στο ΘΡΙΑΣΙΟ και την αδράνειά του.

Κατά δημοσιεύματα δε, που θα θέλαμε να σχολιάσει ο Υπουργός, η Ευρωπαϊκή Ένωση απείλησε με την επιστροφή 180 εκατομμυρίων. Αυτή είναι η μέθοδος. Απειλεί η Ευρωπαϊκή Ένωση για να κάνει αυτά που θέλει, τα οποία έδωσε για τα έργα εκεί.

Όλα αυτά είναι πραγματικά σκανδαλώδη, αλλά δεν είναι τα μοναδικά, αφού κάτι ανάλογο συνέβη με το δίκτυο του ΑΔΜΗΕ -δεν πρέπει να ξεχνάμε- με τη «FRAPORT», πρόσφατα με τον ΔΕΔΔΗΕ κ.λπ..

Συνεχίζοντας, η συνολική περιοχή του έργου του Θριασίου καλύπτει μία έκταση δύο χιλιάδων διακοσίων στρεμμάτων, ενώ περιλαμβάνει τα εξής: Πρώτον, το οικόπεδο της «ΤΡΑΙΝΟΣΕ» εμβαδού πεντακοσίων ογδόντα οκτώ στρεμμάτων, που θα μπορεί να διαθέτει αποθήκες και υποστηρικτικά κτήρια διακοσίων τριάντα οκτώ χιλιάδων τετραγωνικών μέτρων, αν και με τις παρούσες τροποποιήσεις θα μπορούσε να αυξηθεί η δόμηση, όπως με το άρθρο 1.2.2., με το οποίο ο παραχωρησιούχος μπορεί να αυξήσει τη συνολική επιφάνεια, αλλά και τον όγκο των στεγασμένων χώρων, χωρίς να απαιτείται, απαράδεκτα, καμμία άδεια ή έγκριση.

Δεύτερον, έκταση χιλίων τετρακοσίων πενήντα στρεμμάτων που μπορεί να αναπτυχθεί σε σταθμό διαλογής και μεταφόρτωσης ιδιοκτησίας ΟΣΕ, όπου βρίσκεται σε εξέλιξη διαγωνισμός.

Τρίτον, κτήρια πενήντα έξι χιλιάδων τετραγωνικών μέτρων. που είχαν κατασκευαστεί με τα πρώτα έργα των πακέτων της Ευρωπαϊκής Ένωσης, ενώ προορίζονταν για γραφεία και εργοστάσιο του ΟΣΕ σε έκταση εκατόν τριάντα εννέα στρεμμάτων.

Τέταρτον, αμαξοστάσιο του ΟΣΕ με κτήριο πέντε χιλιάδων επτακοσίων πενήντα τετραγωνικών μέτρων σε έκταση είκοσι εννέα στρεμμάτων που μισθώνει η «ΤΡΑΙΝΟΣΕ». Ένα τεράστιο έργο!

Περαιτέρω, ο παραχωρησιούχος αναλαμβάνει για το παρόν έργο, τη μελέτη, την κατασκευή, τη χρηματοδότηση, τη λειτουργία, την εκμετάλλευση και τη συντήρηση, όπου έχει μεν αναφερθεί πως ο προϋλογισμός της επένδυσης υπερβαίνει τα 180 εκατομμύρια και τους εννέα χιλιάδες εργαζομένους -έτσι αόριστα, όπως στο ΕΛΛΗΝΙΚΟ- αλλά η επενδυτική δέσμευση είναι για πολύ λιγότερα.

Οφείλει, πάντως, να σημειωθεί εδώ πως η παραχωρησιούχος εταιρεία «Θριάσιο Εμπορευματικό Κέντρο» -η «ΘΕΚ Α.Ε.», έχει ήδη ιδρυθεί από 23-7-2018 με μετόχους την «GOLDAIR» με 20% και την «ΕΤΒΑ ΒΙΠΕ» με 80%, όπου σήμερα, όμως είναι 40% η «GOLDAIR» και 60% η «ΕΤΒΑ ΒΙΠΕ», ενώ έχει καταβάλει το 1.000.000 ευρώ που ήταν αναγκαίο αρχικό κεφάλαιο από τη σύμβαση, συν ένα επιπλέον κεφάλαιο όπου συνολικά ανερχόταν στις 31-12-2021 στα 16,4 εκατομμύρια.

Περαιτέρω, η αρχική σύμβαση υπεγράφη στις 30-7-2018 από τη «ΓΑΙΑΟΣΕ Α.Ε.» και την παραχωρησιούχο εταιρεία, τη «ΘΕΚ Α.Ε.», ενώ κυρώθηκε από τον ΣΥΡΙΖΑ με τον νόμο 4574/2018. Η μία κυβέρνηση το ξεκινάει και η άλλη το συνεχίζει.

Σε κάθε περίπτωση η σύμβαση τότε δέχθηκε μεγάλη κριτική από τον Τύπο, ενώ κατά τη συζήτησή της στη Βουλή κατηγορήθηκε ο ΣΥΡΙΖΑ, μεταξύ άλλων, από τον κ. Καραμανλή για την επίτευξη ενός πολύ χαμηλού τιμήματος.

Με την παρούσα τώρα σύμβαση αυξάνεται το τίμημα όσον αφορά την αρχική καταβολή και την ετήσια, ενώ μειώνεται η χρονική περίοδος, όταν ο κ. Καραμανλής ισχυρίζεται πως κατάφερε να διπλασιάσει το αντίτιμο για το ελληνικό δημόσιο ως εξής:

Πρώτον, το εφάπαξ αντίτιμο αυξήθηκε από τα 10.000.000 στα 20.000.000, λέγοντας πως αρχικά το ποσόν είχε τεθεί στα 20.000.000, αλλά μειώθηκε επί ΣΥΡΙΖΑ, κάτι που θα θέλαμε φυσικά να μας το εξηγήσει, για ποιον λόγο ο ΣΥΡΙΖΑ μείωσε το ποσό; Δεύτερον, η ετήσια πληρωμή αυξήθηκε από 2,51% σε 5% -έτσι λέει ο κ. Καραμανλής- και τρίτον, το εγγυημένο ετήσιο αντάλλαγμα, αυξήθηκε από 350.000 σε 700.000 ευρώ.

Κατά την άποψή μας, βέβαια, που τεκμηριώσαμε στην επιτροπή, εάν προεξοφληθεί το τίμημα δεν διαφέρει λόγω του πληθωρισμού και διπλασιάζεται μόνο ονομαστικά, ενώ υπάρχουν επιπλέον πολλές δυνατότητες μείωσής του. Εκτός αυτού, με τη νέα συμφωνία η «GOLDAIR» κατάφερε να εξασφαλίσει διπλάσιο ποσοστό στην κοινοπραξία στο 40% από 20% και να συμμετέχει με περισσότερα μέλη στο διοικητικό συμβούλιο, ενώ το ποσοστό της «ΕΤΒΑ ΒΙΠΕ» μειώνεται στο 60% από 80%. Εδώ ρωτήσαμε ποιος είναι ο λόγος, αλλά δεν πήραμε απάντηση, όπως σε πολλά άλλα ερωτήματά μας.

Με βάση τώρα την αιτιολογική έκθεση έγιναν δώδεκα βελτιώσεις-μετατροπές με την παρούσα σύμβαση, τις οποίες αναφέραμε στην επιτροπή και δεν υπάρχει λόγος να επαναλάβουμε.

Εμείς πάντως διαπιστώσαμε ότι οι βελτιώσεις είναι όλες δυνητικές, με την έννοια πως εξαρτώνται από όρους και προϋποθέσεις πάντοτε προς το συμφέρον του παραχωρησιούχου. Ουσιαστικά δεν υπάρχει καμμία πραγματική βελτίωση για το δημόσιο, εκτός βέβαια από το ότι θα εισπράττει φόρους, θα έχει δευτερογενείς ωφέλειες από την απασχόληση και διάφορα άλλα.

Δεν μας δόθηκαν, όμως, οι προβλέψεις για τα μεγέθη, αλλά μόνο οι αποδόσεις για το Υπερταμείο που προφανώς δεν μας αφορούν, ενώ σχετίζονται με ένα μη βιώσιμο χρέος που νομιμοποιεί το καθεστώς των μνημονιακών προαπαιτούμενων. Εκτός αυτού, παρά το ότι σε ονομαστικές αξίες διπλασιάζονται οι καταβολές σε ονομαστική βάση του παραχωρησιούχου, το πληθωριστικό περιβάλλον, καθώς επίσης αρκετές ευελιξίες που παρέχονται περιορίζουν το αντίτιμο των αλλαγών.

Σημειώνουμε εδώ ότι ονομαστικές αξίες είναι αυτές οι οποίες μόνο λέγονται, ενώ οι πραγματικές είναι αφαιρουμένου του πληθωρισμού.

Τώρα, με βάση το άρθρο 197 του ν.4389/2016, από την 1-1-2018 το ποσοστό της συμμετοχής του ελληνικού δημοσίου στην «ΕΤΒΑ ΒΙΠΕ», το 35% μεταβιβάστηκε αυτοδικαίως και χωρίς αντάλλαγμα στην «ΕΕΣΥΠ» ή Υπερταμείο, ενώ το 65% ανήκει στην Τράπεζα Πειραιώς. Η αντισυμβαλλόμενη «ΓΑΙΑΟΣΕ», δε, ελέγχεται κατά 100% από το Υπερταμείο, ενώ η «ΓΑΙΑΟΣΕ» μεταβιβάστηκε στο δημόσιο το 2013 και τελικά στο Υπερταμείο με το τρίτο μνημόνιο. Επομένως, στην ουσία το Υπερταμείο παραχωρεί κατά μεγάλο ποσοστό το έργο στον εαυτό του, με τη σύμπραξη της «GOLDAIR», για να μη γίνει αντιληπτό.

Θα καταθέσω στα Πρακτικά ένα σχήμα των συμμετοχών, όπου όλες καταλήγουν στο Υπερταμείο, με εξαίρεση μόνο την «GOLDAIR». Φαίνεται εδώ ότι πάνω είναι το Υπερταμείο και κάτω όλες οι εταιρείες στις οποίες υπάρχουν ανάλογες συμμετοχές και μπορεί να το καταλάβει κανείς.

Η Ευρωπαϊκή Ένωση, δε, που υπαγόρευσε τις δήθεν μεταρρυθμίσεις και τις μνημονιακές διασώσεις, είναι αυτή που πλέον εισπράττει μέσω του Υπερταμείου, ενώ ελέγχει και τον παραχωρησιούχο μέσω της «ΓΑΙΑΟΣΕ», όπως φαίνεται από το σχήμα που δείξαμε, προηγουμένως. Εύλογα, επομένως, υποψιάζεται κανείς πως «παίζει» με τη δημόσια περιουσία μας το Υπερταμείο, εις βάρος βέβαια των Ελλήνων πολιτών.

Προφανώς, πάντως, είναι συμφέρουσες για τους εμπλεκόμενους οι επενδύσεις αυτού του είδους, η παραχώρηση δηλαδή από το Υπερταμείο στο Υπερταμείο με ευνοϊκότατους όρους και ενδεχομένως με δανεικά από την Τράπεζα Πειραιώς, που είναι και αυτή στον ίδιο όμιλο κατά κάποιον τρόπο, αφού η Τράπεζα Πειραιώς ελέγχει την «ΕΤΒΑ», που με τη σειρά της ελέγχει κατά 60% τον παραχωρησιούχο.

Στην Τράπεζα Πειραιώς, βέβαια, συμμετέχει το Υπερταμείο μέσω του ΤΧΣ, στο 27%, ενώ τα έσοδά της από τα δάνεια θα αφαιρεθούν από τα έσοδα του δημοσίου μέσω των φόρων του Θριασίου. Πανεύκολα κερδίζει κανείς χρήματα έτσι. Εκτός αυτού, θα εισπράξει 109 εκατομμύρια η «ΜΥΤΙΛΗΝΑΙΟΣ» για την υλοποίηση της κατασκευής του εμπορευματικού κέντρου, όπως θα καταθέσουμε στα Πρακτικά. Είναι 109 εκατομμύρια. Οπότε, θα είναι όλοι αυτοί ευτυχισμένοι.

Το αστείο της υπόθεσης, πάντως, είναι ότι τα αρμόδια κυβερνητικά στελέχη υπερηφανεύονταν μετά την υπογραφή της παρούσας συμφωνίας και αναφέρονταν σε σημαντική επιτυχία μετά από σχεδόν -έτσι έλεγαν- τρία χρόνια σκληρού παζαριού. Αλήθεια, εδώ ποιος παζάρευε με ποιον; Το Υπερταμείο με τον εαυτό του; Δεν χάθηκαν έτσι τρία χρόνια, χωρίς λόγο, απλά και μόνο για να χάσουμε όλοι εμείς χρήματα;

Η συγκεκριμένη διαδικασία, βέβαια, υπαγορεύτηκε από την ανάγκη ελέγχου εκ μέρους της «DIGICOM», η οποία την ήλεγξε ως προς την ύπαρξη ή μη παράνομων κρατικών ενισχύσεων -το συνηθισμένο-, ενώ γι’ αυτόν τον λόγο απαιτήθηκαν ιδιαίτερες τροποποιήσεις. Με απλά λόγια, η «DIGICOM» της Ευρωπαϊκής Ένωσης, που ελέγχει το Υπερταμείο, όποτε τη «ΓΑΙΑΟΣΕ», ενώ έχει πρωτοστατήσει στη διάλυση του ΟΣΕ και στην απόσχιση του Θριασίου, αποφάνθηκε για τη δική της συναλλαγή, ενώ παρεμβάλλεται με την παρούσα για όποια αλλαγή μετά.

Εκτός αυτού, με βάση τις χρηματοοικονομικές καταστάσεις του παραχωρησιούχου του 2021, η εταιρεία έχει ιδία κεφάλαια μόλις 16,4 εκατομμύρια. Οπότε, είναι δύσκολο -το καταλαβαίνει κανείς- να προβεί σε επένδυση 200.000.000. Εάν τώρα δανειστεί, αφού με τη νέα σύμβαση της παρέχεται η δυνατότητα αντί για δικά της κεφάλαια, θα μειωθούν οι φόροι και επομένως τα έσοδα για το δημόσιο, πόσω μάλλον όταν ακόμη και η εγγυητική επιστολή είναι για μόλις στο 5% της δεσμευμένης επένδυσης, κάτι που θεωρούμε επιεικώς απαράδεκτο.

Τέλος, ακόμη και αυτά τα ελάχιστα έσοδα από το έργο δεν θα κατευθυνθούν στην πραγματικότητα στο δημόσιο, αλλά στο Υπερταμείο των δανειστών έναντι δήθεν αποπληρωμής τού μη βιώσιμου και συνεχώς αυξανόμενου δημοσίου χρέους μας, που πλησιάζει στα 400.000.000.000 ευρώ. Προσέξτε, 400.000.000.000!

Κλείνοντας, το μόνο που κατάφεραν η Ευρωπαϊκή Ένωση και η σημερινή Κυβέρνηση με την επαναδιαπραγμάτευση είναι να καθυστερήσει το εγχείρημα και οι κατασκευές για τρία χρόνια. Ό,τι και να σημαίνει βέβαια το έργο ως όφελος για το Υπερταμείο, το Θριάσιο αποτελεί ένα σημαντικό έργο για την αναβάθμιση -πρέπει να είμαστε αντικειμενικοί- του γεωστρατηγικού ρόλου της Ελλάδας ως πύλη της Ευρώπης στο Δρόμο του Μεταξιού και για την Ανατολική Μεσόγειο. Θα βοηθήσει δε πιθανότατα, όσον αφορά την προσέλκυση οικονομικής δραστηριότητας προστιθέμενης αξίας, εκτός από τη διακίνηση, που όμως μπορεί και αυτή με τη σειρά της να προσφέρει φορολογικά έσοδα και θέσεις εργασίας. Τουλάχιστον κάτι θα μείνει και για την Ελλάδα. Κάτι μικρό, αλλά κάτι θα μείνει.

Ευχαριστώ πολύ.

(Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Βιλιάρδο.

Ο κ. Κρίτων Αρσένης από το ΜέΡΑ25 θα κλείσει την αυλαία από τους εισηγητές-αγορητές και στη συνέχεια θα πάμε στους ομιλητές. Θα μιλήσουν δύο ομιλητές, μετά η Κοινοβουλευτική Εκπρόσωπος από το ΠΑΣΟΚ - Κίνημα Αλλαγής, η κ. Γιαννακοπούλου και μετά ο Υπουργός, ο κ. Καραμανλής, τον οποίο ευχαριστώ για την παραχώρηση που έκανε, αν και ήταν η σειρά του.

Κύριε Αρσένη, έχετε τον λόγο.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Βουλεύτριες, Βουλευτές, Υπουργοί, δεν υπάρχει καμμία αμφιβολία πλέον ότι η Βουλή αυτή έχει μετατραπεί σε ένα πλυντήριο σκανδάλων. Έχουμε την Ευρωπαϊκή Επιτροπή να έρχεται και να μας λέει ότι η σύμβαση του ΣΥΡΙΖΑ, όπου η «ΓΑΙΑΟΣΕ», η θυγατρική του ΤΑΙΠΕΔ, παραχωρεί στην «ΕΤΒΑ ΒΙΠΕ» της Τράπεζας Πειραιώς - Paulson και στην «GOLDAIR» αυτό το τεράστιο οικόπεδο εξακοσίων περίπου στρεμμάτων, για να γίνει το μεγαλύτερο κέντρο Logistics στα Βαλκάνια, ήταν εντελώς σκανδαλώδης.

Τι μας λέει η Ευρωπαϊκή Επιτροπή; Μας λέει ότι πρέπει να μειωθεί η διάρκειά της στο μισό, να διπλασιαστεί το τίμημά της, λαμβάνοντας υπ’ όψιν ότι μειώνοντας τη διάρκεια είναι σαν να ζητάει τετραπλασιασμό του τιμήματος, να μειωθούν οι συντελεστές δόμησης, να αυξηθεί η ετήσια πληρωμή, να διπλασιαστεί μάλιστα η ετήσια πληρωμή, να διπλασιαστεί το ελάχιστο ποσό που μπορεί να δίνει στην «ΕΡΓΟΣΕ». Και ακούστε τι άλλο λέει. Λέει ότι πρέπει να υπάρχει πλαφόν στα κέρδη. Όταν ξεπερνάνε το 9,09%, θα πρέπει το 50% των επιπλέον κερδών να πηγαίνει πάλι στη «ΓΑΙΑΟΣΕ» και ούτω καθεξής.

Αυτοί που υπέγραψαν αυτή τη σύμβαση στο ΤΑΙΠΕΔ και στην Κυβέρνηση, ποιες κυρώσεις ποινικές θα πληρώσουν; Δηλαδή, ερχόμαστε εδώ πέρα και συζητάμε ότι ήταν σκανδαλώδης η προηγούμενη ρύθμιση και ποιες είναι οι επιπτώσεις; Μα, δεν είναι καμμία, γιατί ο ΣΥΡΙΖΑ το 2018 πέρασε την ασυλία στα μέλη του ΤΑΙΠΕΔ. Και δεν είναι καμμιά, γιατί η Νέα Δημοκρατία, που κατήγγειλε αυτή τη σύμβαση, όπως είχε καταγγείλει μερικά πράγματα και ο ΣΥΡΙΖΑ σε αυτή τη Βουλή, όταν έγινε κυβέρνηση, είπε: «Λυπάμαι, αλλά ξέρετε, θα χρειαστεί να την αλλάξω. Εγώ δεν το θέλω καθόλου, με υποχρεώνουν από την Ευρωπαϊκή Επιτροπή». Η σκανδαλώδης ρύθμιση ήταν και είναι αυτή που υποστηρίζει. Και ο ΣΥΡΙΖΑ, εάν γίνει κυβέρνηση, τα ίδια θα λέει για διάφορα πράγματα που πέρασε η Νέα Δημοκρατία και έκανε τάχα πως διαφωνούσε ο ΣΥΡΙΖΑ.

Όμως, θέλω να κάνω και ίια ερώτηση, επειδή αυτή η σύμβαση του ΣΥΡΙΖΑ είναι καρμπόν για τις συμβάσεις του ΤΑΙΠΕΔ, για το πώς δίνετε «μπιρ παρά» τη δημόσια περιουσία, δημόσια αγαθά, τα πάντα. «Μπιρ παρά» πληρώνουμε και από την τσέπη μας στην πράξη! Μέσα σε βάθος δεκαετίας, στις περισσότερες ιδιωτικοποιήσεις σας, έχουμε «μπει» μέσα. Αυτό, όμως, το πλαφόν στα κέρδη, ότι εάν η εσωτερική απόδοση ξεπερνά το 9,9%, το 50% των κερδών θα πρέπει να γυρνούν στο δημόσιο, αυτό γιατί δεν υπάρχει στις άλλες συμβάσεις; Γιατί δεν υπάρχει στη σύμβαση με τη «FRAPORT», στη σύμβαση με τον «ΟΠΑΠ»; Για ποιον λόγο;

Ξέρετε, όμως, είναι χαρακτηριστικό ότι έχουν φύγει οι Βουλευτές του ΣΥΡΙΖΑ κατά τη διάρκεια της ομιλίας μας, γιατί ήξεραν τι θα ακούσουν. Ήξεραν ότι θα ακούσουν πως οι δυο τους, ΣΥΡΙΖΑ και Νέα Δημοκρατία, είναι ο καλός και ο κακός μπροστινός του συστήματος.

(Χειροκροτήματα από την πτέρυγα του ΜέΡΑ25)

Πάμε να τα δούμε λίγο ένα-ένα. Ελευσίνα: «ΥΠΕΡ» ο ΣΥΡΙΖΑ στην πρόταση της Νέας Δημοκρατίας. Θριάσιο: «ΥΠΕΡ» τώρα. Το ανέστησε, λέει ο ΣΥΡΙΖΑ.

Η εγκληματική αυτή, η σκανδαλώδης σύμβαση που απέρριψε η Ευρωπαϊκή Επιτροπή είναι κατόρθωμα, λέει ο ΣΥΡΙΖΑ. Το ανέστησε, θα χανόταν το έργο και έφερε αυτή τη σύμβαση.

«ΛΑΡΚΟ»; Για δείτε, όλως τυχαίως, φαίνεται να κερδίζει τον διαγωνισμό η «ΤΕΡΝΑ». Τι έκπληξη! Ξέρετε, όμως και επί ΣΥΡΙΖΑ κέρδιζε τους διαγωνισμούς η «ΤΕΡΝΑ». Και επί ΣΥΡΙΖΑ κέρδιζε τους διαγωνισμούς και θα επαναλάβω και ποιον συγκεκριμένα, θα πρέπει να τον ξέρετε: Το ΣΔΙΤ των απορριμμάτων στην Πελοπόννησο. Τι κοινό έχει το ΣΔΙΤ απορριμμάτων στην Πελοπόννησο με το σκάνδαλο εδώ πέρα του Θριασίου; Μα, έχει ένα πάρα πολύ απλό κοινό, ότι η Ευρωπαϊκή Επιτροπή το απέρριψε, αρνήθηκε να το χρηματοδοτήσει, ακριβώς όπως το Θριάσιο, επειδή είπε ότι είναι διπλάσια υπερδιαστασιολογημένο, διπλάσια υπερκοστολογημένο και αποτελεί άμεση κρατική ενίσχυση της «ΤΕΡΝΑ». Τι έχουμε στο Θριάσιο; Ακριβώς το ίδιο, όχι για την «ΤΕΡΝΑ», εσείς δίνετε τη «ΛΑΡΚΟ» στην «ΤΕΡΝΑ».

Στο Ελληνικό ο ΣΥΡΙΖΑ λέει «εμείς τα κάναμε καλύτερα», η Νέα Δημοκρατία λέει «όχι, εμείς τα κάνουμε καλύτερα». Ο ΣΥΡΙΖΑ, ο κ. Τσίπρας στην κεντρική προεκλογική του ομιλία το 2019 είπε «διορθώσαμε, βελτιώσαμε τη σύμβαση για το Ελληνικό, αλλά αυτό το μεγαλύτερο φιλέτο της Μεσογείου ήταν αμαρτία να μείνει αναξιοποίητο». Τα μητροπολιτικά πάρκα και για τους δυο σας είναι φιλέτα.

Εξορύξεις: Θα αναφερθώ εκτεταμένα για το θέμα αυτό. Άκουσα, όμως, πρόσφατα τον καθ’ ύλην αρμόδιο Εκπρόσωπο του ΣΥΡΙΖΑ να λέει ότι «εμείς τις είχαμε έτοιμες, η Κυβέρνηση της Νέας Δημοκρατίας τις καθυστέρησε».

Σχέδιο «ΗΡΑΚΛΗΣ»: Υποτίθεται ότι ο ΣΥΡΙΖΑ το καταψήφισε και ο ΣΥΡΙΖΑ μάς ζητάει και λέει ότι πρέπει να προστατευτεί η πρώτη κατοικία. Και εμείς συμφωνούμε ως ΜέΡΑ25, πρέπει να προστατευθεί η πρώτη κατοικία και άρα, πρέπει να καταργηθεί το σχέδιο «ΗΡΑΚΛΗΣ». Ο ΣΥΡΙΖΑ λέει, όμως, «όχι, δεν χρειάζεται να καταργηθεί το σχέδιο «ΗΡΑΚΛΗΣ» και ας έχουν τα funds στα χέρια τους όλη την πρώτη κατοικία και τα διαμερίσματα και τα μαγαζιά και ας έχουν τα funds στα χέρια τους, τσεπώσει στην τσέπη τους στην πράξη και τα 24 δισεκατομμύρια ευρώ -που θα είναι τελικά ο λογαριασμός- τα 19 δισεκατομμύρια ευρώ αυτή τη στιγμή των εγγυήσεων. Όχι, αυτά δεν είναι πρόβλημα για τον ΣΥΡΙΖΑ. Το μόνο πρόβλημα που λέει ο ΣΥΡΙΖΑ ότι έχει είναι ότι αυτά θα εγγραφούν στο δημόσιο χρέος, ενώ στο αντίστοιχο σκανδαλώδες πρόγραμμα της Ιταλίας δεν εγγράφηκαν στο δημόσιο χρέος. Δηλαδή, δεν έχει πρόβλημα με τις κατασχέσεις, δεν έχει πρόβλημα με τις εξώσεις, δεν έχει πρόβλημα με το ότι θα πάρουν τα αρπακτικά funds τα 23 δισεκατομμύρια, 24 δισεκατομμύρια ευρώ. Έχει πρόβλημα με το ότι θα καταγραφούν στο χρέος. Αυτό είναι μόνο το πρόβλημα του ΣΥΡΙΖΑ με το σχέδιο «ΗΡΑΚΛΗΣ».

Βέβαια, ενώ είστε χεράκι-χεράκι σε ό,τι αφορά εξυπηρέτηση των συμφερόντων στη χώρα μας, όταν προκύπτει κάποιο θέμα ηθικής τάξης, ξαφνικά το χεράκι-χεράκι γίνεται ένα τεράστιο μπρα ντε φερ.

Προφανώς, είναι σκανδαλώδεις οι αποζημιώσεις και οι μισθοί που δίνουν στα διάφορα golden boys, αλλά για εσάς τελικά στον ΣΥΡΙΖΑ αυτό φαίνεται να είναι το μόνο μεγάλο πρόβλημα. Προφανώς και είναι τεράστιο σκάνδαλο για τη δημοκρατία οι υποκλοπές, αλλά οι υποκλοπές γίνονται για όλες αυτές τις συμβάσεις στις οποίες στην ουσία συναινείτε. Ο καλός και ο κακός μπροστινός του συστήματος είστε!

Γι’ αυτό ο ΣΥΡΙΖΑ αποφεύγει όπως ο διάολος το λιβάνι οποιαδήποτε συζήτηση προγραμματική με το ΜέΡΑ25, γιατί ξέρει πολύ καλά ότι απαράβατος όρος οποιασδήποτε συζήτησης για προγραμματική σύγκλιση με το ΜέΡΑ25 θα είναι η ρήξη με αυτή την ολιγαρχία, η ρήξη με αυτές τις εξυπηρετήσεις και δεν θέλει αυτή τη ρήξη. Δεν θέλετε να σταματήσετε να είστε ο μπροστινός του συστήματος και γι’ αυτό δεν θα έρθετε ποτέ για προγραμματική συζήτηση με το ΜέΡΑ25, γιατί ξέρετε ότι απαράβατος όρος είναι να σταματήσει αυτή η κοινωνική λεηλασία.

Και γι’ αυτό το μεγάλο σχέδιο εδώ πέρα είναι να τα βρει ο ΣΥΡΙΖΑ με το ΠΑΣΟΚ - Κίνημα Αλλαγής και να εκβιάσουν μετεκλογικά μια ψήφο ανοχής από το ΜέΡΑ25, το οποίο, όπως ξέρετε, θα πάει στον βρόντο, γιατί πάρα πολύ απλά το συνέδριο του ΜέΡΑ25, η Κεντρική Επιτροπή του ΜέΡΑ25 έχει αποφασίσει να πει «όχι» σε οποιαδήποτε συνεργασία μετεκλογικά, η οποία δεν στηρίζεται σε διαφανείς διαδικασίες, ανοιχτές προς τον κόσμο που ψηφίζει, σύγκλιση προγραμματική, θέσεις ξεκάθαρες. Και επειδή δεν θέλετε να έρθετε σε ρήξη με την ολιγαρχία, δεν θα έρθετε καν σε συζήτηση, γιατί στη συζήτηση θα φανεί -τι;- η γύμνια σας. Θα φανεί ότι τα «όχι» σας στις προτάσεις μας είναι «όχι» εξυπηρέτησης. Αυτό θα φανεί.

Τώρα εδώ πέρα έχουμε και μια εκπληκτική τροπολογία, κύριε Υπουργέ, για τις αστικές συγκοινωνίες και άλλες υπηρεσίες και τα ΚΤΕΛ. Δεν πέρασε ένας μήνας από τότε που φέρατε νομοσχέδιο γι’ αυτό και επειδή ήταν τόσο φωτογραφικό και προσέφυγαν ήδη άλλοι ιδιοκτήτες ιδιωτικών τουριστικών λεωφορείων και τα λοιπά στην Επιτροπή Ανταγωνισμού, που τώρα σας υποχρεώνει να φέρετε την αλλαγή της σύμβασης για το Θριάσιο, κάνετε άρον-άρον πίσω και αλλάξατε κάποιες από τις φωτογραφικές διατάξεις. Αυτή είναι η τροπολογία σας, από τον φόβο της Επιτροπής Ανταγωνισμού.

Όμως, θέλω να κλείσω με το μεγάλο ζήτημα επίσης αυτών των ημερών, τις εξορύξεις υδρογονανθράκων, αυτές που ανακοίνωσε ο κ. Μητσοτάκης ότι ξεκινάνε, που βγάλατε NAVTEX για το Ιόνιο και την Κρήτη και ενώ είχατε παράνομα ξεκινήσει εδώ και δύο εβδομάδες και υπάρχουν και τα σήματα του πλοίου. Είναι στη δημοσιότητα όλα αυτά, έχουν γραφτεί και δημοσιεύματα.

Είναι πραγματικά ένα τεράστιο ψέμα να συνεχίζετε όλοι σας -και τα τρία κόμματα και η Νέα Δημοκρατία και ο ΣΥΡΙΖΑ και το ΠΑΣΟΚ - Κίνημα Αλλαγής- να λέτε ότι θα έχει την παραμικρή ωφέλεια ένας έστω πολίτης από αυτό. Καμμία ωφέλεια δεν θα έχει από τις εξορύξεις, αν ποτέ βρουν μέσα στην καταστροφή που θα οδηγήσουν αέριο και πετρέλαιο, το νοικοκυριό στην Ελλάδα! Καμμία ωφέλεια δεν θα έχουν οι πολίτες για έναν πάρα πολύ απλό λόγο, γιατί αυτά θα ανήκουν στην «EXXONMOBIL» και θα ανήκουν στα ΕΛΠΕ του κ. Λάτση. Γι’ αυτό δεν θα υπάρχει καμμία ωφέλεια. Αυτοί θα τα πουλάνε, όπως πουλάνε το άλλο φυσικό αέριο, το υπόλοιπο πετρέλαιο που έχουν με τα υπερκέρδη. Πόσα κέρδη είχαν τα ΕΛΠΕ; Για δείτε τα! Υπήρχε κοινωνικό μέρισμα στα κέρδη των ΕΛΠΕ; Πού πήγαν οι τιμές της βενζίνης; Πού πήγαν οι τιμές των πετρελαιοειδών; Εκεί πέρα θα είναι, σε αυτές τις τιμές θα πωλούνται και αν ποτέ βρείτε ό,τι βρείτε. Να σταματήσει αυτό το εμπόριο ελπίδας! Οι εξορύξεις αυτές γίνονται για τα ΕΛΠΕ του κ. Λάτση και για την «EXXONMOBIL», δεν γίνονται για κανέναν Έλληνα πολίτη.

Θα επαναλάβω το παράδειγμα που είπε και ο Γιάνης Βαρουφάκης χθες στην Ολομέλεια και το έχει ξαναπεί: Ηνωμένο Βασίλειο, αυτάρκες ενεργειακά και όσον αφορά το φυσικό αέριο και όσον αφορά το πετρέλαιο και όσον αφορά την ενέργεια, είτε παράγεται από πυρηνικά είτε από ανεμογεννήτριες ή οτιδήποτε και έχει την ίδια ακρίβεια στις τιμές που έχει η Ελλάδα.

Να τελειώνει αυτό το παραμύθι! Σταματήστε να λέτε τα ψέματα αυτά! Πείτε ευθαρσώς ότι θέλετε να τα κάνετε για την «EXXONMOBIL» και τα ΕΛΠΕ. Σταματήστε να λέτε ότι αυτές τις εξορύξεις τις κάνετε για την ανεξαρτησία της χώρας από ορυκτά, την επάρκεια, τις τιμές, τη μείωση των τιμών στους καταναλωτές. Δεν ισχύει τίποτα από όλα αυτά και το ξέρετε. Σταματήστε αυτή την υποκρισία! Σταματήστε αυτό το εμπόριο ελπίδας! Να θυμίσω πως ξεκίνησε; Σαμαράς - Βενιζέλος, κυβέρνηση Σαμαρά - Βενιζέλου, 80 δισεκατομμύρια ευρώ τα πρώτα δέκα χρόνια τα κέρδη από τη φορολογία από τις εξορύξεις. Και αυτός ο μύθος πάει, δεν τολμάτε καν να το εκστομίσετε πλέον.

Και όμως, με αυτό το εμπόριο ελπίδας προχωράτε αυτό το σκάνδαλο. Και βέβαια, είναι μια τεράστια πληγή για το περιβάλλον αυτό που κάνετε. Ήδη με τις πρώτες καταγραφές των οργανώσεων έχουμε μια πολύ μεγάλη μείωση στον αριθμό κητωδών στην Ελλάδα από τις σεισμικές έρευνες στο Ιόνιο.

Είναι προφανές ότι αυτή τη στιγμή, όταν κάνετε σεισμικές έρευνες ξεκινάτε στην ελληνική τάφρο -που είναι διεθνής υποχρέωσή μας να την προστατεύουμε από το IUCN-, όπου η ελληνική τάφρος είναι το μοναδικό μέρος που αναπαράγονται οι φάλαινες της Μεσογείου και πάρα πολλά είδη δελφινιών, το δεύτερο μετά από ένα μέρος αντίστοιχο στην Ισπανία που βρίσκουν τροφή γιατί είναι πολύ μεγάλου βάθους, ξέρετε τι έγινε στην Ισπανία; Το προστάτευσαν, το κήρυξαν ζώνη απόλυτης προστασίας. Εσείς εδώ πέρα το βομβαρδίζετε. Θα το βομβαρδίζετε με ντεσιμπέλ που διαρρηγνύουν όλα τα εσωτερικά όργανα των κητωδών πολλές φορές το λεπτό. Θα είναι διαρκής αυτός ο βομβαρδισμός και προφανώς όποιοι επιβιώσουν, θα φύγουν. Δεν υπάρχει άλλη θάλασσα χωρίς κητώδη και χωρίς φάλαινες. Δεν έχουμε ιδέα τι θα σημάνει για την τροφική αλυσίδα, τι θα σημάνει για τη φύση αυτό που πάτε να κάνετε, αυτό το έγκλημα. Δεν έχουμε την παραμικρή ιδέα. Σε όποιον φαίνεται αυτό ελαφρύ, να περιμένει να δει, όπως φερόταν παλιότερα ελαφρύ η κλιματική αλλαγή, που έγινε κλιματική κρίση και κλιματική κατάρρευση. Έτσι, χέρι-χέρι για τα κέρδη λεηλατείτε τον πλανήτη, λεηλατείτε τα νοικοκυριά, λεηλατείτε τη δημόσια περιουσία.

Προφανώς και τα καταψηφίζουμε. Είναι αδιανόητο να έχετε μετατρέψει αυτήν τη Βουλή σε πλυντήριο σκανδάλων και το επαναλαμβάνω για έναν πάρα πολύ απλό λόγο. Ο λόγος που έρχονται αυτά τα νομοθετήματα εδώ πέρα είναι για να ξεπλένονται όσοι τα υπογράφουν και να νομιμοποιούνται αυτά τα σκάνδαλα, να μην υπάρχουν ευθύνες Υπουργών και μελών του ΤΑΙΠΕΔ και του Υπερταμείου, να ξεπλένονται αυτές οι ευθύνες εδώ πέρα, με την ψήφο της Πλειοψηφίας, αλλά βέβαια βλέπουμε και της Αντιπολίτευσης ΣΥΡΙΖΑ. Προφανώς και εμείς θα σταθούμε με κάθε τρόπο και κάθε δύναμη που έχουμε εμπόδιο. Προφανώς και καταψηφίζουμε.

Ευχαριστώ.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Αρσένη.

Και πάμε στους ομιλητές. Θα ανοίξει τον κύκλο ο κ. Ευάγγελος Λιάκος από τη Νέα Δημοκρατία και να ετοιμάζεται ο Γ΄ Αντιπρόεδρος της Βουλής, ο κ. Αθανάσιος Μπούρας από τη Νέα Δημοκρατία.

**ΕΥΑΓΓΕΛΟΣ ΛΙΑΚΟΣ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, αγαπητοί συνάδελφοι, πριν από περίπου δύο μήνες είχα βρεθεί μπροστά σας ως εισηγητής του νομοσχεδίου για την εξυγίανση των Ναυπηγείων Ελευσίνας, ενός νομοσχεδίου με τεράστια σημασία για όλους τους κατοίκους της ευρύτερης περιοχής. Μάλιστα χθες υπεγράφη και η συμφωνία εξυγίανσης. Τότε από αυτό εδώ το Βήμα είχα πει ότι η δυτική Αττική, που για χρόνια βρισκόταν στο περιθώριο, έχει αρχίσει να αλλάζει. Έχει αρχίσει να μεταβάλλεται και να λαμβάνει πλέον την προσοχή που της αξίζει από την κεντρική πολιτική σκηνή.

Το σημερινό νομοσχέδιο έρχεται να επιβεβαιώσει εκ νέου αυτή μου τη δήλωση. Η δημιουργία του εμπορευματικού κέντρου Θριασίου Πεδίου, γνωστού ως «Θριάσιο I» είχε φτάσει τα τελευταία χρόνια να φαντάζει στους κατοίκους της περιοχής ως ένα έργο ουτοπικό και ανεφάρμοστο. Επί σειρά δεκαετιών πολλές ήταν οι υποσχέσεις για τη δημιουργία του, για τις θέσεις εργασίας που θα προσέφερε στους πολίτες και για την οικονομική ανάπτυξη που αυτό θα τα συνόδευε. Πάντοτε, όμως, ακόμη και οι πιο ελπιδοφόρες προσπάθειες συναντούσαν εμπόδια που καθυστερούσαν και δεν επέτρεπαν την υλοποίησή του.

Οι συζητήσεις για τη δημιουργία ενός logistic park στην περιοχή του Ασπροπύργου ξεκίνησαν η αλήθεια είναι πολύ νωρίς. Οι πρώτες απαλλοτριώσεις πραγματοποιήθηκαν στα τέλη της δεκαετίας του 1970, ενώ κατά τη διάρκεια της δεκαετίας του 1980 εκπονήθηκε η πρώτη μελέτη γενικής διάταξης. Ο επόμενος σταθμός στην ιστορία του έργου είναι το 1994, όταν εντάχθηκε στα συγχρηματοδοτούμενα προγράμματα της Ευρωπαϊκής Ένωσης. Πέντε χρόνια αργότερα ολοκληρώθηκε και επικαιροποιήθηκε η μελέτη γενικής διάταξης, ενώ το 2001 η Ευρωπαϊκή Ένωση έθεσε ως προϋπόθεση για τη χρηματοδότηση τη δημιουργία ενός εμπορευματικού κέντρου ιδιωτών.

Από αυτό το σημείο και μέχρι σήμερα για άλλη μια φορά, όμως, γίναμε μάρτυρες των καθυστερήσεων και των παθογενειών που χαρακτηρίζουν για πολλά χρόνια το ελληνικό δημόσιο και την ελληνική πραγματικότητα. Το έργο, παρά τα αναμφισβήτητα πλεονεκτήματα τα οποία θα έφερνε στην τοπική οικονομία και γενικότερα στην ελληνική πραγματικότητα παρέμενε για χρόνια στα χαρτιά, με τους διαγωνισμούς για την εύρεση αναδόχου να αποβαίνουν άκαρποι, να ματαιώνονται και να επαναπροκηρύσσονται.

Ο τελευταίος διαγωνισμός, που ξεκίνησε το 2016 από τη «ΓΑΙΑΟΣΕ Α.Ε.» και η σύμβαση παραχώρησης του εμπορευματικού κέντρου κυρώθηκε από το ελληνικό κοινοβούλιο την 1η Νοεμβρίου του 2018. Τότε η Νέα Δημοκρατία από τη θέση της Αξιωματικής Αντιπολίτευσης είχε σωστά επισημάνει τον ελλειπή τρόπο διεξαγωγής του διαγωνισμού. Βέβαια τότε μας είχατε κατηγορήσει για τη στάση μας απέναντι στη σύμβαση, όμως οι ελλείψεις αυτές οδήγησαν στην παρέμβαση της Γενικής Διεύθυνσης Ανταγωνισμού της Ευρωπαϊκής Επιτροπής στις αρχές του 2019. Η βασική ένσταση της επιτροπής αφορούσε στην ύπαρξη ή μη παράνομων κρατικών ενισχύσεων. Το έργο έφτασε κοντά στην ακύρωση και η χώρα παραλίγο να κληθεί να πληρώσει βαρύτατα πρόστιμα. Αυτή ήταν η κατάσταση που αντιμετώπισε η Κυβέρνηση και ο Κυριάκος Μητσοτάκης, όταν ανέλαβε τη διακυβέρνηση.

Γνωρίζω και εγώ προσωπικά τις προσπάθειες της πολιτικής ηγεσίας του Υπουργείου Υποδομών και Μεταφορών για την εξεύρεση λύσης στο πρόβλημα που ανέκυψε από τον τρόπο που ο ΣΥΡΙΖΑ δημοπράτησε και συμβασιοποίησε το έργο. Γνωρίζω επίσης ως κάτοικος της περιοχής την απογοήτευση των συμπολιτών μου για τις επιπλέον καθυστερήσεις, αλλά και τους φόβους τους για πιθανή ακύρωση του έργου.

Η νέα σύμβαση, εναρμονισμένη πλέον με τις υποδείξεις της Ευρωπαϊκής Επιτροπής, υπεγράφη στα τέλη Μαρτίου από τους αρμόδιους Υπουργούς και το «Θριάσιο I» φαίνεται να μπαίνει πλέον σε τροχιά υλοποίησης.

Στην ίδια τροχιά αναμένεται να μπει σύντομα και ο εμπορευματικός σιδηροδρομικός σταθμός και σταθμός διαλογής, γνωστός ως «Θριάσιο II», ένα έργο άρρηκτα συνδεδεμένο με τον εμπορευματικό σταθμό, το οποίο είχε ουσιαστικά παγώσει μετά την παρέμβαση της Ευρωπαϊκής Ένωσης και όλοι οι διαγωνισμοί για την παραχώρησή του απέβαιναν άκαρποι.

Το σύνολο της επένδυσης για τον εμπορευματικό σταθμό ανέρχεται σε 158,4 εκατομμύρια ευρώ και υπολογίζεται ότι θα δημιουργήσει τρεις χιλιάδες νέες θέσεις εργασίας. Με την ολοκλήρωσή του οι προοπτικές ανάπτυξης της περιοχής αυξάνονται συνολικά, ενώ θα αποτελέσει και το μεγαλύτερο ολοκληρωμένο συγκοινωνιακό και εμπορευματικό «hub», με τη σιδηροδρομική σύνδεση στην Νοτιοανατολική Ευρώπη, το πρώτο του είδους του στην Ελλάδα. Με αυτόν τον τρόπο δικαιωνόμαστε όλοι όσοι πιστέψαμε και πιέσαμε προς αυτή την κατεύθυνση, δηλαδή να μετασχηματιστεί ο Ασπρόπυργος και η δυτική Αττική σε ένα διεθνές διαμετακομιστικό κέντρο. Είναι άλλωστε μια περιοχή που όχι μόνο το αξίζει, αλλά και μπορεί να ανταποκριθεί στις απαιτήσεις που συνεπάγεται μια τέτοια επένδυση.

Η επιλογή του συγκεκριμένου δήμου για τη δημιουργία του εμπορευματικού κέντρου είναι η πλέον κατάλληλη. Η θέση του οικοπέδου μακριά από κατοικημένες περιοχές θα επιφέρει σημαντικά οφέλη στον τομέα του περιβάλλοντος και του αστικού σχεδιασμού, ενώ την ίδια στιγμή θα αξιοποιηθεί το πλεονέκτημα να συνδέεται με τέσσερα μέσα μεταφοράς, όταν τα περισσότερα μεταφορικά κέντρα της Ευρώπης συνδέονται μόνο με δύο.

Ειδικότερα υπάρχει σύνδεση με το οδικό και σιδηροδρομικό δίκτυο, τα λιμάνια του Πειραιά και της Ελευσίνας και τον Αερολιμένα Αθηνών. Το κέντρο θα αποτελέσει τον σημαντικότερο κόμβο συνδυασμένων μεταφορών της χώρας και συνολικά της ευρωπαϊκής ηπείρου, ενισχύοντας τη γεωστρατηγική μας θέση.

Η ολοκλήρωση των διαδικασιών για τη δημιουργία του «Θριάσιο I» είναι πλήρως εναρμονισμένη με τους στόχους της Κυβέρνησης για στρατηγικές επενδύσεις, οικονομική ανάπτυξη και νέων καλά αμειβόμενων θέσεων εργασίας. Όμως, αγαπητέ Υπουργέ, καθώς γνωρίζω και τη θέση σας για μια δυνατή και αυτόνομη τοπική αυτοδιοίκηση, θα ήθελα να σας μεταφέρω και τις ανησυχίες των συμπολιτών μου στον Ασπρόπυργο, η οποία μου μεταφέρθηκε και με την επιστολή του δημάρχου, την οποία θα ήθελα να την καταθέσω στα Πρακτικά.

(Στο σημείο αυτό ο Βουλευτής κ. Ευάγγελος Λιάκος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχει να κάνει με τη θεσμοθέτηση αντισταθμιστικών μέτρων καθώς στην αρχική σύμβαση αναφέρεται η απουσία υποχρέωσης της εταιρείας για καταβολή δημοτικών τελών. Γνωρίζω ότι σήμερα μιλάμε για την κύρωση της σύμβασης και όχι καθ’ αυτού για την σύμβαση. Είμαι σίγουρος όμως πως θα κάνετε ό,τι περνάει από το χέρι σας για την εξομάλυνση αυτής της κατάστασης.

Η συγκυρία διεξαγωγής της συζήτησης δεν θα μπορούσε να είναι περισσότερο κατάλληλη. Η ενίσχυση της εγχώριας οικονομίας αν και βρίσκεται συνεχώς στην ατζέντα της Κυβέρνησης πλέον αποτελεί επιτακτική ανάγκη ειδικά σε ό,τι αφορά στη μείωση των τιμών των προϊόντων για τους καταναλωτές. Η δημιουργία επομένως ενός τέτοιου μεγέθους εμπορευματικού κέντρου αναμένεται να συμβάλει στη μείωση του κόστους μεταφοράς προϊόντων και να οδηγήσει στη μετάβαση της ροής μεταφορών από τους δρόμους στους σιδηροδρόμους εξασφαλίζοντας έτσι περισσότερα οφέλη στον τομέα του περιβάλλοντος, της οικονομίας και της ασφάλειας.

Κλείνοντας, αγαπητοί συνάδελφοι, ως Βουλευτής αλλά πρωτίστως ως κάτοικος της περιοχής σας καλώ να ψηφίσετε το παρόν νομοσχέδιο. Είναι ένα νομοσχέδιο που θα κρίνει όχι μόνο το μέλλον των συμπολιτών μου αλλά και το μέλλον πολλών γενεών ακόμα. Ένα νομοσχέδιο με στρατηγικό χαρακτήρα και πολλαπλασιαστικά οφέλη για την τοπική κοινωνία και την εθνική οικονομία.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Λιάκο.

Κυρίες και κύριοι συνάδελφοι έχω την τιμή να ανακοινώσω στο Σώμα ότι από τα δυτικά θεωρεία παρακολουθούν τη συνεδρίαση αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», σαράντα ένας μαθητές και μαθήτριες και τέσσερις συνοδοί εκπαιδευτικοί από το ιδιωτικό δημοτικό σχολείο των Εκπαιδευτηρίων «Ο ΠΛΑΤΩΝ», (δεύτερο τμήμα).

Η Βουλή σάς καλωσορίζει. Καλή πρόοδο.

(Χειροκροτήματα από όλες τις πτέρυγες της Βουλής)

Καλείται στο Βήμα ο Γ΄ Αντιπρόεδρος της Βουλής, ο κ. Αθανάσιος Μπούρας από τη Νέα Δημοκρατία. Να ετοιμάζεται η κ. Γιαννακοπούλου, η Κοινοβουλευτική Εκπρόσωπος από το ΠΑΣΟΚ - Κίνημα Αλλαγής. Θα ακολουθήσει ο Υπουργός.

**ΑΘΑΝΑΣΙΟΣ ΜΠΟΥΡΑΣ (Γ΄ Αντιπρόεδρος της Βουλής):** Ευχαριστώ πολύ κύριε Πρόεδρε.

Κυρίες και κύριοι συνάδελφοι, κύριε Υπουργέ, κύριε Υφυπουργέ, θεώρησα καθήκον μου και υποχρέωσή μου να πάρω τον λόγο σήμερα για ένα πάρα πολύ σημαντικό θέμα που αναφέρεται στην εκλογική μου περιφέρεια την οποία υπηρετώ πάνω από είκοσι πέντε χρόνια ως εκλεγμένος Βουλευτής. Θα θυμάστε εσείς, κύριε Υπουργέ, είχα αναφερθεί σ’ αυτό το θέμα. Μαζί ήμασταν, εισηγητής εσείς, ομιλητής εγώ, ως ο μόνος τότε Βουλευτής Δυτικής Αττικής. Είχε γίνει πλέον ο χωρισμός των περιφερειών, της Περιφέρειας Αττικής σε ανατολική και δυτική Αττική.

Πρέπει όμως πριν και πάνω από όλα να συγχαρώ την Κυβέρνηση και προσωπικά τον Πρωθυπουργό Κυριάκο Μητσοτάκη γιατί πράγματι καθημερινά η δυτική Αττική αναβαθμίζεται από τη διαχρονική υποβάθμιση στην οποία βρισκόταν. Και πράγματι χθες -και πρέπει να πω ότι είναι τιμητικό για τα δύο κόμματα που υπερψηφίσαμε την εξυγίανση των Ναυπηγείων Ελευσίνας, δηλαδή τη Νέα Δημοκρατία και τον ΣΥΡΙΖΑ- υπεγράφη το σχέδιο εξυγίανσης γεγονός το οποίο εμένα ειδικά με χαροποιεί ιδιαίτερα γιατί όχι μόνο τα τελευταία τρία χρόνια αλλά και τα προηγούμενα δέκα ήμουν αυτός ο οποίος υπερασπιζόμουν τη λειτουργία έστω με δυσκολίες των Ναυπηγείων Ελευσίνας. Γιατί αν δεν γινόταν αυτό σήμερα δεν θα πωλείτο ούτε για σίδερα αυτό το σημαντικό νέο ναυπηγείο. Προχωράει η εξυγίανση εν λειτουργία.

Κύριε Υπουργέ, σήμερα δεν θα πω τίποτα παραπάνω ούτε τίποτα λιγότερο από αυτά που είπα και το 2018 κατά την ψήφιση του νόμου 4579/2018. Πράγματι να τονίσω εξ υπαρχής ότι ο συνάδελφός μας ο Κώστας Κόλλιας ως εισηγητής Νέας Δημοκρατίας σε αυτό το σημαντικό νομοθέτημα σήμερα έβαλε τον δάχτυλον επί τον τύπον των ήλων. Είπε τα πάντα. Εξήγησε την σημαντικότητα αυτού του σχεδίου νόμου και τις λεπτομέρειες που το αφορούν. Επομένως, εξ υπαρχής δηλώνω ότι όχι μόνο υπερψηφίζω το σημαντικό αυτό νομοθέτημα αλλά χαίρομαι ιδιαίτερα ως εκπρόσωπος της περιοχής γι’ αυτή την σημερινή κύρωση αυτής της σημαντικής νομοθετικής πρωτοβουλίας.

Έχω μπροστά μου τα Πρακτικά της συνεδρίασης κατά την ψήφιση του ν.4579. Ξεκίνησα τότε λέγοντας ότι αυτό το σημερινό έργο εξαγγέλθηκε και σχεδιάστηκε από το 2004, από την Κυβέρνηση τότε της Νέας Δημοκρατίας και πέρασε από σαράντα κύματα. Ήταν ένα έργο που είχε σκοπό να δημιουργηθεί στη συγκεκριμένη περιοχή, δηλαδή στον Δήμο Ασπροπύργου. Το μεγαλύτερο εμπορευματικό κέντρο της χώρας από τη στιγμή που το συνολικό σύμπλεγμα των εγκαταστάσεων του Θριασίου Πεδίου βρίσκεται σε μια στρατηγικής σημασίας τοποθεσία εντός της Αττικής κοντά στο λιμάνι του Πειραιά, δίπλα από το λιμάνι της Ελευσίνας, με σιδηροδρομικές, αεροπορικές και οδικές συνδέσεις. Σήμερα όμως βρισκόμαστε αρκετά χρόνια μετά. Πέρασε αυτή η διαδικασία από σαράντα κύματα και χαίρομαι, όπως προείπα, ιδιαίτερα για αυτή την εξέλιξη.

Εγώ, σεβόμενος και τον χρόνο τον οποίον ο Πρόεδρος μου δίνει, θα εστιάσω σε ορισμένα πράγματα τα οποία και τότε είπα και τώρα θα πω, αφού καταθέσω για τα Πρακτικά την επιστολή του δημάρχου Ασπροπύργου, κ. Μελετίου.

(Στο σημείο αυτό ο Γ΄ Αντιπρόεδρος της Βουλής κ. Αθανάσιος Μπούρας καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τότε, το 2018, κύριε Υπουργέ, ο Δήμαρχος Ασπροπύργου είχε κληθεί στην αρμόδια επιτροπή παραγωγής και εμπορίου και είχε έρθει ο ίδιος προσωπικά και εξέθεσε τις ίδιες θέσεις και απόψεις τις οποίες έλαβε ομόφωνα το δημοτικό συμβούλιο Ασπροπύργου. Θέλω να θυμίσω -εγώ το κάνω πάντα αυτό- ότι διαχρονικά υπήρξε μια παρεξήγηση για τη δυτική Αττική την οποία θεωρούσαν οι πάντες ως την πίσω αυλή της Αθήνας. Δεν είναι. Είναι ο σημαντικός τόπος ο οποίος φιλοξενεί, κύριε Υπουργέ, το 40% της βαριάς βιομηχανίας της χώρας. Εκεί είναι τα μεγάλα διυλιστήρια, εκεί είναι οι πολύ μεγάλες τσιμεντοβιομηχανίες. Εκεί είναι όλη η παραγωγή. Είναι τα ναυπηγεία. Είναι, δηλαδή, η ανάπτυξη της χώρας. Σε καμμία περίπτωση δεν πρέπει να θεωρείται η πίσω αυλή.

Καταλαβαίνετε το μέγεθος αυτού του σημαντικού έργου, αυτού του επαγγελματικού κέντρου. Είχα πει και τότε, το λέω και τώρα, το λέω σε εσάς να το λάβετε υπ’ όψιν -και πιστεύω ότι θα το λάβετε όπως συζητήσαμε και κατ’ ιδίαν- ότι όλος αυτός ο φόρτος, όλα τα οχήματα και όλα τα βαριά οχήματα που περνούν από την πόλη του Ασπροπύργου τι δυσμενείς συνθήκες θα δημιουργήσουν για τους κατοίκους της πόλης.

Και, δυστυχώς, με τη σύμβαση ο Δήμος Ασπροπύργου δεν έχει καμμία ωφελιμότητα και δεν θα την έλεγα ωφελιμότητα αλλά βοήθεια, για να μπορεί να συντηρήσει τους δρόμους οι οποίοι θα χαλάνε από τα πολλά βαριά οχήματα που θα περνάνε.

Είχα προτείνει τότε -και το διαβάζω επί λέξει- ότι πρέπει να γίνουν μια σειρά από έργα, τα οποία θα αποσυμφορήσουν την πόλη, έτσι ώστε να μην περνάνε τα αυτοκίνητα μέσα από την πόλη. Ένα από τα έργα που είχα προτείνει ήταν αυτό του Σκαραμαγκά. Όλος ο κόσμος περνάει από το Σκαραμαγκά και βλέπει δύο τρύπες επί χρόνια. Κύριοι συνάδελφοι, τα βλέπετε κι εσείς, έτσι;

Και θέλω να σας συγχαρώ, κύριε Υπουργέ, γιατί ήδη το έργο αυτό εκεί στο Σκαραμαγκά, απ’ ό,τι πληροφορούμαι, είναι δρομολογημένο έτσι ώστε τους επόμενους μήνες να δημοπρατηθεί και να γίνει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Συγγνώμη, κύριε Πρόεδρε, θα καταχραστώ λίγο του χρόνου που μας δίνετε, καθώς δεν είμαστε και πολλοί ομιλητές.

Επίσης, πρέπει να ξέρετε -και τα είπα και τότε- ότι πρέπει οπωσδήποτε να κατασκευαστεί ο κόμβος στα διυλιστήρια Ασπροπύργου. Ξέρετε, αυτός που θα διευκολύνει τη λεγόμενη δυτική περιφερειακή του Αιγάλεω, η οποία έρχεται από την Αττική Οδό αλλά καταλήγει σε έναν λαιμό ο οποίος δημιουργεί πολύ μεγάλη συμφόρηση και πνίγει την περιοχή.

Είχα αναφέρει σημαντικά έργα -γιατί τα είχε τονίσει και ο δήμαρχος τότε- στα οποία πρέπει να βοηθήσετε. Και θα σας παρακαλέσω θερμά, το ταχύτερο δυνατόν, να καλέσετε στο Υπουργείο σας τον Δήμαρχο Ασπροπύργου, που έχει και τις σχετικές μελέτες, προκειμένου αυτά τα αντισταθμιστικά έργα να διευκολύνουν τη ζωή των κατοίκων του Ασπροπύργου. Καταλαβαίνετε. Πηγαίνετε μια μέρα στη λεωφόρο Δημοκρατίας, όποια ώρα θέλετε, να δείτε τη συμφόρηση. Όλα αυτά τα βαριά φορτηγά περνούν μέσα από την πόλη και ο δήμος δεν θα έχει κανένα όφελος.

Δεν μπορείτε να τροποποιήσετε τη σύμβαση, όλοι το καταλαβαίνουμε. Δεν μπορείτε να αλλάξετε τίποτα. Το καταλαβαίνουμε. Μπορείτε, όμως, να προγραμματίσετε τις επόμενες κινήσεις που μπορείτε να κάνετε:

Πρώτον, να επισπεύσετε και να εντάξετε όλα τα έργα τα οποία απαλλάσσουν τον αστικό ιστό από αυτή την πολύ βαριά όχληση.

Και δεύτερον, κύριε Υπουργέ, θα πρέπει να δώσετε και να καλύψετε τις ελλείψεις με αντισταθμιστικά, τα οποία δεν παίρνει τώρα ο δήμος εξαιτίας του ότι δεν παίρνει τα τέλη καθαριότητας. Είναι δυνατόν; Ένα αυτοκίνητο να περάσει κάπου, μολύνει. Αυτά τα αυτοκίνητα που θα περνάνε, καταλαβαίνετε τι φορτίο θα έχουν και ο δήμος θα είναι υποχρεωμένος κάθε φορά να συντηρεί δρόμους.

Νομίζω ότι πήρα πάρα πολύ χρόνο.

Κλείνοντας, λοιπόν, πιστεύω ότι έχετε ευήκοον ους τόσο εσείς, κύριε Υπουργέ όσο και ο παριστάμενος κύριος Υφυπουργός, έτσι ώστε με τη λήξη και την ψήφιση αυτού του σημαντικού νομοσχεδίου -το οποίο όλοι κατανοούμε, υπερψηφίζουμε και σας ευχαριστούμε για την προώθηση αυτού του σημαντικού θέματος- σε συνεργασία με τον Δήμαρχο και τον Δήμο Ασπροπύργου, θα προβείτε άμεσα σε αυτές τις ενέργειες έτσι ώστε και τα συνοδά έργα, τα οποία πρέπει να γίνουν και σας τα ανέφερα -για ένα σας επαίνεσα, για τα υπόλοιπα θα σας ευχαριστήσω, πιστεύω, τις προσεχείς ημέρες- να δρομολογηθούν. Και κυρίαρχα, να δείτε την κάλυψη των τελών καθαριότητας, που δεν προβλέπονται, από την κάποια βοήθεια αντισταθμιστικών οφελών.

Πρέπει να ξέρετε ότι αυτά τα αντισταθμιστικά οφέλη δίδονται αυτή τη στιγμή σε γύρω δήμους που γειτνιάζουν με το χώρο υγειονομικής ταφής στη Φυλή, γιατί περνάνε τα βαρέα οχήματα, τα απορριμματοφόρα και δημιουργούν προβλήματα σε γειτονικούς δήμους. Η πολιτεία διαχρονικά προέβλεψε τέτοια αντισταθμιστικά οφέλη.

Επομένως, έχετε και τα πατήματα να στηριχθείτε, αλλά πιστεύω, κύριε Υπουργέ, πάνω από όλα έχετε και την πρόθεση να βοηθήσετε τη δυτική Αττική και το δήμο Ασπροπύργου, όπως πρέπει.

Ευχαριστώ πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς σας ευχαριστούμε, κύριε Μπούρα.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα ένας μαθητές και μαθήτριες και τρεις εκπαιδευτικοί συνοδοί τους από το Ιδιωτικό Δημοτικό Σχολείο των Εκπαιδευτηρίων «Ο ΠΛΑΤΩΝ», (τρίτο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Επειδή δεν έχει έρθει ακόμα η κ. Γιαννακοπούλου, θα πάρει τον λόγο ο Υπουργός Υποδομών και Μεταφορών, κ. Κωνσταντίνος Καραμανλής.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριοι συνάδελφοι, κύριε Υφυπουργέ, να ξεκινήσω λέγοντας ότι ήταν 1η Νοεμβρίου του 2018 όταν συζητιόταν στην Αίθουσα αυτή, πάλι, το νομοσχέδιο της τότε συγκυβέρνησης του ΣΥΡΙΖΑ για τη Σύμβαση Παραχώρησης του Θριασίου.

Τότε, τόσο ο ομιλών όσο και ο εισηγητής του ΚΙΝΑΛ, ο κ. Μανιάτης, είχαμε θέσει πολύ συγκεκριμένα ερωτήματα και είχαμε πει ότι η σύμβαση αυτή είναι για πολλούς λόγους προβληματική. Ο πιο σημαντικός, όμως, είναι ότι αυτή η σύμβαση ποτέ δεν θα πέρναγε από την αρμόδια Γενική Διεύθυνση Ανταγωνισμού για τον απλό λόγο ότι άλλαζε τους όρους δόμησης με έναν τρόπο ο οποίος δεν ήταν συμβατός. Επομένως, ποιο ήταν το αποτέλεσμα;

Το αποτέλεσμα είναι να έχουμε τεράστιες καθυστερήσεις, να κινδυνεύει αυτό το πολύ σημαντικό έργο του Θριασίου με ματαίωση και να κινδυνέψει κιόλας -κάτι το οποίο, ίσως, δεν έχει ακουστεί όσο έπρεπε- η χώρα με βαριά πρόστιμα από την Ευρωπαϊκή Επιτροπή.

Γι’ αυτόν τον λόγο ως Κυβέρνηση κληθήκαμε να κάνουμε ένα πολύ δύσκολο εγχείρημα. Το εγχείρημα αυτό, κυρίες και κύριοι, ήταν να δημιουργήσουμε τις συνθήκες ώστε αυτός ο διαγωνισμός να μην ακυρωθεί και να κάνουμε -αν θέλετε- πράξη αυτό που λέγεται εδώ και πάρα πολλά χρόνια -το είχε είπε και ο κ. Μπούρας από το 2004- να δημιουργήσουμε ένα εμπορευματικό κέντρο, επιτέλους, σε αυτή τη χώρα έτσι ώστε η Ελλάδα να γίνει κάποτε αυτό που όλοι οραματιζόμαστε, να γίνει ένας κόμβος μεταφορών και υποδομών της ευρύτερης περιοχής.

Το Θριάσιο, λοιπόν, αποτελεί -νομίζω- για όλους όσοι παρακολουθούν αυτά τα ζητήματα -αν θέλετε- τον πιο κρίσιμο σταθμό για να κάνουμε αυτή τη χώρα, επιτέλους, κόμβο logistics.

Κάνουμε, λοιπόν, ένα πολύ σημαντικό, θα σας έλεγα το πιο αποφασιστικό βήμα: Αποκτούμε το πρώτο σύγχρονο Εμπορευματικό Κέντρο Συνδυασμένων Μεταφορών και αξιοποιούμε πραγματικά τις δυνατότητες του λιμανιού του Πειραιά, ενός λιμένα ο οποίος μέχρι σήμερα λειτουργούσε μόνο ως σταθμός μεταφόρτωσης των εμπορευματοκιβωτίων, δηλαδή των κοντέινερ και οποιαδήποτε άλλη δραστηριότητα προστιθέμενης αξίας δεν πραγματοποιούταν στο λιμάνι του Πειραιά.

Για να μιλήσουμε και λίγο επί της ουσίας τώρα, ποιο ήταν το αποτέλεσμα αυτού; Το αποτέλεσμα ήταν ότι τα κοντέινερ αυτά που ερχόντουσαν στον Πειραιά, στην ουσία να μεταφορτώνονται σε μικρότερα πλοία και να πηγαίνουν σε άλλα λιμάνια της Κεντρικής Ευρώπης, όπου εκεί γινόταν -αν θέλετε- η αποσυναρμολόγηση και η συναρμολόγηση, επί της ουσίας -δηλαδή υπήρχε αυτό που λένε οι Άγγλοι ένα assembly line- κι εκεί, για να είμαστε ειλικρινείς, είναι πραγματικά η προστιθέμενη αξία. Είναι η προστιθέμενη αξία για τα λιμάνια, η προστιθέμενη αξία για την τοπική και την εθνική οικονομία, η προστιθέμενη αξία -αν θέλετε- και σε θέσεις εργασίας.

Αναφερόμαστε, λοιπόν, σε ένα εμπορευματικό κέντρο το οποίο είναι διακοσίων σαράντα χιλιάδων τετραγωνικών μέτρων σε μια συνολική έκταση σχεδόν δύο χιλιάδων στρεμμάτων -τα είπε ο εισηγητής μας πολύ καλά και δεν θέλω να σας κουράσω-, με αποθηκευτικούς χώρους, με χώρους τελωνείου, στάθμευσης και ασφαλώς με αυτό που χρειάζεται ένα εμπορευματικό κέντρο, σύγχρονες οδικές και σιδηροδρομικές μεταφορές. Πρέπει, δηλαδή, να ενώσεις το εμπορευματικό σου αυτό κέντρο με σιδηρόδρομο. Η επένδυση είναι μια επένδυση που σχεδόν ξεπερνάει τα 200 εκατομμύρια ευρώ. Η σημαντικότερη όμως καινοτομία θα σας έλεγα είναι ότι διασυνδέεται με όλα τα δίκτυα μεταφοράς, με το λιμάνι του Πειραιά, με το λιμάνι της Ελευσίνας, με τον Διεθνή Αερολιμένα Αθηνών και με το οδικό και σιδηροδρομικό δίκτυο. Επομένως, νομίζω ότι μπορεί ο καθένας που μας ακούει και ο καθένας από εμάς εδώ που βρισκόμαστε στην Αίθουσα να αναλογιστεί πόσο μεγάλο είναι το μέγεθος της αναπτυξιακής ώθησης που θα δώσει και στην τοπική κοινωνία, αλλά και ευρύτερα στη χώρα.

Πόσο όμως θα συμβάλει και σε μία πολύ επιβαρυμένη περιοχή, όπως είπε ο αγαπητός συνάδελφος, ο κ. Μπούρας, με τον οποίον το 2018 όντως βρεθήκαμε σε αυτή την Αίθουσα και τότε είχαμε πει πράγματα για τα οποία δυστυχώς δικαιωνόμαστε τρία, τέσσερα χρόνια μετά; Πόσο θα βελτιώσει όλη αυτή η επένδυση την ευρύτερη περιοχή της δυτικής Αττικής, μιας ανάπτυξης που έρχονται να συμπληρώσουν και άλλα έργα, τα οποία νομίζω ότι πρέπει να τα πούμε.

Κυριότερο αυτών των έργων που αναβαθμίζουν τη δυτική Αττική είναι ο προαστιακός σιδηρόδρομος που θα ξεκινάει από τα Άνω Λιόσια, θα εξυπηρετήσει μια σειρά από αστικές περιοχές, όπως ο Ασπρόπυργος και η Ελευσίνα και τελικά θα καταλήξει στα Μέγαρα. Αυτό το έργο έχει εξασφαλισμένη χρηματοδότηση 100 εκατομμυρίων ευρώ από το Ταμείο Ανάκαμψης. Και βέβαια σε λίγο καιρό θα δημοπρατήσουμε και το λεγόμενο έργο που όλοι γνωρίζουν ως την περιφερειακή του Αιγάλεω, ένα έργο το οποίο είναι προϋπολογισμού γύρω στα 70 εκατομμύρια ευρώ και θα δώσει πολύ μεγάλη ανακούφιση.

Πάμε τώρα στο Θριάσιο και αν θέλετε να σας πω λίγα λόγια γιατί αυτό το έργο είχε μπει στο μικροσκόπιο της Γενικής Διεύθυνσης Ανταγωνισμού και τι κάναμε εμείς για να μπορέσουμε πραγματικά να το ξεμπλέξουμε. Άκουσα και τον αγαπητό συνάδελφο του ΠΑΣΟΚ - ΚΙΝΑΛ ο οποίος έχει κάνει κάποιες ερωτήσεις και θέλω να ελπίζω ότι στην πρωτολογία μου θα του δώσω αρκετές απαντήσεις, διότι ακούστηκαν μερικά πράγματα τα οποία νομίζω ότι δεν ανταποκρίνονται πλήρως στην πραγματικότητα.

Στόχος λοιπόν, εδώ της «DGCOM» όπως πάντα σε μια σύμβαση παραχώρησης είναι να δούμε αν υπήρχαν ή όχι κρατικές ενισχύσεις. Προκειμένου λοιπόν, να ξεκολλήσει αυτό το έργο, έπρεπε να το τροποποιήσουμε σε δώδεκα σημεία της σύμβασης παραχώρησης. Όπως αντιλαμβάνεστε -διότι άκουσα και τον εισηγητή της Αξιωματικής Αντιπολίτευσης, ο οποίος μας είπε ότι αργήσαμε- οι διαδικασίες με τις Γενικές Διευθύνσεις Ανταγωνισμού δεν ξεκινάνε τη μία μέρα και τελειώνουν την άλλη. Αν δείτε το αεροδρόμιο του Καστελίου που ήταν ένα από τα έργα που εσείς συμβασιοποιήσατε η εκκίνηση του έγινε δύο χρόνια μετά, διότι και πάλι είχαμε τότε ζητήματα με την «DGCOM». Επομένως, αντιλαμβανόμαστε ότι αυτή η διαδικασία δεν ήταν εύκολη και όσοι έχουν εμπειρία με την Ευρωπαϊκή Επιτροπή και με την Αρμόδια Γενική Διεύθυνση καταλαβαίνουν ότι αυτή η μορφή δεν είναι, θα σας έλεγα, πολύ στέρεη.

Καταφέραμε λοιπόν πρώτον, να πείσουμε τον ανάδοχο για να μην ακυρώσουμε τον διαγωνισμό, να αποδεχθεί την αλλαγή αυτών των δώδεκα σημείων και από πλευράς μου επιτρέψτε μου να σταθώ όχι στα δεκατρία, για να σας κουράσω, αλλά στα πέντε πιο βασικά που έρχονται και βάζουν ένα φρένο στον ιδιώτη και αυτό είναι κάτι που το κάνει όχι μια αριστερή κυβέρνηση, θα μου επιτρέψετε να σας πω, αλλά μία κεντροδεξιά κυβέρνηση που πολλές φορές έχετε κατηγορήσει ότι είναι δίπλα στα μεγάλα συμφέροντα των ιδιωτών.

Πάμε, λοιπόν, να δούμε τι κάνουμε με τα πέντε αυτά σημεία: Πρώτον, μειώνουμε τη διάρκεια της παραχώρησης από εξήντα σε τριάντα επτά έτη. Προβλέπουμε, αυτό που είπατε, κύριε Γκόκα, τη δυνατότητα παράτασης της περιόδου παραχώρησης κατά είκοσι τρία έτη και το έχει δεχθεί αυτό η «DGCOM» κατόπιν αιτήματος του παραχωρησιούχου, αλλά υπό την απόλυτη προϋπόθεση της μη αθέτησης όλων των υποχρεώσεων από την πλευρά του. Επομένως, δεν είναι αυτόματη η διαδικασία αυτή, ότι θα παρατείνουμε τη σύμβαση παραχώρησης επί είκοσι τρία έτη. Τρίτον, διπλασιάζουμε το εφάπαξ αντάλλαγμα που παίρνει το ελληνικό δημόσιο. Στη σύμβαση του ΣΥΡΙΖΑ ήταν 10 εκατομμύρια, στη δική μας σύμβαση είναι 20 εκατομμύρια. Τέταρτον, και πολύ σημαντικό, αυξάνουμε την ετήσια πληρωμή από το 2,5% στο 5% και το εγγυημένο ετήσιο αντάλλαγμα από τις 350 000 ευρώ στις 700 000 ευρώ. Και πέμπτον, κάνουμε κάτι το οποίο δεν είθισται να γίνεται στις συμβάσεις παραχώρησης τέτοιου τύπου και αναφέρομαι στον μηχανισμό κατανομής των κερδών μετά από φόρους, που στην ουσία το μοιράζουμε στη μέση μεταξύ δημοσίου και παραχωρησιούχου, δηλαδή 50%-50%, όταν βέβαια η απόδοση των ιδίων κεφαλαίων του τελευταίου υπερβαίνει ένα συγκεκριμένο ποσοστό. Δηλαδή, τι κάνουμε; Διπλασιάζουμε το αντίτιμο για το ελληνικό δημόσιο και αυτό το κάνουμε με τη σύμφωνη γνώμη της Ευρωπαϊκής Επιτροπής.

Με αυτόν τον τρόπο λοιπόν, αυτή η σύμβαση θα σας έλεγα ότι πραγματικά υπηρετεί το δημόσιο συμφέρον και ότι θωρακίζουμε την οικονομία και προστατεύουμε αν θέλετε την κοινωνία.

Εδώ αξίζει να σημειώσουμε και κάτι άλλο, το οποίο το ανέφερα και στην αρχή της ομιλίας μου. Εάν δεν είχαμε καταφέρει, το οποίο ήταν ένα πολύ πιθανό σενάριο, να συμφωνήσουμε και με τον παραχωρησιούχο και με την Ευρωπαϊκή Επιτροπή, δεν θα χανόταν απλά ένα πολύ κρίσιμο εθνικό έργο το οποίο όλοι καταλαβαίνετε τι δυνατότητες δίνει για το λιμάνι του Πειραιά και για την ευρύτερη βιομηχανία των logistics η οποία για την Ελλάδα είναι μια βιομηχανία η οποία πραγματικά μπορεί να δώσει πολύ μεγάλα έσοδα, αλλά θα καλούμασταν να επιστρέψουμε στην Ευρωπαϊκή Ένωση και εκατοντάδες, μπορεί, εκατομμύρια ευρώ σε κοινοτικά κονδύλια που είχαν ήδη δοθεί κατά τα παρελθόντα έτη για την ανάπτυξη των υποδομών.

Τώρα πέρα από αυτούς τους οικονομικούς όρους, θα σας έλεγα ότι το κείμενο της σύμβασης προβλέπει και μια σειρά από επιπλέον δεσμεύσεις του παραχωρησιούχου, δεδομένου ότι ο παραχωρησιούχος είναι αυτός που θα κατασκευάσει το έργο. Ο παραχωρησιούχος είναι αυτός ο οποίος θα αναλάβει τα εσωτερικά έργα υποδομής και όπως είπαμε αυτό είναι κάτι το οποίο προβλέπεται και σε αυτή τη σύμβαση. Ενώ εντός του πάρκου και κατά μήκος της νότιας πλευράς θα κατασκευαστεί όπως είπαμε σιδηροδρομική γραμμή η οποία θα συνδέει το κέντρο με το εθνικό και σιδηροδρομικό δίκτυο.

Με αυτόν τον τρόπο διασφαλίζουμε τη δυνατότητα ανεφοδιασμού των αποθηκών σε συνδυασμό με τα πολλαπλά μεταφορικά μέσα τα οποία είναι κάτι μοναδικό για τα ελληνικά δεδομένα και κάτι που έλειπε από τη βιομηχανία των συνδυασμένων μεταφορών.

Κύριε Πρόεδρε, θα μου επιτρέψετε στον χρόνο που μου απομένει να υποστηρίξω και την τροπολογία που έχουμε καταθέσει ως Υπουργείο με γενικό αριθμό 1455 και ειδικό 47. Η τροπολογία περιλαμβάνει τρία άρθρα. Το πρώτο αφορά τον ΟΑΣΑ. Συγκεκριμένα στην παράγραφο 2 του άρθρου 86 του ν.4530/2018 προβλέπεται ότι ο ΟΑΣΑ για την απώλεια εσόδων για λόγους κοινωνικής πολιτικής, δηλαδή για τους άνεργους, τους μαθητές αποζημιώνεται για πρώτη φορά σε ετήσια βάση και μάλιστα στην αρχή του έτους. Στη συναφθείσα στις 2 Δεκεμβρίου του 2021 σύμβαση αποδοχής και στόχων προβλέφθηκε ότι για τον προϋπολογισμό της αποζημίωσης των ετών του 2022 και του 2023 στον ΟΑΣΑ θα χρησιμοποιηθούν κατά παρέκκλιση τα απολογιστικά στοιχεία του 2019. Και αυτό γιατί λόγω του κορωνοϊού, όπως όλοι καταλαβαίνουμε, υπήρξε αισθητή μείωση εσόδων του οργανισμού.

Με τη ρύθμιση, λοιπόν, αυτή τι επιτυγχάνουμε; Να εναρμονίσουμε το νομοθετικό πλαίσιο, με τα προβλεπόμενα στη σύμβαση απόδοσης και στόχων του ΟΑΣΑ, ώστε να εξασφαλίσουμε την ορθολογική λειτουργία του οργανισμού.

Στην ίδια λογική θα σας έλεγα ότι κινείται και το δεύτερο άρθρο, το οποίο προβλέπει ότι για το 2023 θα πρέπει να προβλεφθεί η δυνατότητα ο ΟΑΣΑ να λάβει μεγαλύτερη επιδότηση του 40%, η οποία θα διατεθεί για τον σκοπό κάλυψης των ενεργειακών αναγκών. Όλοι καταλαβαίνουμε ότι οι ενεργειακές ανάγκες φέτος δεν έχουν καμμία σχέση με τις ενεργειακές ανάγκες κατά τα παρελθόντα έτη.

Στο τρίτο άρθρο, όπως όλοι γνωρίζουμε, στον πρόσφατο νόμο, τον ν.4974, για τις τακτικές, υπεραστικές και αστικές οδικές επιβατικές μεταφορές και συγκεκριμένα στο άρθρο 17, προβλέπαμε προϋποθέσεις που θα πρέπει να έχουν οι υποψήφιοι για να συμμετάσχουν στον διαγωνισμό. Κατά την επικοινωνία που είχαμε με την μετά την έκδοση του νόμου με την Κομισιόν και συγκεκριμένα με τις γενικές διευθύνσεις της «DG MOVE», μας προτάθηκε -όπως γνωρίζετε αυτή η μεταρρύθμιση είναι μέρος του Ταμείου Ανάκαμψης, είναι μέρος του RRF- και δεσμευτήκαμε να διευρύνουμε το πλαίσιο των προϋποθέσεων αυτών. Μια πρόταση την οποία και θεωρούμε ορθή, δεδομένου ότι κινείται υπέρ του ανοίγματος της αγοράς και του υγιούς ανταγωνισμού.

Κλείνοντας, κύριε Πρόεδρε, θα ήθελα να πω ότι από την πρώτη μέρα που έχουμε αναλάβει, εγώ και οι συνεργάτες μου, το Υπουργείο Μεταφορών και Υποδομών, νομίζω ότι έχουμε δουλέψει αρκετά συστηματικά και χωρίς μεγάλα λόγια για να ξεμπλοκάρουμε πραγματικά εμβληματικά έργα που έχει ανάγκη o τόπος.

Βρισκόμαστε στην ευχάριστη θέση σήμερα να έχουμε ήδη δημοπρατήσει 10 δισεκατομμύρια έργα μέσα σε τρία χρόνια, πράγμα το οποίο έχει να γίνει δεκαετίες στην Ελλάδα και να έχουμε συμβασιοποιήσει, να έχουμε κινήσει πάνω από 4 δισεκατομμύρια έργα.

Αυτά, λοιπόν, τα παλιά και τα νέα έργα τα οποία έχουν δρομολογηθεί πλέον και πολλά από αυτά που υλοποιούνται, θα σας έλεγα ότι δεν είναι έργα που είναι μια μολυβιά στον χάρτη. Είναι έργα που έχουν έναν στόχο: Η Ελλάδα επιτέλους να αποκτήσει τις υποδομές που της αξίζουν για να παίξει τον ηγετικό ρόλο που πρέπει να παίξει και στον τομέα των logistics -μια που μιλάμε για το Θριάσιο- στην ευρύτερη περιοχή της Νοτιοανατολικής Ευρώπης.

Και νομίζω ότι εδώ που βρισκόμαστε προχωράμε εντατικά με τον νέο διαγωνισμό της σύμβασης παραχώρησης και του Θριασίου Πεδίου, για το οποίο θα μπορούσα άνετα σε λίγο καιρό να ενημερώσω και την αρμόδια επιτροπή για το πού βρισκόμαστε, για να κλείσουμε και αυτήν την εκκρεμότητα των δύο διαγωνισμών.

Αυτά, λοιπόν, είναι τα δεδομένα που έχουμε. Θέλω να πιστεύω ότι τα κόμματα της Αντιπολίτευσης θα μπορέσουν σε αυτή τη σύμβαση παραχώρησης να εξετάσουν με ψυχραιμία, ποια ήταν η σύμβαση παραχώρησης του 2018 και ποια η σύμβαση παραχώρησης σήμερα και να αποφασίσουν αν θα ψηφίσουν ή δεν θα ψηφίσουν αυτή τη σύμβαση παραχώρησης που φέραμε στη Βουλή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Υπουργέ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Απόστολος Αβδελάς):** Ορίστε, κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, σε ό,τι αφορά το θέμα του Θριασίου, είναι γνωστή -το έχετε αντιληφθεί και από τον εισηγητή μας- η στάση που θα κρατήσουμε.

Επειδή υποστηρίξατε και την τροπολογία για τον ΟΑΣΑ, θέλω να σας ρωτήσω ευθέως: Η κατάχρηση η οποία εντοπίστηκε και από το Ελεγκτικό Συνέδριο στις απευθείας αναθέσεις και στη χρήση των ΚΤΕΛ ως παράδρομο για τις αστικές συγκοινωνίες της Αθήνας και της Θεσσαλονίκης, έχουν σχέση και με το κόστος που ορθώς -κατά τη γνώμη μου- υπερασπίζεστε ως αύξηση από τον ΟΑΣΑ και υπάρχει και μια απάντηση που πιστεύω ότι εκκρεμεί εδώ και πάρα πολύ καιρό στη Βουλή. Δεν άκουσα αν αναφερθήκατε σε αυτό.

Για τον διαγωνισμό των νέων λεωφορείων που είναι μια διαδικασία η οποία πάγωσε το καλοκαίρι του 2019 και έκτοτε είμαστε από αναβολή σε αναβολή, από εβδομάδα σε εβδομάδα για την ολοκλήρωση διαγωνισμού των νέων λεωφορείων. Ρωτάω ευθέως: Τα εμπόδια που συναντήσατε από το Ελεγκτικό Συνέδριο σε σχέση με την καταχρηστική χρήση αυτού που εμείς ξεκινήσαμε με τις τέσσερις γραμμές στη Θεσσαλονίκη το 2018 είναι μια φωτογραφική υπεκφυγή του τρίτου άρθρου της τροπολογίας;

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Κύριε Υπουργέ, σας ακούμε.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε Γιαννούλη, μην προσπαθούμε να δημιουργήσουμε εντυπώσεις. Δεν έχει καμμία σχέση, και σας απαντώ ευθέως, το ένα με το άλλο. Επειδή αναφερθήκατε στο Ελεγκτικό Συνέδριο, να σας πω το εξής. Στο Ελεγκτικό Συνέδριο, όπως καταλαβαίνετε, είναι μια διαδικασία η οποία έχει ξεκινήσει. Θα ξέρουμε σε πολύ λίγο καιρό κατά πόσο θα πάρουμε το πράσινο φως ή όχι.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Η ουσία εδώ όμως ποια είναι, κύριε Γιαννούλη; Μιλάτε για έναν διαγωνισμό που κάνατε, όχι εσείς, αλλά το δικό σας κόμμα, το 2019 για τα λεωφορεία. Ξέρετε, κύριε Γιαννούλη, νομίζω ότι κάποτε πρέπει σε αυτή την Αίθουσα και στην πολιτική ζωή του τόπου να σταματήσουμε να λέμε πράγματα που δεν έχουν σχέση με την πραγματικότητα, διότι όταν κάνατε αυτόν τον διαγωνισμό δεν είχατε χρήματα. Τον κάνατε με τον πιο πρόχειρο τρόπο. Ήταν πραγματικά, θα έλεγα, ένα γονατογράφημα και δεν είχατε εξασφαλισμένη χρηματοδότηση. Και, μάλιστα, εσείς που μας λέτε ως ΣΥΡΙΖΑ ότι ιδιωτικοποιούμε τα πάντα, στον συγκεκριμένο διαγωνισμό η συντήρηση όλων των λεωφορείων πήγαινε στους ιδιώτες.

Όμως, πέρα από αυτό, πώς είναι δυνατόν να εγκαλείτε την Κυβέρνηση η οποία τελικά βρήκε χρήματα γι’ αυτό τον διαγωνισμό και από το Ταμείο Ανάκαμψης, μέσα σε μια περίοδο πολύ δύσκολη, διότι, όπως καταλαβαίνετε, σε περίοδο κορωνοϊού οι γραμμές παραγωγής σε όλον τον κόσμο -αν δεν το έχετε πάρει χαμπάρι, να σας ενημερώσω εγώ- έχουν παγώσει.

Αυτή τη στιγμή έχουμε πει ότι τα πρώτα λεωφορεία θα έρθουν μέσα στο 2023. Μάλιστα, κάνουμε και κάτι άλλο. Δεν ήρθαμε μια ωραία πρωία και είπαμε ότι θα πάρουμε χίλια πεντακόσια λεωφορεία, όπως είχατε πει εσείς, που στην ουσία δεν είχατε αγοράσει ούτε ρόδα επί των ημερών σας. Στην ουσία είπαμε ότι αυτή η διαδικασία πρέπει να γίνει σταδιακά, να πάρουμε δηλαδή τα πρώτα επτακόσια πενήντα και η ανανέωση ενός στόλου να γίνεται κάθε δύο και τρία χρόνια.

Επομένως, αυτή την κουβέντα για τα λεωφορεία νομίζω ότι την έχουμε κάνει οι δυο μας πολλές φορές και καμμιά φορά είναι σαν να επαναλαμβανόμαστε και δεν νομίζω ότι έχει νόημα. Ωραία είναι η πολιτική αντιπαράθεση, το καταλαβαίνω, αλλά τα δεδομένα είναι τα εξής: Η Κυβέρνηση Μητσοτάκη πήρε νέα λεωφορεία. Η Κυβέρνηση Μητσοτάκη έκανε leasing. Η Κυβέρνηση Μητσοτάκη έκανε προσλήψεις, όταν εσείς δυστυχώς αφήσατε στον ΟΑΣΘ και στη Θεσσαλονίκη διακόσια τριάντα πέντε λεωφορεία και στην Αθήνα κάτω από οκτακόσια πενήντα.

Επομένως, δέχομαι τον προβληματισμό σας και σας απαντώ ευθέως, αλλά νομίζω ότι αυτό το θέατρο του παραλογισμού καλό είναι σε κάποια φάση να τελειώνει, διότι, όταν θα κάνετε αυτές τις αιτιάσεις, θα παίρνετε πάντα τις απαντήσεις οι οποίες δυστυχώς εκθέτουν το κόμμα σας.

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστούμε, κύριε Υπουργέ.

Τον λόγο έχει τώρα ο κ. Μπουκώρος και αμέσως μετά τον λόγο θα πάρει η κ. Γιαννακοπούλου, Κοινοβουλευτική Εκπρόσωπος του Κινήματος Αλλαγής.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, νομίζω ότι δεν έχουμε κατανοήσει πλήρως τη σημασία του σημερινού έργου που θα γεννηθεί μέσα από την ψήφιση αυτής της σύμβασης. Η Ελλάδα αποκτά επιτέλους, μπαίνει δηλαδή σήμερα ο θεμέλιος λίθος για τη δημιουργία του πρώτου logistic center, του πρώτου εμπορευματικού κέντρου της χώρας.

Συζητάμε για δεκαετίες ολόκληρες ότι η χώρα μας πρέπει να μετατραπεί σε ενεργειακό και μεταφορικό συγκοινωνιακό κόμβο. Για να επιτευχθεί αυτός ο στόχος, όμως, απαιτούνται συγκεκριμένες αποφάσεις και πολύ συγκεκριμένες υποδομές και έργα. Ένα τέτοιο έργο, λοιπόν, είναι το εμπορευματικό κέντρο στο Θριάσιο το οποίο σήμερα αποφασίζουμε και το οποίο ταχύτατα θα υλοποιηθεί εφόσον πρόκειται για ιδιωτική επένδυση.

Εμείς, με τη σύμβαση, όπως εξήγησε ο Υπουργός μόλις πριν λίγα λεπτά από αυτό το Βήμα, δημιουργούμε το πλαίσιο για τη συγκεκριμένη, απολύτως αναγκαία για την οικονομία, επένδυση. Και είπα ότι δεν έχουμε κατανοήσει τη σημασία, γιατί ενώ αποκτούμε σήμερα το πρώτο εμπορευματικό κέντρο της χώρας, δεν έλαβε ούτε τη δημοσιότητα ούτε την αντιμετώπιση που αξίζει μια τέτοια υποδομή και από τον πολιτικό κόσμο και από την ελληνική κοινωνία. Δηλαδή, αν αποκτούσαμε το πρώτο αεροδρόμιο, το πρώτο λιμάνι, το πρώτο εθνικό οδικό δίκτυο, το ενδιαφέρον δε θα ήταν τεράστιο;

Εγώ θα έλεγα προς την ηγεσία του Υπουργείου Μεταφορών και Υποδομών, προς τον Υπουργό τον κ. Καραμανλή και προς τους συνεργάτες του ότι πολύ καλά υπογράφει αυτή τη σύμβαση με την τροποποίηση των όρων. Το ευτυχές είναι ότι συμφωνούν και οι επενδυτές σε όλες αυτές τις αλλαγές που ψηφίζουμε σήμερα. Θα έλεγα ότι στόχος κάθε οργανωμένης πολιτείας που θέλει την προκοπή και την ανάπτυξη πρέπει να είναι η αρωγή προς τις επενδύσεις τέτοιου είδους. Θα αρχίσει η υλοποίηση αυτού του έργου, του εμπορευματικού κέντρου στο Θριάσιο και η πολιτεία πρέπει να είναι δίπλα, να στηρίξει και την πολεοδομική ανάπτυξη, όπου χρειαστεί, του συγκεκριμένου εμπορευματικού κέντρου και τα συγκοινωνιακά έργα και εν πάση περιπτώσει, ό,τι χρειάζεται σε συνοδά έργα και υποδομές, ώστε αυτό το εμπορευματικό κέντρο γρήγορα να αναπτυχθεί μιας και είναι το πρώτο της χώρας.

Όπως προείπα, ζητάμε να γίνει η χώρα ενεργειακός και μεταφορικός κόμβος, κάτι που πριν από λίγα χρόνια, λίγες δεκαετίες ήταν όνειρο άπιαστο για την Ελλάδα, απολύτως εξαρτημένη ενεργειακά. Σήμερα τι γίνεται; Αγωγοί διέρχονται τη χώρα, όπως ο ΤΑΠ. Γίνονται συζητήσεις για τον EastMed. Η παραγωγή ενέργειας από ανανεώσιμες πηγές έχει φτάσει στο 48% του μείγματος τα τρία τελευταία χρόνια. Εξορύξεις, έρευνες ανακοινώθηκαν και ήδη έχουν ξεκινήσει δυτικά της Πελοποννήσου και νοτιοδυτικά της Κρήτης.

Σε ό,τι αφορά τις ενεργειακές στοχεύσεις της χώρας υπάρχει ένα σχέδιο που υλοποιεί η Κυβέρνηση Μητσοτάκη. Δεν μπορεί να παραγνωριστεί. Μπαίνει η χώρα στον ενεργειακό χάρτη παγκοσμίως. Γίνεται ενεργειακός κόμβος. Η ηγεσία του Υπουργείου Μεταφορών και Υποδομών, ο κ. Καραμανλής, φαίνεται ότι έχει ένα σχέδιο το οποίο υλοποιεί. Σας ανέφερε προηγουμένως τα της σύμβασης και μου αφαιρεί τη δυνατότητα να αναφερθώ στη σύμβαση. Όμως θα πω ότι αυτή η ηγεσία του Υπουργείου Υποδομών και Μεταφορών με τον Κώστα Καραμανλή, με τον Γιώργο Καραγιάννη, με τον Γενικό Γραμματέα τον κ. Ξιφαρά, τους παριστάμενους εδώ, που βλέπω σήμερα στην Ολομέλεια, υλοποιούν ένα πολύ συγκεκριμένο σχέδιο για να γίνει η χώρα μεταφορικός κόμβος, κόμβος συγκοινωνιών και μεταφορών, κόμβος εμπορίου, κόμβος συναρμολόγησης.

Δεν είναι μόνο το Θριάσιο Πεδίο. Δείτε μια σειρά έργων, κυρίες και κύριοι συνάδελφοι. Η βελτίωση της σιδηροδρομικής σύνδεσης Θεσσαλονίκης - Ορμενίου και οι κάθετοι οδικοί άξονες που συμφώνησε ο Υπουργός κατά την τελευταία επίσκεψή του στη Βουλγαρία, που θα ενώνουν με κάθετους σιδηροδρομικούς άξονες την Αλεξανδρούπολη με το Μπουργκάς, την Καβάλα με τη Βάρνα, τη Θεσσαλονίκη με το Ρουσέφ, είναι τεράστιας γεωπολιτικής σημασίας έργο, το λεγόμενο «Sea 2 Sea», το οποίο περιορίζει τη γεωπολιτική σημασία των Στενών και μετατοπίζει τον άξονα γεωπολιτικού ενδιαφέροντος προς την Ελλάδα.

Οι οριζόντιοι οδικοί άξονες στη χώρα προχωρούν πλέον με ταχύτατους ρυθμούς. Και ποιοι είναι αυτοί; Εκτός από το βόρειο κομμάτι της Εγνατίας, είναι η Ε65 που σε λιγότερο από δύο χρόνια θα είναι πλήρως ολοκληρωμένη. Είναι η δημοπράτηση του έργου Λαμία - Πάτρα που φέρνει πιο κοντά ένα δυτικό κι ένα ανατολικό λιμάνι, αυτό της Πάτρας κι εκείνο του Βόλου. Δεν είναι ένα απλό έργο για να προσπεράσουμε τον Μπράλο η σύνδεση της Λαμίας με την Πάτρα. Είναι ένα έργο μεγάλης σημασίας. Είναι ο βόρειος οδικός άξονας της Κρήτης και το αεροδρόμιο στο Καστέλι.

Όλα αυτά είναι έργα τα οποία αλλάζουν την Ελλάδα. Είναι έργα τα οποία καθιστούν τη χώρα εμπορευματικό κόμβο, κέντρο μεταφορών, συνδυασμένων μεταφορών. Γιατί αυτά που γίνονται σήμερα στο Θριάσιο, η σύνδεση με το λιμάνι του Πειραιά, η σύνδεση με τον σιδηρόδρομο, προϋπάρχουν ως υποδομές κι έχουν δοκιμαστεί ιστορικά κάποιες άλλες εποχές που η χώρα αναπτυσσόταν στις αρχές ακόμα του προηγούμενου αιώνα στη δική μου περιοχή, στον Βόλο.

Θέλω, κύριε Υπουργέ, να σας πω εδώ ότι σήμερα πραγματικά βάζουμε το θεμέλιο λίθο για το Θριάσιο. Ξέρω ότι έπεται το Στρατόπεδο «Γκόνου» στη Θεσσαλονίκη όπου υπάρχει μεγάλο επενδυτικό ενδιαφέρον. Είναι ίσως ώρα τώρα να χωροθετήσουμε, να δείξουμε, να δώσουμε τις κατευθύνσεις -γιατί αυτές είναι ιδιωτικές επενδύσεις, δεν τις κάνει το κράτος- για μια χωροθέτηση εμπορευματικού κέντρου και στην κεντρική Ελλάδα ακριβώς πάνω στον Εθνικό Οδικό Άξονα στον Κόμβο Βελεστίνου, όπου εκεί πάλι υπάρχει η δυνατότητα συνδυασμένων μεταφορών.

Υλοποιείται το έργο της ηλεκτροκίνησης Βόλου - Λάρισας. Ο ΟΣΕ έχει προκηρύξει μελέτες για τον εκσυγχρονισμό των γραμμών που καταλήγουν μέσα στο λιμάνι του Βόλου. Το αεροδρόμιο είναι υφιστάμενο. Ο διαγωνισμός παραχώρησης του λιμένος Βόλου έχει ξεκινήσει. Είμαι βέβαιος ότι η ηγεσία του Υπουργείου Υποδομών και Μεταφορών θα χωροθετήσει και το τρίτο εμπορευματικό κέντρο της χώρας, ώστε με τους κάθετους και οριζόντιους σιδηροδρομικούς και οδικούς άξονες, με την αξιοποίηση των λιμένων μας πραγματικά η χώρα να έχει τη δυνατότητα στο μέλλον να αναπτύξει τρία logistics centers τα οποία θα είναι τα εμπορευματικά κέντρα του μέλλοντος και θα φέρνουν πιο κοντά την Ασία και τη Μέση Ανατολή με την Ευρώπη, αλλά και την Αφρική δια μέσω της Ελλάδας.

Αυτό, λοιπόν, μπορεί να γίνει στο Θριάσιο, στη Θεσσαλονίκη και στον Βόλο. Υπάρχουν οι υποδομές, είναι δοκιμασμένες ιστορικά. Χρειάζονται μελέτες, χρηματοδότηση και βελτίωση, όχι κατασκευή εκ νέου. Νομίζω ότι αυτά που είναι ζητούμενα σήμερα για το Θριάσιο που ψηφίζουμε τη σύμβαση στη δική μας περιοχή στον Βόλο, στη Μαγνησία, στη Θεσσαλία είναι υπαρκτές υποδομές, κύριε Υπουργέ.

Με όλα αυτά, λοιπόν, θα έλεγα ότι σήμερα γίνεται ένα ιστορικό βήμα ώστε να αποκτήσει η χώρα το πρώτο εμπορευματικό κέντρο και πραγματικά να φέρει την Ελλάδα στο επίκεντρο του μεταφορικού ενδιαφέροντος ολόκληρης της Ευρώπης. Και φυσικά σας καλώ, κυρίες και κύριοι συνάδελφοι, να υπερψηφίσουμε το σημερινό νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Μπουκώρο.

Η Κοινοβουλευτική Εκπρόσωπος του Κινήματος Αλλαγής κ. Κωνσταντίνα Γιαννακοπούλου έχει τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ευχαριστώ πολύ, κύριε Πρόεδρε. Κυρίες και κύριοι συνάδελφοι, κύριε Υπουργέ, πληροφορηθήκαμε πρόσφατα από τα στοιχεία που έδωσε στη δημοσιότητα η ΕΛΣΤΑΤ ότι ο πληθωρισμός παραμένει σε πολύ υψηλά επίπεδα, καθώς αν και ελαφρά χαμηλότερα, διαμορφώθηκε στο 9,1% για τον μήνα Οκτώβριο. Ταυτόχρονα, όμως, μπορεί ο γενικός δείκτης τιμών καταναλωτή τον περασμένο μήνα σε σύγκριση με τον Σεπτέμβριο του 2022 να παρουσίασε μείωση 1,2%, ωστόσο, για να βλέπουμε την όλη εικόνα, ο μέσος δείκτης τιμών καταναλωτή του δωδεκαμήνου Νοεμβρίου 2021 - Οκτωβρίου 2022 παρουσίασε αύξηση 9,2%.

Σημειώνω δε ότι σε επιμέρους τομείς οι αυξήσεις στις τιμές είναι κυριολεκτικά σαρωτικές. Το φυσικό αέριο κοστίζει 68% υψηλότερα σε σχέση με την ίδια περίοδο πέρυσι, ενώ το πετρέλαιο θέρμανσης είναι ακριβότερο κατά 20,8%. Στα καύσιμα -λιπαντικά οι τιμές είναι κατά 17,8% υψηλότερες και όπως προκύπτει, οι τιμές σε βασικά τρόφιμα τρέχουν με ρυθμό διπλάσιο του επίσημου πληθωρισμού. Τα γαλακτοκομικά είναι 24% ακριβότερα, 19,3% το ψωμί και τα δημητριακά, 17,3% τα κρέατα, 16,6% τα λάδια, 13,2% τα λαχανικά και 12% τα υπόλοιπα τρόφιμα. Συνολικά 16,1% υψηλότερο είναι το κόστος για τα είδη άμεσης κατανάλωσης και ανάγκης ενός νοικοκυριού.

Τι μας δείχνουν όλα αυτά, κυρίες και κύριοι της Κυβέρνησης και της Συμπολίτευσης; Τα στοιχεία αυτά αναδεικνύουν ότι το κύμα ακρίβειας παραμένει απολύτως αμείωτο παρά τα όποια μέτρα λαμβάνονται και τα οποία, αν θέλετε να μιλήσουμε ειλικρινά, αποδεικνύονται ημίμετρα και απολύτως αναποτελεσματικά. Και το θύμα είναι πάντα ο οικογενειακός προϋπολογισμός, τα πιο ευπαθή οικονομικά στρώματα, οι μικρομεσαίες επιχειρήσεις. Το αποτέλεσμα είναι ολοένα και περισσότερες οικογένειες να μην μπορούν να τα βγάλουν πέρα, περισσότερα νοικοκυριά να φτωχοποιούνται κυριολεκτικά, περισσότερες μικρές και μικρομεσαίες επιχειρήσεις να κινδυνεύουν να βάλουν λουκέτο.

Συγγνώμη, αλλά οφείλω να ομολογήσω ότι είναι απολύτως ακατανόητη, κύριοι της Κυβέρνησης, η δογματική προσήλωσή σας στο να αρνείστε να μειώσετε τον ΦΠΑ στα καύσιμα και στα είδη ευρείας κατανάλωσης που θα μπορούσε να φέρει άμεσα αποτελέσματα. Είναι αδιανόητο να γίνεται επίκληση της επιβάρυνσης του προϋπολογισμού και των δημοσιονομικών κινδύνων από την Κυβέρνηση, από την Κυβέρνηση της μεγαλύτερης δημοσιονομικής επέκτασης τα τελευταία τρία χρόνια. Δηλαδή, γιατί λέτε ότι φοβάστε; Εσείς έχετε κάνει τη μεγαλύτερη δημοσιονομική επέκταση και επαίρεστε γι’ αυτό. Ταυτόχρονα, είναι αδιανόητο να γίνεται επίκληση ότι κάνετε ελέγχους στην αγορά και την ίδια ώρα να κυριαρχεί η αίσθηση ότι οργιάζει η αισχροκέρδεια σε πολλά προϊόντα. Γιατί αυτή είναι η πραγματικότητα.

Καλούμε την Κυβέρνηση να αλλάξει ρότα. Ο χειμώνας είναι μπροστά. Το κύμα ακρίβειας είναι μπροστά, ανεβαίνει, είναι εδώ, ανεβαίνει διαρκώς. Χρειάζονται μέτρα τώρα, πραγματικά μέτρα όμως και όχι ημίμετρα, όχι επιδερμικές παρεμβάσεις, «ασπιρίνες» ουσιαστικά, που έχουν φανεί ότι έχουν όρια και δεν λύνουν το πρόβλημα στη ρίζα του, στην ουσία.

Σε σχέση με το σημερινό νομοσχέδιο, αναφέρθηκε πολύ αναλυτικά τόσο στις επιτροπές όσο και σήμερα στην Ολομέλεια ο ειδικός αγορητής μας, ο κ. Γκόκας, ο οποίος εξήγησε ποιες είναι οι ενστάσεις μας, ποιες είναι οι διαφωνίες μας και γιατί εν τέλει καταψηφίζουμε την τροποποίηση της σύμβασης παραχώρησης για το εμπορευματικό κέντρο στο Θριάσιο Πεδίο. Η σύμβαση παραχώρησης για το εμπορευματικό κέντρο σε έκταση της ΓΑΙΑΟΣΕ, που κυρώθηκε το 2018, είχε καταψηφιστεί και είχε καταγγελθεί στη Βουλή από την πλευρά μας ως σκανδαλώδης τότε και γι’ αυτό άλλωστε και δεν εγκρίθηκε τελικά, όπως είχαμε προβλέψει, από τη Γενική Διεύθυνση Ανταγωνισμού της Ευρωπαϊκής Επιτροπής.

Σήμερα φέρνετε μια τροποποίησή της, κύριε Υπουργέ. Η τροποποίηση, όμως, την οποία φέρνετε -κι έρχεται για μια νέα κύρωση ξανά στη Βουλή-, δεν επιφέρει ουσιώδεις αλλαγές σε όλα αυτά τα οποία είχαμε τότε επισημάνει. Η Κυβέρνηση, παρ’ ότι επίσης είχε καταψηφίσει το 2018 -για να τα θυμόμαστε όλα- συνεχίζει σε αυτή την περίπτωση για μία ακόμη φορά, θα πω εγώ, τη σύμπλευσή της με τον ΣΥΡΙΖΑ για όσα όμως ως αντιπολίτευση είχατε καταγγείλει. Αυτή είναι η αλήθεια. Τα καταγγέλλετε ως αντιπολίτευση, τα κάνετε ως Συμπολίτευση παρέα και αγκαλιά με τον ΣΥΡΙΖΑ.

Για λόγους, λοιπόν, διαφάνειας και για λόγους προστασίας του δημοσίου συμφέροντος η νέα αυτή συμφωνία δεν μπορεί επίσης να ψηφιστεί. Η τροποποιημένη σύμβαση εξακολουθεί να διατηρεί την αλλοίωση όρων της προκήρυξης του διαγωνισμού του 2016. Οι όποιες αυξήσεις στα έσοδα υπέρ του δημοσίου τελούν υπό την αίρεση κάλυψης συγκεκριμένων στόχων σχετικά με τους ετήσιους τζίρους και γι’ αυτό είναι επισφαλείς. Η διάρκεια της σύμβασης παραχώρησης ουσιαστικά και με την τροποποίηση την οποία έχετε κάνει, ξανά μπορεί να φτάσει τα εξήντα χρόνια. Εξακολουθεί να προβλέπεται η αύξηση της συνολικής επιφάνειας και του όγκου των στεγασμένων χώρων πολύ πιο πάνω από τα διακόσιες τριάντα πέντε χιλιάδες τετραγωνικά μέτρα χωρίς συγκεκριμένο αντάλλαγμα και τίμημα και το όφελος για το ελληνικό δημόσιο παραμένει μικρότερο από την πρόβλεψη του διαγωνισμού που είχε γίνει το 2016. Και επιτρέπεται και στη νέα σύμβαση η μεταφορά επενδύσεων στην πρώτη περίοδο και κάλυψη με εγγύηση του ελληνικού δημοσίου.

Προφανώς, προφανέστατα, το εμπορευματικό κέντρο του Θριασίου Πεδίου είναι ένα έργο μεγάλης αναπτυξιακής και γεωστρατηγικής σημασίας για τη χώρα μας. Όμως, η Κυβέρνηση όφειλε και οφείλει να διαπραγματευτεί μια άλλη συμφωνία, η οποία θα μπορεί να εξυπηρετεί την έννοια του δημοσίου συμφέροντος στους εθνικούς στόχους, αλλά και τη διαφάνεια που δυστυχώς δεν καλύπτεται με την συγκεκριμένη σύμβαση, όπως τη φέρνετε.

Σας ευχαριστώ θερμά.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ ευχαριστώ, κυρία Γιαννακόπουλου, και ιδιαίτερα και για την τήρηση του χρόνου.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα δύο μαθήτριες και μαθητές και τρεις συνοδοί εκπαιδευτικοί από το 3ο Δημοτικό Σχολείο Τρικάλων.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα ο κ. Αναστάσιος Δημοσχάκης από τη Νέα Δημοκρατία και αμέσως μετά τον λόγο θα πάρει ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας.

Κύριε Δημοσχάκη, έχετε τον λόγο.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, το παρόν σχέδιο νόμου του Υπουργείου Υποδομών και Μεταφορών συνιστά άλλη μία νομοθετική πρωτοβουλία της Κυβέρνησης, η οποία επικαιροποιεί την προσήλωσή της αφ’ ενός στον μεταρρυθμιστικό σχεδιασμό, αφ’ ετέρου στην αποφασιστική αντιμετώπιση χρόνιων καθυστερήσεων και αγκυλώσεων δίνοντας αναπτυξιακή πνοή σε χρήσιμα έργα υποδομής για τη χώρα με πολλαπλά οικονομικά και κοινωνικά οφέλη αλλά και ισχυρό αποτύπωμα στη διεθνή σκηνή. Ένα τέτοιο έργο είναι και αυτό της ανάπτυξης εμπορευματικού κέντρου Θριασίου Πεδίου, το οποίο κατόπιν συντονισμένων και στοχευμένων προσπαθειών του αρμόδιου Υπουργού με τους συναρμόδιους Υπουργούς συναδέλφους του ξεμπλοκάρεται και τίθεται σε τροχιά υλοποίησης με την κύρωση της από 30-3-2022 συμφωνίας τροποποίησής της από 30-7-2018 σύμβασης παραχώρησης του εν λόγω έργου, το οποίο αφορά την ανάπτυξη εμπορευματικού κέντρου στο ακίνητο και περιλαμβάνει συγκεκριμένα τη μελέτη, κατασκευή, χρηματοδότηση, λειτουργία, εκμετάλλευση και συντήρηση εμπορευματικού και διαμετακομιστικού κέντρου συνδυασμένων μεταφορών, καθώς και τη διενέργεια συναφών δραστηριοτήτων στο ακίνητο σύμφωνα με τους όρους της προσφοράς του αναδόχου και τις απαιτήσεις της προκήρυξης.

Με την κύρωση και τροποποίηση της παρούσας συμφωνίας η χώρα αλλά και η Αττική και όχι μόνον καθίστανται υψίστης γεωστρατηγικής σημασίας συγκοινωνιακοί και εμπορευματικοί κόμβοι για όλη τη Νοτιοανατολική Ευρώπη δημιουργώντας συνθήκες ευρωστίας αλλά και ανάπτυξης σε μία χρονική περίοδο διεθνών αναταράξεων αλλά και κρίσεων οι οποίες μας δοκιμάζουν, μας δείχνουν τον δρόμο. Σημειώνεται, λοιπόν, άλλη μία επιτυχία για το οικονομικό και επενδυτικό γίγνεσθαι της πατρίδας μας.

Πρόκειται για ένα μεγαλόπνοο και πρωτοποριακό έργο που θα καταστήσει τη χώρα μας πρότυπο, καθώς θα αποτελέσει το πρώτο logistics park στην Ελλάδα, γιατί θα συνδέεται με όλα τα δίκτυα μεταφοράς, το λιμάνι του Πειραιά, το λιμάνι της Ελευσίνας, τον Διεθνή Αερολιμένα Αθηνών και το οδικό και σιδηροδρομικό δίκτυο και αυτό το οποίο είναι να κατασκευαστεί, όπως υπογράμμισε πριν από λίγο ο Υπουργός Κωνσταντίνος Καραμανλής μέσα από την ομιλία του, δημιουργώντας κατά προσέγγιση τρεις χιλιάδες έως πέντε χιλιάδες θέσεις εργασίας, με συνολικό ύψος της επένδυσης, αναμένεται να υπερβεί τα 200 εκατομμύρια και πλέον ευρώ.

Αξιότιμε κύριε Υπουργέ, κύριε Υφυπουργέ, όλο το επιτελείο του Υπουργείου Υποδομών ανταποκρίνεται με υπευθυνότητα και συνέπεια στις ανάγκες της χώρας, αλλά και του ακριτικού Έβρου. Η επιτυχημένη εγκατάσταση του σταθμού ανεφοδιασμού αεροπορικών καυσίμων εντός του χώρου του κρατικού αερολιμένα «ΔΗΜΟΚΡΙΤΟΣ» στην Αλεξανδρούπολη άλλαξε την προοπτική του αερολιμένα, ο οποίος ήδη δειλά-δειλά υποδέχεται πτήσεις από την χώρα, αλλά και από όλο τον κόσμο με αναβαθμισμένες υπηρεσίες φιλοξενίας και μάλιστα, ήθελα να καταθέσω υπ’ όψιν σας, το εξής: Όταν είχαμε τη μεγάλη πυρκαγιά στο δάσος της Δαδιάς στον Εθνικό Δρυμό, επικοινώνησα μέσα από το Κέντρο Επιχειρήσεων του Πυροσβεστικού Σώματος με τον αερολιμενάρχη της Αλεξανδρούπολης και τον ρώτησα αν μπορεί να εξυπηρετήσει τα ελικόπτερα και όλα τα αεροπορικά μέσα, τα οποία ήταν διαθέσιμα εκ μέρους του Πυροσβεστικού Σώματος και μου είπε χωρίς καμμία περιστροφή «μπορούμε να εξυπηρετήσουμε όλον τον στόλο του Πυροσβεστικού Σώματος και για όλο το εικοσιτετράωρο».

Είχα θέσει, επίσης, και λειτουργικά ζητήματα του κρατικού αερολιμένα Αλεξανδρούπολης σε συναντήσεις εργασίας τόσο με σας όσο και με τον Διοικητή Υπηρεσίας Πολιτικής Αεροπορίας, τον πτέραρχο Γεώργιο Δριτσάκο, βασικό συνεργάτη και στον κοινοβουλευτικό τομέα της Εθνικής Άμυνας κατά το παρελθόν, αλλά και καλό συνεργάτη σήμερα δικό σας.

Θέλω να εκφράσω, λοιπόν, την ικανοποίησή μου για την πρόσφατη εξέλιξη που αφορά το ελικοδρόμιο της Σαμοθράκης, γιατί εξασφαλίστηκαν οι απαιτούμενες δαπάνες, προκειμένου να ανακατασκευαστεί και να εξοπλιστεί πλήρως το ελικοδρόμιο της Νήσου της Νίκης, ένα έργο υψίστης σημασίας, το οποίο ανέδειξα με επιμονή. Παράλληλα με την προοπτική της λειτουργίας, είδα το έργο στην περιοχή του Έβρου και πολύ περισσότερο στο Νησί της Νίκης και το όραμα παραμένει ενεργό. Επίσης, μέσω επιστολών και γραπτών ερωτήσεων, έχω αναδείξει επανειλημμένα ζητήματα που σχετίζονται με το σιδηροδρομικό δίκτυο του Νομού Έβρου.

Κλείνοντας, θα ήθελα να αναφερθώ στην οριστική υλοποίηση χρήσιμων έργων υποδομής οραματικά προβεβλημένων εδώ και δεκαετίες με πολλαπλά οφέλη για τον ακριτικό νομό, όπως είναι το φράγμα του Δερείου Σουφλίου, το οποίο αναμένεται να αποτελέσει το μεγαλύτερο έργο φράγματος στη βόρεια Ελλάδα, μια λίμνη Πλαστήρα, η οποία θα θωρακίζει αντιπλημμυρικά τον κεντρικό και βόρειο Έβρο και θα αλλάξει τη μοίρα, κυρίως, της κοιλάδας του Ερυθροποτάμου και του Διδυμοτείχου, διότι πάντα έχουμε πλημμυρικά φαινόμενα τα οποία δυστυχώς, κυρίες και κύριοι συνάδελφοι, είναι καταστρεπτικά. Ωστόσο, είναι σημαντικό να κλείσει και η τρέχουσα εκκρεμότητα αυτή της παράδοσης των τευχών δημοπράτησης από τον τεχνικό σύμβουλο που έχει ορίσει το Υπουργείο Υποδομών με απόφασή σας, προκειμένου να προχωρήσει η διαδικασία της δημοπράτησης των μελετών, διότι έτσι μπορεί να καταστεί ώριμο το έργο και να προχωρήσουμε στην όλη διαδικασία της κατασκευής.

Κυρίες και κύριοι συνάδελφοι, θέλω να γνωστοποιήσω στο Σώμα ότι ο Πρωθυπουργός Κυριάκος Μητσοτάκης ανακοίνωσε ότι στην τρέχουσα συγκυρία το μετοχικό κεφάλαιο του Οργανισμού Λιμένος Αλεξανδρούπολης στο σύνολό του πρέπει να παραμείνει στην κυριότητα του ελληνικού δημοσίου και συγκεκριμένα του ΤΑΙΠΕΔ, το οποίο ήδη έχει αναλάβει από χθες πρωτοβουλίες εξασφάλισης υποδομών.

Ο δημόσιος έλεγχος του λιμένα της Αλεξανδρούπολης κρίνεται από την Κυβέρνηση ως η καλύτερη των προσφερόμενων επιλογών στη συγκεκριμένη χρονική στιγμή για το συμφέρον της πατρίδας αλλά και του Νομού Έβρου. Σε εξέλιξη βρίσκεται ο διαγωνισμός για τη διπλή σιδηροδρομική γραμμή με ηλεκτροκίνηση, με ευθυγράμμιση και αντιπλημμυρική θωράκιση, Αλεξανδρούπολης - Ορμενίου, ενώ προχωρά ακώλυτα και το έργο της ανατολικής περιφερειακής οδού της Αλεξανδρούπολης, έργα που θα αλλάξουν την προοπτική του λιμένα της Αλεξανδρούπολης με τα λιμάνια των Βαλκανικών χωρών και όχι μόνο.

Κυρίες και κύριοι συνάδελφοι, με το παρόν σχέδιο νόμου του Υπουργείου Υποδομών και Μεταφορών η χώρα μας προβαίνει σε ένα αποφασιστικό βήμα, ενισχύοντας την εξωστρέφειά της και αξιοποιώντας τη στρατηγική γεωγραφική της θέση, αποτελώντας πλέον έναν ιδανικό κόμβο υποδομών και συνδυασμένων μεταφορών στη Νοτιοανατολική Ευρώπη και για τον λόγο αυτόν το υπερψηφίζω χωρίς περιστροφή.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Δημοσχάκη.

Ο Κοινοβουλευτικός Εκπρόσωπος της Ελληνικής Λύσης κ. Κωνσταντίνος Χήτας έχει τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Ευχαριστώ πολύ, κύριε Πρόεδρε.

Κύριε Καραμανλή, δεν νομίζω να έχετε παράπονο για τη συνέπειά μας. Τουλάχιστον, από τον κ. Βιλιάρδο, στα νομοσχέδιά σας υπάρχει ανάλυση, υπάρχουν παρατηρήσεις, ερωτήσεις κ.λπ.. Απαντήσεις δεν παίρνουμε, βέβαια, αλλά, εν πάση περιπτώσει, ότι είμαστε συνεπείς και μελετημένοι, αυτό δεν μπορεί να το αμφισβητήσει κανείς. Τώρα τα ανέλυσε ο άνθρωπος επί είκοσι λεπτά.

Δύο πράγματα θέλω να πω για το νομοσχέδιο. Τι εντόπισα, έτσι από μια μικρή ανάγνωση; Ότι ο ΣΥΡΙΖΑ, αν δεν κάνω λάθος, δήλωσε ξεκάθαρα στην επιτροπή ότι θα υπερψηφίσει το νομοσχέδιο. Αποδεικνύεται για άλλη μια φορά το πόσο ίδιοι είστε και αποδεικνύεται και η σύμπλευση των συμφερόντων στην εξυπηρέτηση των μεγάλων συμφερόντων. Τι άλλο είδα, κύριε Υπουργέ; Είδα ότι ως αντιπολίτευση η Νέα Δημοκρατία είχε καταψηφίσει τον νόμο -αν κάνω λάθος να μου το πείτε- για την αρχική σύμβαση. Κάνατε λόγο, μάλιστα, τότε για σκανδαλώδη σύμβαση που δεν εξυπηρετεί το δημόσιο συμφέρον και τώρα προχωράτε με βάση αυτή τη σύμβαση. Πάλι δεν το καταλαβαίνω αυτό το πράγμα.

Τί άλλο είδαμε; Είδα, κύριε Υπουργέ, ότι μέτοχοι της «ΘΡΙΑΣΙΟ Α.Ε.» είναι οι εταιρείες «GOLDAIR» με 40% και ΕΤΒΑ με 60% -δείτε τι ωραία που παίζεται το παιχνίδι- και στην ΕΤΒΑ μέτοχοι είναι η Τράπεζα Πειραιώς με 65% και το Υπερταμείο με 35%. Με άλλα λόγια, δηλαδή, το Υπερταμείο παραχωρεί στον εαυτό του, ανάλογα με το τι συμφέρει το ίδιο το Υπερταμείο και όχι ποιο είναι το συμφέρον το δημόσιο. Εδώ «Γιάννης κερνάει, Γιάννης πίνει», ό,τι θέλουμε κάνουμε, όπως θέλουμε κόβουμε το καρπούζι! Κυβέρνηση είστε, ό,τι θέλετε κάνετε, αλλά για λίγο καιρό ακόμη.

Κύριε Καραμανλή, κύριε Καραγιάννη, λένε -έτσι λένε, τουλάχιστον- ότι είμαστε σε μια περίοδο που σας κατηγορούν ως Κυβέρνηση ότι γενικά ακούτε. Έτσι λένε τουλάχιστον! Έτσι σας κατηγορούν, ότι τον τελευταίο καιρό ακούτε. Το πρόβλημα είναι -αν όντως, ακούτε- ότι ακούτε λάθος πράγματα. Ενώ δεν χρειάζεται να κρυφακούτε, αν κρυφακούτε. Χρειάζεται απλά να ακούτε τη φωνή της λογικής. Θα είχαμε λύσει πολλά προβλήματα και θα σας το αποδείξω.

Σε μια περίοδο, λοιπόν, που έχετε να αντιμετωπίσετε, όπως λένε, το ένα σκάνδαλο μετά το άλλο ή τη μια σκευωρία μετά την άλλη, όπως λέτε εσείς, για να μιλήσουμε και στη δική σας γλώσσα, θυμηθήκατε ξαφνικά χθες -ξέρετε, είναι εντυπωσιακό αυτό που συμβαίνει με την Κυβέρνησή σας, διαβάζω και τις καμαρωτές δηλώσεις του κ. Σκρέκα- τις εξορύξεις. Εντυπωσιακό! Μια μέρα μετά τις κοντρίτσες και τους συζυγικούς καυγάδες που έχουμε στο σπίτι καμμιά φορά με τους επιχειρηματίες-συνομιλητές σας, θυμηθήκατε της εξορύξεις!

Κοιτάξτε, ας ελπίσουμε αυτή τη φορά να μην είναι ακόμη μία πομφόλυγα τα όσα λέτε, απλώς για να αλλάξετε την ατζέντα και να οδηγηθείτε μακριά από τα σκάνδαλα της εποχής. Το κοίτασμα, λέει, των Ιωαννίνων -βγήκε με καμάρι ο κ. Σκρέκας- μπορεί να καλύψει τις ανάγκες της Ελλάδος για δέκα χρόνια, κύριε Καραμανλή. Ακούστε τώρα τι γίνεται. Ανακαλύψατε την Αμερική το 2022! Τόσα χρόνια φωνάζουμε. Μας ρωτάνε οι δημοσιογράφοι σήμερα, ποια είναι η θέση σας, χαίρεστε γι’ αυτό; Εμείς να χαιρόμαστε; Προφανώς, χαιρόμαστε. Από το 2007, ως Βουλευτής -εδώ πρέπει να ήσασταν και εσείς, κύριε Καραμανλή-, θυμάστε τον τότε Βουλευτή και νυν Πρόεδρο της παράταξής μας να φωνάζει για τον ορυκτό πλούτο της Ελλάδος. Θα θυμάστε, προφανώς, και τις αντιδράσεις του Κοινοβουλίου, που γελούσε και τον αποκαλούσε «πετρελαιά»! Από το 2019, ως πολιτικός Αρχηγός της παράταξής μας και ως Ελληνική Λύση, φωνάζουμε για εξορύξεις και δείτε τώρα ποιο είναι το ωραίο με εσάς, την Κυβέρνηση. Δεν ξέρετε τι σας γίνεται, άλλα λέτε την Τρίτη, άλλα την Πέμπτη, άλλα το Σαββατοκύριακο, είναι φοβερό αυτό!

Ακούστε, κύριε Καραμανλή: «Η Ελλάδα πιστεύει στις ανανεώσιμες πηγές ενέργειας και δεν πρόκειται να αρχίσει να σκάβει τον βυθό της Μεσογείου για να βρει αέριο και πετρέλαιο, για έναν πολύ απλό λόγο. Χρειαζόμαστε δέκα με είκοσι χρόνια να το βρούμε και να το εκμεταλλευτούμε. Δεν οραματίζομαι την Ελλάδα να γίνει χώρα παραγωγής πετρελαίου. Δεν σκοπεύουμε να μετατρέψουμε σε κόλπο του Μεξικού το Αιγαίο και τη Μεσόγειο. Η Ελλάδα δεν σχεδιάζει στο άμεσο μέλλον να γίνει χώρα παραγωγής πετρελαίου και φυσικού αερίου». Ο κ. Δένδιας τα έλεγε αυτά το 2021. Θα μου πείτε: Τι λέτε τώρα, κύριε Χήτα, θα απολογηθώ εγώ τώρα για τον Δένδια; Όμως, εδώ μιλάμε για την πολιτική της Κυβέρνησης. Ο κ. Δένδιας τα έλεγε το 2021. Θα το καταθέσω στα Πρακτικά.

Αμέσως μετά, έχει διευκρινίσεις από το Υπουργείο Εξωτερικών και λέει: «Οι απόψεις του Υπουργείου Εξωτερικών για την «πράσινη» ενέργεια και την αειφόρο ανάπτυξη είναι γνωστές και διατυπωμένες». Δεύτερη παρατήρηση: «Η παγκόσμια τάση τείνει προς την κατεύθυνση της προστασίας του περιβάλλοντος, της «πράσινης» ενέργειας και των ανανεώσιμων πηγών που υπηρετείται από την Κυβέρνηση Μητσοτάκη, όπως αποδεικνύεται από το μεγάλο βήμα της απολιγνιτοποίησης». Ο κ. Δένδιας τα έλεγε το 2021, δεν τα έλεγε ο υπάλληλος οπουδήποτε ή σε ένα καφενείο. Ο κ. Δένδιας, ο Υπουργός Εξωτερικών.

Και σήμερα τι κάνουμε; Πόσα χρόνια σας μιλάμε για τις εξορύξεις; Από τη μέρα που μπήκαμε στη Βουλή, έχει μαλλιάσει η γλώσσα μας! Γελούσατε ειρωνικά. Αφήσατε τα χρόνια να περάσουν και τώρα μιλάτε για εξορύξεις. Πάλι έρχεστε στα λόγια μας. Γι’ αυτό σας λέμε να ακούτε. Εάν ακούτε, που ακούτε, απλώς ακούστε εμάς. Δεν ξέρω τι ακούτε, ποιους ακούτε και εάν ακούτε. Θα αποδειχθούν αυτά.

Πήγε, κύριε βορειοελλαδίτη Υπουργέ μας, ο Πρωθυπουργός χθες στην Πιερία. Τι πρεμούρα είναι αυτή; Τρεις φορές την εβδομάδα πάτε στη βόρεια Ελλάδα. Τρεις φορές την εβδομάδα, λες και παίρνετε αντιβίωση, πηγαίνετε στη βόρεια Ελλάδα και στη Θεσσαλονίκη, στην Πιερία, στην Έδεσσα. Φοβερή πρεμούρα είναι αυτή! Πήγε, λέει, σε μια κτηνοτροφική μονάδα, για να μάθει, λέει, μετά από τριάμισι χρόνια και ενώ έρχονται εκλογές και ενώ τα δικά σας μέσα μιλάνε για τον εφιάλτη τον δικό σας, που λέγεται Βελοπούλος και Ελληνική Λύση -τα δικά σας μέσα το γράφουν αυτό, η «ΚΑΘΗΜΕΡΙΝΗ» και πάει λέγοντας-, πήγε να ακούσει ο Πρωθυπουργός μετά από τριάμισι χρόνια τον κτηνοτρόφο και τι προβλήματα έχει. Τώρα το θυμηθήκατε αυτό; Και αυτό τώρα, κύριε Καραμανλή;

Φυσικά και δεν είναι τυχαίες οι επισκέψεις σας και οι περιοδείες σας στη βόρεια Ελλάδα, στη Μακεδονία. Φυσικά και το ενδιαφέρον σας αυτό είναι όψιμο. Έχετε θορυβηθεί. Έχετε θορυβηθεί πάρα πολύ και μόλις μπήκαμε στην προεκλογική περίοδο, θυμηθήκατε ξαφνικά πάλι τη Μακεδονία. Καλά, δεν συζητάω για το μακεδονικό τώρα και για το βέτο που θα ασκούσατε, ο "πολλά βαρύς" Πρωθυπουργός που έταζε προεκλογικά. Αφήστε αυτά, θα μιλήσουμε τώρα για τον πρωτογενή τομέα. Τώρα τον θυμηθήκατε και αυτόν. Τώρα θυμηθήκατε τον πρωτογενή τομέα; Τόσα χρόνια τι κάνατε; Τριάμισι χρόνια τι κάνατε; Κλείνατε τους λιγνίτες και είχατε δουλειές και στέλνατε όπλα στην Ουκρανία; Πείτε μας, τι κάνατε τριάμισι χρόνια; Τώρα θυμηθήκατε τον πρωτογενή τομέα, τώρα που έρχεται η επισιτιστική κρίση, που έχει έρθει, που θα πεινάσουμε, που το λέει ο ΟΗΕ, όταν φωνάζαμε από το ’20 να δουλέψουμε όλα τα κόμματα μαζί, να καταθέσουμε τα προγράμματά μας, να ανατάξουμε τον πρωτογενή τομέα, να αρχίσουμε να παράγουμε πλούτο, να υπάρξει συνεργασία παραπάνω, να σώσουμε την Ελλάδα, την πατρίδα;

Αυτό λέγαμε εμείς από το ’20. Δεν λέμε μόνοι μας, λέμε, ελάτε, έχουμε το πρόγραμμά μας, βάλτε και εσείς το δικό σας κάτω και ελάτε, ρε παιδιά, να οργανώσουμε τον πρωτογενή τομέα που τον έχετε διαλύσει πενήντα χρόνια. Αυτό σας λέγαμε. Έχετε ρημάξει τον πυλώνα, γιατί για εμάς ο πρωτογενής τομέας είναι ο πυλώνας της ελληνικής οικονομίας, αλλά για εσάς η Ελλάδα της νέας εποχής είναι η Ελλάδα των φθηνών μεροκάματων, των υπηρετών του ξένου τουρίστα -γιατί εκεί καταντήσατε την Ελλάδα- που θα έρθει στην Ελλάδα να καταναλώσει εισαγόμενα προϊόντα. Γι’ αυτό συνδέουμε τον τουρισμό με τον πρωτογενή τομέα. Ναι στον τουρισμό, εννοείται, αλλά δεν μπορεί η πατρίδα μας να εξαρτάται μόνο από τον τουρισμό.

Νοιαστήκατε για τον Έλληνα κτηνοτρόφο, όταν με την ανοχή σας πωλείται, κύριε Καραμανλή, φέτα Ολλανδίας ή Γερμανίας, κάτι που απαγορεύεται, γιατί η φέτα είναι ΠΟΠ; Το ξέρετε; Ακούσατε χθες τον Έλληνα παραγωγό που βγήκε και είπε ότι πουλάει την πατάτα του 25 λεπτά και αυτή τη στιγμή πωλείται στο σουπερμάρκετ 1 ευρώ και πλέον;

Τι έχει να πει, λοιπόν, ο Υπουργός Αναπτύξεως που τον τελευταίο καιρό ασχολείται με το καλάθι της συμφοράς, έ, του νοικοκυριού; Επικοινωνιακές φούσκες, χωρίς ουσία, απλώς για λίγη δημοσιότητα, να κάνει λίγο θόρυβο ο κ. Γεωργιάδης, δωρεάν διαφήμιση των επιχειρήσεων -τον έχω ακούσει εγώ στο ραδιόφωνο να αναφέρεται στα σουπερμάρκετ- και πάει λέγοντας.

Να μιλήσουμε για το ρεύμα; Να μιλήσουμε και να μας πείτε -γιατί δεν μας εξηγείτε ποτέ- γιατί η Ελλάδα πληρώνει την ακριβότερη χονδρεμπορική; Να μιλήσουμε για τα καύσιμα που έχει πάει στα 2,11 ευρώ η βενζίνη, όταν είναι 1,51 ευρώ στη Βουλγαρία και 1,43 στην Κύπρο; Να μιλήσουμε γι’ αυτά;

Να μιλήσουμε για τις τράπεζες; Να μας πείτε γιατί ενσωματώνουν άμεσα οι τράπεζες, οι φίλες μας, τις αυξήσεις των επιτοκίων στις χορηγήσεις, αλλά ξεχνούν να τις ενσωματώσουν στις καταθέσεις; Εκεί δεν ενσωματώνουν το επιτόκιο, μόνο στο άλλο.

(Στο σημείο αυτό κτυπάει το προειδοποιητικό κουδούνι λήξεως του χρόνου ομιλίας του κυρίου Βουλευτή)

Όλα όσα βρίσκει μπροστά της αυτή την εποχή η ελληνική κοινωνία είναι συνέπεια των δικών σας πολιτικών. Τα είχαμε πει, κύριε Καραμανλή, και θα ολοκληρώσω με αυτό και άμα μπορείτε, διαψεύστε μας. Από πότε μιλούσαμε για εξορύξεις; Από πότε μιλούσαμε για το έγκλημα που κάνατε με τον λιγνίτη; Πότε μιλήσαμε για την ανάγκη προαγοράς πετρελαίου και αερίου, όταν η τιμή τους ήταν πολύ χαμηλή; Πότε μιλήσαμε για την αυστηροποίηση των ποινών, για τα ισόβια που θα πρέπει να είναι ισόβια, διότι αποφυλακίζονται εγκληματικά στοιχεία; Πριν πόσα χρόνια είπαμε ότι η Ελλάδα δεν έχει κανέναν λόγο να διαλέξει πλευρά στον πόλεμο αυτόν και να φτωχοποιηθεί ο Έλληνας; Και τώρα που στην Αμερική υπάρχουν φωνές που ζητούν από τον Ζελένσκι να καθίσει στο τραπέζι να διαπραγματευθεί, τι θα κάνουμε εμείς; Θα πούμε συγγνώμη στον ελληνικό λαό;

Θυμάστε από πότε έχουμε μιλήσει για την ανάγκη να σταματήσει η Ελλάδα να γίνεται κέντρο διερχομένων; Από πότε μιλούσαμε για την επισιτιστική κρίση που έχει έρθει; Από πότε μιλούσαμε για τον πρωτογενή τομέα, για την ανάγκη να αρχίσει αυτή η χώρα να παράγει πλούτο;

Τα έχουμε πει όλα. Δείτε τώρα, πανηγυρίζουμε και σωστά όλοι χαιρόμαστε που ο τουρισμός πάει καλά, δεν το συζητάμε. Άσχετα με το αποτέλεσμα του πληθωρισμού και των ανατιμήσεων, πήραμε λεφτά; Μάλιστα. Ξέρετε, κύριε Υπουργέ, ότι τον μήνα Σεπτέμβριο, που είναι τουριστικός μήνας, το έλλειμμα του εμπορικού ισοζυγίου αυξήθηκε κατά 70%, στα 3,6 δισεκατομμύρια ευρώ; Ό,τι καταναλώνουμε είναι εισαγόμενο και έχει εκτοξευθεί το έλλειμμα, το ισοζύγιο «εισάγω-εξάγω». Εισάγουμε τα πάντα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα κλείσω, κύριε Πρόεδρε.

Όπου σας συμφέρει, αντιγράφετε και λέτε: «Μα, το κάνει και η Γερμανία, το κάνει και η Ιταλία, το κάνει και η Ισπανία». Τώρα εδώ, γιατί δεν ακολουθείτε και εσείς; Όλες οι χώρες, η μία μετά την άλλη, κηρύσσουν τη λήξη της πανδημίας και εσείς εξακολουθείτε να παίζετε με χιλιάδες ανθρώπινες ζωές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ.

**ΚΩΝΣΤΑΝΤΙΝΟΣ ΧΗΤΑΣ:** Τελειώνω, κύριε Πρόεδρε, σε δύο λεπτά.

Εξακολουθείτε να λειτουργείτε εκδικητικά απέναντι σε περισσότερες από επτάμισι χιλιάδες οικογένειες. Αυτούς τους ανθρώπους τους έχετε πετάξει σε μια γωνία και δεν αναρωτιέται κανείς πώς ζουν αυτοί οι άνθρωποι. Βγαίνει ο Υπουργός Υγείας -φυσικά δεν θα απολογηθείτε εσείς για τον Πλεύρη, αλλά είστε από την Κυβέρνηση σήμερα εδώ- και τους χαρακτήριζε επικίνδυνους και αυτός ο άνθρωπος αποφασίζει για εμάς;

Πού είναι η επικινδυνότητα, λοιπόν; Ποια είναι η επικινδυνότητα για την πατρίδα;

Έστω και τώρα καλούμε την Κυβέρνηση -το έκανε χθες και ο Πρόεδρός μας- να ξαναφέρει πίσω αυτούς τους ανθρώπους, όπως έχουν κάνει και σε άλλες χώρες και στην Ιταλία και στην Αμερική, όπου έχουν κηρύξει τη λήξη της πανδημίας και ζητούν συγγνώμη. Και στον Καναδά ζήτησαν συγγνώμη από τους ανθρώπους και τους πήραν πίσω. Μόνο εσείς απομείνατε. Αν έχετε την καλοσύνη -εγώ στη θέση σας δεν θα το έκανα, βέβαια- και έχετε κάτι να μας πείτε, να γίνουμε σοφότεροι σήμερα, απαντήστε σε κάποια από αυτά τα ερωτήματα που θέσαμε.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Χήτα.

Τον λόγο τώρα έχει ο κ. Λάζαρος Τσαβδαρίδης από τη Νέα Δημοκρατία.

Ορίστε, κύριε συνάδελφε, έχετε τον λόγο.

**ΛΑΖΑΡΟΣ ΤΣΑΒΔΑΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η Ολομέλεια της Βουλής καλείται σήμερα να κυρώσει την τροποποίηση της σύμβασης για την ανάπτυξη εμπορευματικού κέντρου στο Θριάσιο Πεδίο που αρχικά είχε υπογραφεί τον Ιούλιο του 2018, μια σύμβαση η οποία ψηφίστηκε με μεγάλη πλειοψηφία από την αρμόδια Επιτροπή Παραγωγής και Εμπορίου και η οποία οριστικοποιεί μια πολύ κρίσιμη, πρωτοπόρα και καινοτόμα επένδυση που θα συνδράμει τα μέγιστα όχι μόνο στην αναβάθμιση της ευρύτερης περιοχής της δυτικής Αττικής, αλλά και συνολικά της χώρας, δημιουργώντας ένα τεράστιο Logistics Park έκτασης πεντακοσίων ογδόντα οκτώ στρεμμάτων, ένα ζηλευτό εμπορευματικό κέντρο που θα περιλαμβάνει χιλιάδες τετραγωνικά μέτρα στεγασμένων αποθηκών και γραφείων, παλετοθέσεων, καθώς και θέσεων αυτοκινήτων και φορτηγών και το οποίο θα αποτελεί μία επένδυση συνολικού ύψους άνω των 158 εκατομμυρίων ευρώ, που όχι μόνο θα δημιουργήσει πάνω από τρεις χιλιάδες θέσεις εργασίας, αλλά και θα μεγιστοποιήσει την αναπτυξιακή εξωστρέφεια της Ελλάδος στο διεθνές ανταγωνιστικό περιβάλλον. Θα είναι ένα ολοκαίνουργιο εμπορευματικό κέντρο που θα καταστήσει την πατρίδα μας σημαντικότατο γεωστρατηγικό και διακομιστικό κόμβο στη Νοτιοανατολική Ευρώπη, χάρη και στην άμεση πρόσβαση που θα έχει αυτό σε όλα τα δίκτυα μεταφοράς, το λιμάνι του Πειραιά, το λιμάνι της Ελευσίνας, τον διεθνή αερολιμένα Αθηνών και το οδικό και σιδηροδρομικό δίκτυο.

Αυτό, βέβαια, που θα πρέπει να υπογραμμιστεί είναι ότι για να μπορέσει τελικώς σήμερα να μπει σε τροχιά υλοποίησης το μεγαλόπνοο αυτό έργο, η Κυβέρνηση της Νέας Δημοκρατίας έπρεπε να προχωρήσει σε όλες τις αναγκαίες τροποποιήσεις σε συνεργασία και συμφωνία με την αρμόδια Ευρωπαϊκή Επιτροπή Ανταγωνισμού, η οποία είχε εγείρει ζητήματα νομιμότητας κρατικών ενισχύσεων, αρνούμενη να εγκρίνει τη σύμβαση του 2018, όταν δηλαδή αυτή αρχικά είχε κυρωθεί επί διακυβέρνησης ΣΥΡΙΖΑ.

Απέναντι σε αυτή την προσπάθεια της Κυβέρνησης η συνήθης μονότονη κριτική της Αντιπολίτευσης για δήθεν καθυστερήσεις στον χρόνο τροποποίησης της σύμβασης και για δήθεν εύνοια προς τον ιδιώτη, λες και ο χρόνος, η πορεία και τα αποτελέσματα της διαπραγμάτευσης με την αρμόδια Επιτροπή Ανταγωνισμού της Ευρωπαϊκής Επιτροπής είναι κάτι που καθορίζεται αποκλειστικά από τη δική μας πολιτική βούληση και δεν συμπεριλαμβάνει τα αντίστοιχα χρονοδιαγράμματα της Ευρωπαϊκής Επιτροπής, λες και η επιτυχία να έχουμε μια νέα σύμβαση, απόλυτα σύμφωνη με το Ενωσιακό Δίκαιο, που βγάζει επιτέλους από τον πάγο το συγκεκριμένο έργο, όπου το είχε βάλει η Κομισιόν, επ’ απειλή μάλιστα επιστροφής των κοινοτικών κονδυλίων, θα μπορούσε να γίνει με τσαπατσουλιές σαν και αυτές της προηγούμενης διακυβέρνησης του ΣΥΡΙΖΑ, που από μια αρχή μάς έφεραν σε αυτή τη δυσχερή θέση από την οποία έπρεπε να απεμπλακούμε, λες και οι τροποποιήσεις σε δώδεκα σημεία, στις οποίες και κατέληξε η παρούσα Κυβέρνηση, δεν διασφαλίζουν πλήρως το δημόσιο συμφέρον έναντι του ιδιώτη, που ετεροβαρώς και υπερβολικά ευνοείτο με τη σύμβαση του 2018.

Είναι μεταβολές που, σημειωτέον, έγιναν δεκτές από τον ίδιο τον παραχωρησιούχο και ανάμεσα σε άλλα συμπεριλαμβάνουν την υποχρέωσή του να κατασκευάσει τα συνοδά έργα, τη μείωση των χρόνων παραχώρησης από τα εξήντα στα τριάντα πέντε, τον διπλασιασμό του εφάπαξ ανταλλάγματος από τα 10 εκατομμύρια ευρώ στα 20 εκατομμύρια ευρώ, την εισαγωγή μηχανισμού χρηματοοικονομικής παρακολούθησης του παραχωρησιούχου, την αύξηση της ετήσιας πληρωμής προς το δημόσιο από το 2,5 % στο 5% και την αντίστοιχη αύξηση του ελάχιστου αντιτίμου προς το ελληνικό δημόσιο από τις 350.000 ευρώ στις 700.000 ευρώ ετησίως.

Κυρίες και κύριοι συνάδελφοι, η Κυβέρνηση με συντονισμένες προσπάθειες κατάφερε να ξεμπλοκάρει ένα πολύ σπουδαίο έργο. Κατάφερε για μια ακόμη φορά να σταθεί συνεπής στις ίδιες τις προεκλογικές δεσμεύσεις του Πρωθυπουργού μας, του Κυριάκου Μητσοτάκη, που πρότασσε την ανάγκη να δοθεί προτεραιότητα σε ένα πλέγμα δράσεων και πολιτικών που θα προσέλκυε τις μακρόπνοες επενδύσεις, θα εστίαζε στα μεγάλα έργα υποδομής, θα δημιουργούσε τις προϋποθέσεις για μείωση της ανεργίας και σημαντική αύξηση των ποσοστών απασχόλησης.

Και αυτές οι δεσμεύσεις θα συνεχίζουν να αποτελούν πυξίδα της πολιτικής μας σε αυτούς τους δύσκολους καιρούς, προσφέροντας αναπτυξιακές προοπτικές στη χώρα μας και λόγους αισιοδοξίας στους συμπολίτες μας, σε πείσμα της αντιπολιτευτικής γκρίνιας που έχει συνηθίσει να βλέπει το δέντρο, όταν όλοι γύρω της κοιτάζουν το δάσος!

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστώ, κύριε συνάδελφε, και για την τήρηση του χρόνου.

Τον λόγο έχει τώρα ο Υφυπουργός Υποδομών και Μεταφορών κ. Γιώργος Καραγιάννης.

Ορίστε, κύριε Υφυπουργέ, έχετε τον λόγο.

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Σας ευχαριστώ πολύ, κύριε Πρόεδρε.

Κυρίες και κύριοι Βουλευτές, είναι πάντα χαρά και τιμή να είμαστε εδώ ως Κυβέρνηση και να εισηγούμαστε αποφάσεις, καθώς και να κυρώνουμε συμβάσεις οι οποίες δημιουργούν ουσιαστικά νέες θέσεις εργασίας, βελτιώνουν την ανταγωνιστικότητα της ελληνικής οικονομίας, διασφαλίζοντας, όμως, πάνω και πρώτα από όλα το δημόσιο συμφέρον.

Η τροποποίηση της σύμβασης παραχώρησης του Θριασίου Πεδίου που σήμερα συζητείται στην Ολομέλεια της Βουλής αποτελεί το επιστέγασμα -θα έλεγα- συντονισμένων προσπαθειών όλης της προηγούμενης περιόδου. Πρόκειται για ένα έργο που απασχολεί εδώ και πολλά χρόνια το Υπουργείο Υποδομών και Μεταφορών και όχι άδικα, αφού με την κατασκευή του θα είναι το μεγαλύτερο αλλά και το πιο σύγχρονο κέντρο logistics στη χώρα.

Άλλωστε, κυρίες και κύριοι, συζητούμε για έναν κλάδο που αξιοποιεί τη στρατηγική θέση της χώρας μας και τη μετατρέπουμε -επιτέλους!- σε κόμβο μεταφορών ως φυσικό -θα έλεγα- σταυροδρόμι μεταξύ τριών ηπείρων. Σήμερα ο συγκεκριμένος κλάδος ανέρχεται περίπου στο 9,5% του ΑΕΠ και οι προβλέψεις είναι ότι τα αμέσως επόμενα χρόνια θα φτάσει στο 12%, ενώ απασχολεί συνολικά περί τις διακόσιες χιλιάδες εργαζομένους.

Τώρα, για να καταλάβετε τα μεγέθη και τη σημασία του έργου, ως το τέλος του 2024 αναμένεται να προστεθούν περίπου διακόσιες πενήντα χιλιάδες τετραγωνικά μέτρα στην Αττική από όλες τις δρομολογημένες ιδιωτικές επενδύσεις, όταν μόνο του το Θριάσιο είναι άλλα τόσα. Ουσιαστικά, μιλάμε για μία επένδυση η οποία ξεπερνά τα 160 εκατομμύρια ευρώ, με κόστος κατασκευής κοντά στα 110 εκατομμύρια ευρώ και με τη δημιουργία τριών χιλιάδων νέων θέσεων εργασίας.

Και, βέβαια, εκτός των γνωστών στοιχείων της επένδυσης, η οποία αφορά την κατασκευή αποθηκών, γραφείων, εσωτερικών δικτύων, προβλέπεται -και αυτό είναι και το πιο σημαντικό, θα έλεγα- ότι εντός του πάρκου θα κατασκευαστεί μια νέα σιδηροδρομική γραμμή που θα το συνδέει ουσιαστικά με το εθνικό σιδηροδρομικό δίκτυο.

Και σε αυτό το σημείο επιτρέψτε μου να σταθώ λίγο παραπάνω, γιατί, ξέρετε, στην Κυβέρνηση του Κυριάκου Μητσοτάκη πιστεύουμε στον ελληνικό σιδηρόδρομο και στις συνέργειες που παράγει, στις θετικές συγκοινωνιακές, περιβαλλοντικές και αναπτυξιακές επιπτώσεις του. Γι’ αυτό και υλοποιούμε το μεγαλύτερο πρόγραμμα σιδηροδρομικών έργων των τελευταίων δεκαετιών ύψους 4,5 δισεκατομμυρίων ευρώ. Ενώνουμε ουσιαστικά όλα τα λιμάνια της χώρας με το δίκτυο, αποδεικνύοντας στην πράξη ότι δεν μένουμε στα λόγια.

Όμως, επειδή άκουσα από διάφορους συνομιλητές το ενδιαφέρον για τη δυτική Αττική, οφείλουμε να δηλώσουμε ότι μέσα στα επόμενα χρόνια η δυτική Αττική θα μετατραπεί σε πόλο ανάπτυξης.

Για την Κυβέρνησή μας η δυτική Αττική είναι πρώτη προτεραιότητα και αυτό το δείχνουμε με πράξεις, με έργα. Πρώτα απ’ όλα με το «Θριάσιο Ι», και κατόπιν με τον διαγωνισμό του «Θριασίου ΙΙ» -ο οποίος είναι ήδη στον αέρα-, με τα ναυπηγεία της Ελευσίνας, με ένα εμβληματικό έργο -θα έλεγα- με τον προαστιακό της δυτικής Αττικής ο οποίος ξεπερνάει κατά πολύ τα 100 εκατομμύρια ευρώ με χρηματοδότηση από το Ταμείο Ανάκαμψης -και αυτός ο διαγωνισμός εντός των επόμενων ημερών θα είναι στον αέρα-, αλλά και με τη δυτική περιφερειακή Αιγάλεω, η οποία λύνει προβλήματα ετών και με την ανακατασκευή των κόμβων Σχιστού, Ναυπηγείων και Σκαραμαγκά. Όπως αντιλαμβάνεστε, υπάρχει ένας συνολικός σχεδιασμός για τη δυτική Αττική ο οποίος προχωράει βήμα-βήμα. Το πρώτο και ουσιαστικό βήμα είναι η ανάπτυξη του Θριασίου Πεδίου.

Ο εισηγητής αλλά και ο Υπουργός αναφέρθηκαν αναλυτικά στα σημεία της σύμβασης που τροποποιούμε. Κατά την άποψή μου τέσσερα είναι τα πιο σημαντικά. Το πρώτο είναι ότι διπλασιάζεται το εφάπαξ αντάλλαγμα που θα λάβει το ελληνικό δημόσιο και από 10.000.000 γίνεται 20.000.000 ευρώ.

Δεύτερον, αυξάνεται η ετήσια πληρωμή προς το ελληνικό δημόσιο από 2,51% σε 5%, ενώ αυξάνεται αντίστοιχα και η ελάχιστη πληρωμή προς το δημόσιο από τις 350.000 ευρώ ετησίως σε 700.000 ευρώ.

Τρίτον, μειώνεται η περίοδος παραχώρησης από τα εξήντα στα τριάντα επτά έτη και υπό προϋποθέσεις μπορεί να παραταθεί για ακόμη τρία χρόνια, ενώ παράλληλα παρέχεται η δυνατότητα του παραχωρησιούχου να διαπραγματευτεί την επέκταση της παραχώρησης για επιπλέον είκοσι τρία έτη, αλλά σε τιμές αγοράς.

Τέταρτον, εισάγεται ένας μηχανισμός κατανομής των κερδών σε ποσοστό 50%-50% ανάμεσα στα κέρδη του παραχωρησιούχου και του ελληνικού δημοσίου, όταν ο χρηματοοικονομικός δείκτης IRR υπερβεί το 9,09%.

Αυτές είναι οι βασικότερες αλλαγές που συμφωνήσαμε με την αρμόδια Γενική Διεύθυνση Ανταγωνισμού της Ευρωπαϊκής Επιτροπής και που ανέτρεψαν, ουσιαστικά, τα βασικά στοιχεία της συμφωνίας που είχε φέρει το 2018 η κυβέρνηση του ΣΥΡΙΖΑ στη Βουλή. Ήταν τότε -όπως πολύ σωστά ακούστηκε από διάφορους ομιλητές- που ο νυν Υπουργός Υποδομών και Μεταφορών Κώστας Καραμανλής, τότε, ως εισηγητής της Νέας Δημοκρατίας, είχε εκφράσει τις ουσιαστικές αντιρρήσεις και όλες αυτές οι αντιρρήσεις τότε της αξιωματικής αντιπολίτευσης ήταν παρατηρήσεις και της αρμόδιας γενικής διεύθυνσης.

Όμως δεν πρόκειται να μείνουμε στο παρελθόν και δεν θέλουμε να κοιτάξουμε το παρελθόν. Άλλωστε για οποιαδήποτε αντιπαράθεση με το παρελθόν μόνο εάν καταθέσουμε την επιστολή της «DGCOM» μπορεί κανείς να αντιληφθεί τα λάθη που έγιναν. Σημασία έχει να προχωρήσουμε μπροστά και να κάνουμε ό,τι μπορούμε στο επόμενο διάστημα, ώστε να προχωρήσει αυτό το τεράστιο έργο, να γίνει πραγματικότητα, γιατί αυτό έχει σημασία.

Κυρίες και κύριοι Βουλευτές, να πω εδώ ότι δεν πρέπει να ξεχνάμε ποτέ ότι η χώρα μας κινδύνευσε με δημοσιονομική διόρθωση άνω των 100.000.000 ευρώ για τις χρόνιες καθυστερήσεις στο θέμα του Θριασίου και γι’ αυτό αποφασίσαμε ότι αυτό δεν μπορούσε να συνεχιστεί.

Έτσι, πράγματι, μετά από μια επώδυνη διαπραγμάτευση με την Ευρωπαϊκή Επιτροπή ερχόμαστε σήμερα στη Βουλή και μιλάμε για μια επένδυση που συζητιόταν εδώ και είκοσι χρόνια. Έντεκα διαγωνισμοί έχουν ακυρωθεί κατά το παρελθόν. Η χώρα όμως πρέπει να προχωρήσει μπροστά, όσο και αν κάποιοι προσπαθούν να «γκριζάρουν» αυτή την εικόνα. Οι πολίτες καταλαβαίνουν καθημερινά την αλλαγή. Άλλωστε δεν είναι και η μόνη τέτοια επένδυση που προωθείται.

Εμείς πιστεύουμε στο δίπολο των εμπορευματικών κέντρων και πιστεύουμε ότι αξίζει αυτή τη στιγμή στη Θεσσαλονίκη να προχωρήσει ένα ακόμη μεγάλο εμπορευματικό κέντρο -στο πρώην στρατόπεδο Γκόνου- και γι’ αυτό προχωρά.

Πρόκειται για ένα έργο που θα αναβαθμίσει τον ίδιο τον ρόλο της Θεσσαλονίκης ως κέντρο των οικονομικών εξελίξεων στην ευρύτερη περιοχή των Βαλκανίων. Αυτό το έργο ενισχύει ουσιαστικά τα δρομολογούμενα έργα τόσο στον εμπορικό λιμένα όσο και τα σιδηροδρομικά έργα, τα οποία θα μας συνδέσουν με τη Θράκη, με τη νέα σύγχρονη γραμμή υψηλών ταχυτήτων, καθώς και με τη Βουλγαρία και τη Μαύρη Θάλασσα.

Κυρίες και κύριοι Βουλευτές, με επενδύσεις σαν το εμπορευματικό κέντρο στο Θριάσιο, οι επενδύσεις σε υποδομές αποκτούν μεγάλη προστιθέμενη αξία και θέτουν ουσιαστικά τη βάση για ισχυρή ανάπτυξη σε στέρεες βάσεις.

Πρόκειται για μία ανάπτυξη με ξεκάθαρο οικονομικό, κοινωνικό και περιβαλλοντικό πρόσημο, που επιβεβαιώνει την εξωστρέφεια και τη δυναμική της ελληνικής οικονομίας, που δημιουργεί νέες θέσεις εργασίας, που αξιοποιεί τη στρατηγική θέση της χώρας μας, που προστατεύει το περιβάλλον, που ενισχύει την αισιοδοξία και την αυτοπεποίθηση των πολιτών εν μέσω αυτής της δύσκολης οικονομικής και ενεργειακής συγκυρίας και που θέτει, πάνω και πρώτα απ’ όλα, τις βάσεις για μια καλύτερη ζωή για τις νεότερες γενιές.

Κυρίες και κύριοι, σας καλούμε -και εγώ με τη σειρά μου- να υπερψηφίσετε το παρόν νομοσχέδιο και να επικυρώσουμε πανηγυρικά την έναρξη μίας ακόμη μεγάλης επένδυσης για τη χώρα μας. Σας καλούμε να πείτε «ναι» στην ανάπτυξη, «ναι» στην πρόοδο, «ναι» σε ένα καλύτερο αύριο για όλους μας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εμείς ευχαριστούμε, κύριε Υπουργέ.

Τον λόγο θα πάρει τώρα ο κ. Βασιλειάδης από τη Νέα Δημοκρατία και αμέσως μετά θα πάρει τον λόγο ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος.

Ορίστε, κύριε Βασιλειάδη, έχετε τον λόγο.

**ΒΑΣΙΛΕΙΟΣ (ΛΑΚΗΣ) ΒΑΣΙΛΕΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα κλείνει ένας κύκλος που αφορά μία σημαντική -στρατηγική θα έλεγα- επένδυση για τη χώρα μας. Μπαίνει σε τελική ευθεία η υλοποίηση σε ένα σημαντικό έργο, το εμπορευματικό κέντρο Θριασίου Πεδίου. Το έργο αυτό θα καταστήσει τη χώρα μας εμπορευματικό και διαμετακομιστικό κόμβο στη Νοτιοανατολική Ευρώπη, αναβαθμίζοντας και τον γεωπολιτικό της ρόλο.

Όπως μας παρουσίασαν και στην επιτροπή τόσο ο Υπουργός κ. Καραμανλής όσο και ο Υφυπουργός κ. Καραγιάννης, η σύμβαση παραχώρησης του εμβληματικού αυτού έργου πέρασε από μία σειρά δοκιμασιών, σε σημείο που το κείμενο του 2018 να χαρακτηριστεί ετεροβαρές υπέρ του ιδιώτη.

Το έργο αφορά στην ανάπτυξη εμπορευματικού κέντρου στο Θριάσιο Πεδίο και περιλαμβάνει τη μελέτη, κατασκευή, χρηματοδότηση, λειτουργία, εκμετάλλευση και συντήρηση εμπορευματικού και διαμετακομιστικού κέντρου συνδυασμένων μεταφορών και τη διενέργεια συναφών δραστηριοτήτων στο ακίνητο.

Ειδικότερα, ο ιδιώτης αναλαμβάνει να κατασκευάσει και να εξοπλίσει το κέντρο. Στο πλαίσιο αυτής της υποχρέωσής του θα πρέπει να προχωρήσει σε ανάπτυξη της δυναμικότητας του κέντρου, με κατασκευή σύγχρονων και λειτουργικών κτηριακών και λοιπών εγκαταστάσεων και υποδομών οι οποίες να πληρούν όλους τους κανόνες ασφαλείας.

Η λίστα υποχρεώσεων του ιδιώτη είναι μεγάλη και περιλαμβάνει μεταξύ άλλων την κατασκευή κτηρίων και εγκαταστάσεων, εσωτερικών έργων υποδομής του κέντρου, όπως σιδηροδρομικά και οδικά δίκτυα, δίκτυα αποχέτευσης και υδάτων, δίκτυα ηλεκτροφωτισμού και επικοινωνιών, αλλά και να διαμορφώσει τους περιβάλλοντες χώρους, όπως και την κατασκευή των εντός του ακινήτου σιδηροδρομικών έργων που απαιτούνται προς τον σκοπό της σύνδεσης του κέντρου με την εθνική σιδηροδρομική υποδομή. Περιλαμβάνει τη δημιουργία χώρου διοίκησης και υποστηρικτικών λειτουργιών, όπως σταθμό εξυπηρέτησης οχημάτων και αυτοκινητιστών, πρατήριο υγρών καυσίμων, χώρους ανάπτυξης συστημάτων τηλεματικής και πληροφορικής, χώρους στάθμευσης, εγκατάστασης τελωνείου και υγειονομικών υπηρεσιών, αλλά και πολλά άλλα μικρά και μεγάλα έργα, με τη συνολική δόμηση των κατασκευών να ξεπερνά τις διακόσιες τριάντα χιλιάδες τετραγωνικά μέτρα.

Συνεπώς, κυρίες και κύριοι συνάδελφοι, μιλάμε για ένα πολύ σημαντικό έργο, με το σύνολο της επένδυσης να φτάνει τα 158.000.000 ευρώ, που αναμένεται να δημιουργήσει τρεις χιλιάδες νέες θέσεις εργασίας.

Πού βρισκόμαστε σήμερα όμως; Κυρώνουμε εμείς, η Ολομέλεια της Βουλής των Ελλήνων, μία νέα τροποποιητική σύμβαση παραχώρησης, εναρμονισμένη προς τις παρατηρήσεις της Γενικής Διεύθυνσης Ανταγωνισμού της Ευρωπαϊκής Επιτροπής. Επιπλέον, τίθενται οι αναγκαίες βάσεις για τη διαπίστωση της Ευρωπαϊκής Επιτροπής περί μη ύπαρξης κρατικών ενισχύσεων, προκειμένου να παρασχεθεί άδεια για την υλοποίηση και εκτέλεση της σύμβασης στην οποία προβλέπονται οι όροι του έργου.

Ποιες είναι οι κυριότερες τροποποιήσεις που βλέπουμε; Έχουμε αύξηση του εφάπαξ ανταλλάγματος από 10.000.000 ευρώ σε 20.000.000 ευρώ, έχουμε αύξηση του εγγυημένου ανταλλάγματος από 350.000 ευρώ έως και του ποσού των 700.000, σε τιμές 2017, προσαρμοσμένο με τον δείκτη τιμών καταναλωτή.

Επίσης, προβλέπεται αύξηση της ετήσιας πληρωμής από 2,51% σε 5%, υπό προϋποθέσεις σχετιζόμενες με την εξέλιξη του πραγματικού κύκλου εργασιών του κέντρου κατά την πρώτη δεκαετία. Επιπλέον, προβλέπεται μείωση της περιόδου παραχώρησης από εξήντα έτη σε τριάντα επτά έτη, με υπό προϋποθέσεις αυτόματη παράταση στα σαράντα έτη και με πρόβλεψη δυνατότητας του παραχωρησιούχου να διαπραγματευτεί την επέκταση της παραχώρησης για επιπλέον είκοσι τρία έτη σε τιμές αγοράς.

Συνεπώς, κύριε Πρόεδρε, και κλείνω με αυτό, από τη στιγμή που η νέα σύμβαση είναι σύμφωνη με ευρωπαϊκές μας υποχρεώσεις και παράλληλα προβλέπει καλύτερους και ευνοϊκότερους όρους για την πλευρά του δημοσίου, δεν μπορώ να καταλάβω γιατί να μη χαίρει της εμπιστοσύνης του Σώματος. Χαίρομαι που η Αξιωματική Αντιπολίτευση ψήφισε θετικά και καλώ και τους συναδέλφους των κομμάτων που έχουν εκφράσει επιφύλαξη να υπερψηφίσουν.

Με τη νέα σύμβαση παραχώρησης του έργου «Ανάπτυξη Εμπορευματικού Κέντρου Θριασίου Πεδίου» μπαίνει ο θεμέλιος λίθος ενός σύγχρονου εμπορευματικού κέντρου στο Θριάσιο Πεδίο, με στόχο τη βελτίωση της ελκυστικότητας, της παραγωγικότητας και της ανταγωνιστικότητας της ελληνικής οικονομίας, καθώς και την προσφορά υπηρεσιών που είναι αξιόπιστες, οικονομικά αποδοτικές και ανταποκρίνονται στις ανάγκες της αγοράς και των χρηστών.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Βασιλειάδη.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι παρακολουθούν τη συνεδρίασή μας από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι οκτώ μαθήτριες και μαθητές και τρεις εκπαιδευτικοί συνοδοί τους από το 3ο Δημοτικό Σχολείο Τρικάλων (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο έχει τώρα ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Νικόλαος Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Συζητάμε την αναθεώρηση της σύμβασης παραχώρησης του Θριάσιου Πεδίου για τη δημιουργία διαμετακομιστικού κέντρου. Αυτό το έργο αποτελεί συστατικό στοιχείο των στρατηγικών σχεδιασμών της άρχουσας τάξης της χώρας μας. Θα ρωτήσει κάποιος: «Μα, καλά, στον σοσιαλισμό δεν θα έχετε διαμετακομιστικά κέντρα, στον σοσιαλισμό ο σιδηρόδρομος δεν θα ενώνεται με τα λιμάνια, τα αεροδρόμια και τους οδικούς άξονες;». Βεβαίως! Αυτό είναι κάτι που είναι απαραίτητο να γίνει. Άρα το θέμα κάθε φορά είναι για ποιον σκοπό γίνεται.

Μήπως αυτό το διαμετακομιστικό κέντρο γίνεται για να προχωρήσει μέσα από την αξιοποίησή του ως εργαλείο για την παραγωγική αναβάθμιση της χώρας μας και για την αξιοποίηση του συνόλου των πλουτοπαραγωγικών δυνατοτήτων και την ανάπτυξη όλων των κλάδων της οικονομίας; Μήπως γίνεται με σκοπό να διασφαλίσει την ασφάλεια εφοδιασμού των απαραίτητων αγαθών τα οποία χρειάζεται η λαϊκή οικογένεια, για να μπορέσει να ικανοποιήσει τις ανάγκες της; Όχι. Το διαμετακομιστικό κέντρο δεν γίνεται γι’ αυτούς τους σκοπούς. Γίνεται για να μπορούν, αξιοποιώντας τη στρατηγική θέση που έχει η χώρα μας, να μεταφέρονται τα εμπορεύματα από τη Δύση στην Ανατολή και από την Ανατολή στη Δύση, από τον Βορρά στον Νότο και από τον Νότο στον Βορρά. Μόνο και μόνο γι’ αυτό γίνεται.

Και ποιος θα κερδίσει από αυτή τη διαμετακόμιση; Οι μεγάλες πολυεθνικές μεταφορικές εταιρείες. Αυτές θα βγουν κερδισμένες. Αυτές θα διασφαλίσουν πολύ πιο γρήγορα και πολύ πιο σύντομα την υλοποίηση αυτής της αλυσίδας μέσω της δημιουργίας του συγκεκριμένου κέντρου. Άρα, λοιπόν, είναι φανερό ποιος θα κερδίσει από τη δημιουργία του διαμετακομιστικού κέντρου και να γιατί λέμε ότι εντάσσεται στους στρατηγικούς σχεδιασμούς της άρχουσας τάξης της χώρας μας για μετατροπή της Ελλάδας σε μεταφορικό, ενεργειακό και εμπορευματικό κόμβο. Από αυτή την άποψη, λοιπόν, δεν έχει τίποτα να κερδίσει ο λαός μας, δεν έχουν τίποτα να κερδίσουν οι εργαζόμενοι.

Επίσης, μιλάτε για θέσεις εργασίας που «θα» δημιουργηθούν. Απαντάτε, όμως, στο ερώτημα που αφορά το τι θέσεις εργασίας είναι αυτές; Είναι θέσεις εργασίας χωρίς δικαιώματα, με πολύ φθηνό και αναλώσιμο εργατοϋπαλληλικό δυναμικό, χωρίς συλλογικές συμβάσεις, πολύ δε περισσότερο που σε αυτούς τους κλάδους της οικονομίας, δηλαδή της διαμετακόμισης και των logistics, οργιάζει η εργολαβική εργασία, οι εργολάβοι δηλαδή που νοικιάζουν εργαζόμενους στις συγκεκριμένες εταιρείες.

Και επειδή ακριβώς αποτελεί κρίκο των παγκόσμιων εφοδιαστικών αλυσίδων, γι’ αυτό και εκδηλώνονται και σφοδρότατοι ανταγωνισμοί. Πρόκειται για ανταγωνισμούς που σχετίζονται με το παγκόσμιο εμπόριο. Ο εμπορικός πόλεμος έχει ονοματεπώνυμο. Από τη μια μεριά είναι οι Ηνωμένες Πολιτείες της Αμερικής και από την άλλη η Κίνα για το ποιας αλυσίδας συμφέροντα θα επικρατήσουν. Και γι’ αυτό δεν είναι τυχαίο ότι και στο Θριάσιο εκδηλώθηκε αυτός ο σφοδρότατος ανταγωνισμός.

Η κυβέρνηση του ΣΥΡΙΖΑ απέκλεισε με τεχνητό τρόπο την «COSCO» από τον διαγωνισμό μοιράζοντας το Θριάσιο σε «Θριάσιο Ι» και «Θριάσιο ΙΙ». Μάλιστα, έφτασε σε τέτοιο σημείο εξυπηρέτησης των αμερικάνικων συμφερόντων, που παραχώρησε το Θριάσιο κοψοχρονιά, για ένα κομμάτι ψωμί στην κυριολεξία, στα αμερικάνικα συμφέροντα, όπως έκανε και με άλλες υποδομές, όπως με το ναυπηγείο της Σύρου, αλλά και με τα υπόλοιπα ναυπηγεία στην περιοχή, όπως με το Ναυπηγείο Σκαραμαγκά και το Ναυπηγείο της Ελευσίνας, που παραχωρήθηκαν σε επιχειρήσεις αμερικάνικων συμφερόντων, για να μπορέσουν να υλοποιηθούν οι στρατηγικοί σχεδιασμοί των Αμερικάνων στην ευρύτερη περιοχή.

Από αυτή την άποψη, λοιπόν, εμείς λέμε καθαρά ότι αυτό όχι μόνο δεν θα διασφαλίσει τις ανάγκες της χώρας μας, αλλά πολύ περισσότερο είναι σε βάρος των πραγματικών αναγκών του λαού μας και των εργαζομένων.

Από αυτή την άποψη, το βασικό ερώτημα, κύριε Υπουργέ, που είστε εδώ, αφορά τον σκοπό για τον οποίο γίνονται οι υποδομές. Είπατε λίγο πριν ότι η Κυβέρνηση πιστεύει στον ελληνικό σιδηρόδρομο. Αλήθεια; Σε ποιον τα λέτε αυτά, όταν είμαστε στο 2022 και τα δύο τρίτα της Ελλάδας δεν έχουν σιδηρόδρομο; Ο Μοριάς δεν έχει σιδηρόδρομο!

**ΓΕΩΡΓΙΟΣ ΚΑΡΑΓΙΑΝΝΗΣ (Υφυπουργός Υποδομών και Μεταφορών):** Γι’ αυτό τον φτιάχνουμε!

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Η Ρούμελη δεν έχει σιδηρόδρομο, η Ήπειρος δεν έχει σιδηρόδρομο, η δυτική Μακεδονία δεν έχει σιδηρόδρομο, η ανατολική Μακεδονία και η Θράκη δεν έχουν σιδηρόδρομο, όπως και η Θεσσαλία. Τι λέτε, λοιπόν; Και, βεβαίως, έρχεστε να συμπληρώσετε -πολύ σωστά- ότι θέλουμε σιδηρόδρομο που να συνδέει τα λιμάνια και όχι να υπηρετεί τις ανάγκες των λαϊκών στρωμάτων για γρήγορη, φθηνή και ασφαλή μεταφορά και για μεταφορά με προστασία του περιβάλλοντος. Αυτή είναι η προτεραιότητά σας, το πώς θα συνδεθούν τα λιμάνια. Και έχετε, για παράδειγμα, ως πρώτη προτεραιότητα το λιμάνι της Αλεξανδρούπολης, το λιμάνι της Θεσσαλονίκης και τον κόμβο που κάνει το διαμετακομιστικό στο Θριάσιο. Να ποιες είναι οι προτεραιότητες των 4 δισεκατομμυρίων που θα δώσετε για τον σιδηρόδρομο. Σίγουρα πάντως δεν είναι για να αναπτυχθεί ο σιδηρόδρομος σε όλη την Ελλάδα και να καλύψει τις λαϊκές ανάγκες για γρήγορη μεταφορά.

Έτσι, λοιπόν, αυτό το σχέδιο που έχετε για μεγάλα έργα υποδομών είναι ακριβώς το σχέδιο το οποίο επιβάλλουν οι Αμερικάνοι ή ταυτίζεται, αν θέλετε, με τα αμερικανονατοϊκά και ευρωνατοϊκά σχέδια στην περιοχή για υποδομές τέτοιες, που θα απαντούν στον σφοδρότατο ανταγωνισμό που έχουν με τους Ρώσους και τους Κινέζους. Γι’ αυτό ακριβώς και προχωράτε στις συγκεκριμένες υποδομές.

Μετατρέπετε, λοιπόν, την Ελλάδα όχι μόνο σε ορμητήριο των αμερικανονατοϊκών ιμπεριαλιστικών σχεδιασμών, αλλά δημιουργείτε και αυτές τις υποδομές, για να εξυπηρετηθούν καλύτερα αυτά τα συμφέροντα και όχι οι ανάγκες της λαϊκής οικογένειας ή της παραγωγικής ανασυγκρότησης της χώρας μας. Όμως, είναι τελείως διαφορετικός ο προσανατολισμός που έχετε και τον οποίο υπηρετείτε. Βεβαίως και αυτές οι υποδομές είναι ξένες προς τις ανάγκες του λαού.

Για παράδειγμα, τις τελευταίες μέρες έχει βγει στη δημοσιότητα η σχέση με τις έρευνες για τους υδρογονάνθρακες και το φυσικό αέριο. Σήμερα δήλωσε ο Υπουργός ότι στα Γιάννενα υπάρχει, λέει, ένα κοίτασμα το οποίο θα μας διασφαλίζει την επάρκεια της χώρας για δέκα χρόνια. Αλήθεια; «Χορεύουν» στα κανάλια τα δισεκατομμύρια που θα πάρει το ελληνικό δημόσιο από την αξιοποίηση αυτών των κοιτασμάτων! Αλήθεια τα λέτε αυτά; Σοβαρολογείτε, όταν Νέα Δημοκρατία, ΣΥΡΙΖΑ και ΠΑΣΟΚ μιλάτε γι’ αυτή την υπόθεση μοιράζοντας οικόπεδα; Αυτό κάνετε! Μοιράζετε οικόπεδα στις πολυεθνικές εταιρείες και μάλιστα τα μοιράζετε για ένα κομμάτι ψωμί. Πιο ακριβά νοικιάζεις ένα περίπτερο, παρά τα συγκεκριμένα θαλάσσια και χερσαία οικόπεδα, τα οποία παραχωρήσατε για να γίνουν οι έρευνες.

Αλήθεια, αυτά τα αποτελέσματα των ερευνών και εφόσον αξιοποιηθούν τα κοιτάσματα, θα δώσουν στον ελληνικό λαό φθηνότερη ενέργεια; Σε ποιον λέτε αυτά τα παραμύθια περί φθηνότερης ενέργειας; Ίσα-ίσα που οι τιμές καθορίζονται μέσα από τα χρηματιστήρια. Δηλαδή, θα σταματήσει να λειτουργεί το χρηματιστήριο του φυσικού αερίου του Άμστερνταμ που καθορίζει τις τιμές; Όχι. Με αυτόν τον τρόπο θα καθοριστεί και η τιμή. Θα σταματήσει να καθορίζει ο ΟΠΕΚ την τιμή του πετρελαίου; Όχι. Με αυτόν τον τρόπο θα καθορίζεται και η τιμή της εγχώριας παραγωγής, από τη στιγμή που είναι στα χέρια των πολυεθνικών, και θα πουλάνε ακριβό και το φυσικό αέριο και το πετρέλαιο σε αυτόν που είναι προτιμητέος αγοραστής. Ούτε καν έχετε διασφαλίσει να παίρνει η Ελλάδα ποσότητες από αυτά τα οποία βγάζουν, αλλά οι εταιρείες θα τα πουλάνε σε όποιον θέλουν και θα τα πουλάνε με βάση τα κέρδη τους.

Άρα, λοιπόν, η αξιοποίηση των συγκεκριμένων κοιτασμάτων δεν πρόκειται να δώσει ούτε φτηνή ενέργεια για τον λαό ούτε ενεργειακή ασφάλεια της χώρας ούτε επάρκεια, γιατί η παραγωγή θα πηγαίνει σε όποιον δίνει καλύτερη τιμή. Βεβαίως δεν θα αντιμετωπίζει ούτε την ενεργειακή φτώχεια του λαού.

Αλήθεια, ζει ο ελληνικός λαός με χρυσά κουτάλια επειδή βγαίνει φυσικό αέριο στη χώρα μας; Έτσι ζουν και οι λαοί αντίστοιχων περιοχών ή των Ηνωμένων Πολιτειών, για να συγκριθούμε με μία παρόμοια καπιταλιστικά ανεπτυγμένη οικονομία; Εκεί δεν υπάρχει ενεργειακή φτώχεια; Εκεί τα λαϊκά νοικοκυριά δεν ζουν σε συνθήκες φτώχειας και εξαθλίωσης; Για να μην πούμε για τις διάφορες -εντός εισαγωγικών- «μειονότητες» σε τι κατάσταση βρίσκονται και να μην αναφερθούμε και στις αραβικές χώρες.

Τέταρτον, θα διασφαλίσουν αυτές οι έρευνες, όπως τολμάτε και λέτε στον λαό, τα κυριαρχικά μας δικαιώματα; Από πού και ως πού; Ίσα-ίσα που θα γίνουν ακριβώς μαγνήτης αμφισβήτησης κυριαρχικών δικαιωμάτων. Η Λιβύη με τα πλούσια κοιτάσματα έχει διασφαλίσει τα κυριαρχικά της δικαιώματα ή διαμοιράστηκε; Τι συμβαίνει σε άλλες περιοχές με τους πολέμους ή με τις επεμβάσεις στο Ιράκ, στο Ιράν; Ποια κυριαρχικά δικαιώματα διασφαλίζουν;

Αντίθετα, διασφαλίζουν τα συμφέροντα των αμερικανονατοϊκών εδώ στην περιοχή, για να διευθετηθούν στο πλαίσιο της συνδιαχείρισης με την Ελλάδα και την Τουρκία τα συγκεκριμένα κοιτάσματα στην ανατολική Μεσόγειο. Αυτοί θα βάλουν τη σφραγίδα των εξελίξεων, γιατί οι Αμερικανοί και το ΝΑΤΟ είναι αυτοί οι οποίοι βάζουν τους λαούς να τσακώνονται μεταξύ τους, για να έχουν αυτοί το πάνω χέρι στη λογική του «διαίρει και βασίλευε». Και αυτό το ζήτημα θα αμφισβητήσει ευθέως κυριαρχικά δικαιώματα της χώρας μας μέσα από αυτή τη διαδικασία.

Έτσι, λοιπόν, κάθε βήμα που κάνει η Κυβέρνηση με τη στήριξη του ΣΥΡΙΖΑ, του ΠΑΣΟΚ και της Ελληνικής Λύσης για την αξιοποίηση αυτών των κοιτασμάτων και τον ενεργειακό σχεδιασμό και η προώθηση που εξυπηρετεί τις ανάγκες του κεφαλαίου φέρνουν όλο και πιο κοντά τον κίνδυνο αμφισβήτησης των κυριαρχικών δικαιωμάτων, εγκλωβίζουν ακόμη περισσότερο τον ελληνικό λαό στη δίνη των ιμπεριαλιστικών ανταγωνισμών, με κίνδυνο ακριβώς τα ίδια του τα δικαιώματα αλλά ακόμη και την ίδια του τη ζωή.

Γι’ αυτό εμείς λέμε ότι πρέπει η εργατική τάξη, το λαϊκό κίνημα, να συγκρουστεί με τους πραγματικούς υπεύθυνους των προβλημάτων που αντιμετωπίζει, είτε σχετίζονται με την ενεργειακή φτώχεια είτε σχετίζονται με την ακρίβεια, για να μπορέσει ακριβώς να αξιοποιήσει τις τεράστιες πλουτοπαραγωγικές δυνατότητες που υπάρχουν στη χώρα μας, τη νέα τεχνολογία και τα αποτελέσματα προς όφελος και αποκλειστικό σκοπό της ικανοποίησης των σύγχρονων και διευρυμένων αναγκών και όχι του καπιταλιστικού κέρδους.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Αυτή είναι η προοπτική η οποία ανοίγεται μπροστά στον λαό ως επιλογή ρεαλιστική προς όφελος των δικών του συμφερόντων. Κι από αυτή την άποψη, η σύγκρουση με τους πραγματικούς υπεύθυνους και τις αιτίες αποτελεί πρωτεύον ζήτημα. Στο πλαίσιο αυτό, μάλιστα, εμείς θεωρούμε ότι η απεργία η προχθεσινή ήταν πολύ μεγάλης σημασίας, γιατί αφ’ ενός μεν έδειξε τη δύναμη της εργατικής τάξης, μπορεί να αποτελέσει σταθμό στην περαιτέρω κλιμάκωση της πάλης, αλλά πάνω απ’ όλα να πιστέψει ο ίδιος ο λαός στη δύναμή του και να μην περιμένει από κανέναν σωτήρα ότι θα του λύσει τα προβλήματα τα οποία αντιμετωπίζει.

Όμως, πρέπει να πετάξει στο χρονοντούλαπο της ιστορίας όλους τους σωτήρες και να πάρει την υπόθεση διαχείρισης της εξουσίας της χώρας μέσα στα δικά του χέρια, για να μπορέσει να οργανώσει την οικονομία, την παραγωγή και την όποια δραστηριότητα με βάση την ικανοποίηση των δικών του αναγκών και συμφερόντων και βεβαίως να τσακίσει και το αστικό κράτος, το οποίο αποτελεί τον χωροφύλακα των συμφερόντων του κεφαλαίου.

Από αυτή την άποψη, λοιπόν, είναι φανερό -αναφέρθηκε και αναλυτικότερα και η εισηγήτριά μας- ότι θα καταψηφίσουμε, όπως κάναμε και στην αρχική σύμβαση, και τη σύμβαση η οποία έρχεται για το Θριάσιο Πεδίο.

Ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Κι εγώ σας ευχαριστώ, κύριε Καραθανασόπουλε.

Τον λόγο έχει τώρα ο κ. Στέφανος Γκίκας από τη Νέα Δημοκρατία. Αμέσως μετά, τον λόγο θα πάρει ο Κοινοβουλευτικός Εκπρόσωπος του ΣΥΡΙΖΑ κ. Χρήστος Γιαννούλης.

Ορίστε, κύριε Γκίκα, έχετε τον λόγο.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι συνάδελφοι, την τελευταία τριετία η ηγεσία του Υπουργείου Υποδομών και Μεταφορών έχει εργαστεί σκληρά, επιτυγχάνοντας τη διάσωση έργων, τη διασφάλιση ευρωπαϊκής χρηματοδότησης, ακόμα και εκεί που κόντευε να χαθεί, την ενεργοποίηση σχεδίων και την ολοκλήρωση έργων που λίμναζαν επί χρόνια. Έτσι, μέχρι τώρα έχουν προκηρυχθεί διαγωνισμοί που, όπως είπε ο κύριος Υπουργός, ξεπερνούν τα 10 δισεκατομμύρια -ένα απίστευτο νούμερο-, ενώ έχουν συμβασιοποιηθεί έργα αξίας άνω των 4 δισεκατομμυρίων ευρώ.

Ενδεικτικά θα αναφέρω την ολοκλήρωση της επέκτασης της Γραμμής 3 του μετρό, που επιτέλους έφτασε στον Πειραιά, την ένταξη του Βόρειου Οδικού Άξονα της Κρήτης στο Ταμείο Ανάκαμψης, την εν εξελίξει υλοποίηση του Οδικού Άξονα Πατρών - Πύργου, την παράδοση του Οδικού Άξονα Ακτίου - Αμβρακίας και βεβαίως όλα αυτά τα έργα που έχουν γίνει και αφορούν τον σιδηρόδρομο.

Δεν θα μπορούσα να μην αναφερθώ, κυρίες και κύριοι συνάδελφοι, και στον επικείμενο διαγωνισμό τις επόμενες λίγες εβδομάδες, που θα γίνει μέσω ΣΔΙΤ, για την αντιμετώπιση του χρόνιου προβλήματος ύδρευσης της εκλογικής μου περιφέρειας, της Κέρκυρας. Είναι ένα έργο το οποίο είχε απενταχθεί από την προηγούμενη κυβέρνηση και με εργώδη προσπάθεια όλων των εμπλεκομένων και βεβαίως της πολιτικής ηγεσίας καταφέραμε αυτό το έργο να μπει σε ρότα υλοποίησης. Είναι ένα έργο που ξεπερνά τα 200 εκατομμύρια ευρώ, ενώ τα 147 εκατομμύρια ευρώ θα προέλθουν από το Ταμείο Ανάκαμψης και τις ΣΔΙΤ. Βεβαίως είναι εξασφαλισμένες και όλες οι χρηματοδοτήσεις.

Επίσης, δεν μπορώ να μην αναφέρω και από αυτό το Βήμα τη δέσμευση της πολιτικής ηγεσίας, του αρμόδιου Υπουργού, για την αποδέσμευση των πρώτων χρηματοδοτήσεων για τις μελέτες του Οδικού Άξονα Βορρά - Νότου της Κέρκυρας, που είναι ένα όνειρο δεκαετιών και επιτέλους και εκεί κινείται η διαδικασία.

Πρόκειται, λοιπόν, για πολλά και πολύ σημαντικά έργα ανά την Ελλάδα, τα οποία εκσυγχρονίζουν τη χώρα μας, βελτιώνουν την ποιότητα ζωής των πολιτών και εισφέρουν βεβαίως στην ανάπτυξη των τοπικών οικονομιών αλλά και της εθνικής μας οικονομίας.

Στο πλαίσιο αυτό, λοιπόν, συζητούμε σήμερα την τροποποίηση της σύμβασης ενός έργου με πολύ μακρά ιστορία. Ως προς τον στόχο για τη δημιουργία του εμπορευματικού κέντρου στο Θριάσιο, αν και είχε τεθεί πριν από πολλά χρόνια, η υλοποίησή του έμοιαζε σχεδόν αδύνατη, αφού όσοι διαγωνισμοί γίνονταν -και πριν από λίγο ο κύριος Υφυπουργός είπε ότι έγιναν έντεκα- ακυρώνονταν. Ο τελευταίος διαγωνισμός πραγματοποιήθηκε το 2016 και η σύμβαση παραχώρησης κυρώθηκε από τη Βουλή με τον ν.4574/2018.

Είχαμε επισημάνει τότε ως Νέα Δημοκρατία και μάλιστα διά στόματος του νυν Υπουργού, του κ. Καραμανλή, όπως είπαν και άλλοι συνάδελφοι, ότι ο διαγωνισμός αυτός ήταν προβληματικός. Την ίδια εκτίμηση είχε δυστυχώς και η Γενική Διεύθυνση Ανταγωνισμού της Ευρωπαϊκής Ένωσης, η οποία το 2019 ζήτησε εξηγήσεις από την τότε κυβέρνηση για μια σειρά ζητημάτων, θέτοντας στο επίκεντρο τη διερεύνηση του κατά πόσον η σύμβαση παραχώρησης συνιστούσε ή όχι κρατική ενίσχυση, κάτι βεβαίως που όλοι ξέρουμε ότι είναι παράνομο.

Δυστυχώς ο κίνδυνος ματαίωσης της σύμβασης αλλά και επιβολής προστίμων στη χώρα μας ήταν υπαρκτός. Η Κυβέρνησή μας και η ηγεσία του Υπουργείου Υποδομών, έχοντας ως στόχο τη διάσωση του μεγάλου αυτού έργου, συνεργάστηκε με τη Γενική Διεύθυνση Ανταγωνισμού της Ευρωπαϊκής Ένωσης και, αφού εντοπίστηκαν τα σημεία εκείνα τα οποία έχρηζαν τροποποίησης, τροποποίησε τη σύμβαση, για να είναι σύμφωνη με το Ενωσιακό Δίκαιο. Τον περασμένο Μάρτιο υπεγράφη από τους αρμόδιους Υπουργούς η συμφωνία τροποποίησης και πρέπει να σημειωθεί ότι η παραχωρησιούχος η «ΓΑΙΟΣΕ Α.Ε.» έκανε δεκτές όλες τις τροποποιήσεις.

Κυρίες και κύριοι συνάδελφοι, παρ’ ότι αξίζει να συγκρατήσουμε κάποια στοιχεία από αυτή την τροποποίηση, δεν θα μπω στη λεπτομέρεια, διότι τα είπαν και οι προλαλήσαντες, όπως, για παράδειγμα, το πρώτο που μου έρχεται είναι ότι το εφάπαξ αντάλλαγμα από τα 10 έχει πάει στα 20 εκατομμύρια. Δεν θα μπω, όμως, σε λεπτομέρειες για να συντομεύω, για οικονομία χρόνου.

Η συμφωνία, λοιπόν, τροποποίησης κάνει δυνατή την υλοποίηση ενός καινοτόμου αλλά και πρωτοποριακού για τη χώρα μας έργου, του πρώτου ολοκληρωμένου σύγχρονου εμπορευματικού κέντρου συνδυασμένων μεταφορών, που θα περιλαμβάνει, μεταξύ άλλων, διακόσιες τριάντα πέντε χιλιάδες τετραγωνικά μέτρα στεγασμένων αποθηκών και γραφείων και διακόσιες πενήντα χιλιάδες θέσεις παλετών, ενώ αναμένεται -πολύ σημαντικό αυτό- να δημιουργήσει τρεις χιλιάδες επιπλέον θέσεις εργασίας, με το συνολικό ύψος του έργου να υπερβαίνει τα 150 εκατομμύρια ευρώ.

Αναμφίβολα το μεγάλο αυτό αναπτυξιακό έργο θα συμβάλει καταλυτικά και στην αναβάθμιση της δυτικής Αττικής, σε συνδυασμό φυσικά με όλα τα άλλα σημαντικά έργα. Το Θριάσιο Εμπορευματικό Κέντρο θα συνδέεται συνεπώς τόσο με οδικές και σιδηροδρομικές συνδέσεις όσο και με το λιμάνι του Πειραιά, αλλά και με τον Διεθνή Αερολιμένα των Αθηνών. Αξιοποιείται έτσι η γεωγραφική και κατ’ επέκταση η στρατηγική θέση της χώρας μας, η οποία μετατρέπεται σε ένα μεγάλο συγκοινωνιακό αλλά και εμπορευματικό κέντρο, ένα hub, έναν κόμβο για τη Νοτιοανατολική Ευρώπη.

Βεβαίως για όλους αυτούς τους λόγους αξίζουν για άλλη μια φορά συγχαρητήρια στην πολιτική ηγεσία του Υπουργείου Υποδομών και Μεταφορών, στον κ. Καραμανλή, στον κ. Καραγιάννη, σε όλους όσοι δούλεψαν και αυτονόητο είναι ότι θα πρέπει να τύχει της επιδοκιμασίας και θετικής ψήφου όλων των πτερύγων της Βουλής.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ, κύριε Γκίκα.

Τον λόγο έχει τώρα ο Κοινοβουλευτικός Εκπρόσωπος του ΣΥΡΙΖΑ, ο κ. Χρήστος Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ακούστηκαν πολύ ενδιαφέροντα πράγματα σε μια συζήτηση που αφορά ένα νομοσχέδιο που έχει και την κατανόηση και της Αξιωματικής Αντιπολίτευσης.

Αν θέλουμε, όμως, να είμαστε ειλικρινείς, σήμερα σε αυτή την Αίθουσα βρίσκονται οι λάθος άνθρωποι στα κυβερνητικά έδρανα. Δεν το προσωποποιώ σε σχέση με τον κ. Καραμανλή, που εισέρχεται στην Αίθουσα. Σήμερα Παρασκευή στην κορυφή των κυβερνητικών εδράνων θα έπρεπε να ήταν ο Πρωθυπουργός, ο κ. Μητσοτάκης, ο οποίος προκλήθηκε δύο φορές από τον Αρχηγό της Αξιωματικής Αντιπολίτευσης -και την προηγούμενη Παρασκευή και σήμερα- για να απαντήσει επιτέλους, εκτός από την ένοχη σιωπή και στάση, σε δύο βασικά ζητήματα. Το ένα επικαιροποιήθηκε και χθες.Το κυρίαρχο, όμως, σέρνεται εδώ και εβδομάδες.

Η ελληνική Κυβέρνηση, με απόλυτη γνώση και ευθύνη του κ. Μητσοτάκη, γιατί παρακολουθούσε τον κ. Ανδρουλάκη και τον κ. Κουκάκη; Σε αυτό πρώτα. Γιατί ο κ. Μητσοτάκης, που αποφεύγει όπως ο διάολος το λιβάνι να καθίσει στην καρέκλα που κάθεται ο κ. Καραμανλής, σήμερα Παρασκευή -που θα μπορούσε να ήταν η ώρα του Πρωθυπουργού- δεν συμβάλλει στην άρση του απορρήτου με απόλυτη ασφάλεια για οποιοδήποτε εθνικό συμφέρον, για να μάθουμε τι είναι τελικά ο κ. Ανδρουλάκης; Είναι έμπορος όπλων, ναρκωτικών; Είναι πράκτορας των Κινέζων, των Ρώσων;

Και πάμε στο δεύτερο ερώτημα που δεν θα απαντηθεί και σήμερα Παρασκευή: Υπάρχει Έλληνας Υπουργός που βρίσκεται σε καθεστώς νόμιμης επισύνδεσης από την ΕΥΠ; Το έθεσε χθες στην τηλεοπτική του συνέντευξη ο κ. Τσίπρας. Η απάντηση από την Κυβέρνηση αναμενόμενη, γνωστή: «Άλλα λόγια να αγαπιόμαστε.»! Επί της ουσίας τίποτε.

Να μην προχωρήσω. Θα γίνω «άπληστος» εάν ζητήσουμε και κάποιες εξηγήσεις, κάποιες απαντήσεις, για παράδειγμα, γι’ αυτές τις επιλεκτικές συγγένειες ή κουμπαριές, που πολλές φορές αποδίδουν πολύ σημαντικά οφέλη στη Νέα Δημοκρατία; Αναφέρομαι, για παράδειγμα, στην επωφελή κουμπαριά Πάτση - Πέτσα, η σύζυγος του κ. Πάτση -το γνωρίζετε, φαντάζομαι- ήταν μέσα στη γνωστή λίστα χρηματοδότησης του κ. Πέτσα.

Έχουμε μπροστά μας τώρα στο προσκήνιο μια άλλη κουμπαριά, του κ. Πλεύρη με τον κ. Λαβράνο. Κανείς δεν πέφτει από τα σύννεφα, φαντάζομαι, αλλά και κανείς δεν απαντά, κανείς δεν έχει αναφερθεί στο αυτονόητο: Πόσους μήνες, πόσα χρόνια χρειάζεται μία κυβέρνηση για ένα όντως ευρωπαϊκό και παγκόσμιο φαινόμενο, της παρακολούθησης επικοινωνιών ή μάλλον της παρακολούθησης ζωών από αυτά τα εξελιγμένα κακόβουλα λογισμικά, για να μπορέσει να προστατέψει τους Έλληνες πολίτες;

Και πώς γίνεται κάθε φορά να βρίσκετε έναν «δράκο»; Κατά κύριο λόγο σε αυτή την περίπτωση είναι η ερευνητική δημοσιογραφία, που εκφράζεται και από το «Documento» του κ. Βαξεβάνη. Του έχετε αποδώσει την ιδιότητα του εθνικού συκοφάντη, του πράκτορα, του ψεύτη κ.λπ. κ.λπ.. Δεν απαντάτε όμως επί της ουσίας. Δεν απαντήσατε στο δημοσίευμα της «ΚΑΘΗΜΕΡΙΝΗΣ» -και η «ΚΑΘΗΜΕΡΙΝΗ» ανήκει στους εθνικούς συκοφάντες;-, των «ΝΕΩΝ», του «ΒΗΜΑΤΟΣ» για αριθμό παρακολουθούμενων πέραν των δύο που αποκαλύφθηκαν με ενοχή και παραδοχή από τον κ. Μητσοτάκη. Με ελλιπή ανάληψη πολιτικής ευθύνης; Ναι. Την ευθύνη για τον κ. Μητσοτάκη την ανέλαβαν οι δορυφόροι, το δεξί αυτί και το δεξί χέρι, αλλά παραγόμενο ουσιαστικά προϊόν δημοκρατίας -λυπάμαι για τον όρο «προϊόν»-, αποτέλεσμα δημοκρατίας εδώ και εβδομάδες δεν παράγεται από την Κυβέρνησή σας.

Και επειδή σήμερα συζητήσαμε και συμφωνήσαμε -τουλάχιστον Κυβέρνηση και Αντιπολίτευση- για ένα πραγματικά σημαντικό έργο, όπως το Θριάσιο Πεδίο, θα συμφωνήσω, θα συνυπογράψω αυτό που είπε ο κ. Καραμανλής, ότι είναι καλό στην πολιτική να μη δημιουργούμε εντυπώσεις. Το προσυπογράφω. Το υποστηρίζω όμως και με εξελίξεις, που συνήθως στην Ελλάδα το τελευταίο διάστημα, τα τελευταία τριάμισι χρόνια, είναι αόρατες ειδήσεις.

Χθες ήταν στη Θεσσαλονίκη, κύριοι Υπουργοί, ο κ. Μητσοτάκης. Δεν προλάβαινε να έρθει σήμερα στη Βουλή. Και καλά έκανε. Είναι αναφαίρετο δικαίωμά του.

Γνωρίζετε ότι το Συμβούλιο της Επικρατείας, με πολύ σοβαρές ενστάσεις, «παγώνει» σχεδόν το Κέντρο Καινοτομίας και Έρευνας στη Θεσσαλονίκη, το Thessaloniki INTEC; Ίσως εσείς προσωπικά να μην το γνωρίζετε, αλλά ο κ. Καραγιάννης πρέπει να το γνωρίζει. Ξέρετε γιατί; Γιατί έχει πολύ σοβαρές ελλείψεις η Στρατηγική Μελέτη Περιβαλλοντικών Επιπτώσεων. Με αυτόν τον τρόπο είναι και η επάρκεια που παρουσιάζεται σε μία σειρά έργα που αφορούν τις υποδομές και τις μεταφορές. Είναι όλα «μαγικές εικόνες». Ζούμε σε μια χώρα που σε μεγάλο βαθμό -για να μην είμαι άδικος- οι σιδηροδρομικές συγκοινωνίες γίνονται με λεωφορεία και δεν το παραδέχεστε.

Σήμερα για την τριετή καθυστέρηση στην προμήθεια νέων λεωφορείων εφηύρατε ή προσθέσατε -μπορεί εγώ να μην το έχω ακούσει- και τα προβλήματα στη βιομηχανική ζώνη παραγωγής νέων λεωφορείων ανά τον κόσμο λόγω της πανδημίας. Μοιάζει περίπου με εκείνο το αφήγημα που υπερασπιζόσασταν ως διαπρύσιοι κήρυκες και εσείς κι ο κ. Μητσοτάκης, ότι ο COVID δεν μεταδίδεται στα λεωφορεία, υπάρχουν γαλλικές έρευνες γι’ αυτό, εξαιρούνται οι αστικές συγκοινωνίες από τη μεταδοτικότητα της νόσου.

Άλλες απαντήσεις που δεν παίρνουμε ή άλλες παραπλανητικές εικόνες που κυριαρχούν στον πολιτικό σας λόγο. Το γνωρίζετε σήμερα -και απευθύνομαι στους πολίτες και στους Βουλευτές της Συμπολίτευσης- ότι στην Ιατρική Σχολή του Πανεπιστημίου Θεσσαλονίκης κλειδώθηκαν οι αίθουσες για τους μεταπτυχιακούς φοιτητές που απολαμβάνουν μεταπτυχιακές σπουδές δωρεάν και κλειδώθηκαν οι αίθουσες σε φοιτητές και καθηγητές, με το πρόσχημα ότι δεν αποφέρουν έσοδα, όπως τα πληρωμένα μεταπτυχιακά, και γι’ αυτό δεν μπορούν να χρησιμοποιούν τις αίθουσες; Λυπάμαι που το λέω, αλλά αυτό ξεπερνά τα όρια κάθε πολιτικής ή κομματικής αντιπαράθεσης. Εδώ πλέον ακροβατούμε μεταξύ της λογικής και του παραλόγου, πραγμάτων που δεν μπορεί να διαχειριστεί κάποιος με ευκολία, με την αδιανόητη διάσταση του κυνισμού και της σκληρότητας.

Αόρατη είδηση στην Ελλάδα επίσης, την ώρα που συζητάμε για καινοτομία και ανάπτυξη, είναι οι εργασιακές σχέσεις, με τις χιλιάδες υπεργολάβους ενοικιαζόμενων εργαζομένων που έχουν κατακλύσει σχεδόν τη μεγάλη πλειοψηφία των οικονομικών δραστηριοτήτων.

Ένα παράδειγμα. Είπατε, κύριε Υπουργέ, για τα ΚΤΕΛ, ότι μέσω των ΚΤΕΛ τροφοδοτείτε τις συγκοινωνίες, γιατί ο «κακός ΣΥΡΙΖΑ έτσι κι αλλιώς κι αλλιώτικα» κ.λπ.. Έχετε ρωτήσει, έχετε ερευνήσει, έχετε απευθυνθεί στην ανεξάρτητη πλέον αρχή, που υποδύεται την παλιά Επιθεώρηση Εργασίας, με τι συνθήκες εργάζονται και προσφέρουν τις υπηρεσίες τους αυτοί οι ενοικιαζόμενοι εργαζόμενοι, πόσες ώρες, πόσο αμείβονται, κάθε πότε αμείβονται; Μήπως έχετε υπ’ όψιν σας τους δέκα περίπου πρώην συμβασιούχους που δικαιώθηκαν δικαστικά, προορίζονταν για τις αφύλακτες ισόπεδες σιδηροδρομικές διαβάσεις, δικαιώθηκαν στη δικαιοσύνη, έχουν επιστρέψει άνευ αντικειμένου στον ΟΣΕ και την ίδια ώρα υπάρχουν ιδιώτες υπεργολάβοι με 6.000 κόστος για κάθε αφύλακτη διάβαση, με τρεις εργαζόμενους, ενώ, εάν θα υπήρχε το προσωπικό αυτό, θα υπήρχαν τουλάχιστον πέντε έως έξι άτομα για να καλύπτουν με ασφάλεια ένα σημαντικό κομμάτι του σιδηροδρόμου; Αόρατες ειδήσεις και αυτά!

Στις απευθείας αναθέσεις, όμως, έχουμε «μεταπτυχιακό»! Οι απευθείας αναθέσεις είναι ένα εργαλείο το οποίο το αναπτύξατε σε τέτοιον βαθμό, που πλέον ακόμα και η επίκλησή του δεν εντυπωσιάζει κανέναν. Είναι η προέκταση της λογικής Πάτση: «Γιατί δεν μου το είπε κανένας; Γιατί δεν μου είπε κανένας ότι δεν μπορώ να εκλεγώ Βουλευτής με τρεις offshore και να κυνηγάω τα σπίτια του κοσμάκη να αγοράζω δάνεια;». Έπρεπε να του το πει κάποιος! Είναι η μετάθεση της ευθύνης στο γενικό σύνολο! Κάπου υπάρχει ένας ένοχος!

Πριν από δύο μέρες -επειδή σας ενδιαφέρει και συγκροτείτε την πολιτική σας σε μεγάλο βαθμό με το τι σκέφτονται οι πολίτες, πώς αποτυπώνεται η διάθεση των πολιτών απέναντι στη διακυβέρνησή σας- έγινε μια πολύ μεγάλη, μα πάρα πολύ μεγάλη, δημοσκόπηση. Το δείγμα ήταν δεκάδων έως και εκατοντάδων χιλιάδων πολιτών. Ήταν οι απεργιακές κινητοποιήσεις σε όλη την Ελλάδα. Το μήνυμα από την καταρράκωση του κράτους δικαίου και τα χτυπήματα στη δημοκρατία δεν το λαμβάνετε. Το μήνυμα για τη φτώχεια που μεγιστοποιείται για τους πολλούς και την αύξηση των κερδών των λίγων δεν το λαμβάνετε υπ’ όψιν σας ούτε τους πολίτες, που η μεγαλύτερη πλειοψηφία τους κατέβηκε να διαδηλώσει, χωρίς να είναι χειραγωγούμενη από κόμματα ή από τους συνδικαλιστές, που εσείς έχετε πλάσει μία εικόνα, κανιβαλίζοντας και συκοφαντώντας τους εδώ και πάρα πολλά χρόνια. Υπήρχαν και χιλιάδες άνθρωποι που, ναι, όσο κι αν δεν το πιστεύετε ή δεν σας αρέσει, κατέβηκαν αυθόρμητα.

Μια απάντηση έμμεση για το πώς αντιλαμβάνεστε εσείς τη συμμετοχή των ανθρώπων, των εργαζομένων, στις κινητοποιήσεις. Δεν ξέρω αν έχετε πάρει, κύριε Καραμανλή, κι αν έχετε διαβάσει την ανακοίνωση που έβγαλε χθες η Ομοσπονδία Συλλόγων Εργαζομένων στην Πολιτική Αεροπορία. Μία από τις σπάνιες φορές τα τελευταία χρόνια η ελληνική δικαιοσύνη έκρινε νόμιμη τη συμμετοχή τους στην απεργιακή κινητοποίηση υπό την αιγίδα της ΑΔΕΔΥ. Και ξέρετε τι έγινε σε αεροδρόμιο της χώρας όπου τόλμησαν να απεργήσουν οι ειδικά εκπαιδευμένοι πυροσβέστες που στελεχώνουν και επανδρώνουν τα πυροσβεστικά οχήματα για τη χρήση αεροπορικών ατυχημάτων; Ξέρετε τι κάνατε ως Κυβέρνηση; Για να εκτελεστεί μία πτήση μιας ιδιωτικής εταιρείας -οι υπόλοιπες προς τιμήν τους ακύρωσαν τα δρομολόγια-, βάλατε άρον-άρον ένα κοινό πυροσβεστικό όχημα από τον τοπικό σταθμό Πυροσβεστικής. Έτσι αντιλαμβάνεστε και τη λειτουργία της δημοκρατίας και τους αγώνες των πολιτών και την έκφραση της κοινής γνώμης, αλλά και τον τρόπο διοίκησης!

Μπορούμε να καταλαβαίνουμε, μέρα με την ημέρα, γιατί υπάρχει η ένοχη σιωπή Μητσοτάκη. Γιατί ξέρει ότι δεν είναι μόνο ο Ανδρουλάκης και ο Κουκάκης, δεν είναι μόνο η Γεροβασίλη, δεν είναι μόνο αυτοί που κατονομάζονται ή πρέπει να ερευνηθούν από τη δικαιοσύνη για το αν παρακολουθούνται, δεν είναι τα μέτρα κατά των κακόβουλων λογισμικών. Είναι ότι στην πραγματική σας φύση, στην πραγματική πολιτική σας φύση, που έχει εκφυλιστεί από τις παραδόσεις ακόμα και της ίδιας σας της παράταξης, δυστυχώς υπάρχει η αλαζονεία ότι μπορείτε να κοροϊδεύετε αυτόν τον κόσμο και αυτόν τον λαό για πάρα πολύ μεγάλο διάστημα. Αυτό το διάστημα όμως έχει ένα όριο, ένα τέλος. Το ξέρετε ότι πλησιάζει. Τουλάχιστον ας είναι όσο περισσότερο γίνεται περιορισμένη η ζημιά που θα αφήσετε πίσω σας.

Σας ευχαριστώ πολύ.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ.

Τον λόγο ζήτησε ο Υπουργός κ. Καραμανλής.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε Πρόεδρε, σας ευχαριστώ πολύ.

Ακούσαμε για άλλη μια φορά να εκτοξεύονται ως συνήθως απίστευτες κατηγορίες από την πλευρά της Αξιωματικής Αντιπολίτευσης. Βλέπετε, κυρίες και κύριοι συνάδελφοι, ο ΣΥΡΙΖΑ παραμένει το 2022 πρωταθλητής της τοξικότητας, γιατί παρά τις όποιες αποκαλύψεις έχουν γίνει για τις υποκλοπές τις τελευταίες εβδομάδες, δεν υπάρχει αυτή τη στιγμή κανένα αποδεικτικό στοιχείο που να συνδέει τον Πρωθυπουργό με τη χρήση κακόβουλων λογισμικών. Και μάλιστα ο ίδιος ο Πρωθυπουργός έχει πάρει την πρωτοβουλία και τις επόμενες ημέρες θα βγάλει σε διαβούλευση η Κυβέρνηση σχέδιο με τέσσερις παρεμβάσεις.

Αλήθεια, αναρωτιέμαι: Ο κ. Τσίπρας που στη συνέντευξή του χθες δεν απέρριψε –για να είμαι ακριβής- την ύπαρξη αντίστοιχων λογισμικών το 2018, τότε τι έκανε;

Ξέρετε, αγαπητέ κύριε Γιαννούλη, τα πράγματα είναι απλά. Οι καταγγέλλοντες είτε θα προσκομίσουν στη δικαιοσύνη τα απαραίτητα στοιχεία είτε θα αρκεστούν να κάνουν αυτό που κάνετε πολύ καλά από το 2012, δηλαδή να σπιλώνετε τα πάντα και να σπέρνετε μια απίστευτη δυσοσμία, γιατί –ξέρετε- η ελευθεροτυπία στην Ελλάδα του 2022 δεν απειλείται από καμμία λογοκρισία. Το βλέπουμε αυτό. Η ελευθεροτυπία απειλείται από τη λογοκρισία που επιβάλλει μια απόλυτη ασυδοσία και αυτό ζούμε σήμερα, στις μέρες μας, να συνδέεται χωρίς στοιχεία ο Πρωθυπουργός αυτής της παράταξης που έφερε τη δημοκρατία στην Ελλάδα και υπήρξε εγγυητής των δημοκρατικών θεσμών, ως ο ενορχηστρωτής των παρακολουθήσεων.

Αν, λοιπόν, ορισμένοι στην Αντιπολίτευση θέλουν γύρω απ’ όλη αυτή την ιστορία να παίξουν το παιχνίδι «όλα για όλα», να ξέρετε ότι αυτό δεν θα σας περάσει. Νομίζω ότι η πλειονότητα του ελληνικού λαού αποδέχεται ότι τα τελευταία τρεισήμισι χρόνια η Κυβέρνηση έχει κάνει μια πολύ μεγάλη προσπάθεια και έχει αντιμετωπίσει με επιτυχία πολύ σοβαρές κρίσεις.

Κλείνοντας, θα σας έλεγα και κάτι άλλο: Από την ώρα και από τη στιγμή που έχουμε όλες αυτές τις κρίσεις, ακόμα και στις ελληνοτουρκικές σχέσεις, το να προσπαθείτε να δημιουργείτε αυτό το κλίμα πολιτικής αστάθειας θα σας έλεγα ότι πάει πολύ. Ας αναρωτηθούν, λοιπόν, όσοι μας ακούνε σήμερα ποιος έχει συμφέρον από το να αποσταθεροποιηθεί το πολιτικό σκηνικό σήμερα και να δημιουργείται ένα κλίμα απόλυτης πολιτικής τοξικότητας που μας θυμίζει πολύ γκρίζες και περίεργες εποχές, όπως αυτές του διχασμού μεταξύ μνημονίου και αντιμνημονίου.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, γίνεται γνωστό στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, είκοσι εννέα μαθήτριες και μαθητές και τρεις συνοδοί εκπαιδευτικοί από το δημοτικό σχολείο Καλλιθέας Αχαΐας.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα ήθελα τον λόγο για ένα δευτερόλεπτο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Γιαννούλη, δεν υπήρξε θέμα προσωπικό.

**ΧΡΗΣΤΟΣ ΓΙΑΝΝΟΥΛΗΣ:** Όχι, υπήρξε.

**ΠΡΟΕΔΡΕΥΩΝ (Χαράλαμπος Αθανασίου):** Κάνατε μια τοποθέτηση και απήντησε ο Υπουργός. Όλα τα άλλα θα τα βρουν η δικαιοσύνη και τα αρμόδια όργανα της Βουλής. Τι να πούμε τώρα εδώ; Είναι εκτός θέματος, εκτός ημερήσιας διάταξης.

**ΧΡΗΣΤΟΣ ΓΙΑΝΝΟΥΛΗΣ:** Μια κουβέντα, σας λέω.

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, έχετε τον λόγο για ένα λεπτό.

**ΧΡΗΣΤΟΣ ΓΙΑΝΝΟΥΛΗΣ:** Θα δείτε ότι πραγματικά είναι μια κουβέντα και ας έχει αποχωρήσει ο κ. Καραμανλής.

Κυρίες και κύριοι συνάδελφοι, τοξικότητα εκπέμπει ο θύτης, όχι το θύμα. Τοξικός είναι αυτός που δημιουργεί τα γεγονότα, που αποκρύπτει τα γεγονότα και όχι αυτός που πέφτει θύμα των γεγονότων. Άρα η τοξικότητα είναι προϊόν αποκλειστικά και μόνο της Κυβέρνησης Μητσοτάκη.

**ΠΡΟΕΔΡΕΥΩΝ (Χαράλαμπος Αθανασίου):** Όλα θα κριθούν. Υπάρχει δικαιοσύνη, υπάρχουν αρμόδια όργανα, η Επιτροπή Θεσμών και Διαφάνειας, που θα επιληφθούν του θέματος. Θα παρακαλούσα να περιοριστούμε στο θέμα της ημερήσιας διάταξης.

Τον λόγο έχει Ε΄ Αντιπρόεδρος της Βουλής κ. Οδυσσέας Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ, κύριε Πρόεδρε.

Αν κάποιος έμπαινε σ’ αυτή την Αίθουσα και δεν μπορούσε να πάει λίγο στο παρελθόν, θα έλεγε ότι γίνεται μια φοβερή κόντρα μεταξύ δύο κομμάτων. Εγώ σήμερα δεν μπορώ να ξεχωρίσω ποιος είναι ο κ. Σπίρτζης και ποιος είναι ο κ. Καραμανλής. Ξέρετε γιατί; Θα σας πούμε εσάς που θέλετε και προοδευτική συμμαχία. Τσακώνεστε για τον Ανδρουλάκη ενώ ψηφίζετε μαζί. Τι ψηφίζετε μαζί; Αυτά που ο κ. Καραμανλής έλεγε. Θέλω να διαβάσω τι έλεγε ο κ. Καραμανλής. Για όσους μαθαίνουν, εδώ ήλθε μια σύμβαση, ένας διαγωνισμός τον οποίον έβγαλε ο ΣΥΡΙΖΑ. Στον διαγωνισμό αυτόν ένας ήταν ο μειοδότης, ένας πήγε, μια τράπεζα που κτυπάει ο ΣΥΡΙΖΑ απέναντι στα συμφέροντα και από την ώρα που έγιναν, βγήκε ο διαγωνισμός, αυτός ο διαγωνισμός μέχρι τη σύμβαση άλλαξε με μόνο έναν, μια τράπεζα, συστημική τράπεζα, τη δώσαμε στο funds, αλλά ο ΣΥΡΙΖΑ αντιδρά.

Περίμενα από τον κ. Γιαννούλη να κάνει κάποιον αγώνα σήμερα. Βγήκε στην απεργία χθες, απεργούμε-δεν απεργούμε απέναντι στις τράπεζες. Τώρα αποχωρούν. Ο κ. Σπίρτζης ήταν εδώ. Να μας πουν πόσο δυνατά μαζί με τη Νέα Δημοκρατία χτυπάνε το σύστημα από μέσα.

Και τι έγινε, κύριε Καραγιάννη, που μείνατε εδώ; Τι να κάνετε κι εσείς; Τι έλεγε ο κ. Καραμανλής; «Δεν είναι δυνατόν» –λέει- «να στηρίξουμε». Τότε ήταν εισηγητής της Νέας Δημοκρατίας. «Δεν είναι δυνατό να στηρίξουμε τη συγκεκριμένη σύμβαση που έχετε φέρει με διαφοροποιημένους όρους απ’ αυτούς της προκήρυξης», αυτό που ψηφίζετε σήμερα μαζί.

Όταν υπάρχουν συμφέροντα, Νέα Δημοκρατία και ΣΥΡΙΖΑ «ναι». Δείτε ναυπηγεία Ελευσίνας. Δείτε ΑΣΕΠ. Μονόστηλο στην «Εφημερίδα των Συντακτών». Καμμία άλλη εφημερίδα ότι τα βρήκατε.

Έλεγα για εσάς, κύριε Καραμανλή, τι λέγατε ως εισηγητής της Νέας Δημοκρατίας. Λέγατε να στηρίξουμε τη συγκεκριμένη σύμβαση που έχετε φέρει με διαφοροποιημένους όρους απ’ αυτούς τους προκήρυξης. Επί της ουσίας κατατέθηκε μια μοναδική προσφορά την οποία παλαιότερα εσείς καταγγείλατε στις άλλες παραχωρήσεις συμβάσεων που γίνονται. Δεν είναι δυνατό να στηρίξουμε μια τέτοια σύμβαση. Πώς κτυπάτε το σύστημα ΣΥΡΙΖΑ και Νέα Δημοκρατία, αυτή την τράπεζα; Τους έχετε διαλύσει. Αυτό είναι προοδευτική συμμαχία. Και βεβαίως τι να πείτε εκεί; Αρχίζετε και λέτε, αφού δεν μπορείτε να πείτε, όπως χάσατε από το αεροδρόμιο και σας το γυρίζει πίσω η Ευρωπαϊκή Επιτροπή.

Καλά, κύριε Υπουργέ, αυτοί δεν έχουν τσίπα. Εσείς δεν έχετε τσίπα, να φέρετε και να καταθέσετε στη Βουλή το έγγραφο της Επιτροπής Ανταγωνισμού; Τι σας ζητάει το ΠΑΣΟΚ; Καλά, αυτοί δεν το ζητάνε. Τι να ζητήσουν; Ο ΣΥΡΙΖΑ εννοώ. Τι να ζητήσουν; Αφού πάτε εκεί και τους κουκουλώνετε το σκάνδαλο. Εσείς δεν έχετε ντροπή να καταθέσετε πέντε μέρες και να πείτε «αυτό το έγγραφο το καταθέτω»; Σας το ζητάει ο Γκόκας. Γιατί δεν το καταθέτετε;

**ΧΡΗΣΤΟΣ ΓΙΑΝΝΟΥΛΗΣ:** Το «αυτοί» ποιοι είναι; Εμείς;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ο ΣΥΡΙΖΑ δεν θέλει. Δεν χρειάζεστε το χαρτί εσείς για να ψηφίσετε. Ούτε ομιλητή δεν έχετε σήμερα. Αφού είναι πάνω στη σύμβαση που καταγγέλλετε. Τι έγινε με όλο αυτό; Είναι υπέρ του δημοσίου συμφέροντος που καθυστερήσαμε πέντε χρόνια, που μειώσαμε το τίμημα; Τους έχει διαλύσει αυτούς τους ανθρώπους, την τράπεζα η οποία είναι πίσω απ’ αυτή την επένδυση.

Λέμε εμείς: Δεν θέλουμε να γίνουν οι επενδύσεις; Βεβαίως να γίνουν οι επενδύσεις. Μα, πώς θα γίνει η επένδυση όταν μειώνεται το τίμημα και κοροϊδεύετε τον κόσμο, το πάτε μία έτσι, μία αλλιώς και χάνει εκατομμύρια ο ελληνικός λαός;

Τώρα δεν σας ενδιαφέρει, κύριε Γιαννούλη, που χάνονται τόσα εκατομμύρια;

Τίποτα, κύριοι, δεν τους ενδιαφέρει. Είναι ένα στημένο παιχνιδάκι για το οποίο όταν έρχονται τα συμφέροντα δεν μιλάει άνθρωπος.

Επειδή πολύ σωστά είπατε για τον Πάτση, νομίζω ότι κανένας Βουλευτής εδώ πέρα δεν θα τον κρίνει θετικά. Ήταν, νομίζω, θλιβερό αυτό που έκανε. Με ποιο νόμο υπάρχουν «Πάτσηδες» και «κοράκια» στη χώρα που σήμερα υλοποιεί ο κ. Καραμανλής; Ψήφισε ο κ. Γιαννούλης του ΣΥΡΙΖΑ. Έρχεται σήμερα ο κ. Καραμανλής -άνοιξε την «πόρτα» ο ΣΥΡΙΖΑ- θα φτιάξει όχι «παράθυρο», αλλά θα το τερματίσει.

Αναρωτιέμαι: Όταν είναι κάτι το οποίο στηρίζουν ΣΥΡΙΖΑ και Νέα Δημοκρατία δεν υπάρχει ούτε μονόστηλο. Οι μεν εφημερίδες του ΣΥΡΙΖΑ δεν γράφουν τίποτα, στις δε της Νέας Δημοκρατίας υπάρχει το μονόστηλο.

Θα σας πω ένα παράδειγμα: Έβγαλε μια ανακοίνωση -δεν έχουν το Θεό τους- ο επικεφαλής του τομέα, ο κ. Πολάκης, ο οποίος καταγγέλλει την ONEX για συνθήκες γαλέρας στα ναυπηγεία. Και αναρωτιέμαι, μαζί δεν το ψηφίσατε πριν λίγες μέρες; Σήμερα τι μας ζητάτε ο ΣΥΡΙΖΑ με τη Νέα Δημοκρατία; Να ικανοποιήσουμε μια συμφωνία σας με συγκεκριμένα συμφέροντα, την οποία την έστησε ο κ. Σπίρτζης;

Τελειώνω, κύριε Πρόεδρε.

Καταθέτω την ομιλία του Υπουργού κ. Καραμανλή. Καταθέτω και την ομιλία του κ. Σπίρτζη.

(Στο σημείο αυτό ο Ε΄ Αντιπρόεδρος της Βουλής κ. Οδυσσέας Κωνσταντινόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν έχει έρθει ο Υπουργός, ο κ. Σπίρτζης, άφησε εσάς, τι να πει; Ο κ. Καραμανλής λέει μπράβο σας και συγχαρητήρια που στηρίζετε τα μεγάλα συμφέροντα.

Εμείς έχουμε μια άλλη αντίληψη για το δημόσιο συμφέρον. Εμείς ψηφίσαμε την ελληνοαμερικανική συμφωνία γιατί είχε εθνικά χαρακτηριστικά. Εσείς μπορείτε να ζητάτε ψήφο χωρίς να καταθέσετε το έγγραφο της Επιτροπής Ανταγωνισμού της Ευρωπαϊκής Επιτροπής; Σε ποια ευρωπαϊκή χώρα μπορεί να συμβεί αυτό; Εσείς, οι Βουλευτές της Νέας Δημοκρατίας, αποδέχεστε να μην έχετε ένα έγγραφο τέτοιο στα χέρια σας πριν υποστηρίξετε αυτή τη διαδικασία; Το αποδέχεστε.

(Στο σημείο αυτό κτυπάει το κουδούνι λήξεως του χρόνου ομιλίας του Ε΄ Αντιπροέδρου της Βουλής)

Ολοκληρώνω. Επειδή πολλά γράφτηκαν και πολλά ειπώθηκαν για το Predator, κύριε Υπουργέ, εμείς είμαστε καλοπροαίρετοι άνθρωποι. Χρειάστηκε ένα πέναλτι για να πει ο Πρωθυπουργός ότι υπάρχει κέντρο παρακολούθησης «Predator» στην Ελλάδα. Έτυχε, είναι τυχαίο γεγονός, συμβαίνουν αυτά στη ζωή. Αναρωτιέμαι πρέπει να βρούμε ποιος είχε αυτό το κέντρο; Δύο εταιρείες υπάρχουν η «KRIKEL» και η «INTELLEXA». Είναι από την εποχή του ΣΥΡΙΖΑ. Ο ΣΥΡΙΖΑ τους έδωσε 1,4 εκατομμύρια ευρώ απευθείας αναθέσεις και εσείς 10 εκατομμύρια. Αυτές τις εταιρείες θα τις φωνάξουμε; Μάλιστα υπάρχει δημόσια δήλωση προσώπων ότι σε μια από αυτές τις εταιρείες εργάζεται -εγώ δεν θέλω να βάλω θέματα- γιος Υπουργού, ο οποίος υπέγραψε αυτή τη σύμβαση, του ΣΥΡΙΖΑ.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Υπάρχει τέτοιο πράγμα;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Δεν σας βλέπω, κύριε Μαρκόπουλε, να τα λέτε. Είστε λαλίστατος, αλλά για αυτές τις δύο εταιρείες δεν μιλάτε καθόλου. Λαλίστατη είναι η Νέα Δημοκρατία.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ποιος σας το είπε;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Έχετε εκπλαγεί τώρα; Καλά μιλάμε τώρα για θέατρο τρελό έτσι. Η Νέα Δημοκρατία δεν μιλάει ποτέ για αυτά τα πράγματα.

Και τι λέει; Αυτούς δεν θα τους φωνάξουμε να τους δούμε; Να μάθουμε ποιοι είναι; Να δούμε γιατί ο Πρωθυπουργός είναι αθώος και δεν έχει καμμία σχέση με όλα αυτά, όπως λέτε, κύριοι της Νέας Δημοκρατίας; Δεν θέλετε να το μάθετε; Μήπως κρύβονται πρόσωπα πίσω από αυτή την ιστορία, τα οποία έχουν σχέσεις με τα κόμματά σας;

Να σας ρωτήσω κάτι, κύριε Γιαννούλη: Διαβάζω τώρα «ΤΑ ΝΕΑ». Θεωρώ ότι «ΤΑ ΝΕΑ» τώρα εσείς τα βλέπετε ως αξιόπιστη εφημερίδα. Έχει ένα άρθρο που λέει ότι στον Ποινικό Κώδικα μαζί με όσα κάνατε διώξατε και το άρθρο 370 -το είπε και συνάδελφος Βουλευτής του Κομμουνιστικού Κόμματος, δεν το ήξερα, είναι πολύ μεγάλη αποκάλυψη αυτό- που αθωώνετε αυτούς που αγοράζουν παράνομα λογισμικά. Είναι αλήθεια; Παρακαλώ, καταθέτω το άρθρο.

(Στο σημείο αυτό ο Ε΄ Αντιπρόεδρος της Βουλής κ. Οδυσσέας Κωνσταντινόπουλος καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και αναρωτιέμαι τι τσακώνεστε, για ποιον τσακώνεστε. Τι θέλετε να κάνουμε; «Να κάνουμε Κυβέρνηση προοδευτική» ο ένας και ο άλλος. Πώς θα συμφωνήσουμε με τον τρόπο που κινείστε για το δημόσιο συμφέρον; Μήπως πρέπει να συμφωνήσετε οι δυο σας; Νομίζω τα βρίσκετε μια χαρά σε όλα τα θέματα. Εντάξει, θα πάτε εκεί που πήγατε, κύριε Καραμανλή, στο ΑΣΕΠ και μοιράσατε εννιά-έξι και θα δώσετε οκτώ-επτά.

**ΔΗΜΗΤΡΙΟΣ ΚΑΙΡΙΔΗΣ:** Θα μιλάμε δέκα-δεκαπέντε λεπτά;

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Τελειώνω, κύριε Καιρίδη, και με συγχωρείτε πάρα πολύ. Καταλαβαίνω, αλλά δεν θα ακουστεί πουθενά αλλού. Μην ανησυχείτε δεν θα παίξει πουθενά σε μέσα μαζικής ενημέρωσης.

**ΔΗΜΗΤΡΙΟΣ ΚΑΙΡΙΔΗΣ:** Δεν ανησυχώ, αλλά φτάσαμε στα δέκα λεπτά.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ολοκληρώνω και λέω ότι εμείς έχουμε μια άλλη διαφορετική αντίληψη κουλτούρας για το πώς λειτουργεί το κράτος, το δημόσιο συμφέρον και πώς θέλουμε να συμμετέχουμε σε αυτή την προσπάθεια. Ψηφίζουμε ό,τι είναι πατριωτικό μας καθήκον, την ελληνοαμερικανική συμφωνία, αλλά δεν ψηφίζουμε αυτά τα οποία δεν βοηθούν τη χώρα μας, το Θριάσιο, δεν υποστηρίζουν νέες θέσεις εργασίας και τα δίνουν όλα στον παραχωρησιούχο χωρίς κανένα τίμημα.

Ευχαριστώ πάρα πολύ.

(Χειροκροτήματα από την πτέρυγα του Κινήματος Αλλαγής)

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε Πρόεδρε, ζητώ τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, ζητώ τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Γιαννούλη, δεν υπάρχει προσωπικό τώρα, σας παρακαλώ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, με συγχωρείτε, αλλά ρώτησε ευθέως για να του απαντήσω.

**ΠΡΟΕΔΡΕΥΩΝ (Χαράλαμπος Αθανασίου):** Πείτε μου ποιο ήταν επί προσωπικού, για να κρίνω. Τι προσωπικό; Έκανε μια αναφορά σε εσάς για τη γενικότερη τοποθέτηση του κόμματός σας.

**ΧΡΗΣΤΟΣ ΓΙΑΝΝΟΥΛΗΣ:** Με ρώτησε ευθέως, κατηγορώντας ένα κόμμα, μια παράταξη. Προηγείται ο κύριος Υπουργός.

**ΠΡΟΕΔΡΕΥΩΝ (Χαράλαμπος Αθανασίου):** Το προσωπικό ποιο είναι; Για το προσωπικό πρέπει ή να σας έχει υποτιμήσει ή να παραποίησε τα λεγόμενά σας. Πείτε μου σε τι συνίσταται.

**ΧΡΗΣΤΟΣ ΓΙΑΝΝΟΥΛΗΣ:** Ζητώ ως Κοινοβουλευτικός Εκπρόσωπος, όχι επί προσωπικού, στον χρόνο που μου απομένει, ένα-δύο λεπτά, να απαντήσω ευχαρίστως στον κύριο συνάδελφο.

**ΠΡΟΕΔΡΕΥΩΝ (Χαράλαμπος Αθανασίου):** Δηλαδή δεν θα κάνετε δευτερολογία. Θέλετε να μιλήσετε για ένα-δυο λεπτά;

**ΧΡΗΣΤΟΣ ΓΙΑΝΝΟΥΛΗΣ:** Όχι, βέβαια, δεν θα κάνω, αλλά προηγείται ο κύριος Υπουργός.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κύριος Υπουργός.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Κύριε Πρόεδρε, να καταθέσω εγώ κάποια χαρτιά που ζήτησε εδώ ο αγαπητός συνάδελφος του ΠΑΣΟΚ, ο οποίος στον πολιτικό του λόγο μας θυμίζει τον ΣΥΡΙΖΑ. Βλέπετε ότι εδώ, επειδή είμαστε και σε μία περίοδο προεκλογική, οδεύουμε σιγά σιγά στις εκλογές, ο ελληνικός λαός, αγαπητοί συνάδελφοι, θα έχει δύο επιλογές. Η μία επιλογή θα είναι να ψηφίσει τη Νέα Δημοκρατία με Πρωθυπουργό τον Κυριάκο Μητσοτάκη αυτοδύναμο και η άλλη επιλογή θα είναι να έχουμε μία κυβέρνηση ή μια απόπειρα δημιουργίας κυβέρνησης μεταξύ του ΣΥΡΙΖΑ, του κ. Βαρουφάκη με γκεστ σταρ τον κ. Ανδρουλάκη.

Και παρ’ ότι εδώ πέρα οι αγαπητοί συνάδελφοι του ΚΙΝΑΛ προσπαθούν να δείξουν ότι υπάρχουν συγκοινωνούντα δοχεία μεταξύ ΣΥΡΙΖΑ και Νέας Δημοκρατίας θα σας θυμίσω απλά ότι άκουσα τη συνέντευξη του Αρχηγού σας, ο οποίος μίλησε για μία κυβέρνηση με σοσιαλδημοκρατικό πρόσημο. Σε αυτή δεν ανήκουμε εμείς. Δεν είμαστε σοσιαλδημοκράτες. Ανήκουμε στην ομάδα του Ευρωπαϊκού Λαϊκού Κόμματος.

Αλλά επειδή ειπώθηκαν και μερικά ζητήματα για το Θριάσιο που δεν έχουν καμμία σχέση με την πραγματικότητα και επειδή έγινε μια απόπειρα να δημιουργηθούν για άλλη μια φορά εντυπώσεις, κατ’ αρχάς θα σας καταθέσω και το γράμμα της Ευρωπαϊκής Επιτροπής και τα δεκατρία σημεία για τα οποία έχουμε έρθει σε διαπραγματεύσεις με την Ευρωπαϊκή Επιτροπή και έχουμε συμφωνήσει. Ακούστε, δεν καταλαβαίνετε βασικά πράγματα, λυπάμαι.

(Στο σημείο αυτό ο Υπουργός Υποδομών και Μεταφορών κ. Κωνσταντίνος Αχ. Καραμανλής καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Έπρεπε να φτάσουμε στο τέλος για να το καταθέσετε;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Εγώ, αγαπητοί συνάδελφοι, σας άκουσα με πολύ μεγάλη υπομονή, σας άκουσα με πολύ μεγάλη προσοχή. Μη χάνετε την ψυχραιμία σας. Όταν παίρνετε απαντήσεις καλό είναι να μη χάνετε την ψυχραιμία σας.

Ακούστε λοιπόν, για να διαβάζετε λίγο καλύτερα. Αυτή η σύμβαση όταν ψηφίστηκε το 2018 δεν είχε πάρει την έγκριση της Ευρωπαϊκής Επιτροπής. Μήπως είστε ακόμα στο 1981, ΕΟΚ και ΝΑΤΟ το ίδιο συνδικάτο; Προφανώς εκεί γυρνάτε με τον αγαπημένο σας Αρχηγό κ. Ανδρουλάκη.

Εμείς λοιπόν τι είχαμε πει; Ότι η προηγούμενη κυβέρνηση άλλαξε βασικά, να το πω πολύ απλά, τους όρους δόμησης. Και αυτό το είχε πει και ο κ. Μανιάτης, ο οποίος δεν είναι σε αυτή την Αίθουσα, πολύ εμπειρότερος από πολλούς εδώ πέρα μέσα. Το ίδιο πράγμα είχαμε πει τότε. Τι είχαμε πει; Ότι δεν μπορείς να αλλάξεις τους όρους δόμησης με ειδική διάταξη για τα ακίνητα της «ΓΑΙΑΟΣΕ». Δεν μπορείς δηλαδή να κάνεις ένα διαγωνισμό, αυτός ο διαγωνισμός να έχει έναν ανάδοχο, να παίρνει το ακίνητο και μετά να αλλάζεις τους όρους δόμησης.

Εκεί κτύπησε βασικά το θέμα της κρατικής ενίσχυσης. Και δεν διορθώσαμε μόνο αυτό, διότι εδώ είναι το ψεύδος. Διορθώσαμε και άλλα δώδεκα σημεία σε απόλυτη συνεννόηση με την «DG COMP». Εκτός αν, αγαπητοί συνάδελφοι του ΠΑΣΟΚ, είναι και η «DG COMP» μέσα στα συμφέροντα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Δεν τα καταθέσατε να τα δούμε!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Μα, σας τα έχουμε πει διακόσιες φορές. Σας τα καταθέτουμε όλα. Μη διακόπτετε και μην εκνευρίζεστε.

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε, για να ολοκληρώσουμε. Θα αναγκαστώ να διαβάσω κάτι από τον Κανονισμό της Βουλής μετά.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Βλέπω έναν εκνευρισμό. Κάνετε ένα σόου εδώ, εντάξει. Ακούστε και την απάντηση. Εμείς δεν θέλουμε να έρθουμε σε μια στείρα πολιτική αντιπαράθεση. Ερωτήματα θέτετε, απαντήσεις δίνονται.

Είναι, λοιπόν, λυπηρό για ένα κόμμα, το οποίο θεωρείται κόμμα της σοσιαλδημοκρατίας, να έρχεται και να μην ψηφίζει μια σύμβαση παραχώρησης, η οποία είναι συμφέρουσα για το ελληνικό δημόσιο. Αυτή είναι η πραγματικότητα.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Και εσείς δεν την ψηφίσατε το…

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Εμείς την διορθώσαμε, αγαπητέ μου. Αυτό δεν καταλαβαίνετε. Μην προσπαθείτε, λοιπόν, να δημιουργείτε εντυπώσεις εκεί που δεν υπάρχουν. Και πραγματικά λυπάμαι για τη στάση του ΠΑΣΟΚ - ΚΙΝΑΛ. Δεν ξέρω και τώρα πώς λέγεστε κιόλας. Είναι ένα κόμμα το οποίο τουλάχιστον στην περίοδο 2012 - 2015 στην οποία αρκετοί συνάδελφοι εδώ υπήρξαν και μέλη αυτής της κυβέρνησης, είχε επιδείξει μια υπευθυνότητα. Βλέπω ότι αφήνετε τώρα αυτή την υπευθυνότητα πίσω σας και επιστρέφετε και εσείς στο παλιό καλό ΠΑΣΟΚ.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Γιαννούλης με την ιδιότητα του Κοινοβουλευτικού Εκπροσώπου και όχι επί προσωπικού.

Ορίστε, κύριε συνάδελφε, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Θέλω να πω, κύριε Πρόεδρε, πολύ σύντομα, για να μην πω κάτι βαρύτερο, ότι στην πολιτική είμαστε αυτό που κάνουμε και όχι αυτό που λέμε. Πιστεύω -και ίσως επιχειρώ να προστατέψω και τον ίδιο- ότι ο κ. Κωνσταντινόπουλος δεν εκφράζει αυθεντικά το ΠΑΣΟΚ - Κίνημα Αλλαγής που έχει προκύψει μετά την εκλογή Ανδρουλάκη, που είμαι σίγουρος ότι θα επικροτούσε κάθε δημοκρατική παράταξη, κάθε κόμμα που θα ήθελε να μάθει την αλήθεια, όχι για λόγους κομματικού εγωισμού ή κομματικής επιδειξιομανίας, αλλά για λόγους δημοκρατίας.

Αλλά θέλω να του πω κάτι σε σχέση με αυτό που είπε για «ΤΑ ΝΕΑ». Άλλοι υποδείκνυαν και άλλες εφημερίδες υποδείκνυαν αρχηγούς και πολιτικές τοποθετήσεις στα πρωτοσέλιδά τους και αυτά δεν ήταν μέσα προσκείμενα στον ΣΥΡΙΖΑ.

Και κάτι τελευταίο, κύριε Κωνσταντινόπουλε. Όταν μιλάτε για διαφάνεια, εντιμότητα, χρηστή διαχείριση του δημοσίου χρήματος, ακεραιότητα στην αντιμετώπιση των χρημάτων του ελληνικού λαού, δεν έχετε το δικαίωμα και το πολιτικό ύψος και σθένος να απευθύνεστε με αιχμές στον ΣΥΡΙΖΑ.

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Ευχαριστώ.

Πρώτα απ’ όλα, κύριε Υπουργέ, είναι σημαντικό ότι γινόμαστε το παλιό, καλό ΠΑΣΟΚ. Σας ευχαριστούμε πάρα πολύ. Άλλωστε λέτε εσείς για το 2012-2015; Μια κουβέντα είπε ο Βενιζέλος και τον κάνατε ΣΥΡΙΖΑ. Μην ξεχνιέστε!

Ακούστε, οι πολίτες ξέρουν τι θα ψηφίσουν το επόμενο χρονικό διάστημα. Ξέρουν αυτούς που έχουν αρχές και αξίες, που έμειναν στην παράταξή τους και στο ’04 και στο ’08 και στο ’14 και στο ’44 προασπίζοντας το δημόσιο συμφέρον. Δεν αγοράστηκαν από αριστερές και δεξιές καρέκλες και έμειναν σε αυτή τη διαδικασία. Αν δεν θέλετε το ΠΑΣΟΚ, πρέπει να σταματήσετε να μας καλείτε κιόλας να κάνουμε συγκυβέρνηση. Εμείς λέμε στον κόσμο ότι το καλύτερο είναι, αφού θέλουν όλοι να συγκυβερνήσουν μαζί μας, κύριε Πρόεδρε, να ψηφίσουν απευθείας το ΠΑΣΟΚ.

**ΠΡΟΕΔΡΕΥΩΝ (Χαράλαμπος Αθανασίου):** Πολύ ωραία, είναι μια τοποθέτηση.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Και ολοκληρώνω. Ο Πρόεδρός μας, ο Νίκος Ανδρουλάκης εκλέχτηκε απέναντι σε όλα τα συμφέροντα, αριστερά και δεξιά, σε όλους όσους τον έδειχναν τρίτο και τέταρτο στις δημοσκοπήσεις. Είναι γνωστές οι εφημερίδες. Ο κ. Ανδρουλάκης πήρε μια εντολή, να κάνει το ΠΑΣΟΚ μεγάλο, δυνατό, να ξανακυβερνήσει χωρίς συμφέροντα και εξαρτήσεις.

**ΧΡΗΣΤΟΣ ΓΙΑΝΝΟΥΛΗΣ:** Γιατί δεν τα λέτε; Ποια είναι τα συμφέροντα;

**ΠΡΟΕΔΡΕΥΩΝ (Χαράλαμπος Αθανασίου):** Μη διακόπτετε, κύριε Γιαννούλη. Έχετε μία τάση να διακόπτετε. Αν και είστε από τη Θεσσαλονίκη, που δεν διακόπτουν οι Θεσσαλονικείς.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ (Ε΄ Αντιπρόεδρος της Βουλής):** Τα συμφέροντα που σήμερα σας κάνουν να ψηφίζετε υπέρ της Τράπεζας Πειραιώς, κύριε Γιαννούλη! Τα συμφέροντα που σήμερα σας κάνουν να ψηφίζετε μαζί με τη Νέα Δημοκρατία για την Τράπεζα Πειραιώς, τα συμφέροντα που σας έκαναν χθες να ψηφίζετε με την «ONEX» και τα συμφέροντα που θα σας κάνουν αύριο να ψηφίσετε οποιαδήποτε μεγάλη επιχειρηματική δραστηριότητα. Αυτοί είσαστε και αυτά τα συμφέροντα εξυπηρετείτε!

Το ΠΑΣΟΚ εξυπηρετεί μόνο το δημόσιο συμφέρον!

Ευχαριστώ.

**ΠΡΟΕΔΡΕΥΩΝ (Χαράλαμπος Αθανασίου):** Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα δύο μαθήτριες και μαθητές και τρεις συνοδοί εκπαιδευτικοί από το 1ο δημοτικό σχολείο Παραλίας Αχαΐας.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Βλέπετε ότι στη συζήτηση στην Βουλή μπορεί να υπάρχει μία ένταση μερικές φορές, αλλά γίνεται σε κόσμιο κλίμα.

Τον λόγο έχει ο Κοινοβουλευτικός Εκπρόσωπος του ΜέΡΑ25, κ. Κλέων Γρηγοριάδης.

**ΚΛΕΩΝ ΓΡΗΓΟΡΙΑΔΗΣ:** Ευχαριστώ πολύ, κύριε Πρόεδρε, που μου δίνετε τον λόγο.

Ξέρετε, μία συμβουλή του ΜέΡΑ25 προς τους τρεις μνημονιακούς είναι: Μη διαπληκτίζεστε τόσο έντονα σχεδόν σε επίπεδο καυγά μεταξύ σας και μάλιστα παρουσία μικρών παιδιών, γιατί θα εκτεθείτε σε μερικούς μήνες που θα κάνετε συγκυβέρνηση αν δεν σας βγουν τα κουκιά, για να περάσετε το έκτο και απεχθέστερο όλων των μνημονίων σας. Θα συνεργαστούν σε μερικούς μήνες, θα έχουν κοινή κυβέρνηση. Τώρα τσακώνονται σαν τα σκυλιά!

Ώστε έτσι κύριε Υπουργέ, που μόλις φύγατε; Είπε ο Υπουργός ότι όλο αυτό το τοξικό κλίμα που έχει δημιουργηθεί στη χώρα με τις παρακολουθήσεις Ελλήνων πολιτών και Ελλήνων πολιτικών του θυμίζει -αυτό είπε επί λέξει, αν δεν κάνω λάθος- τις πιο γκρίζες εποχές της πολιτικής μας ιστορίας. Εμάς να δείτε τι μας θυμίζει, κύριε Υπουργέ, που μας παρακολουθείτε!

Τώρα βέβαια έτσι όπως γίναμε μαλλιά κουβάρια, κανείς δεν μπορεί να είναι βέβαιος ότι δεν παρακολουθείται και ο ίδιος ο Υπουργός σας από τον Πρωθυπουργό σας. Αλλά πάντως, είμαστε όλοι σίγουροι ακόμα και οι μικροί μαθητές εκεί πάνω, ότι παρακολουθούμαστε συστηματικά.

Ξέρετε λοιπόν τι μας θυμίζει εμάς το τοξικό αυτό κλίμα; Δικτατορία μάς θυμίζει και τον αείμνηστο Κωνσταντίνο Μητσοτάκη μάς θυμίζει. Ξέρετε γιατί μας θυμίζουν αυτά τα δύο; Γιατί από αυτούς είχαμε να παρακολουθηθούμε που μας ξαναπαρακολούθησε φέτος ή πέρυσι ή πρόπερσι ο γιος του τελευταίου, ο Κυριάκος Μητσοτάκης. Να τον χαίρεστε τον Πρωθυπουργό σας!

Κυρίες και κύριοι Βουλευτές, το πρώτο θέμα για το οποίο θα μιλήσει σήμερα το ΜέΡΑ25 έχει τίτλο «παρασιτικοί εφοπλιστές, καναλάρχες και πρόεδροι ποδοσφαιρικών ομάδων», τα ίδια γνωστά σε όλους πρόσωπα. Τώρα πια ξέρουμε κυρίες και κύριοι Βουλευτές. Τι ξέρουμε; Ο Κυριάκος Μητσοτάκης είναι και αυτός -ναι!- Ολυμπιακός. Αυτό το ξέρουμε.

Το ερώτημα είναι: Ο Βαγγέλης Μαρινάκης είναι άραγε Ολυμπιακός; Ο Γιάννης Αλαφούζος είναι τάχα Παναθηναϊκός; Ο Ιβάν Σαββίδης είναι σίγουρα ΠΑΟΚ; Ο Δημήτρης Μελισσανίδης να είναι άραγε ΑΕΚ; Όχι, κυρίες και κύριοι Βουλευτές, κανείς τους δεν είναι. Χρησιμοποιούν απλώς τις ομάδες ως ερείσματα, ως στηρίγματα για τις επιχειρηματικές τους δραστηριότητες. Αυτό κάνουν. Για να ασκούν πίεση στους εκάστοτε κυβερνώντες, στην κάθε κυβέρνηση και να διαπλέκονται έτσι μαζί με τους εκάστοτε κυβερνώντες με διάφορους ανήθικους τρόπους ως συνεταιράκια ή αφεντικά. Διαλέγετε και παίρνετε ό,τι προτιμάτε. Όπως ακριβώς δηλαδή κάνουν τόσα χρόνια συμπτωματικά οι ίδιοι ακριβώς αυτοί οι άνθρωποι με τα κανάλια τους, με τους τηλεοπτικούς σταθμούς τους.

Τι κάνουν; Διαμορφώνουν τις συνειδήσεις μας, ασκούν πιέσεις και διαπλέκονται, καθώς ουδόλως ενδιαφέρονται, βέβαια, όλοι αυτοί για τη δημοσιογραφία και την ενημέρωσή μας. Το μόνο που τους νοιάζει -και μην αυταπατάται κανείς εδώ μέσα- είναι η ισχύς τους, η οποία βεβαίως ισχύς τους μεγαλώνει πώς; Όταν μεγαλώνουν οι μπίζνες τους, οι επιχειρήσεις τους.

Χαρακτηριστικότερο παράδειγμα όλης αυτής της ιλαροτραγωδίας, πολίτες της Ελλάδας, που μας ακούτε από εκεί έξω και έχετε φρίξει εδώ και μήνες, εδώ και χρόνια, αλλά αντέχετε ακόμα, αποτελεί ο αλήστου μνήμης κ. Κοσκωτάς, ο οποίος μας χρέωσε μερικές δεκάδες δισεκατομμύρια τότε δραχμές. Τα θυμάστε, σε pampers πηγαινοέρχονταν. Αποδέκτης ήταν η παράταξη του προλαλήσαντος από εμένα σε αυτό το Βήμα, έτσι; Τα pampers, να μην ξεχνιόμαστε, ο κ. Κουτσόγιωργας τα άρπαζε.

Χαρακτηριστικότερο, λοιπόν, παράδειγμα είναι ο αλήστου μνήμης Κοσκωτάς, ο οποίος, όπως είναι γνωστό τοις πάσι, ήταν φανατικός Παναθηναϊκός μέχρι την ημέρα που αγόρασε τον Ολυμπιακό. Ήταν φανατικότατος. Αυτό, όμως, δεν είχε καμμία απολύτως σημασία για τον κ. Κοσκωτά. Ολυμπιακό βρήκε να πωλείται σε τιμή ευκαιρίας, Ολυμπιακό αγόρασε. Όποιον βρήκε τον άρπαξε να κάνει τη δουλίτσα του, ακόμα και αν ήταν μέχρι την προηγούμενη στιγμή, το προηγούμενο δευτερόλεπτο, ο λεγόμενος -ξέρουν αυτοί που μας ακούν- προαιώνιος αντίπαλός του, ο Ολυμπιακός.

Ενημερώνουμε, λοιπόν, από αυτό το Βήμα τον ελληνικό λαό ότι όλα αυτά που ζούμε τις τελευταίες μέρες δεν αφορούν βέβαια σε καμμία περίπτωση συλλογικές, οπαδικές ή ποδοσφαιρικές διαφορές και διαμάχες. Όχι.

Αφορούν, πολίτες που μας ακούτε, απλώς στο μοίρασμα της επιχειρηματικής, της παρασιτικής, δήθεν επιχειρηματικής πίτας στην Ελλάδα μας και τα παράπονα -γιατί περί αυτού ακριβώς πρόκειται- ενός εξ αυτών των παρασιτικών προς τον υπάλληλό τους, τον Πρωθυπουργό μας, ότι δεν τον εξυπηρέτησε εξίσου καλά με τους υπόλοιπους παρασιτικούς, ότι του έδωσε δηλαδή λίγο μικρότερο κομμάτι. Γι’ αυτό γαβγίζει ο κ. Μαρινάκης. Λέει: Κοίταξε να δεις, έχω κανάλια, έχω και τριάμισι εκατομμύρια οπαδούς του Ολυμπιακού και θα σε ρίξω. Μη δίνεις στον Βαρδινογιάννη, τον Λάτση, τον Περιστέρη και τον Μυτιληναίο τα πάντα και μου στερείς τα σκουπίδια που μου είχες τάξει προεκλογικά.

Διότι του τα είχε τάξη, ελληνικέ λαέ, τα σκουπίδια προεκλογικά και δεν του τα έχει δώσει ακόμα. Πρέπει να τα έχει πάρει ο γνωστός «πεθερός» τα σκουπίδια, αν δεν κάνω λάθος, η «ΤΕΡΝΑ».

Δυστυχώς για εσάς, δεν μπορείτε να ξεγελάσετε άλλο, κύριοι Μαρινάκη, Αλαφούζο, Σαββίδη και Μελισσανίδη. Δεν είστε φίλαθλοι και δεν υπήρξατε ποτέ σας τέτοιοι. Δεν αγαπάτε διόλου τις ομάδες σας ούτε τον κόσμο τους και τους χρησιμοποιείτε μόνο και μόνο για να επεκτείνετε η δύναμή σας.

Και βέβαια, βεβαιότατα, ελληνικέ λαέ, αν κάτι πάει στραβά σε όλο αυτό το διαπλεκόμενο κουλουβάχατο, τότε θα τους χρησιμεύσουν και οι οπαδοί και τα κανάλια ως τι; Ως ασπίδες από τις νομικές ποινές, ως ασπίδες νομικής προστασίας.

Είναι περίπου κάτι σαν το ακαταδίωκτο, κύριοι Υπουργοί, των μελών των Δ.Σ. των αμαρτωλών οργανισμών που νομοθετούν όλες ανεξαιρέτως οι μνημονιακές κυβερνήσεις, Νέα Δημοκρατία, ΠΑΣΟΚ - ΚΙΝΑΛ, ΣΥΡΙΖΑ, δηλώνοντας ουσιαστικά έτσι με τη νομοθέτησή σας -και μάλιστα, με τον πιο εμφατικό τρόπο, ελληνικέ λαέ- και εκ προοιμίου ότι παρανομούν. Γι’ αυτό με τέτοια ζέση νομοθετούν εκ των προτέρων το ακαταδίωκτο, γιατί ξέρουν ότι αυτοί που θα κληθούν να πραγματοποιήσουν αυτούς τους νόμους, οι πρόεδροι των Δ.Σ. και τα μέλη, είναι για φυλακή, είναι για τη στενή, είναι για την ψειρού. Με συγχωρείτε για την έκφραση. Το είπα έτσι για τις εντυπώσεις.

Για όλους εμάς, όμως, κυρίες και κύριοι συνάδελφοι, που είμαστε εκλεγμένοι εκπρόσωποι του ελληνικού λαού εδώ, στη νομοθετική του εξουσία, όσα ακαταδίωκτα και αν νομοθετήσετε δεν θα αποφύγετε να λογοδοτήσετε τελικά, όπως και εμείς, και όταν ο λαός μας σας ανακοινώσει την κρίση του στην κάλπη, πιστέψτε με, όποτε και αν στήσετε αυτή την έρμη κάλπη, η κρίση του θα είναι πολύ σκληρή, η κρίση του θα είναι αμείλικτη για όλους εσάς τους μνημονιακούς ανεξαιρέτως, που κλέβετε εδώ και δεκατρία χρόνια τη ζωή τους, ανταλλάσσοντας την ανήθικη υποταγή σας με μερικά μόνο ακόμα δισεκατομμύρια ευρώ ή δολάρια. Θυμάστε τον στίχο «για δολάρια ή μάρκα, μακελειό στο Ελ Ζαατάρ»; Περί αυτού ακριβώς πρόκειται. Συνεχίζεται το Ελ Ζαατάρ και είναι εδώ, στη Μπανανία που λέγεται Ελλάδα και ντρεπόμαστε που κάνατε Μπανανία την περήφανη και ένδοξη χώρα μας.

Για μερικά, λοιπόν, ακόμα δισεκατομμύρια ευρώ ή δολάρια, για ποιους; Για τον κ. Λάτση, τον κ. Βαρδινογιάννη, τον κ. Περιστέρη, τον κ. Αλαφούζο, τον κ. Μυτιληναίο, τον κ. Ξενόκωστα και άλλους.

Θέμα δεύτερο: Μετοχικό Ταμείο Πολιτικών Υπαλλήλων. Συναντήσαμε, ως ΜέΡΑ25, πριν μια εβδομάδα εκπροσώπους των πολιτικών υπαλλήλων του Μετοχικού Ταμείου Δημοσίων Υπαλλήλων και μας εξήγησαν από πρώτο χέρι την ατιμία που ετοιμάζεται η «Κυριάκος Μητσοτάκης ΑΕ» να πράξει σε αυτό το ταμείο.

Το Μετοχικό Ταμείο Πολιτικών Υπαλλήλων μέχρι σήμερα είναι αύταρκες -το ακούτε, πολίτες από εκεί έξω;- και δεν επιβαρύνει, μάλιστα, τον κρατικό προϋπολογισμό μας ούτε καν για τους μισθούς των ογδόντα περίπου πολιτικών υπαλλήλων που εργάζονται σε αυτό. Δεν μας επιβαρύνει όλους εμάς, ξέρετε γιατί; Διότι χάρη στις δωρεές των ίδιων των μελών του και καμμία κρατικοδίαιτη κρατική ενίσχυση, αλλά και χάρη κυρίως στη χρηστή διαχείριση των υπαλλήλων του, της ενοικίασης των ακινήτων εκ μέρους των υπαλλήλων του, έχει έσοδα -ακούστε το, γιατί έχει ενδιαφέρον- 5,2 εκατομμύρια ευρώ τον χρόνο. Μα, όλα αυτά, όπως λέει και το τραγούδι, μέχρι χτες.

Βεβαίως, μέχρι χθες, γιατί σήμερα έρχεται σαν σίφουνας η «Κυριάκος Μητσοτάκης Α.Ε.», με ένα εξαιρετικά ύποπτο, κύριε Πρόεδρε, σχέδιο νόμου, το οποίο ήδη βρίσκεται στη διαβούλευση. Με αυτό το σχέδιο νόμου τι ετοιμάζεται να κάνει η Κυβέρνησή σας; Ετοιμάζεστε να αρπάξετε τη διαχείριση από αυτούς τους ανθρώπους που πονάνε και νοιάζονται για το ταμείο τους και να την προσφέρετε βορά -ακούστε το να φρίξετε, ελληνικέ λαέ- σε δύο ανώνυμες εταιρείες επενδύσεων, οι οποίες θα τζογάρουν κατά το δοκούν τις εισπράξεις των ενοικίων αυτών των ακινήτων. Αυτό κάνουν οι ανώνυμες εταιρείες επενδύσεων, τζογάρουν. Σας θυμίζει τίποτα;

Εμάς, στο ΜέΡΑ25, μας θυμίζει. Τι μας θυμίζει; Τις αμαρτωλές ΔΕΚΟ, τον Σημίτη και τον Κώστα Καραμανλή, που μετέτρεψαν τις οικονομίες των ασφαλιστικών ταμείων των εργαζόμενων της χώρας μας σε δομημένα ομόλογα, τζογάροντας τότε στα διεθνή χρηματιστήρια, όπου τελικά έχασαν τους κόπους των συνανθρώπων μας σχεδόν ολοσχερώς, για να έρθει βέβαια στη συνέχεια ο εθνικός οδοστρωτήρας, ο Ευάγγελος Βενιζέλος και να αποτελειώσει όσες οικονομίες εξ αυτών είχαν απομείνει, αλλά και όλων ανεξαιρέτως των ταμείων με το περίφημο PSI.

Ποιο είναι το εξαιρετικά έωλο επιχείρημα της «Κυριάκος Μητσοτάκης Α.Ε.» και του στενά παρακολουθούμενου, όπως μαθαίνουμε εσχάτως, από αυτή Υπουργού της Κώστα Χατζηδάκη, για τη μεταφορά του μάνατζμεντ από τους πολιτικούς υπαλλήλους του Μετοχικού Ταμείου στα αρπακτικά; Ακούστε το, να φρίξετε και πάλι! Με την προχειρότητα που κατασκευάζετε επιχειρήματα, με την αστειότητά τους, ότι δήθεν τα αρπακτικά έχουν το know-how, ότι τα golden boys ξέρουν καλύτερα, γιατί είναι golden boys και άρα, ξέρουν καλύτερα από επενδύσεις και κέρδη.

Ε, τότε μήπως να το αναθέσετε κατευθείαν στον κ. Πάτση, ο οποίος απέδειξε την τριετία ότι είναι λαμπρότατος στο να αποκομίζει κέρδη, καθώς κατάφερε να αποσπά τα σπίτια του φτωχού ελληνικού λαού στο 20% και στο 15% της αξίας τους, για να τα πουλήσει μετά σε τριπλάσιες τιμές; Δώστε τα στον Πάτση να τα επενδύσει, να κάνει τη δουλίτσα.

Πόσο, όμως, άραγε, μπορούν να ξέρουν καλύτερα τα golden boys και οι διάφοροι «Πάτσηδες» αυτού του κόσμου τη δουλειά που κάνουν αυτοί οι άνθρωποι εδώ και περισσότερο από έναν αιώνα; Εδώ και ενάμιση αιώνα διαχειρίζονται τα ακίνητα και είναι αυτάρκεις και αυτόνομοι και δεν μας επιβαρύνουν οι πολιτικοί υπάλληλοι του Μετοχικού Ταμείου και όπως αποδεικνύεται από τα 5,2 εκατομμύρια οι υπάλληλοι αυτοί κάνουν μια χαρά τη δουλειά.

Παίρνετε, δηλαδή, κάτι, κύριε Πρόεδρε, που λειτουργεί και μάλιστα, πολύ πετυχημένα, προσθέτοντας μελλοντικά έξοδα στον κρατικό μας προϋπολογισμό, γιατί; Για να το κάνετε δωράκι σε δύο επενδυτικές εταιρείες, που, αν και κανείς δεν ξέρει αν θα το χειριστούν με την ίδια επιτυχία, όλοι μας εδώ ανεξαιρέτως μέσα ξέρουμε ότι δεν τους καίγεται καρφί αν θα το διαχειριστούν με επιτυχία ή με παταγώδη αποτυχία.

Δεν είναι τα χρήματα τους, δεν είναι τα χρήματα των συναδέλφων τους, δεν είναι οι αυριανές συντάξεις τους και δεν τους κόφτει, κύριε Πρόεδρε.

Είστε διάτρητοι, είστε γυμνοί και εκτεθειμένοι μετά από αυτό εξίσου και οι παρακολουθούντες και οι παρακολουθούμενοι. Και θα κριθείτε, βέβαια και για αυτό μαζί με όλα τα άλλα στην κάλπη από τον ελληνικό λαό.

Ακόμα τρεις σελίδες, κύριε Πρόεδρε και τελειώνω με τη ΣΤΑΣΥ. Αναφέρθηκα χθες, αλλά θέλω να πω λίγα ακόμα, σε μια ακόμα ατιμία που διαπράττει η κυβέρνηση της «Κυριάκος Μητσοτάκης Α.Ε.» στους εργαζόμενους της συντήρησης του δικτύου των αμαξοστοιχιών της ΣΤΑΣΥ.

Μιας και είστε εδώ, αγαπητέ κύριε Υπουργέ, κύριε Καραμανλή, θα αρπάξω την ευκαιρία να σας θέσω μερικές κρίσιμες ερωτήσεις και αμέσως μετά που θα μιλήσετε, αν έχετε την καλοσύνη, μας απαντάτε.

Γνωρίζετε, κύριε Υπουργέ, ότι οι εργαζόμενοι συντηρητές στο δίκτυο και τις αμαξοστοιχίες είναι τριάντα σήμερα από εξήντα τέσσερις το 2009;

Γνωρίζετε ότι αυτοί οι εξήντα τέσσερις το 2009, κύριε Υπουργέ, είχαν να συντηρήσουν δεκαπέντε χιλιόμετρα διπλής σιδηροτροχιάς. Ξέρετε σήμερα οι τριάντα που έχουν μείνει, που είναι λιγότεροι από τους μισούς, πόσα έχουν να συντηρήσουν; Σαράντα ένα χιλιόμετρα διπλής σιδηροτροχιάς! Το ξέρετε;

Ξέρετε επίσης, κύριε Υπουργέ, ότι εδώ και χρόνια όλες οι κυβερνήσεις, όπως και εσείς τα τελευταία τριάμισι χρόνια, δεν τους παρέχετε νέα εργαλεία και ανταλλακτικά για τα παλιά, και έτσι αναγκάζονται να πραγματοποιούν όλη τη συντήρηση για τα τρένα μας, για τον ηλεκτρικό και το μετρό, με εργαλεία που είναι σε λειτουργία, με ιδιοκατασκευές και πατέντες; Ντρέπεται κανείς για αυτό; Οι άνθρωποι μάς το είπαν προχθές που πήγαμε.

Γνωρίζετε, κύριε Υπουργέ μου, ότι το Πάσχα που πέρασε τους κόψατε, για πρώτη φορά από τότε που συστάθηκε αυτή η δημόσια επιχείρηση, το δώρο του Πάσχα και προχωρήσατε τον Μάιο, αμέσως μετά, περικόπτοντας τον κύριο μισθό, το επίδομα για ανθυγιεινή εργασία, το επίδομα ευθύνης και τη στρατιωτική τους θητεία;

Θυμάστε, κύριε Υπουργέ, ότι από τα τέλη Σεπτέμβρη, όπως δηλώσατε δημόσια ενώπιον του ελληνικού λαού, έχουν υπογράψει όλοι αυτοί οι εργαζόμενοι της ΣΤΑΣΥ συλλογική σύμβαση με το Υπουργείο σας; Πριν από τρεις ημέρες οι ίδιοι αυτοί οι έρμοι εργαζόμενοι στη ΣΤΑΣΥ ενημέρωσαν τον κ. Βαρουφάκη και την αφεντιά μου που ήμουν εκεί, ότι το Υπουργείο σας μέχρις ώρας, κύριε Υπουργέ, δεν έχει εκπληρώσει κανέναν όρο -ούτε έναν, ούτε μισό- αυτής της συλλογικής σύμβασης. Τους έχετε τάξει ότι θα το ρυθμίσετε, όπως μαθαίνω, με κοινή υπουργική απόφαση. Σας ρωτάω, κύριε Υπουργέ, και μπορείτε να απαντήσετε εδώ και τώρα, αμέσως μετά από εμένα στη Βουλή των Ελλήνων, αν σκοπεύετε να το πράξετε, αν θα πάρετε αυτή την κοινή υπουργική απόφαση. Και σας παρακαλώ να μας πείτε πότε θα το κάνετε και δώστε μας μια ημερομηνία, γιατί ζορίζονται οι άνθρωποι.

Κύριε Καραμανλή, που είστε ο καθ’ ύλην αρμόδιος Υπουργός, αντιλαμβάνεστε τι σημαίνουν όλα αυτά για την ασφάλεια του επιβατικού κοινού και φυσικά πρωτίστως των εργαζομένων οι οποίοι κάθε βράδυ δίνουν μάχη; Τους γνωρίσαμε, είναι φιλότιμοι άνθρωποι, είναι άνθρωποι ζεστοί. Το κάνουν γιατί αγαπάνε τους συνανθρώπους τους.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Αυτή τη στιγμή κυριολεκτικά όλο το δίκτυο του ηλεκτρικού και του μετρό επαφίεται στην εργατικότητα και στην ανθρωπιά που προανέφερα τριάντα νοματαίων, κύριε Υπουργέ, και στο αίσθημα ευθύνης που έχουν αυτοί οι τριάντα άνθρωποι. Δεν θέλω να το πιστέψω, ούτε το ΜέΡΑ25 δεν θέλει να πιστέψει, το αντιλαμβάνεστε. Όμως δεν κάνετε τίποτα. Γιατί άραγε; Μήπως επειδή έχετε στόχο να δημιουργήσετε κοινωνικό αυτοματισμό; Τι περιμένετε να συμβεί δηλαδή; Να γίνει κάποιο ατύχημα -ο μη γένοιτο!- για να ρίξετε το ανάθεμα στους εργαζόμενους για το ατύχημα ώστε να φέρετε από την πίσω πόρτα παρασιτικούς εργολάβους, όπως, για παράδειγμα, τον κ. Περιστέρη ή τον κ. Μυτιληναίο -που είναι οι αγαπημένοι σας, για αυτό τους λέω- με ακόμα φθηνότερους εργαζόμενους;

Με αυτή τη φράση κλείνω, κύριε Πρόεδρε. Ελληνικέ λαέ, για να προσλάβουν εργαζόμενους που είναι απολύτως απαραίτητοι τώρα αυτή τη στιγμή και να μην κινδυνεύεις εσύ και τα παιδιά σου όταν πάτε στη δουλειά ή στο σχολείο κάθε πρωί, λεφτά δεν έχουν, δεν υπάρχουν, αλλά για να δώσουν πολλαπλάσια σε μερικούς μήνες στους παρασιτικούς, τότε ως εκ θαύματος λεφτά θα βρεθούν.

Σας ευχαριστώ πολύ που με ακούσατε.

(Χειροκροτήματα από την πτέρυγα του ΜέΡΑ25)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Τώρα συνεχίζουμε με τον κ. Καιρίδη, τον οποίο αδικήσαμε για να είμαστε ειλικρινείς. Όμως έχει άπλετο χρόνο στον δημόσιο λόγο ο κ. Καιρίδης, με πολλές ιδιότητες.

**ΔΗΜΗΤΡΙΟΣ ΚΑΙΡΙΔΗΣ:** Ευχαριστώ, κύριε Πρόεδρε.

Πραγματικά καμμιά φορά είναι αλήθεια ότι είναι βασανιστική η παρακολούθηση της συζήτησης στην Ολομέλεια για μια σειρά από λόγους, κυρίως για αυτό που θα έλεγε κάποιος «πλίνθοι κέραμοι ατάκτως ερριμμένοι»: ομιλίες χωρίς αρχή, μέση και τέλος, επί παντός επιστητού, πλην του υπό συζήτηση θέματος, ομιλίες που ξεφεύγουν του χρόνου, προσωπικές αντεγκλήσεις. όμως ένα είναι βέβαιο, η Κυβέρνηση της Νέας Δημοκρατίας -και αυτό ας το καταλάβουν καλά οι της Αντιπολίτευσης- δεν θα επιτρέψει το μπάχαλο της σκέψης κάποιων να γίνει μπάχαλο της χώρας. Αυτή τη μπαχαλοποίηση που είδατε σήμερα, το ανερμάτιστο, δεν θα γίνει πρόβλημα της χώρας. Θα κάνουμε ό,τι είναι δυνατόν για να λύνουμε τα προβλήματα θεσμικά, όπως προβλέπουν το Σύνταγμα και οι νόμοι. Και για το συγκεκριμένο θέμα στο οποίο αναφερθήκαν πολλοί, ο δρόμος είναι ένας, είναι ο δρόμος της δικαιοσύνης και της γρήγορης δικαστικής εκκαθάρισης. Δεν το θέλουν αυτό στην Αντιπολίτευση. Αυτό που θέλουν είναι να πέσει ο Μητσοτάκης. Δεν θα πέσει ο Μητσοτάκης. Οι εκλογές θα γίνουν στην ώρα τους. Και το ποιος θα είναι στην Κυβέρνηση δεν το αποφασίζουν οι ομιλούντες, το αποφασίζει ο κυρίαρχος ελληνικός λαός.

Πριν μιλήσω για το θέμα, δεν μπορώ παρά να κάνω ένα γενικότερο σχόλιο για το Υπουργείο Υποδομών και την πολιτική της Κυβέρνησής μας σε αυτά τα κρίσιμα ζητήματα των έργων. Και θέλω πραγματικά να συγχαρώ την ηγεσία του Υπουργείου, μιας και είναι εδώ και ο Υπουργός Κώστας Καραμανλής και ο Υφυπουργός Γιώργος Καραγιάννης, που υπομονετικά από το πρωί παρακολουθούν τη συζήτηση για το τεράστιο έργο που έχει γίνει από τον Ιούλιο του 2019 στον τομέα ευθύνης τους: να ξεμπλοκάρουν τα έργα και να προχωρήσουν γρήγορα μπροστά, μετά τις τεράστιες καθυστερήσεις που είχαμε.

Ποιο έργο να πρωτοθυμηθεί κανείς; Το Πάτρα - Πύργος; Το μετρό της Θεσσαλονίκης; Τον ΒΟΑΚ; Τον Ε65; Και τώρα και κάτι που αφορά και τη δική μου περιφέρεια, τρέχουμε γρήγορα τη Γραμμή 4 του μετρό της Αθήνας, που θα ανακουφίσει και θα αλλάξει τον συγκοινωνιακό χάρτη όλης της βόρειας Αθήνας. Πραγματικά συγχαρητήρια για αυτό, ένας οργασμός έργων που τιμά την καλύτερη παράδοση της Νέας Δημοκρατίας και, επιτρέψτε μου να πω, του ιδρυτή μας, που έγινε γνωστός στο πανελλήνιο ως «Υπουργός Δημοσίων Έργων» στις αρχές της δεκαετίας του ΄50.

Έρχομαι τώρα στο ζήτημα του Θριασίου και του κρίσιμου ρόλου που έχουν να παίξουν τα logistics στην εθνική οικονομία. Η πρόβλεψη λέει ότι αν εκμεταλλευτούμε τις ευκαιρίες που μας δίνονται λόγω της γεωγραφικής μας θέσης, αλλά και των τεράστιων γεωστρατηγικών αλλαγών που βλέπουμε σήμερα μπροστά, μπορεί να συμβάλλει μέχρι και 5% έως 8% του ΑΕΠ. Χρειαζόμαστε τα λιμάνια. Χρειαζόμαστε να ανατάξουμε τον σιδηρόδρομο, ο οποίος είναι η μεγάλη πληγή. Τα συζητήσαμε αυτά στο προηγούμενο νομοσχέδιο που φέρατε εδώ, για τα προβλήματα στον σιδηρόδρομο και πώς πρέπει να τα καλύψουμε, και βεβαίως τα συζητάμε και τώρα με το εμπορευματικό κέντρο στο Θριάσιο Πεδίο.

Χαίρομαι ειλικρινά που ο ΣΥΡΙΖΑ αποφάσισε να ψηφίσει υπέρ και να συμφωνήσουμε σε αυτά τα μεγάλα. Λυπάμαι ωστόσο που το ΠΑΣΟΚ εμφανίζεται -πώς να το πούμε;- «βασιλικότερο του βασιλέως» στην αντιπολιτευτική του παρόξυνση. Όμως δεν είναι η πρώτη φορά. Το είδαμε και στο νομοσχέδιο για τα Ναυπηγεία της Ελευσίνας, όπου και ο ΣΥΡΙΖΑ υπερψήφισε. Το ΠΑΣΟΚ αποφάσισε να γίνει αίφνης «έξω Αριστερά». Είναι και αυτό μια περιδίνηση -να πούμε- σε παλαιότερες εποχές. Δεν νομίζω ότι θα σας κάνει καλό, κύριοι συνάδελφοι, της Ήσσονος Αντιπολίτευσης. Ο κόσμος ξέρει και καταλαβαίνει. Είναι όμως κάτι το οποίο δεν μπορώ να αφήσω ασχολίαστο.

Είναι αλήθεια ότι είχαμε μια τεράστια καθυστέρηση στο έργο του Θριασίου πάνω από είκοσι χρόνια. Και είχαμε μια προβληματική σύμβαση που κληρονομήσαμε από τον ΣΥΡΙΖΑ το 2018, η οποία κατ’ αρχάς προσέκρουσε στην Ευρωπαϊκή Επιτροπή. Έχει μεγάλο ενδιαφέρον, και δεν μπορεί κανείς να μην κάνει το πολιτικό σχόλιο ότι ο ΣΥΡΙΖΑ, ο οποίος διαρρηγνύει τα ιμάτιά του ενάντια στα ιδιωτικά συμφέροντα, ενάντια στις ιδιωτικοποιήσεις -που είχαμε τον αρμόδιο Υπουργό τότε του ΣΥΡΙΖΑ τον κ. Σπίρτζη, αν θυμάστε, να κλαίει στην Κέρκυρα για τη «FRAPORT» και την παραχώρηση των δεκατεσσάρων αεροδρομίων, που σήμερα έχουν εκσυγχρονιστεί και δεν έχουν καμμία σχέση με την εικόνα που είχαν στο παρελθόν- παρ’ όλα αυτά, είδαμε να κάνει μια σειρά από πράγματα υπέρ του ιδιώτη παραχωρησιούχου στο συγκεκριμένο, τα οποία βεβαίως προσέκρουσαν και στο δημόσιο συμφέρον, αλλά και στην αρμόδια διεύθυνση της Ευρωπαϊκής Επιτροπής.

Και ερχόμαστε σήμερα εμείς να τα διορθώσουμε, μειώνοντας τον χρόνο παραχώρησης, αυξάνοντας το τίμημα παραχώρησης, αυξάνοντας το μίσθωμα παραχώρησης και όλα αυτά υπέρ του δημοσίου, για να καταλαβαίνουμε σε αυτή τη χώρα ποιος εξυπηρετεί το δημόσιο συμφέρον και ποιος μιλάει τα λόγια τα εύκολα, τα μεγάλα, αλλά στην ουσία εν τέλει, άλλοτε κλαίγοντας, άλλοτε κάνοντας την «κωλοτούμπα», υποκύπτει και υποτάσσεται στα ιδιωτικά.

Δεν θέλω να κλείσω με πικρή γεύση, γιατί θεωρώ ότι είναι μια πολύ σημαντική μέρα σήμερα, μια σημαντική μέρα για την Ελλάδα και την ελληνική οικονομία, να κυρώσουμε αυτή τη σύμβαση, σύμφωνα και με το κοινοτικό δίκαιο.

Είναι μια επιτυχία της Κυβέρνησης να ξεμπλοκάρουμε αυτό το πολύ μεγάλο έργο που θα δώσει χιλιάδες θέσεις εργασίας και θα αναβαθμίσει το λιμάνι στο Ικόνιο και ευρύτερα τον Πειραιά. Μίλησαν πολλοί Βουλευτές της περιοχής και από τη Β΄ Πειραιά και τη δυτική Αττική.

Κύριε Μαρκόπουλε, εσείς θα έχετε την τιμή να είστε ο τελευταίος…

**ΔΗΜΗΤΡΙΟΣ ΜΑΡΚΟΠΟΥΛΟΣ:** Από τη Β΄ Πειραιά όχι, είμαι ο μόνος. Οι συριζαίοι δεν ήρθαν.

**ΔΗΜΗΤΡΙΟΣ ΚΑΙΡΙΔΗΣ:** Εσείς κάνετε για όλους, κύριε Μαρκόπουλε, είναι αλήθεια.

Αυτή, λοιπόν, είναι μια χαρούμενη μέρα, για να προχωρήσουμε γρήγορα μπροστά και να καλύψουμε τα κενά που έχουν δημιουργηθεί.

Κατόπιν τούτου, και εγώ με ενθουσιασμό υπερψηφίζω τη σχετική κύρωση της σύμβασης, το σχετικό νομοσχέδιο. Θέλω να συγχαρώ για άλλη μια φορά την ηγεσία του Υπουργείου για την εξαιρετική δουλειά που κάνει σε όλα αυτά τα κρίσιμα μέτωπα.

Και θα κλείσω στο σημείο αυτό στα έξι λεπτά ομιλίας, στον μισό του δικού σας χρόνου, κύριε Πρόεδρε.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Καιρίδη, σας είπα ότι έχετε πολύ δημόσιο χρόνο εσείς. Από το πρωί μέχρι το μεσημέρι «παίζετε» καθημερινά ανά δέκα λεπτά. Δεν έχετε τέτοιο άγχος!

Ελάτε, κύριε Μαρκόπουλε. Εσείς τώρα, όπως λέτε, έχετε σήμερα την τύχη να εκπροσωπείτε ένα πολύ μεγάλο μέρος του πολιτικού κόσμου του Πειραιά από ό,τι κατάλαβα.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Αυτό που λείπει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αυτό που λείπει, ωραία.

Κύριε Μαρκόπουλε, έχετε τον λόγο.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κύριε Πρόεδρε, αγαπητοί συνάδελφοι, θα ξεκινήσω από αυτό που είπε ο Πρόεδρος χιουμοριστικά. Είναι πραγματικά ντροπιαστικό -για να μην πω απαράδεκτο- το γεγονός ότι σήμερα είμαι ο μοναδικός Πειραιώτης Βουλευτής ο οποίος μιλάει.

Μιλάω για τον Πειραιά, γιατί είναι πειραιοκεντρικό το νομοσχέδιο εδώ. Και δεν αναφέρομαι στους συναδέλφους, αφού οι δικοί μας συνάδελφοι από τη Νέα Δημοκρατία μίλησαν. Αναφέρομαι στο γεγονός ότι ούτε ένας –ούτε ένας!- Βουλευτής Πειραιώς από τον ΣΥΡΙΖΑ, από τους τέσσερις τους οποίους έχει το συγκεκριμένο κόμμα της Αξιωματικής Αντιπολίτευσης και ούτε ένας Βουλευτής από τη δυτική Αττική -τις περιοχές, δηλαδή, μεγάλου ενδιαφέροντος για αυτή την επένδυση- δεν αισθάνθηκε την ανάγκη να έρθει να τοποθετηθεί. Πρόκειται για ντροπή. Εξαιρώ την κ. Μανωλάκου που είναι παρούσα. Θα την εξαιρέσω, γιατί θέλω να είμαι δίκαιος. Δεν αισθάνθηκε, λοιπόν, ούτε ένας Βουλευτής του ΣΥΡΙΖΑ είτε από την Α΄, είτε από τη B΄ Πειραιά, ούτε ένας Βουλευτής του ΣΥΡΙΖΑ από τη δυτική Αττική την ανάγκη να έρθει να μιλήσει και να κάνει επισημάνσεις γι’ αυτό το νομοσχέδιο.

Όσον αφορά στην κριτική του κ. Γιαννούλη και του ΣΥΡΙΖΑ για τον Πρωθυπουργό, θα πω ότι και εγώ δεν μπορώ να αφήσω το γάντι να πέσει. Εδώ θα ακουστούν τα πάντα.

Κοιτάξτε να δείτε -ως προς τον ΣΥΡΙΖΑ- τα πολιτικά λασπόλουτρα δεν κάνουν καλό. Να τους το εξηγήσουμε: Άλλο η Αιδηψός και άλλο το Κοινοβούλιο. Όποιοι, λοιπόν, επενδύουν στη λάσπη, στη λάσπη θα κολλήσουν. Και επειδή βλέπω ότι τα δημοσιογραφικά πιστόλια έχουν ξαναβγεί για να κάνουν την αποστολή τους, θα θυμίσω ότι επρόκειτο για τα ίδια δημοσιογραφικά πιστόλια που καταδίκαζαν δέκα πολιτικά πρόσωπα αιχμής για την υπόθεση «NOVARTIS» και διαψεύστηκαν.

Επίσης, μου κάνει εντύπωση ότι βλέπουμε ανθρώπους οι οποίοι επικαλούνται την ανεξάρτητη δημοσιογραφία και πλέον έχουν κομματική ταυτότητα. Τσίπρας - Βαξεβάνης, ένας Μαντζουράνης δρόμος! Είναι δυνατόν ο δικηγόρος του κ. Τσίπρα, ο δικηγόρος του ΣΥΡΙΖΑ να πηγαίνει και να παρίσταται στον κ. Βαξεβάνη, ο οποίος λέει ότι είναι ανεξάρτητος δημοσιογράφος και κάνει ανεξάρτητη δημοσιογραφική έρευνα;

Ακούστε να δείτε, την ενότητα της Νέας Δημοκρατίας κανένας, μα κανένας δεν μπορεί να τη θίξει. Είμαστε ενωμένοι. Και επαναλαμβάνω το αυτονόητο, την πρόταση του Πρωθυπουργού ότι όποιος θεωρεί ότι μπορεί να διχάσει τη Νέα Δημοκρατία, «ιδού η Ρόδος, ιδού και το πήδημα», να έρθει να καταθέσει μια πρόταση μομφής. Όμως πού; Τολμάτε; Δεν τολμάτε.

Κυρίες και κύριοι, όταν ξεκίνησα να πολιτεύομαι το έκανα -όπως πάρα πολλοί συνάδελφοι- όχι από ματαιοδοξία, αλλά με κίνητρο για τον Πειραιά. Ο Πειραιάς είναι μια περιοχή η οποία βρίσκεται –μάλλον, για να είμαι σωστός, βρισκόταν- σε προφανή υστέρηση.

Έχω εδώ τον κ. Καραμανλή, τον Υπουργό Υποδομών και Μεταφορών και τον κ. Γιώργο Καραγιάννη, τον Υφυπουργό μας, οι οποίοι πραγματικά, τι να πω; Για να κάνω κι εγώ λίγο χιούμορ, θα σας παρακαλέσω στις επόμενες εκλογές να μην κατεβείτε στον Πειραιά, γιατί θα σαρώσετε τους συναδέλφους σας από τη Νέα Δημοκρατία λόγω της μεγάλης παραγωγής έργου στην περιοχή μας.

Από πού να ξεκινήσω; Από τους πέντε νέους σταθμούς του μετρό που παραδώσατε σε Α΄ και Β΄ Πειραιά και αλλάξατε τον συγκοινωνιακό χάρτη; Να μιλήσω γι’ αυτά τα μεγάλα έργα τα οποία ήταν μακέτες στα χρόνια του κ. Σπίρτζη και του ΣΥΡΙΖΑ και τα οποία επιταχύνατε και ανακουφίσατε όχι μόνο τον πειραϊκό λαό, αλλά ανακουφίσατε όλο το λεκανοπέδιο;

Ξέρετε, μας ξεκολλάτε από ένα δόγμα μιζέριας, στο οποίο η Αριστερά πλειοδοτεί. Αυτό το παλιό τραγουδάκι «Στη Δραπετσώνα πια δεν έχουμε ζωή» έρχεστε να το ανατρέψετε, γιατί τελικά μέσα από έργα και παρεμβάσεις που λίμναζαν στα χρόνια του ΣΥΡΙΖΑ, τώρα έχουμε και ζωή και μέλλον στον Πειραιά.

Αυτό, λοιπόν, το δόγμα στον Πειραιά «Εμείς δεν έχουμε ζωή» τελειώνει. Υλοποιήθηκαν πέντε νέοι σταθμοί μετρό με απόφαση της Κυβέρνησης του Κυριάκου Μητσοτάκη, με προώθηση της Κυβέρνησης του Κυριάκου Μητσοτάκη και με υλοποίηση από ένα εξαιρετικό επιτελείο με τον Κώστα Καραμανλή και τον Γιώργο Καραγιάννη. Χάρη στις κυβερνητικές, λοιπόν, προσπάθειες όλα αυτά προχωρούν.

Πειραιοκεντρική, όμως, είναι και η παρέμβαση -και με έντονα χαρακτηριστικά λαϊκής πολιτικής μάλιστα- σε αυτό που γίνεται στο Θριάσιο. Και γιατί το λέω αυτό; Περιοχές όπως η δυτική Αττική, το Πέραμα, το Κερατσίνι, η Α΄ Πειραιά λόγω των logistics και των μεταφορών, αναδύονται χάρη σε αυτές τις παρεμβάσεις. Αν δεν είναι αυτή μια λαϊκή πολιτική στην πράξη και όχι στα λόγια, όχι στις μακέτες όπως μας έχει συνηθίσει ο ΣΥΡΙΖΑ –ξέρετε, πάλι δεν πρόλαβαν! Το είχαν πει, αλλά δεν έγινε- τότε τι είναι;

Πρόκειται για μια πολιτική ανάπτυξης. Η ανάπτυξη του εμπορευματικού κέντρου στο Θριάσιο είναι μια παρέμβαση η οποία έρχεται να ταράξει τα νερά. Θα δημιουργηθεί ένα hub στον χώρο των logistics. Ακούστε λίγο τα μεγέθη, για ακούστε τα: Διακόσιες σαράντα χιλιάδες τετραγωνικά μέτρα, δύο χιλιάδες στρέμματα, τεράστιες αποθήκες, σύνδεση με το τρένο, πάρκινγκ, συνδέσεις με το λιμάνι του Πειραιά και της Ελευσίνας, συνδέσεις με το αεροδρόμιο και 200.000.000 ευρώ επενδύσεων.

Ο παραχωρησιούχος θα δώσει τα διπλάσια. Κάτι άκουσα. Τα ψέλλισαν, βέβαια. Πού να τα πουν; Δεν μπορούν να πουν και τίποτα σοβαρό γι’ αυτό. Ο παραχωρησιούχος θα δώσει το διπλάσιο αντάλλαγμα από αυτό το οποίο ήταν να δώσει. Θα έχουμε αυξημένες ετήσιες πληρωμές από 350.000 ευρώ σε 700.000 ευρώ. Ανοίγει -και είναι πολύ σημαντικό και χαίρομαι, γιατί το επισήμανε και ο Υπουργός, ο κ. Καραμανλής- η προοπτική του δρόμου στο Σχιστό που είναι ένα τεράστιο έργο και θα ξεμπλοκάρει όλο τον Πειραιά και όλη την περιοχή.

Κύριε Υπουργέ, για μία ακόμη φορά -και αυτό πρέπει να το επισημάνω- δείξατε το μέταλλό σας ως Υπουργός Υποδομών, ως Υπουργείο Υποδομών μαζί με τον αξιόλογο Γιώργο Καραγιάννη. Δείξατε ότι είσαστε εκείνοι που όταν χρειάζεται ξεμπλοκάρουν, εκεί που οι άλλοι μπλόκαραν. Και αυτό που πρέπει να πούμε είναι ότι εκεί που κινδυνεύαμε να χάσουμε 100.000.000 ευρώ και να τα επιστρέψουμε στην Ευρωπαϊκή Ένωση, εσείς φερθήκατε πραγματικά σωστά και κάνατε τη διαφαινόμενη ήττα μια φανερή νίκη.

Γι’ αυτό, λοιπόν, ψηφίζουμε «ναι» και επισημαίνουμε τη μεγάλη αυτή επιτυχία του Υπουργείου Υποδομών και της Κυβέρνησης του Κυριάκου Μητσοτάκη.

Και περιμένουμε και ακόμα πολλά περισσότερα για το μέλλον, εκεί ακριβώς που ο λαός έχει μεγαλύτερη ανάγκη, για τις λαϊκές περιοχές, γιατί η Νέα Δημοκρατία, όπως το είπε και ο Κυριάκος Μητσοτάκης, ήταν, είναι και θα είναι το μεγάλο, λαϊκό, δημοκρατικό κόμμα που βγάζει τη χώρα στο ξέφωτο.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα πάρει τον λόγο τώρα η κ. Αραμπατζή, Κοινοβουλευτική Εκπρόσωπος της Νέας Δημοκρατίας και μετά όσοι εισηγητές επιθυμούν, μπορούν να κάνουν μια μικρή παρέμβαση.

Κυρία Αραμπατζή, έχετε τον λόγο.

**ΦΩΤΕΙΝΗ ΑΡΑΜΠΑΤΖΗ:** Ευχαριστώ, κύριε Πρόεδρε.

Κύριε Υπουργέ, κύριε Υφυπουργέ, συζητήσαμε σήμερα ένα πολύ σημαντικό νομοσχέδιο, την κύρωση της εν λόγω συμφωνίας για το Θριάσιο Πεδίο, που όσο και αν η Αντιπολίτευση, ψηφίζοντας μεν, προσπαθεί να παραποιήσει λίγο τα πράγματα, δεν αποτελεί απλά την τυπική ολοκλήρωση του θέματος, αλλά την ουσιαστική ανάπτυξη της συμφωνίας μεταξύ του δημόσιου και του ιδιωτικού τομέα.

Το είπαν οι προλαλήσαντες Βουλευτές της Συμπολίτευσης ότι είναι ένα έργο πρωτοποριακό, ένα έργο καινοτόμο, ένα έργο μεγαλόπνοο για τη χώρα μας, ένα έργο που δημιουργεί χιλιάδες θέσεις εργασίας, ένα έργο που αξιοποιεί επιτέλους σοβαρά την γεωστρατηγική θέση της χώρας στη Νοτιοανατολική Ευρώπη, μετατρέποντάς την σε κόμβο υποδομών και άρα ανάπτυξης και άρα προστιθέμενης αξίας.

Είναι ένα διεθνές ΧΑΠ στον τομέα των logistics. Είναι ένα έργο πράγματι που, κύριε Υπουργέ εσείς το γνωρίζετε από πρώτο χέρι, πέρασε από σαράντα κύματα κυριολεκτικά. Υπήρχαν έντεκα άγονοι διαγωνισμοί από το 2004 για να παραλάβετε το 2019 μια συμφωνία του ΣΥΡΙΖΑ από το 2018, μια συμφωνία αλυσιτελή, μια συμφωνία προβληματική, η οποία βεβαίως προκάλεσε και την παρέμβαση της Ευρωπαϊκής Επιτροπής Ανταγωνισμούκαι να στείλει μια σωρεία παρατηρήσεων.

Πόσο δύσκολο είναι το έργο να απαντήσετε και να διευθετήσετε με την Ευρωπαϊκή Επιτροπή τα σχετικά, ότι δεν υπάρχει, δηλαδή, ζήτημα νομιμότητας κρατικών ενισχύσεων; Γι’ αυτό άκουσα με συμπάθεια τον κατά τα άλλα μετριοπαθή εισηγητή του ΣΥΡΙΖΑ τον κ. Σαρακιώτη να μιλά για δήθεν οικειοποίηση από την Κυβέρνησή μας του δήθεν έργου Σπίρτζη και για διαφωνία του τότε εισηγητή και τομεάρχη μας και νυν Υπουργού κ. Καραμανλή στη συμφωνία του 2018. Τώρα το αν είναι έργο Σπίρτζη αποδεικνύεται καταφανώς από τη σωρεία παρατηρήσεων που έστειλε η Ευρωπαϊκή Επιτροπή Ανταγωνισμού -κατέθεσε τα σχετικά ο κύριος Υπουργός- στις πρόχειρες γνωστές μισοτελειωμένες δουλειές σας.

Το αν είναι έργο Σπίρτζη αποδεικνύεται από τις πολύ μεγάλες αλλαγές υπέρ του δημόσιου συμφέροντος, μιας και η συμφωνία Σπίρτζη ήταν απολύτως ετεροβαρής υπέρ του ιδιώτη. Ήταν επιχειρήματα πάρα πολύ σοβαρά, ώστε ο τότε εισηγητής μας και σημερινός Υπουργός να εκφράζει -και ορθώς- τους προβληματισμούς και τις αντιρρήσεις του και δυστυχώς, η πραγματικότητα που παραλάβαμε να τον δικαιώνει απολύτως.

Εκτός, βεβαίως, από τις παρατηρήσεις της Ευρωπαϊκής Επιτροπής, η συμφωνία του ΣΥΡΙΖΑ ήταν υπερβολικά επικερδής για τον ιδιώτη. Είναι άλλη μια διαστροφή της πραγματικότητας από τον ΣΥΡΙΖΑ, που μας έχει συνηθίσει να είναι μόνο στα λόγια κατά των συμφερόντων, κατά των ιδιωτών, κατά των επιχειρηματιών, ενώ όταν είναι να υπογράψει και να ψηφίσει συμφωνίες τα πράγματα ως εκ θαύματος τουμπάρουν. Το ποιος προασπίζει το δημόσιο συμφέρον από τη συμφωνία είναι ηλίου φαεινότερο.

Πολύ γρήγορα θα πω αυτά που είπαν και ο Υπουργός και ο Υφυπουργός και οι συνάδελφοι της Συμπολίτευσης. Φέρνουμε μια συμφωνία στο ελληνικό Κοινοβούλιο που διπλασιάζει το εφάπαξ από τα 10 στα 20 εκατομμύρια ευρώ, αυξάνει την ετήσια πληρωμή από το 2,5% στο 5%, η ελάχιστη πληρωμή στο ελληνικό δημόσιο από τις 350.000 ευρώ στις 700.000 ετησίως. Μειώνεται η περίοδος παραχώρησης από τα εξήντα στα τριάντα επτά έτη και υπό προϋποθέσεις μπορεί να παραταθεί για τρία ακόμη χρόνια. Απλά και κατανοητά, για να δείτε τι ίσχυε με την ατελή και προβληματική συμφωνία σας και τι θα ισχύει με τη σημερινή συμφωνία που ψηφίζουμε.

Άλλωστε, δεν είναι τυχαίο ότι ο ΣΥΡΙΖΑ με δυσκολία -και γι’ αυτόν τον λόγο κιόλας δεν υπήρχε κανένας Βουλευτής, όπως είπε ο κ. Μαρκόπουλος, από τον ΣΥΡΙΖΑ που να έρθει στο Βήμα εδώ και να υποστηρίξει τελικά την ψήφο τους- ψηφίζει τη συμφωνία. Ο μετρημένος εισηγητής του κ. Σαρακιώτης, σε αντίθεση με τον Κοινοβουλευτικό Εκπρόσωπο κ. Γιαννούλη -ο οποίος όλο έλεγε ότι απουσίαζε ο Υπουργός, ενώ τώρα απουσιάζει εκείνος εδώ και ώρα, ο οποίος φαίνεται πως ζήλεψε τη θορυβώδη επανεμφάνιση του κ. Πολάκη και μάλλον θέλει να του μοιάσει- ανέφερε ότι ο ΣΥΡΙΖΑ στηρίζει τις επενδύσεις, ιδιαίτερα όσες είναι στρατηγικού χαρακτήρα και προσφέρουν ένα πολλαπλασιαστικό όφελος στην κοινωνία. Μάλιστα!

Βέβαια, σήμερα ο κ. Σαρακιώτης μπορεί να λέει ότι ο ΣΥΡΙΖΑ στηρίζει τις επενδύσεις, θα πρέπει, όμως, να του θυμίσουμε ότι το Υπουργείο Υποδομών και ο Κώστας Καραμανλής παρέλαβε μεγάλα έργα μπλοκαρισμένα, με μηδενική προετοιμασία για νέα και τις αστικές συγκοινωνίες σε πλήρη διάλυση. Μέσα σε τρία χρόνια, κύριε εισηγητά, σχεδιάζει και υλοποιεί ένα ολοκληρωμένο πλάνο έργων ύψους 13 δισεκατομμυρίων. Εμβληματικά έργα ξεμπλοκαρίστηκαν και τρέχουν. Τι να πρωτοαναφέρει κανείς; Το μετρό Θεσσαλονίκης; Τον Ε65; Το Πάτρα - Πύργος; Τον ΒΟΑΚ στην Κρήτη; Αυτά -δυστυχώς για εσάς και ευτυχώς για την κοινωνία που τα απολαμβάνει και θα τα απολαμβάνει- δεν είναι ούτε μουσαμάδες, ούτε εικονική πραγματικότητα, ούτε μακέτες. Ο ΣΥΡΙΖΑ το ξέρει αυτό, όπως ξέρει και την πραγματικότητα του σημερινού νομοσχεδίου.

Επειδή, λοιπόν, δεν μπορείτε να πείτε πολλά επί της ουσίας για το νομοσχέδιο, ο Κοινοβουλευτικός σας Εκπρόσωπος, ως αναμενόμενο άλλωστε, επιδόθηκε στις γνωστές κραυγές που βγάζει το κόμμα της Αξιωματικής Αντιπολίτευσης -και συμβαίνει πάντα δυστυχώς για εσάς αυτό- όταν δεν το εννοεί, στην πραγματικότητα την τακτική της λάσπης στον ανεμιστήρα που με τόσο ταλέντο εφάρμοσε και στην υπόθεση «NOVARTIS». Για να μην ξεχνιόμαστε και εκεί ίσχυε «το είδα, άκουσα, μου είπαν, νομίζω ότι μου είπαν», καμμία απόδειξη. Δέκα άνθρωποι κατασυκοφαντήθηκαν, βγήκαν στα μανταλάκια και αθωώθηκαν.

Στα χνάρια, λοιπόν, αυτού του καλοστημένου σκευωρικού σεναρίου της «NOVARTIS», ο ΣΥΡΙΖΑ που έχει πάρει δικαιωματικά -σας το αναγνωρίζω αυτό- μεταδιδακτορικό στο να στήνει σκευωρίες, χρησιμοποιεί ένα θέμα που αποτελεί πανευρωπαϊκό και παγκόσμιο πρόβλημα. Ποιο θέμα; Της ύπαρξης και λειτουργίας παράνομων λογισμικών παρακολούθησης τηλεφωνικών συνδιαλέξεων -όπου η χώρα μας, η Κυβέρνησή μας, θα είναι η πρώτη που θα το αντιμετωπίσει νομοθετικά- και το μετατρέπει σε ένα εσωτερικό πολιτικό αφήγημα, ονειρευόμενος εγκληματικούς εγκεφάλους συνωμοσίας, εξωθεσμικές συμπεριφορές που εκπορεύονται -όπως λέτε- από το Μέγαρο Μαξίμου και τον ίδιο τον Πρωθυπουργό. Τον ίδιο τον Πρωθυπουργό, που όπως ισχυρίζονται αστήρικτα, αβάσιμα πάντα τα στελέχη του ΣΥΡΙΖΑ –άκουσον, άκουσον- παρακολουθούσε τους Υπουργούς του, τις συζύγους του, τους στενούς του συνεργάτες με τους οποίους από το πρωί ως το βράδυ βρίσκονται στο Μέγαρο Μαξίμου για την αντιμετώπιση των πιο πρωτοφανών και οξέων κρίσεων που κλήθηκε να αντιμετωπίσει αυτή η Κυβέρνηση.

Φυσικά και αυτή τη φορά όχι στοιχεία, όχι αποδείξεις, όχι ντοκουμέντα. Μόνο λίστες που κυκλοφορούν αριστερά και δεξιά με φημολογίες, με μπόλικη λάσπη και με τη γνωστή γκεμπελική τακτική «λέγε-λέγε στο τέλος κάτι θα μείνει».

Όμως όπως είπε και Πρωθυπουργός, κυρίες και κύριοι συνάδελφοι, οι στιγμές είναι κρίσιμες και δεν μπορεί και δεν πρέπει να επιτρέψουμε η χώρα να ξανακυλήσει στο βούρκο.

Άκουσα χθες τη Γραμματέα της Κοινοβουλευτικής σας Ομάδας κ. Γεροβασίλη, να καταθέτει μήνυση κατά παντός υπευθύνου για την υπόθεση των τηλεφωνικών παρακολουθήσεων, επειδή το όνομά της βρέθηκε να φιγουράρει σε λίστα παρακολουθήσεων που δημοσιεύθηκε στο γνωστό έντυπο την περασμένη Κυριακή. Πάρα πολύ καλά έκανε η κ. Γεροβασίλη και απευθύνθηκε στη δικαιοσύνη.

Μόνο, κυρίες και κύριοι του ΣΥΡΙΖΑ, θα πρέπει να θυμάστε ότι η κ. Γεροβασίλη κατέθεσε μήνυση κατά παντός υπευθύνου, ενώ ο κ. Πιτσιόρλας που τον παρακολούθησε η κυβέρνηση του ΣΥΡΙΖΑ κατέθεσε συγκεκριμένη μήνυση κατά του πρώην διοικητή της ΕΥΠ κ. Ρουμπάτη, τον οποίον διόρισε ο κ. Τσίπρας και με τον οποίον είχε καθημερινή συνεργασία. Ιδού άλλη μία διαφορά μας και ευτυχώς, κυρίες και κύριοι του ΣΥΡΙΖΑ.

Η μήνυση Πιτσιόρλα σας ενόχλησε και τότε τα στελέχη του ΣΥΡΙΖΑ πυροβολούσαν τον πρώην Υπουργό σας. Αντιθέτως, για εμάς η απεύθυνση της κ. Γεροβασίλη στη δικαιοσύνη είναι καλοδεχούμενη και είναι η ορθή οδός, πρώτον, γιατί πολύ απλά δεν έχουμε να φοβηθούμε τίποτα και δεύτερον, γιατί θέλουμε η δικαιοσύνη, δηλαδή η κατά το Σύνταγμα και τους νόμους αρμόδια, να ρίξει άπλετο φως σε αυτή τη σκοτεινή υπόθεση.

Εμείς θα ενθαρρύνουμε την προσφυγή στη δικαιοσύνη όλων όσοι έχουν να συνδράμουν στην έρευνα και στη διαλεύκανση της υπόθεσης αυτής και είμαστε απέναντι σε υπονοούμενα, φημολογίες, λασπολογίες, που το μόνο που έχουν να κάνουν είναι να δηλητηριάζουν την πολιτική ζωή και τα μυαλά των ανθρώπων.

Κυρίες και κύριοι του ΣΥΡΙΖΑ, η χώρα μας ούτε αντέχει ούτε μπορεί να επιτρέψει νέο διχασμό. Δεν γίνεται να βουλιάξει στον βούρκο μόνο και μόνο για να εξυπηρετηθούν τα συμφέροντα του κ. Τσίπρα και όποιων άλλων, ενδεχομένως, θέλουν να τον δουν ξανά στην καρέκλα του Πρωθυπουργού. Δεν θα το επιτρέψουμε ούτε εμείς ούτε ο ελληνικός λαός να διαλύσετε τη χώρα προκειμένου να υλοποιήσετε, πραγματικά, τα σενάρια αυτά της σκευωρίας που έχετε επινοήσει.

Κλείνοντας, θα αναφερθώ σε κάτι, επειδή ο κ. Γιαννούλης μίλησε με τη γνωστή αυθάδεια για χτυπήματα στη δημοκρατία, χτυπήματα στο κράτος δικαίου, καταρράκωση του κράτους δικαίου, στα οποία δεν απαντάμε γιατί –δήθεν- δεν μας λένε τίποτα. Πραγματικά, θα το πω με επιείκεια ότι είναι εξόχως διπολικό με όρους ψυχιατρικής, κύριε Γιαννούλη, να μιλάει για κράτος δικαίου το κόμμα που έχει βουλιάξει σε δύο ειδικά εικαστήρια -που είναι σε εξέλιξη- και αφορούν στον κ. Παππά και στον κ. Παπαγγελόπουλο. Είναι εξόχως προκλητικό να μιλάτε για καταρράκωση του κράτους δικαίου εσείς που βγάλατε πάλι στην τοξική αρένα τον κ. Πολάκη που μίλησε για έλεγχο των αρμών της εξουσίας την επόμενη φορά. Είναι εξόχως προκλητικό να μιλάτε για καταρράκωση του κράτους δικαίου εσείς που δεν έχετε ίχνος σεβασμού στις αρχές του κράτους δικαίου.

Και η τρανή απόδειξη ότι δεν σέβεστε τη θεσμική τάξη, δεν σέβεστε τους κανόνες του κράτους δικαίου εσείς, οι κατά τ’ άλλα δημοκράτες, είναι ότι απαιτείτε με θράσος, με θράσος, να αντιστρέψετε το βάρος της απόδειξης στον οχετό της συκοφαντίας και της λάσπης που εκτοξεύετε.

Κύριε Γιαννούλη, οι καταγγέλλοντες οφείλουν να αποδείξουν τα καταγγελλόμενα, όχι οι καταγγελλόμενοι να αποδείξουν ότι δεν είναι ελέφαντες. Οι καταγγέλλοντες πρέπει να αποδείξουν τα καταγγελλόμενα, αλλιώς οι καταγγέλλοντες είναι αισχροί συκοφάντες. Διαλέξτε ρόλο!

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, μπορώ να έχω τον λόγο επί προσωπικού;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχει ολοκληρωθεί η διαδικασία. Κύριε Γιαννούλη, δεν υπήρξε προσωπικό.

**ΧΡΗΣΤΟΣ ΓΙΑΝΝΟΥΛΗΣ:** Σαφέστετα υπήρξε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν υπήρξε προσωπικό θέμα. Δεν υπήρξε προσωπικό ζήτημα. Κύριε Γιαννούλη, υπήρξαν πολιτικά ζητήματα, όχι προσωπικά ζητήματα.

**ΧΡΗΣΤΟΣ ΓΙΑΝΝΟΥΛΗΣ:** Αστειεύεστε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν αστειεύομαι καθόλου!

**ΧΡΗΣΤΟΣ ΓΙΑΝΝΟΥΛΗΣ:** Θέλω να τηρήσετε τον Κανονισμό! Με συγχωρείτε, αλλά μεροληπτείτε!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γιαννούλη, σας παρακαλώ! Σας παρακαλώ!

**ΧΡΗΣΤΟΣ ΓΙΑΝΝΟΥΛΗΣ:** Θέλετε να μεροληπτείτε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ, κύριε Γιαννούλη! Θα ανοίξουμε έναν νέο κύκλο χωρίς να υπάρχουν προσωπικά ζητήματα. Συγγνώμη, αλλά η διαδικασία έχει ολοκληρωθεί με την Κοινοβουλευτική Εκπρόσωπο. Αν διακρίνατε κάτι προσωπικό, εξηγήστε το μου σε ένα λεπτό το προσωπικό.

**ΧΡΗΣΤΟΣ ΓΙΑΝΝΟΥΛΗΣ:** Πιστεύω, με κοινή λογική, θα θεωρήσετε προσωπικό ένας πολιτικός αντίπαλος, τον οποίο σέβομαι πολλαπλά, να σου λέει ότι θέλεις να μοιάσεις σε έναν άλλο συνάδελφο θεωρώντας το αυτό υποτιμητικό.

Θα ήθελα πάρα πολύ να μοιάζω στον Παύλο Πολάκη για όσα έχει συνεισφέρει στη δημοκρατία και όχι στην αδιαφάνεια, στους «Πάτσηδες» και στην κλεπτοκρατία.

Και θέλω να πω κάτι τελευταίο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αυτό είναι το προσωπικό;

**ΧΡΗΣΤΟΣ ΓΙΑΝΝΟΥΛΗΣ:** Ναι.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Αυτό είναι θετικό για σας. Δεν είναι αρνητικό.

**ΧΡΗΣΤΟΣ ΓΙΑΝΝΟΥΛΗΣ:** Θέλω να πω κάτι τελευταίο. Υπάρχει κάτι που θα συμφωνήσω.

Επειδή η ποιότητα του λόγου της κ. Αραμπατζή ήταν κάτω από τον πήχη της πολιτικής σεμνότητας, σε ένα πράγμα θα συμφωνήσω με τον Κυριάκο Μητσοτάκη, καταλαβαίνω γιατί δεν είναι στην Κυβέρνηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κοιτάξτε, εγώ κατάλαβα…

**ΔΗΜΗΤΡΙΟΣ ΜΑΡΚΟΠΟΥΛΟΣ:** …(Δεν ακούστηκε)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εσείς τώρα, κύριε Μαρκόπουλε, γιατί μπαίνετε στην μέση;

**ΔΗΜΗΤΡΙΟΣ ΜΑΡΚΟΠΟΥΛΟΣ:** Δεν είναι δυνατόν να λέγεται αυτό για μία Εκπρόσωπό μας! Είναι ντροπή!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Εγώ δεν μπορώ να απαντήσω για την κ. Αραμπατζή.

(Θόρυβος στην Αίθουσα)

Μισό λεπτό! Είναι και τα παιδιά από την Αρκαδία εδώ, να μη φύγουν με κακή εικόνα.

Θα απαντήσει η κ. Αραμπατζή.

**ΦΩΤΕΙΝΗ ΑΡΑΜΠΑΤΖΗ:** Χαίρομαι πραγματικά που εμφορούμαστε από διαφορετικό αξιακό κώδικα. Χαίρομαι πάρα πολύ γι’ αυτό! Και η απόδειξη ότι εμφορούμαστε…

**ΧΡΗΣΤΟΣ ΓΙΑΝΝΟΥΛΗΣ:** Σίγουρα! Η μέρα με τη νύχτα!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γιαννούλη!

**ΦΩΤΕΙΝΗ ΑΡΑΜΠΑΤΖΗ:** Ο τρόπος που διακόπτετε…

**ΧΡΗΣΤΟΣ ΓΙΑΝΝΟΥΛΗΣ:** Η ουσία είναι…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κυρία Αραμπατζή. Παρακαλώ συνεχίστε.

**ΦΩΤΕΙΝΗ ΑΡΑΜΠΑΤΖΗ:** Εμφορούμαστε από διαφορετικές αξίες, κύριε Γιαννούλη. Χαίρομαι ιδιαιτέρως γι’ αυτό. Περιποιεί τιμή σε μένα αυτό που είπατε ότι η ομιλία μου ήταν σε επίπεδο -πως το είπατε;- κάτω από τον προσδοκώμενο πήχη.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ», τριάντα έξι μαθήτριες και μαθητές και δύο συνοδοί εκπαιδευτικοί από το Μουσικό Σχολείο Τρίπολης.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Είναι γνωστό και τα παιδιά ξέρουν ότι όλοι θέλετε να λέτε ότι είστε από την Αρκαδία. Και ο Υπουργός από την Αρκαδία θέλει να λέει ότι είναι.

Συνεχίζουμε τώρα τη διαδικασία με τον κ. Αρσένη.

**ΚΡΙΤΩΝ - ΗΛΙΑΣ ΑΡΣΕΝΗΣ:** Ευχαριστώ πολύ, κύριε Πρόεδρε.

Έχουμε μπροστά μας, πραγματικά, τη γυμνή αλήθεια: Η Νέα Δημοκρατία και ο ΣΥΡΙΖΑ, όταν αφορά στις εξυπηρετήσεις μεγάλων συμφερόντων, ταυτίζονται και πάνε χέρι-χέρι. Έχουμε μία σύμβαση εδώ πέρα που τροποποιείται. Τη σύμβαση αυτή τη διαμόρφωσε ο ΣΥΡΙΖΑ και ήρθε η Ευρωπαϊκή Επιτροπή να μας πει ότι είναι σκανδαλώδης, τη μείωσε στο μισό στη διάρκειά της, διπλασίασε στα έσοδα, ό,τι έχει μείνει σε σχέση με το δημόσιο, δηλαδή ΤΑΙΠΕΔ, Υπερταμείο και όλα αυτά που ελέγχουν οι δανειστές. Και δεν είναι μόνο αυτό.

Αντίστοιχη σύμβαση είχε κάνει ο ΣΥΡΙΖΑ με την «ΤΕΡΝΑ» για τα σκουπίδια, τα απορρίμματα της Πελοποννήσου. Ήταν πάλι σκανδαλώδης, πάλι είχε επιστραφεί από την Ευρωπαϊκή Επιτροπή ως διπλάσια, υπεροκοστολογημένη, διπλάσια υπερτιμολογημένη. Και ήρθε τότε η Νέα Δημοκρατία για να την περάσει και να την κάνει καρμπόν για όλες τις περιφέρειες της Ελλάδας. Προηγήθηκε η Ελευσίνα, που τα δύο κόμματα συμφώνησαν. Προηγήθηκαν οι εξορύξεις, που μαλώνουν ποιος τις προώθησε πιο πολύ. Προηγήθηκε το Ελληνικό, που μαλώνουν ποιος έκανε καλύτερα τη δουλειά του. Προηγήθηκαν οι δεξαμενές του κ. Μελισσανίδη. Προηγήθηκαν, προηγήθηκαν, προηγήθηκαν… Δεν υπάρχει οικονομικό συμφέρον το οποίο να μην εξυπηρετείται τελικά από κοινού.

Αυτή τη σύμβαση που τώρα περνάει η Κυβέρνηση της Νέας Δημοκρατίας, την είχε καταγγείλει ως αντιπολίτευση και τώρα ως Κυβέρνηση την αγκάλιασε. Αντίστοιχα, θα δούμε ως κυβέρνηση –φανταζόμαστε κάποια στιγμή- τον ΣΥΡΙΖΑ να αγκαλιάζει τις συμβάσεις στις οποίες είπε ένα προσχηματικό «όχι» ή «παρών» ως Αντιπολίτευση.

Βλέπουμε τη σύμπλευσή σας και βλέπουμε να διαφωνείτε για τα ρήματα, τα επιρρήματα, για θέματα μισθών και θέματα φαίνεσθαι, επίσης. Όμως, όταν έρχεται η εξυπηρέτηση συμφερόντων, βλέπουμε –πραγματικά- τη «συγκυβέρνηση» των δύο κομμάτων και αλλάζουν τα έδρανα απλά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο κ. Βιλιάρδος θέλει τον λόγο;

**ΒΑΣΙΛΕΙΟΣ ΒΙΛΙΑΡΔΟΣ**: Όχι, κύριε Πρόεδρε, ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η κ. Μανωλάκου έχει τον λόγο.

**ΔΙΑΜΑΝΤΩ ΜΑΝΩΛΑΚΟΥ:** Θα ήθελα να εξηγήσω την ψήφο μας για την κυβερνητική τροπολογία. Έχει τρία άρθρα.

Για τα άρθρα 1 και 2 που αφορούν στην αποζημίωση λόγω απώλειας εσόδων του Οργανισμού Αστικών Συγκοινωνιών Αθηνών και στην αύξηση της κρατικής επιδότησης του ΟΑΣΑ, λόγω ενεργειακής κρίσης, θα συμφωνήσουμε με τον όρο ότι δεν θα αυξηθεί το κόμιστρο. Μάλιστα, νομίζουμε ότι θα πρέπει να μειωθεί στις σημερινές συνθήκες, αφού κυρίως χρησιμοποιούνται από λαϊκά στρώματα που ήδη υφίστανται αφαίμαξη του εισοδήματος από τον πληθωρισμό, την ακρίβεια, την ενεργειακή φτώχεια. Ειδικά για φοιτητές, ανέργους και χαμηλοσυνταξιούχους, κανονικά θα πρέπει να είναι δωρεάν τα μέσα μαζικής μεταφοράς.

Και με την ευκαιρία θέλω να πω ότι πριν λίγες ημέρες είχα επισκεφτεί το 1ο ΕΠΑΛ Κορυδαλλού, το μεγαλύτερο της περιοχής, από τα μεγαλύτερα της χώρας, με εξακόσιους μαθητές και εκατό καθηγητές. Μας είπαν, λοιπόν, ότι οι μαθητές δεν έχουν πάρει ακόμη το πάσο για τα μέσα μαζικής μεταφοράς. Κάτι πρέπει να γίνει. Είναι δύο μήνες περίπου που έχουν ανοίξει τα σχολεία. Επίσης, μας είπαν ότι δεν δικαιούνται καθόλου μαθητικό πάσο όσα παιδιά το σπίτι τους είναι κάτω από δυόμισι χιλιόμετρα. Δηλαδή, αν βρέχει, αν χιονίζει, υποχρεωτικά πρέπει να περπατήσουν, δυόμισι και δυόμισι, πέντε χιλιόμετρα. Έλεος! Μην κάνουμε οικονομία εκεί.

Τέλος πάντων, σε ό,τι αφορά στο άρθρο 3, το καταψηφίζουμε γιατί πρόκειται για ιδιωτικοποίηση υπεραστικών και αστικών οδικών συγκοινωνιών και γι’ αυτούς τους λόγους εκφραζόμαστε συνολικά με το «παρών» στη συγκεκριμένη τροπολογία.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Γκόκα, έχετε τον λόγο.

**ΧΡΗΣΤΟΣ ΓΚΟΚΑΣ:** Ευχαριστώ, κύριε Πρόεδρε.

Όσον αφορά στην τροπολογία, είμαστε στο ίδιο έργο θεατές. Είναι πολλά άρθρα που πρέπει να ψηφίσουμε σαν ένα άρθρο. Εν πάση περιπτώσει, συμφωνούμε με τα άρθρα 1 και 2 της τροπολογίας. Υπάρχει αναγκαιότητα της ψήφισης, παρ’ ότι εξακολουθούμε να είμαστε επιφυλακτικοί για το άρθρο 3, το οποίο έρχεται καθ’ υπόδειξιν της Κομισιόν, που προβλέπει τη σχετική βελτίωση στη διαδικασία του διαγωνισμού ανάθεσης του έργου. Παραμένουν, όμως, οι επιφυλάξεις που είχαμε εκφράσει και όταν συζητήθηκε το νομοσχέδιο.

Συνολικά, όμως, θα ψηφίσουμε την τροπολογία γιατί τα άρθρα 1 και 2, στην τρέχουσα συγκυρία, καλύπτουν υποχρεώσεις που, τελικά, εξυπηρετούν την ομαλή συνέχιση του μεταφορικού και συγκοινωνιακού έργου από την πλευρά των δημόσιων αστικών συγκοινωνιών.

Κλείνοντας, σε σχέση με την τροπολογία θέλω να πω, για μία ακόμα φορά, ότι εξακολουθούμε να έχουμε σοβαρές επιφυλάξεις και δεν έχουμε εμπιστοσύνη, επίσης, για τον τρόπο με τον οποίο το Υπερταμείο διοικεί τις εταιρείες που ανήκουν σε αυτό. Και, βέβαια, για τις αστικές συγκοινωνίες εν όψει του χειμώνα, πραγματικά, παραμένουν τα προβλήματα τα οποία έχουμε πει πολλές φορές. Θα έχουμε και πάλι αυξημένο συνωστισμό με λεωφορεία που δεν έχουν τα κατάλληλα παράθυρα, αλλά και ακατάλληλα λεωφορεία στις περιφερειακές γραμμές.

Τώρα, κύριε Υπουργέ, είχαμε ζητήσει, πέρα από τα ερωτήματα που δεν απαντήθηκαν πειστικά, ορισμένα στοιχεία. Φτάσαμε σχεδόν στο τέλος της διαδικασίας για να καταθέσετε το έγγραφο της Γενικής Διεύθυνσης Ανταγωνισμού της Ευρωπαϊκής Επιτροπής. Προφανώς σε δέκα λεπτά δεν μπορούμε να αξιολογήσουμε ένα αποσπασματικό κομμάτι αυτής της αλληλογραφίας, μιας και μόνο απάντηση της Ευρωπαϊκής Επιτροπής και, μάλιστα, στα αγγλικά και να συγκριθεί, βέβαια, και να αξιολογηθεί με μια μη κωδικοποιημένη τροποποίηση σύμβασης, στην οποία να κάνουμε αντιπαραβολή. Δεν ξέρουμε αν αυτό που συζητάμε σήμερα το έχει στα χέρια της η Ευρωπαϊκή Επιτροπή. Το ερώτημα είναι γιατί το φέρατε τελευταία στιγμή και μετά από τη δική μας πίεση αυτή η επιστολή ήρθε την τελευταία στιγμή. Δεν την προσκομίσατε. Το έχουμε πει από τη Δευτέρα που συνεδριάσαμε και, βεβαίως, όλη την αλληλογραφία για να έχουμε ολοκληρωμένη άποψη επί της συζήτησης αυτής.

Πριν κλείσω, κύριε Πρόεδρε, αναφερόμενος στη σύμβαση για την οποία έχουμε τοποθετηθεί, είπαμε και ξεκαθαρίζουμε ότι δεν είμαστε κατά του έργου, είμαστε κατά αυτής της σύμβασης, η οποία στην ουσία δεν άλλαξε σε βασικούς όρους και κυρίως στην αλλοίωση των όρων του διαγωνισμού.

Όσον αφορά στις πρόσθετες κατασκευές που αναφερθήκατε, κύριε Υπουργέ, οι πρόσθετες κατασκευές παραμένουν, προβλέπονται και, μάλιστα, με αόριστο αντάλλαγμα.

Το ζήτημα είναι ότι αυτό που ενοχλεί -και υπήρξε και η ένταση- είναι η αλήθεια και η αλήθεια είναι ότι, κύριε Υπουργέ, μαζί με τον ΣΥΡΙΖΑ ψηφίζετε σήμερα κάτι για το οποίο είχατε υψηλούς τόνους το 2018. Απλώς τώρα μιλάτε για μια ελλιπή σύμβαση. Έχετε υιοθετήσει τις απόψεις, τις θέσεις και τα επιχειρήματα του ΣΥΡΙΖΑ. Η αναγκαιότητα της επένδυσης ήταν και το 2018 δεδομένη, είναι και σήμερα και θα είναι πάντα. Όμως, δεν μπορούμε να αγνοούμε τα βασικά ζητήματα που έχουν να κάνουν με τη διαφάνεια και την εξυπηρέτηση του δημόσιου συμφέροντος.

Επομένως, κλείνω, κύριε Πρόεδρε – και ευχαριστώ και για την ανοχή σας- θέλοντας να τονίσω σε όσους ανησυχούν, καθώς ακούστηκαν πολλοί συνάδελφοί εδώ στην Αίθουσα να ανησυχούν για το ΠΑΣΟΚ, να μην ανησυχεί κανείς για το ΠΑΣΟΚ. Το ΠΑΣΟΚ προχωρά με συνέπεια αρχών και αξιών, τις οποίες έχει υπηρετήσει και υπηρετεί. Άλλοι έχουν αυτό το πρόβλημα των κυβιστήσεων στους ρόλους τους και ιδιαίτερα όταν εναλλάσσονται από κυβέρνηση σε αξιωματική αντιπολίτευση και αντίστροφα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώνουμε.

Κύριε Κόλλια, έχετε τον λόγο και μετά προχωράμε στην ψήφιση.

**ΚΩΝΣΤΑΝΤΙΝΟΣ ΚΟΛΛΙΑΣ:** Ευχαριστώ, κύριε Πρόεδρε.

Θα αναφερθώ σε δύο-τρία άρθρα που δεν είχα τη δυνατότητα να το κάνω στην εισήγησή μου, που έχουν τη σημασία τους και ιδιαίτερα στην πρόσθεση του άρθρου 4.3, με το οποίο προβλέπεται ότι για όσο χρόνο η πλειοψηφία των δανειστών του παραχωρησιούχου αποτελείται από συνδεδεμένες επιχειρήσεις ή χρηματοδοτικές συμβάσεις για την υλοποίηση του έργου υποβάλλονται προς έλεγχο στην ΑΑΔΕ.

Θα ήθελα να αναφερθώ στην προσθήκη των άρθρων 10.4Α και 10.6 και το σχετικό παράρτημα 1Α όπου ρυθμίζονται θέματα με την εγγυητική επιστολή του αρχικού ανταλλάγματος.

Να αναφερθώ, επίσης, στο άρθρο 2.2.1 όπου αναδιαμορφώνονται οι προϋποθέσεις και η διαδικασία ανέγερσης πρόσθετων κατασκευών εκ μέρους του παραχωρησιούχου κατ’ εφαρμογή ευνοϊκότερων όρων δόμησης που τυχόν ισχύουν κατά τη διάρκεια της περιόδου παραχώρησης.

Τέλος, αναφέρω και το άρθρο 1.1.56Α και 38.4, καθώς και το σχετικό παράρτημα 18 όπου εισάγεται ο μηχανισμός χρηματοοικονομικής παρακολούθησης.

Κλείνοντας, κύριε Πρόεδρε, θα ήθελα να αναφερθώ για μια ακόμα φορά στις τεράστιες προσπάθειες που κατέβαλε η Κυβέρνησή μας και που τελικά κατάφερε να ξεμπλοκάρει ένα τόσο σπουδαίο έργο όπως είναι το Θριάσιο. Η προηγούμενη κυβέρνηση του ΣΥΡΙΖΑ το κατέστησε προβληματικό και υπό αμφισβήτηση. Έτσι όπως το δημοπράτησε, έτσι όπως το συμβασιοποίησε, είχε δημιουργήσει τεράστια προβλήματα και καθυστερήσεις. Κινδυνεύαμε ακόμη και με ματαίωσή του, όπως, βέβαια, και με βαρύτατα πρόστιμα. Καταφέραμε, όμως, σήμερα να το φέρουμε εις πέρας και, μάλιστα, με πολύ πιο ευνοϊκούς όρους για το ελληνικό δημόσιο. Είναι βέβαιο ότι θα αποτελέσει τον πιο κρίσιμο σταθμό, προκειμένου ο στρατηγικός ρόλος της χώρας μας να αναβαθμιστεί και η χώρα μας να καταστεί ιδανικός κόμβος υποδομών και συνδυασμένων μεταφορών στη Νοτιοανατολική Ευρώπη με παράλληλη αύξηση χιλιάδων νέων θέσεων εργασίας. Πρόκειται, δηλαδή, για ένα γεγονός με τεράστια οικονομική και γεωπολιτική σημασία, για ένα νέο παραγωγικό μοντέλο που ενισχύει την ελκυστικότητα, την παραγωγικότητα και την ανταγωνιστικότητα της ελληνικής οικονομίας, καθώς και την προσφορά αξιόπιστων και οικονομικά αποδοτικών υπηρεσιών.

Βεβαίως, για όλους αυτούς τους λόγους καλώ όλους τους συναδέλφους να το υπερψηφίσουν. Ψηφίζω υπέρ, όπως ψηφίζω υπέρ και για την τροπολογία.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Ευχαριστώ, κύριε Πρόεδρε.

Νομίζω ότι έχουμε εξαντλήσει το θέμα του Θριασίου, αλλά για να μη μένουν σκιές και αναπάντητα ερωτήματα, θα πρέπει να επαναλάβω μονότονα, στους αγαπητούς συναδέλφους του ΠΑΣΟΚ, κάτι το οποίο νομίζω ότι ίσως δεν έχει γίνει κατανοητό ή θέλετε να μην το καταλάβετε.

Το 2018 είχαμε μία σύμβαση παραχώρησης και νομίζω ότι τότε όλοι συμφωνούσαμε ότι έπρεπε να βρούμε έναν τρόπο να αξιοποιήσουμε το Θριάσιο. Γιατί έπρεπε να το κάνουμε αυτό; Διότι και οι δικές σας κυβερνήσεις και οι δικές μας κυβερνήσεις επί χρόνια είχαμε πάρει ευρωπαϊκά κονδύλια για να αναπτύξουμε αυτό το εμπορευματικό κέντρο, χωρίς να κάνουμε τίποτα.

Ήρθε, λοιπόν, τα προηγούμενα χρόνια η Ευρωπαϊκή Επιτροπή και έλεγε στην Ελληνική Δημοκρατία ότι αυτό το έργο πρέπει να προχωρήσει. Δηλαδή, έλεγε το προφανές: Ότι έχετε καθυστερήσει και όσο καθυστερείτε κινδυνεύετε με πρόστιμα και για να χρησιμοποιήσω τον ακριβή όρο, με δημοσιονομική διόρθωση.

Όταν ο ΣΥΡΙΖΑ ψήφισε αυτόν τον νόμο, τότε και ο κ. Μανιάτης και ο ομιλών –ο κ. Μανιάτης, μάλιστα, είχε μιλήσει για σκάνδαλο, εγώ δεν είχα κάνει κάτι τέτοιο- είχαμε πει ότι ενώ συμφωνούμε επί της αρχής με την παραχώρηση του Θριασίου, εδώ πέρα γίνονται μερικά πράγματα τα οποία θα χτυπήσουν κόκκινο -για να το πω πολύ λαϊκά- στην Ευρωπαϊκή Επιτροπή.

Το πιο βασικό από όλα ήταν ότι στην ουσία άλλαξαν οι όροι δόμησης με νόμο που ήρθε μετά και αφού είχε βγει ο ανάδοχος και ο διαγωνισμός. Αλλάζει η κυβέρνηση, αλλάζει η ηγεσία του Υπουργείου Υποδομών και Μεταφορών. Ποιες ήταν οι επιλογές μας, αγαπητοί συνάδελφοι του ΠΑΣΟΚ; Θα έπρεπε να πούμε ότι ακυρώνουμε τον διαγωνισμό; Αυτό προτείνετε; Δεν κατάλαβα τι προτείνετε. Ρητορική ερώτηση κάνω.

**ΧΡΗΣΤΟΣ ΓΚΟΚΑΣ:** Σας κάναμε συγκεκριμένη ερώτηση και δεν απαντήσατε. Εάν μπορούσατε να ακυρώσετε τον διαγωνισμό…

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Διάβασα με πολύ μεγάλη προσοχή αυτά που είπατε, δεν σας διέκοψα και να μην μπούμε σε έναν νέο γύρο αντιπαραθέσεων. Παρακαλώ πολύ.

Δεν καταλαβαίνουμε, όμως, το εξής. Ότι η επιλογή που είχε τότε η νέα Κυβέρνηση θα ήταν ή να ακυρώσει τον διαγωνισμό, παίρνοντας ένα τεράστιο ρίσκο να «φάμε» πρόστιμο από 100 εκατομμύρια ευρώ μέχρι 1 δισεκατομμύριο…

**ΧΡΗΣΤΟΣ ΓΚΟΚΑΣ:** Γιατί;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** …διότι είχαμε πάρει χρήματα από την Ευρωπαϊκή Ένωση τα οποία δεν είχαμε χρησιμοποιήσει.

**ΧΡΗΣΤΟΣ ΓΚΟΚΑΣ:** Μα δεν θα ακυρώνατε το έργο, τον διαγωνισμό θα ακυρώνατε.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ (Υπουργός Υποδομών και Μεταφορών):** Ακούστε με, δεν σας διακόπτω και αυτό δεν μπορεί να γίνει τώρα. Ακούστε την επιχειρηματολογία μου και πολύ ευχαρίστως κάντε μία επίκαιρη ερώτηση να τα ξαναπούμε. Εδώ είμαστε. Δεν νομίζω ότι έχει γίνει επίκαιρη ερώτηση και δεν έχω έρθει εγώ ή κάποιος από τους παριστάμενους Υφυπουργούς να σας απαντήσει.

Επομένως, ακυρώνοντας τον διαγωνισμό είχαμε, σχεδόν, τη βεβαιότητα ότι θα «τρώγαμε» -για να το πω απλά και λαϊκά- ένα πολύ μεγάλο πρόστιμο. Ποια ήταν η άλλη επιλογή; Να διαπραγματευτούμε με την Ευρωπαϊκή Ένωση και με τον παραχωρησιούχο, να αλλάξουμε τους όρους της συμφωνίας, έτσι ώστε να μη χτυπάει κόκκινο στην Ευρωπαϊκή Επιτροπή. Και αυτό κάναμε.

Σας ακούω, όμως, να μιλάτε για συμφέροντα; Μα, είστε καλά; Είστε σοβαροί; Δηλαδή, η «DGCOM» έχει εγκρίνει τα δώδεκα σημεία, σας έδωσα και την επιστολή. Εσείς λέγατε πού είναι η επιστολή, γιατί δεν δίνετε την επιστολή; Όμως, όλα αυτά ήταν γνωστά και στον κοινοβουλευτικό έλεγχο ότι υπήρξε μια διαπραγμάτευση που κράτησε δυόμιση χρόνια. Και έρχεστε και λέτε αυτά τα πράγματα τα οποία -με πολλή ηρεμία σας λέω και νομίζω ότι το αποδεικνύω αυτό που λέω- δεν έχουν καμμία, μα καμμία βάση με την πραγματικότητα.

Λυπάμαι, λοιπόν, γι’ αυτό, διότι θεωρώ ότι θα μπορούσατε και εσείς να είχατε υπερψηφίσει αυτό το νομοσχέδιο και να μην κρυφτείτε πίσω από ένα πολιτικό -εάν θέλετε- ακτιβισμό, να κάνετε εσείς τώρα τους ήρωες εδώ πέρα, ότι εμείς διαφωνούμε και ο ΣΥΡΙΖΑ με τη Νέα Δημοκρατία εξυπηρετούν τα ίδια συμφέροντα.

Σας εξήγησα ποια ήταν η πραγματικότητα. Σας εξήγησα ποιες ήταν οι εναλλακτικές. Δεν υπήρχε εναλλακτική. Εάν, λοιπόν, είμαστε όλοι με τα συμφέροντα, τότε είναι και η «DGCOM» με τα συμφέροντα και όλοι εξυπηρετούμε -κατά τα δικά σας λεγόμενα- τα συμφέροντα!

Ε, λοιπόν, αυτός ο τρόπος δομικής αντιπολίτευσης και τοξικότητας δεν σας τιμά, δεν τιμά τον χώρο σας, δεν τιμά την παράταξή σας και κατά την προσωπική μου άποψη, δεν τιμά και την ιστορία σας. Και νομίζω ότι αυτές οι απαντήσεις που πρέπει να δοθούν, δόθηκαν και από εκεί και πέρα ο καθένας κρίνεται και γι’ αυτά που λέει και γι’ αυτά που ψηφίζει.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κηρύσσεται περαιωμένη η συζήτηση επί της αρχής και επί των άρθρων του σχεδίου νόμου του Υπουργείου Υποδομών και Μεταφορών: «Κύρωση της από 30-3-2022 Συμφωνία Τροποποίησής της από 30-7-2018 Σύμβασης Παραχώρησης του έργου «Ανάπτυξη Εμπορευματικού Κέντρου Θριασίου Πεδίου» που κυρώθηκε με τον ν.4574/2018, μεταξύ της εταιρείας «ΓΑΙΑΟΣΕ Α.Ε. ΑΝΩΝΥΜΗ ΕΤΑΙΡΕΙΑ ΔΙΑΧΕΙΡΙΣΗΣ ΣΙΔΗΡΟΔΡΟΜΙΚΗΣ ΠΕΡΙΟΥΣΙΑΣ» και της εταιρείας «ΘΡΙΑΣΙΟ ΕΜΠΟΡΕΥΜΑΤΙΚΟ ΚΕΝΤΡΟ ΑΝΩΝΥΜΗ ΕΤΑΙΡΕΙΑ», καθώς και του Ελληνικού Δημοσίου, της εταιρείας «ΕΤΒΑ ΒΙΟΜΗΧΑΝΙΚΕΣ ΠΕΡΙΟΧΕΣ ΑΝΩΝΥΜΗ ΕΤΑΙΡΕΙΑ» και της εταιρείας «ΓΚΟΛΝΤΑΙΡ ΚΑΡΓΚΟ ΕΤΑΙΡΕΙΑ ΔΙΕΘΝΩΝ ΜΕΤΑΦΟΡΩΝ ΚΑΙ LOGISTICS ΑΝΩΝΥΜΟΣ ΕΤΑΙΡΕΙΑ και λοιπές επείγουσες ρυθμίσεις της Γενικής Γραμματείας Μεταφορών».

Προχωρούμε στην ψήφιση επί της αρχής, των άρθρων, της τροπολογίας και του συνόλου και η ψήφισή τους θα γίνει χωριστά.

Θέλω να επισημάνω ότι η ψηφοφορία περιλαμβάνει την αρχή του νομοσχεδίου, δύο άρθρα, μία τροπολογία, το ακροτελεύτιο άρθρο, καθώς και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της από 30.3.2022 Συμφωνίας Τροποποίησης της από 30.7.2018 Σύμβασης Παραχώρησης του έργου Ανάπτυξη Εμπορευματικού Κέντρου Θριασίου Πεδίου που κυρώθηκε με τον ν. 4574/2018, μεταξύ της εταιρείας «ΓΑΙΑΟΣΕ Α.Ε. ΑΝΩΝΥΜΗ ΕΤΑΙΡΕΙΑ ΔΙΑΧΕΙΡΙΣΗΣ ΣΙΔΗΡΟΔΡΟΜΙΚΗΣ ΠΕΡΙΟΥΣΙΑΣ» και της εταιρείας «ΘΡΙΑΣΙΟ ΕΜΠΟΡΕΥΜΑΤΙΚΟ ΚΕΝΤΡΟ ΑΝΩΝΥΜΗ ΕΤΑΙΡΕΙΑ», καθώς και του Ελληνικού Δημοσίου, της εταιρείας «ΕΤΒΑ ΒΙΟΜΗΧΑΝΙΚΕΣ ΠΕΡΙΟΧΕΣ ΑΝΩΝΥΜΗ ΕΤΑΙΡΕΙΑ» και της εταιρείας «ΓΚΟΛΝΤΑΙΡ ΚΑΡΓΚΟ ΕΤΑΙΡΕΙΑ ΔΙΕΘΝΩΝ ΜΕΤΑΦΟΡΩΝ ΚΑΙ LOGISTICS ΑΝΩΝΥΜΟΣ ΕΤΑΙΡΕΙΑ» και λοιπές επείγουσες ρυθμίσεις της Γενικής Γραμματείας Μεταφορών |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο πρώτο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Άρθρο δεύτερο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: ΝΑΙ |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: OXI |
| ΜέΡΑ25: OXI |
| Υπ. τροπ. 1455/47 ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: OXI |
| Κίνημα Αλλαγής: ΝΑΙ |
| Κ.Κ.Ε.: ΠΡΝ |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: ΠΡΝ |
| Ακροτελεύτιο άρθρο ως έχει ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| Κίνημα Αλλαγής: OXI |
| Κ.Κ.Ε.: OXI |
| ΕΛΛΗΝΙΚΗ ΛΥΣΗ: ΠΡΝ |
| ΜέΡΑ25: OXI |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεπώς το σχέδιο νόμου του Υπουργείου Υποδομών και Μεταφορών: «Κύρωση της από 30.3.2022 Συμφωνίας Τροποποίησης της από 30.7.2018 Σύμβασης Παραχώρησης του έργου «Ανάπτυξη Εμπορευματικού Κέντρου Θριασίου Πεδίου» που κυρώθηκε με τον ν. 4574/2018, μεταξύ της εταιρείας «ΓΑΙΑΟΣΕ Α.Ε. ΑΝΩΝΥΜΗ ΕΤΑΙΡΕΙΑ ΔΙΑΧΕΙΡΙΣΗΣ ΣΙΔΗΡΟΔΡΟΜΙΚΗΣ ΠΕΡΙΟΥΣΙΑΣ» και της εταιρείας «ΘΡΙΑΣΙΟ ΕΜΠΟΡΕΥΜΑΤΙΚΟ ΚΕΝΤΡΟ ΑΝΩΝΥΜΗ ΕΤΑΙΡΕΙΑ», καθώς και του Ελληνικού Δημοσίου, της εταιρείας «ΕΤΒΑ ΒΙΟΜΗΧΑΝΙΚΕΣ ΠΕΡΙΟΧΕΣ ΑΝΩΝΥΜΗ ΕΤΑΙΡΕΙΑ» και της εταιρείας «ΓΚΟΛΝΤΑΙΡ ΚΑΡΓΚΟ ΕΤΑΙΡΕΙΑ ΔΙΕΘΝΩΝ ΜΕΤΑΦΟΡΩΝ ΚΑΙ LOGISTICS ΑΝΩΝΥΜΟΣ ΕΤΑΙΡΕΙΑ» και λοιπές επείγουσες ρυθμίσεις της Γενικής Γραμματείας Νεταφορών έγινε δεκτό κατά πλειοψηφία, σε μόνη συζήτηση, επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου σελίδα 300α)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 16.51΄ λύεται η συνεδρίαση για τη Δευτέρα 14 Νοεμβρίου 2022και ώρα 13.00΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**